
Părea că totul merge bine. Andre Dallat inspiră adânc 
aerul ce presimţea deja primăvara. Bineînţeles că într-o 
staţie de benzină toate anotimpurile trebuie că au aceeaşi 
mireasmă, dar sfârşitul iernii, sau, mai degrabă, sosirea 
primăverii se materializa cert în degajarea cu care bărbaţii 
îşi purtau descheiate scurtele de piele de antilopă, proaspăt 
scoase de la croitor sau din şifonier, era moda lor, şi Dallat 
purta una, tabac, apoi mai era şi părul femeilor, scăpat de 
teroarea căciuliţelor, revărsat, moale şi lucitor asemeni 
blănurilor scumpe, şi sandalele lor încătărămate peste 
ciorapii fini, bine întinşi pe picior, anticipând zilele de 
căldură. 

De fapt, nu era tocmai cald, un pic de vânt, un pic de 
soare, era bine. Fata de la pompă nu purta uniforma 
companiei, îşi aruncase un halat prea mare peste rochia de 
mătase cu decolteul răscroit adânc, marcat de o bijuterie 
oribilă. Îşi ţinea pleoapele lăsate şi zâmbea aiurită, tot 
timpul. „Fata asta nu stă aici toată după-masa, îşi zise 
Dallat, abia aşteaptă s-o întindă undeva, la vreun ceai”. Işçi 
propuse să verifice, la întoarcere, prezenţa fetei, aşa, ca un 
mic exerciţiu pentru el. Dacă totul va fi în ordine, aveau să 
se întoarcă în două, maximum trei ore. leşi să plătească, 
dar Tiana i-o luase înainte, îi făcea semne dinăuntru, din 
birou. 

Dallat zâmbi, Tiana ţinea la rolul ei de gazdă, rămăsese, 
scumpa micuță, cu impresia că, după o oarecare codeală, e/ 
acceptase ieşirea asta cu maşina, pe drumul voit de ea. 

Chiar în momentul acela, Romano ieşea în şosea, după 
ce se „alimentase”. Conducea un camion greu căruia i se 
ghicea o încărcătură serioasă. Incărcătura nu exista, iar 
viteza cu care era capabil să circule uriaşul vehicul ar fi 
putut părea oricui neverosimilă pentru un camion. Nu şi lui 
Dallat, el îi cunoştea bine, pe amândoi, şofer şi vehicul. 


Înainte de a se angaja pe şosea, Romano întredeschise şi 
apoi trânti cu forţă portiera. Era specialist în urmăriri „din 
faţă” şi acum se găsea în exerciţiul funcţiunii. El nu purta 
haină de piele fină, ci un jerseu lăbărţat, potrivit, în 
concepţia lui, cu personalitatea unui şofer de cursă lungă. 
Gestul cu portiera nu era un semnal de recunoaştere, mai 
degrabă o mică răbufnire gen „Ce dracu', patroane, parcă 
era vorba că stai liniştit în birou şi-aştepţi un telefon!” 
Dallat ghicea şi urmarea replicii, o urmare neacademică, 
stil Romano, de care se „bucura” locotenentul! Brucher, 
„ajutorul de şofer”. 

— Zâmbeşti fiindcă-ţi ies toate la fix? zise Tiana, uşor 
aferată. Revenise cu restul în mână şi-acum îl îndesa în 
buzunarul de la spate al pantalonilor. 

— Ce să-mi iasă la fix, scumpa mea? încercă el să câştige 
timp. 

— Conduci tu sau tot eu? continuă ea pe acelaşi ton. 
Doar te grăbeşti, nu? 

Era aproape veselă Tiana. Se ruga de mult să fie luată şi 
ea într-o acţiune, dar colonelul Dallart o refuzase net de 
fiecare dată. 

— Să ieşim, încurcăm lumea, mai încercă el o slabă 
diversiune, hai să mergem la bufet, să bem ceva. 

— Bine, dar l-am văzut pe Nisip-între-dinţi, insistă fata, în 
timp ce, cu gesturi maşinale, pornea uşor. Făcea pe şoferul 
într-o hardughie şi bănuiesc, sunt sigură că tu-l urmăreşti 
să vezi cum se descurcă! 

— Asta-i bună! Atâta mi-ar mai lipsi, să trebuiască să-mi 
supraveghez subalternii în acţiune! răspunse el. 

In realitate, se întâmpla destul de des să-i verifice pe 
teren, dar atunci avea grijă să nu-l simtă. Reuşise 
întotdeauna, ei erau mai tineri, iuți, agili, descurcăreţi, mă 
rog, cu toate atuurile vârstei lor, dar colonelul îl avea pe cel 
al unei mari experienţe şi, deocamdată, mai ţinea. 

— Trage dreapta! Şi mai mult! Frână! zise el brusc 
preocupat de manevrele de parcare ale Tianei. 


1 Bineînţeles, gradele sunt convenţionale (n.a.) 


— Las’ că ştiu eu, sunt şofer experimentat, zise vesel 
fata, şi-şi termină replica într-un icnet. Tocmai se loviseră 
cu roţile din spate de bordură. 

— Pardon, reluă ea, fals spăsită, asta mi s-a întâmplat din 
cauza lui Nisip-între-dinţi, mă emoţionez de fiecare dată 
când îl văd. Deci, l-aţi dat afară şi-a ajuns şofer pe 
rablamentul ăla! 

— Ce limbaj ai şi tu, Tiana, „hardughie, rablament”... 

— Lasă asta! M-ai prostit destul de bine ca să cred că eu 
am reuşit să te scot la plimbare pe unde vreau eu, ca apoi 
să constat că suntem pe-un drum cu Nisip travestit în... 

— N-am nici o vină, iubito, crede-mă, se apără el râzând. 
Căpitanul Alex Romano poate să facă ce vrea, nu? în timpul 
lui liber! 

— Timpul lui liber! pufni ea, şi-o luă înainte, spre micul 
bar-bufet. Silueta ei gracilă se decupă o clipă în cadrul uşii, 
apoi se ghici dincolo de geamurile mari ale localului. Dallat 
simţi o emoție involuntară, nu mai ieşise de mult cu Tiana. 

Tocmai atunci maşina „aceea” sosi. Era un Peugeot 404 
alb, nebătător la ochi, solid, frumos. Un băiat cu o cârpă în 
mână se repezi la parbriz şi începu să-l frece de zor. Cei doi 
ieşiră, ea, fostă mare frumuseţe, distinsă şi rece, „va fi 
bătrână când va isprăvi cu istoria asta” se gândi cu un 
oarecare regret Dallat, nemaiindoindu-se nici o clipă de 
soarta ce-o aştepta, el, mai tânăr puţin, cu o mare forţă 
ghicindu-se sub costumul de o eleganţă veştejită. „Escroc 
nenorocit” îl catalogă Dallat, ştiind bine că nu era nici una 
nici alta, era un spion destul de abil ca să fi reuşit să scoată 
toate castanele din foc cu mâinile partenerei şi pe care, 
fără îndoială, avea s-o dea, fără menajamente, deoparte, la 
momentul potrivit. Dallat descurcase complet iţele şi avea 
de gând să stabilească exact partea fiecăruia, avea oroare 
de profitorii de pe urma femeilor, chiar şi în afaceri de 
spionaj, şi din cauza aceasta încerca un pic de milă pentru 
fosta mare frumuseţe ce-şi trăia atât de prost ultimii ani de 
relativă tinereţe. O revăzu, preţ de o secundă, râzând 
triumfătoare, încărcată de flori scumpe, trecând prin holul 


unui mare hotel parizian, urmată de câţiva bărbaţi în haine 
de seară. Asta, acum câţiva ani... 

Se îndreptă, cu mersul care era, ca toată fiinţa ei, distins 
şi obosit, spre micul local, şi Dallat o urmă, silindu-se să-şi 
desprindă privirea de pe geanta ei cafenie pe care o ţinea 
strâns, înălbindu-şi degetele lungi şi deja prea slabe, 
încărcate de inele grele. Nu, geanta nu conţinea încă decât 
o parte din ceea ce trebuia; cealaltă parte urma să fie 
depusă la un punct pe drum, şi această întâlnire între cei 
doi şi un al treilea era cea interesantă pentru colonelul 
Dallat. 

Dar n-o păcălise pe Tiana decât pe jumătate, el n-avea 
intenţia să participe la rendez-vous, erau alţii pregătiţi 
pentru asta, cronometraţi la secundă, aşa cum cei trei, 
călătorii din Peugeot şi cel ce urma să vină cu restul 
materialului, îşi cronometraseră afacerile la secundă. Nu, 
el, Andre Dallat, avea să fie cel puţin cu un kilometru mai 
încoace, oprit la un refugiu şi inspirând aerul primăvăratic 
de munte. Poate Tiana via căuta violete dincolo de şosea, 
poate vor fuma o ţigară pălăvrăgind, poate... 

Dallat se uită la ceas. Acum ar trebui să vină Adine. 
Şoferul Peugeot-ului plătea, dar însoţitoarea lui nu ieşise 
din bar. 

Oprindu-se lângă ea, în faţa tejghelei înalte, ridicol de 
pretențioasă pentru un local de pompă de benzină dintr-un 
orăşel de provincie, Dallat îi acordă doar atâta atenţie cât 
să nu dea impresia de ignorare ostentativă, peste câteva 
ore avea s-o privească destul, având-o în faţă, la anchetă. 
Femeia ridică braţul pentru a-şi netezi părul. O undă de 
parfum ajunse lângă Dallat. „Prea persistent, dar bun” îşi 
zise el, fără să fie capabil să-l identifice pe moment. 
Doamna plecă îndesându-şi în geantă ţigările şi alunele 
cumpărate. Privirea ei înregistrase peisajul fără să re- 
acţioneze în vreun fel: o familie numeroasă de obezi 
mohorâţi urmărind fără zâmbet lupta băieţelului cel mic cu 
un pateu sfărâmicios, şi bând la intervale regulate câte o 
gură de bere, o fată tânără în blue-jeans şi rolling, 
balansându-se pe scaun la o masă lângă fereastră, un 


bărbat uscăţiv şi înalt, încărunţit bine, cu faţa dură, care 
făcuse fetei un semn de pacienţă, un el şi o ea, părând 
elevi de liceu, bând un amestec dubios, dintr-un singur 
pahar şi râzând fără noimă. 

— Am onoarea! Ce să fie? zise barmanul fără să-şi 
trădeze uimirea că-l vede aici pe Dallat. 

— Bună, Pierrot, văd că m-aşteaptă deja un vermut, 
răspunse colonelul făcând un semn spre Tiana. Dar 
dumneata ce cauţi aici? 

—  Necazuri, zise neutru barmanul. Sunt în refacere. 
„Găinuşa de aur” şi-a închis porţile, nu mai ţine o afacere 
de familie în ziua de azi... Păi da, e chiar ora vermutului. Nu 
ştiam că e pentru dumneavoastră, să vă fac altul. 

— Nu, o fi bun acela, refuză moale Dallat, apoi ceru o 
farfurioară cu măsline pentru fiică-sa. 

— Duduia bea suc de ananas, îl informă omul cam mirat, 
pregătind totuşi ceea ce i se ceruse. 

— Ei, aşa-s copiii din ziua de azi, le amestecă pe toate, 
explică Dallat plătind şi luând farfurioara. 

— ÎI cunoşti şi p-ăla? se interesă fiică-sa aruncându-şi în 
gură prima măslină. Uite, vezi, de a ta nu m-am atins! 

— Apreciez tăria ta de caracter, zise Dallat, da, îl cunosc, 
e Peter Wolf, ce, n-am voie să cunosc un restaurator 
bătrân, de-o dată cu mine? De unde era să ştiu că a 
naufragiat aici... 

— Tu nu eşti bătrân, zise convenţional Tiana, atacând 
altă măslină. 

— Nu, sunt un crai nou şi-am să te seduc îndopându-te 
cu măsline, răspunse el, cu gândul aiurea, întristat de 
aceste două întâlniri, privind-o pe Tiana hlizindu-se. 

Barmanul sosi cu un alt vermut, pregătit de data aceasta 
cum se cuvine, cu gheaţa ciocnindu-se plăcut de buza 
paharului. 

— Ăla s-o fi răsuflat, zise el în chip de scuză şi înşfăcă abil 
primul pahar. Nu face pentru un cunoscător ca 
dumneavoastră. 

— Mersi, Pierrot, vezi să nu dureze prea mult refacerea 
asta. 


— Încă o lună, şi-apoi deschidem în trei ceva şic de tot, 
ceva în pas cu epoca. Să veniţi cu duduia la „Bum-bum”, să 
vă pregătesc ceva cu totul... 

— O să venim, promise Tiana serios, aruncând în sus o 
măslină şi repezindu-se s-o prindă cu gura. 

— Bunele tale maniere m-au impresionat întotdeauna, 
remarcă sec Dallat. 

— Auzi, zise Tiana, să mergem la „Bum-bum”! Să 
mergem la BUM-BUM şi să ne simţim - cum?! Ah, tată, uită- 
te şi tu, schimbă ea tonul, uită-te şi tu, ce căţel adorabil! 
Mă duc să-l văd! 

— Ba să stai aici, zise el, vorbindu-i cu falsă severitate. 
La urma urmei, nu m-am lăsat cărat atâţia kilometri de B. 
ca să mă văd abandonat pentru un căţel! 

Localul era foarte bine situat, lateral faţă de staţia de 
benzină, pe un teren uşor înălţat, oferea o vedere foarte 
bună. Sosise la pompă Adine, cățelul era al ei, o vietate 
neagră şi creaţă, mare cât un scul de lână şi temut în toată 
Direcţia. Era supranumit Fufi, de la „furioasa-fiară”, şi chiar 
asta era, un ghemotoc furios de nervi şi de dinţi ascuţiţi, 
pentru oricine ar fi îndrăznit să se apropie la mai puţin de 
un metru de stăpâna lui. 

Adine era superbă, purta o perucă ce n-avea alt rol decât 
să se asorteze cu Fufi, şi chiar se asorta, un vârtej negru ce 
o făcea să semene cu un băieţoi. Cuconiţa aceasta cu un 
căţel isteric în braţe, mişcându-se afectată în jurul maşinii, 
era Adine-cea-severă, zisă şi „Lasă-mă-n pace” pentru că, 
în afara chestiunilor de serviciu, asta era singura replică pe 
care colegii o puteau auzi de la ea. Era inteligentă şi con- 
ştiincioasă, Dallat o aprecia îndeajuns de mult ca s-o 
ferească de misiunile ce-ar fi prezentat, din punctul lui de 
vedere, aspecte penibile, dar cea de azi i se potrivea 
Adinei-cea-severă. | se spunea aşa pentru că mai era şi 
Adine-cea-dulce, secretara colonelului M. 

Inainte de-a porni, Adine aruncă o privire circulară. O zări 
pe doamna cu geanta cafenie, aşteptând ţeapănă şi 
indiferentă, bănui că Peugeot-ul nu poate fi departe - într- 
adevăr, tipul se dusese să-i verifice cauciucurile, şi plecă. 

Lătratul înecat al fiarei furioase se auzi până în bar. Adine 
avea să mai ruleze câţiva kilometri, apoi va trage pe 
dreapta şi va ieşi, în definitiv orice căţel are dreptul la un 
pom. Adine îi va acorda acest drept până la apariţia maşinii 
ce-o interesează, apoi, cu fiara furioasă alături, va ţâşni în 
urmărire. Nici ea nu va fi la locul întâlnirii, va trece mai 
departe, ţinând tot timpul legătura radio cu cele două 
echipe, cea a căpitanului Romano şi cea a locotenentului 
Hemma. 

Tiana mai comentă puţin aspectul căţelului; ca şi 
colonelul, ea se entuziasma uşor la vederea animalelor, 
amândurora le-ar fi plăcut să aibă vreo câteva în jur, dar 
doamna Dallat avea opinii categorice în acest sens, şi, din 
nefericire, nu coincideau cu ale lor. Le făcuse o singură 
dată o concesie acceptând pe terasă o javră mică şi 
„deşteaptă”, zicea Tiana, şi „cretină, completamente 
cretină”, ofta maică-sa, dar, când după câteva luni 
colonelul fu părăsit de Trésor ce-şi găsise un stăpân mai pe 
placul lui, se arătă atât de încântată şi comentă copios 
evenimentul, atâtea zile, încât tatăl şi fiica se simţiră 
profund jigniţi. Cât despre planul, îndelung pritocit, al 
adoptării unei  „adorabile”  broaşte țestoase, fusese, 
evident, abandonat. Doamna Dallat nu obosea însă să-şi 
laude fiul, pe Paul, care se ocupa de flori şi peşti. 

Din fericire, Tiana n-o cunoştea pe Adine, colonelului nu-i 
plăcea să-şi amestece familia în probleme de slujbă, nu 
numai pentru că din principiu era împotriva amatorilor, ci şi 
pentru că-i găsea pe toţi trei cu desăvârşire inapti 
specificului respectiv. Făcuse excepţie, în privinţa relaţiilor 
particulare cu subalternii, pentru Romano, la care ţinea într- 
un fel deosebit. Căpitanul ducea o viaţă singuratică şi 
mohorâtă, colonelul încerca să i-o umple şi cu altceva decât 
cu sarcini de serviciu, fără să fie convins, după patru ani, că 
reuşise ceva în acest sens. 

Afară, perechea cu Peugeot-ul se pregătea de plecare. 
Colonelul ridică involuntar o sprânceană şi dădu să se 
ridice, intervenise un element nou, doi tineri, o pereche 
reuşită de tot, se apropiaseră şi parlamentau ceva cu 


„escrocul nenorocit”. Să se fi schimbat datele întâlnirii? Dar 
nu, „escrocul” făcea tocmai nişte semne vagi de scuză, deci 
cei doi erau simpli autostopişti. Nu fusese nici un gest de 
apropiere, nici un schimb. Peugeot-ul plecă, cei doi tineri 
rămaseră cam descumpăniţi, apoi o porniră spre altă 
maşină. 

— Mai stăm? 

— Puțin. Ascultă, fata tatii, voi n-aveţi destui băieţi acolo, 
la Conservator, sau la club, sau la casa voastră de cultură? 

— Dar de ce... 

— Tu n-ai destui colegi cu care să flirtezi, cărora să le 
suceşti capul pe-o seară?! De ce nu-l laşi în pace pe 
Romano?! 

— Ah! 

Roşeaţa care urcă pe faţa fetei, până la rădăcina părului, 
era o dovadă că Dallat nimerise bine, nu misiunea trezise 
interesul Tianei, ci prezenţa căpitanului. 

— Andre, dragul meu Andre, zise fata cu ton mângâietor, 
îi zicea aşa de când era mică, în momentele de mare 
tandreţe, dragă André, reluă ea şi mai blând, şi mai moale, 
de ce te amesteci tu în viaţa mea particulară? Nu m-ai 
învăţat tu că fiecare avem dreptul la una? De ce vrei să mi- 
o iei pe-a mea, de ce vrei s-o împart cu tine? 

Dallat rămase descumpănit, nu intuise că ar fi vorba de 
ceva serios, voise doar să tachineze fata, eventual să 
sondeze terenul. Ei, bine, îl sondase. Nu era nici timpul şi 
mai ales nici locul potrivit pentru a mai insista. 

— Pardon, zise el ironic, nu intenţionam să încalc teritorii 
străine, mă gândeam numai că Nisip-între-dinţi e cam 
bătrân, o fi având vreo treizeci şi doi de ani! 

— Incă nu, răspunse fata fără să accepte schimbarea de 
ton, încă nu i-a împlinit, şi-apoi nu uita că şi eu am 
douăzeci, şi asta nu-i puţin! 

— Sigur că nu, e o vârstă aproape matusalemică, încheie 
Dallat, regretând că începuse. 

Nu, Romano nu era pentru Tiana, avea s-o facă 
nefericită, cu duritatea, cu mohoreala, cu crizele lui de 
izolare. Avusese, până nu demult, o viaţă aspră, răzbătuse, 

dar se înăsprise şi el. Nu, nu era nici destul de tânăr şi nici 
destul de bătrân ca să accepte cu detaşare şi înţelegere 
inconştienţa veselă în care se complăcea Tiana, prin însăşi 
structura ei, să aprecieze candoarea şi... 

— Andre, zise fata, n-am vrut să te supăr... 

Fruntea colonelului se acoperise de broboane de 
sudoare. Ridică mâna să-şi descheie nasturele de la guler şi 
să-şi lărgească nodul de la cravată. Işi şterse apoi palmele 
umede şi faţa, mototoli batista şi-o strânse în pumn. 

— Nu, scumpa mea, nu e din cauza... Nu termină. O 
durere scurtă şi violentă îi tăie răsuflarea şi-l obligă să se 
încovoaie peste masă. 

— Tată, şopti fata. 

Colonelul îi văzu ochii măriţi de spaimă, şi se ridică. 

— Scuză-mă, ies puţin să-mi treacă, zise el fără să-şi dea 
seama cât de chinuit îi era zâmbetul pe faţa înălbită şi 
crispată. 

— Revin imediat, mai adăugă el, şi ieşi, silindu-se să 
calce drept deşi îşi simţea trupul secerat pe la mijloc. 

Inconjură cu mersul ţeapăn micul local şi se rezemă de 
peretele din spate. Durerea încetase. Colonelul respiră 
adânc, aerul proaspăt îi făcea bine. De fapt se oprise lângă 
bidoanele de gunoi de mult negolite, şi ridicolul situaţiei îl 
distră pentru o clipă. Ce putuse să aibă? Ca toţi oamenii 
sănătoşi, sănătoşi întotdeauna, chiar atunci când toţi din jur 
zac de gripă, colonelul nu credea cu adevărat în durere. Îm- 
potriva oricărui bun simţ îi considerase pe bolnavi niţel 
prefăcuţi, acceptase înţelegerea suferinţei numai la copii, şi 
asta numai după ce avusese el însuşi copii. Şi acum ce 
situaţie, doamne-dumnezeule, să se dea în spectacol în aşa 
hal, şi încă în faţa cui, a Tianei! Işi pipăi cu precauţie pieptul 
şi abdomenul. Acesta era puţin rigid, nici nu era de mirare, 
adineaori avusese impresia că înghiţise un cuţit care-şi 
căuta poziţia cea mai comodă în burta lui! Palmele îi erau 
din nou uscate, poate prea uscate. Ardeau. Toate obiectele 
din jur primiră un contur neaşteptat de clar, ca îngroşat cu 
creionul negru. Colonelul închise ochii pentru un moment. 
Efectul persista, dar nu-l deranja prea tare. Părăsi zidul, 


hotărât să se întoarcă, să liniştească fata. Nu-l mai durea 
nimic. Aprinse o ţigară, cea mai bună dovadă, în faţa Tia- 
nei, că se simte bine. 

O văzu aşteptându-l cu tot trupul întors spre intrare. Nu 
era singură, cei doi autostopişti erau la masa lor, două 
apariţii  descinse dintr-o  superproducţie color ecran 
panoramic şi tot restul, ea, cu totul remarcabilă, el, 
incredibil de frumos şi de armonios pentru un bărbat, 
amândoi într-un halou de nefiresc, de artificialitate, ide 
contrafăcut. Lângă ei, ciufulită şi speriată, Tiana făcea 
figura unei rude sărace. Colonelul îi zâmbi din uşă şi 
percepu, aproape, suspinul ei de uşurare. 

CAPITOLUL II 


Îşi ziceau deja pe nume, Christiane, Carla şi Marcello, 
cică se ştiau vag de pe ia ceva activităţi sau spectacole 
studenţeşti. 

— Sunteţi de la Studioul de teatru? se interesă într-o 
doară colonelul, convins că răspunsul nu putea fi decât 
afirmativ. 

Nu, nu erau de acolo, Carla studia matematicile. Dallat îşi 
pironi privirile pe chipul ei generos, bine proporţionat, 
machiat cu pricepere şi gust, amintindu-şi zicala care 
circula în mediul studenţesc pe vremea lui: „are mama 
două fete, pe una o mărită şi pe alta o dă la matematici”, 
cu varianta aplicabilă uneori: „şi pe a doua o dă la 
politehnică”. Încă ceva se schimbase, medită colonelul, 
simțindu-se depăşit. Marcello studia istoria şi voia să se 
specializeze în arheologie. Spunea toate acestea cu o voce 
caldă, bine modulată, mângâind absent mâna Carlei şi 
examinând-o fără nici o jenă, dar şi fără ostentaţie, pe 
Tiana. Ceva nu i se părea colonelului în ordine. 

— Ce mai face profesorul X? întrebă el. Aud că 
divorţează, păcat de copii. 

— Se pare că e o confuzie, răspunse tânărul vag ironic. 
Profesorul X n-are capii şi nu ştiu să divorţeze. Dealtfel 
doamna l-a însoţit într-o călătorie de studii în nordul Africii, 
se ocupă de cutare şi cutare domeniu, alături de profesor. 

Era adevărat, ştia şi colonelul că profesorul X n-are copii, 
că nu divorţează, că e plecat şi că se ocupă de domeniul 
cutare, verificarea se dovedise inutilă, frumosul Marcello 
trăia într-adevăr în lumea istoriei sau, mă rog, aproape de 
ea. 

Totuşi, ceva din aspectul celor doi, din atitudinea lor, 
contrazicea imaginea pe care-o avea colonelul despre 
studenţi. Cunoscuse destui, până nu demult casa fusese 
plină de băieţi gălăgioşi, ciudat îmbrăcaţi şi uneori cam 


grosolani, studenţi m agronomie şi zootehnie, colegii lui 
Paul, care se specializase în horticultură. De doi ani, 
colonelul întâlnea aproape zilnic altfel ide tineri, fete aiurite 
ce băteau tot timpul tactul unor melodii auzite numai de 
ele, băieţi pletoşi ce purtau cu aer misterios diverse ştime 
sub braţ, colegii Tianei şi, unii din ei, foştii elevi ai doamnei 
Dallat. Colonelul trecea cu vederea, fără efort, peste ceea 
ce părea multora aer extravagant, nu era, sau nu era 
întotdeauna, de cele mai multe ori fiind vorba de o altă 
adaptare, de o altă reacţie decât cea comună la mediul 
înconjurător imediat erau copii cu alte disponibilităţi 
afective, cu alte structuri sentimentale decât cei obişnuiţi, o 
chestie cu totul de înţeles şi care se numea, în mod curent, 
cu un mic accent peiorativ „fire de artist”. Dallat ştia însă 
câtă muncă se ascundea sub atitudinea lor distrată, câte 
ore de exerciţiu zilnic, ani de zile - zilnic şi serios, făceau 
posibile cele mai neînsemnate realizări, dacă îndoielile, ca 
în cazul Tianei, de pildă, nu subminau încă împlinirile, 
hărţuindu-i fără răgaz. 

Işi simţi din nou palmele umede şi, automat, ridică mâna 
să-şi redescheie gulerul. Un val de greață îi urcă până sub 
bărbie, concomitent, durerea ascuţită din abdomen îl obligă 
să se încovoaie. li trecu mai repede ca prima dată, Tiana 
nici nu avusese timp să remarce ceva. 

leşiră. Tiana promisese noilor cunoştinţe că-i vor lua până 
la A. şi colonelul nu ştiu dacă fata lui făcuse aceasta pentru 
a urma direcţia pe care o apucase Romano, de groaza unei 
reluări a discuţiei lor, ori, pur şi simplu, pentru ai scoate din 
impas pe cei doi. Tiana făcea deseori chestii de astea, 
ieşind complet din preocupările ei pentru a da, real sau 
iluzoriu, o mână de ajutor altora. Uneori rezultatul era mai 
mult decât îndoielnic, dar Tiana nu se descurajase încă şi 
rezista eroic _ironiilor familiei, reuşind să-şi mascheze 
enervarea până şi faţă de Romano care o întreba rânjind de 
fiecare dată: „şi ce mai face mica samariteancă?” 

De data aceasta intenţiile ei coincideau cu ale lui, 
colonelul avusese în vedere acelaşi drum, locul de întâlnire 
fiind cu puţin dincolo de A. Se duse să-l caute pe patronul 

garajului, cei doi tineri veniseră cu „un petit copain” al cărui 
„hârb” căzuse în pană la intrarea în localitate, îl părăsiseră 
promițând că-i vor trimite un depanator, şi traversaseră 
orăşelul căutând o ocazie, pentru că erau grăbiţi să ajungă 
la A. şi, eventual să se reîntoarcă pe seară la B. Marcello îşi 
aminti „amănuntul” cu depanatorul în ultima clipă, şi 
colonelul se oferi să rezolve problema, preîntâmpinând în 
mod sigur rugămintea Tianei. Făcu o impresie lamentabilă 
mecanicului pe care-l găsi, pentru că-i era din nou rău şi fu 
nevoit să se sprijine de un Renault lăsat într-o rână. 

— Voi trimite pe cineva, mai târziu, zise omul neglijent. 

Colonelul se enervă îşi insistă, fără să obţină o prea mare 
schimbare de atitudine din partea celuilalt. 

— O clipă, zise Dallat, scoţându-şi portofelul. Se aştepta 
ca omul să refuze bancnota, dar el o luă fără grabă, zicând 
moale şi plictisit: 

— V-am spus că se face, şi plecă, lăsându-l pe colonel 
sprijinit de Renault. 

Fiică-sa conducea frumos în momentele ei hune, şi acum 
tocmai avea unul, stimulată, fie de ideea că-l „urmăreşte” 
pe Romano, habar n-avea cât la oră putea prinde 
„hardughia” în care-l văzuse, fie de prezenţa celor doi 
recenți prieteni. Primele zece minute fură foarte agreabile, 
colonelul începuse să creadă că avusese de-a face cu vreo 
crampă, retrăind vag o aducere aminte foarte îndepărtată, 
din copilărie. 

Se lăsă prins de discuţia celor trei tineri. Vorbea mai mult 
frumosul Marcello, adjectivul preceda în mod obligatoriu 
numele, replica lui învăluitoare era uneori punctată de a 
Carlei, seacă şi totdeauna la obiect. Detaşarea ei verbală 
contrasta puternic cu febrilitatea gestului de posesiune cu 
care se avânta mereu spre ei. Marcello o desprindea cu o 
indiferenţă blândă ce putea părea inconştientă, şi ea 
revenea, iar şi iar, ca şi când, pierdut de multă vreme, l-ar fi 
regăsit de curând şi s-ar fi temut să-i mai dea drumul. Tiana 
arunca uneori scurte priviri zăpăcite în oglinda retrovizoare, 
şi colonelul simţi o mică iritare gândindu-se la subalternul şi 
prietenul său, căpitanul Alex Romano, de parcă nu el i-ar fi 


spus fetei, acum câteva clipe, că Nisip-între-dinţi nu face de 
ea! 

Era într-adevăr plăcut între tineri, rulau întins, aveau să 
ajungă la locul ce şi-l propuse colonelul, în „timp util”. 

Ceea ce se întâmplă apoi fu ca un coşmar. O primă criză 
fu urmată rapid de alte câteva şi colonelul - a cărui 
suferinţă fizică era dublată de cea psihică, avea oroare să 
se dea aşa în spectacol şi se mai şi temea de reacţia fetei - 
nu se mai putu preface. Copleşit de jenă, stătea ghemuit, 
neîndrăznind să privească faţa descompusă a Tianei, a 
cărei îngrijorare pentru el, departe de a-l încânta, îi 
producea tot atâta suferinţă ca şi durerile violente ce-l 
sfâşiau. Când fata începu să plângă, ceru prima oprire, 
părăsi maşina şi se lăsă sprijinit de ea, nemulţumit de 
schimbarea aceasta de roluri, uşor dezamăgit şi de lipsa de 
stăpânire a Tianei. Se simţi mai bine şi insistă să continue 
drumul. 

După a doua oprire era destul de clar că fiică-sa îşi 
pierduse orice preocupare pentru volan şi că Dallat avea 
nevoie urgentă de asistenţa unui medic. Se dusese dracului 
întoarcerea triumfală la B., cu cei doi din Peugeot, plus al 
treilea, plus materialele lor care-i obsedaseră echipa şi-n 
somn, în ultimele trei săptămâni, se dusese dracului, cel 
puţin în ceea ce-l privea pe colonel. Cu o stranie luciditate, 
acesta-şi dădu seama că acţiunea, concepută de el dar 
prevăzută să fie practic încheiată de Romano, se va 
termina cu bine, n-avea de ce să nu se termine cu bine, 
căpitanul era capabil să facă faţă celor mai ciudate 
neprevăzuturi, dar în afacerea asta până şi neprevăzuturile 
fuseseră „prevăzute”... Când realiză pleonasmul, colonelul, 
nemaiavând putere să se amuze, hotărî că e momentul să 
rezolve situaţia al cărei lamentabil erou ajunsese el. 

Acceptă propunerea Carlei de a fi condus la o clinică 
particulară din A. Aceasta era, dealtfel, şi ţinta călătoriei 
celor doi tineri, ea avea acolo un frate doctor căruia voia 
să-i facă o scurtă vizită. 

— E mai bine să ajungeţi între cunoscuţi, spuse ea scurt, 
îndreptându-se spre maşină. Tiana, fă un efort, revino-ţi... 

— Dar dacă nu-i acolo, ce să caute acum, acolo? suspină 
Tiana, lăsându-l pe colonel de mână. 

— E acolo, zise sigură Carla. Clinica e foarte izolată, e 
între A. şi P., majoritatea personalului locuieşte în incintă, 
şi, oricum, există întotdeauna cineva de gardă, fii liniştită. 
Fratele meu e desigur acasă, nu pleacă niciodată, nicăieri, 
mai zise ea, după o mică pauză. 

Pe neaşteptate, frumosul Marcello se oferi să conducă el. 

— Sunt şofer bun, zise el serios. 

Colonelul înregistră involuntar gestul de surpriză, iute 
reprimat, al Carlei, şi uşurarea vizibilă a fiicei lui. 

— Bătrâne Andre, întrebă ea în şoaptă, de îndată ce se 
instalară pe bancheta din spate, eşti sigur că Bum-bum nu 
ţi-a pus nimic în pahar? 

— Cine, Pierrot? Nuuu, doar o doză mai serioasă de 
vermut, Hotărât că trebuie să-ţi supraveghez lectura. 

— Andre, tu nu eşti serios nici măcar acum, şopti iar 
Tiana. 

— Ba sunt, crede-mă, o asigură el. Şi chiar era. Avea şi 
de ce. Frumosul Marcello era într-adevăr un şofer bun, dar 
conducea într-o manieră atât de periculoasă încât colonelul 
se întrebă la un moment dat dacă cei din clinică vor avea 
cinstea unui singur pacient sau se vor trezi dintr-o dată cu 
patru. Fiatul lor dădea tot ce putea, era folosit pentru prima 
dată la capacităţile maxime, se transformase într-un bolid 
urlător şi periculos, un monstrişor roşu ce se rostogolea 
înainte, luând, ca prin minune, corect, toate curbele, 
depăşind tot ce era între el şi punctul de destinaţie. 

„Unde-o fi învăţat ăsta să şofeze?” se întrebă la un 
moment dat colonelul, dar se feri să facă cea mai mică 
remarcă, băiatul pilota corect, reglementar, dacă excludea 
viteza nebună pe care-o avea, şi, la urma urmei, risca 
pentru el, nu putea să-i facă nici un reproş. 

— Să ştiţi că nu trebuie să goniţi chiar aşa, mă simt mai 
bine, minţi el, dar nimeni nu-l crezu. Cu capul rezemat de 
spetează şi faţa întoarsă spre geam, înregistra fără să-şi 
dea seama ştergerea rapidă a peisajului. Inchise ochii, 
străbăteau A., Marcello schimba des vitezele. 


— Pentru cineva care n-a avut niciodată maşina lui te 
descurci destul de bine, înregistră el vocea rece a Carlei. 

— Ar fi trebuit să fie o surpriză, fetiţo, răspunse Marcello. 
Sunt puţin superstiţios şi n-aş fi vrut să-ţi vorbesc despre 
asta până nu văd că povestea ta e sigură. Dacă! Ştii, tare 
mă tem că n-are sorţi de izbândă. 

— Asta e treaba mea, reluă ea sec, după un timp. Deşi, la 
urma urmei, cunoşti toate atuurile mele şi poţi... 

— Sunt numai ale tale, fetiţo, numai ale tale, ţine minte, 
răspunse Marcello. 

Dallat se scufundă într-o lume ce-i fusese până atunci 
necunoscută, o lume de negru şi durere, şi fu incapabil să 
mai urmărească ceva. ldioată deformaţie profesională! La 
ce-ar fi trebuit să-l intereseze, acum, ce spune ea, ce 
răspunde el, ce... 

— Andre, îi şopti fiică-sa luându-l de după umeri, André, 
mai poţi? Uite, am ajuns, tocmai am trecut de poartă. 

Colonelul încercă să se dezmeticească. Străbăteau o alee 
lungă, mărginită de brazi. În dreapta şi în stânga se ghicea 
un parc imens, suficient de neîngrijit ca să păstreze 
farmecul pădurilor montane. Clinica nu se vedea, şi-apoi ce 
fel de clinică putea fi aceasta, cocoţată pe munte, departe 
de oraş, în plin codru? Noţiunea se asocia, pentru Dallat, cu 
edificii masive, beton şi sticlă multă, scări monumentale pe 
care se agitau halate albe, coridoare nesfârşite, mărginite 
de uşi închise, dincolo de care se petreceau lucruri 
misterioase, el, colonelul, într-o vizită scurtă la cineva, şi 
toate acestea la doi paşi de câte o arteră plină de viaţă 
adevărată, de maşini şi de oameni grăbiţi sau nu, dar 
sănătoşi şi străini de... 

Ajunseră, era vorba de câteva corpuri de clădiri grupate 
în jurul uneia mai mari, cu un etaj, clinica, într-adevăr. O 
mulţime de bolnavi îmbrăcaţi în halate groase de molton 
vişiniu peste pijamalele unisex de zefir albastru, îşi 
întrerupseseră plicticoasa şedere la aer în amurg, ca să 
urmărească micul eveniment ce se derula în faţa uşii 
laterale de la „urgenţă”. Cei de pe terasa de sus se 
aplecară mult peste balustrada de piatră, dar se retraseră 

curând, reluându-şi şahul sau şueta, jos nu era nimic inte- 
resant, un bărbat, fost tip bine, nu prea tânăr, cu faţa 
desfigurată de suferinţă, ieşind cu greu dintr-o maşină 
roşie, şi o fată speriată, la fel de palidă ca şi bărbatul, dând 
impresia că ea e cea care se sprijină de el. 

Marcello şi Carla dispărură grăbiţi, ştiind exact pe cine şi 
unde să caute. Colonelul fu incapabil să facă vreun pas, aşa 
că trebui să se lase luat pe sus de către o huidumă 
îmbrăcată în alb, care venise fugind greoi, să-l întâmpine. 
Senzaţia de greață îi reveni cu mare intensitate şi colonelul 
fu convins că i se trage de la mirosul persistent de tutun 
prost, pe care-l răspândeau mustăţile îngălbenite ale in- 
firmierului. Fu depus, cu oarecare ceremonie, pe un pat de 
consultaţii, îngust şi tare, dintr-o cămăruţă tixită acum de 
prea multă lume. 

— Deci n-ai văzut-o pe Sonya? tocmai întreba doctorul, 
un bărbat ce părea înalt pentru că era foarte slab, 
adresându-se Carlei. O rugasem să te caute şi să te aducă 
pe câteva zile, doar aveţi vacanţă, nu?! 

— N-am văzut-o, trebuia să mă fi prevenit cu un telefon, 
zise Carla dând uşor din cap şi lăsând fără răspuns cea de-a 
doua întrebare a fratelui ei. Legătura lor de rudenie era 
cam curioasă, doctorul arăta de parcă i-ar fi putut fi tată, 

— Vorbim după ce termin. Doctorul îşi împinse bărbia în 
direcţia colonelului care stătea tot cu ochii închişi. Apoi 
adăugă: Dar el să plece! 

— Bob! 

— Desigur, eu pot să plec şi cred că asta am să şi fac, se 
auzi vocea plăcută a frumosului Marcello. Mi-a făcut plăcere 
s-o însoțesc pe sora dumneavoastră până aici. 

Marcello zâmbea afectând nepăsarea şi desprinzând cu 
blândeţe ostentativă mâna Carlei agăţată de mâneca lui. 

— Bob, zise iar Carla. Era clar că după asta urmează 
primul hohot de plâns. 

— Bine, se resemnă în silă doctorul, vorbim după ce 
termin, acuma ieşiţi. Puteţi să-mi spuneţi singur ce-aveţi? 
se-ntoarse el spre Dallat. 


— Bineînţeles, doctore, răspunse acesta liniştit pentru că 
se vedea, în fine, pe mâinile cui trebuia, nu pe ale Tianei. 

— Atunci ieşiţi şi dumneavoastră, domnişoară. 

Tiana ieşi după ce-şi sărută tatăl şi zâmbi jalnic 
infirmierei. Doctorul avu un gest plictisit şi colonelul se 
simţi dator să se scuze, în timp ce se chinuia să-şi scoată 
haina. 

— Bolnavii nu deranjează niciodată, răspunse doctorul pe 
un ton convenţional, aşezându-se pe colţul mesei şi 
aprinzându-şi o ţigară. Sora Mona are să facă ce trebuie, nu 
vă agitaţi. 

— Bineînţeles, domnule doctor, zise sora Mona prinzând 
viaţă de lângă fereastră şi plutind până lângă Dallat. 

Acesta îi fu recunoscător doctorului că dăduse pe toată 
lumea afară, se simţea jenat de situaţie, de starea lui de 
neputinţă, de întrebările de ordin foarte intim pe care i le 
punea doctorul, de faptul că sora Mana, o femeie în vârstă, 
cu aspect scorţos, îl dezbrăca rapid şi abil. 

— E ceva şi pentru mine, doctore Rotha? Eu cu plăcere... 

Tânărul care intrase respira ca după fugă. 

— Tundeam bucsuşii, explică el ţăcănind demonstrativ cu 
foarfeca mare de grădinărit pe care o adusese cu el. 

Sora Mona îşi strânse nemulțumită buzele subţiri şi 
veştede, rujate puternic. 

— Credeam că eşti plecat pe undeva, doctore Rodel, zise 
celălalt, fără să manifeste vreo bucurie pentru ajutorul 
oferit. Doar eşti liber... 

— Da, dar dacă-i rost de-o intervenţie, eu... 

— Bine, răspunse mereu distant doctorul Rotha, treci la 
spălat, dar să nu te aştepţi la cine ştie ce, după toate 
probabilitățile, o simplă apendicectomie. Se întoarse spre 
colonel: un simplu apendic ce vrea să iasă la lumină. 

— O.K., zise doctorul Rodel, alerg! Nu se ştie niciodată! 

„Despre mine vorbesc ăştia”, realiză înspăimântat 
colonelul. „Cum vine asta, nu se ştie niciodată?! Ce dracu o 
fi vrut să spună?” 

— Soră Mona, operăm, zise doctorul Rotha cu gândurile 
aiurea şi cu privirea absentă, deşi era fixată pe obrazul 
pacientului. 

— Deci, începu prudent acesta. 

— A, da. Doctorul clipi şi hotărî să-i acorde dreptul de a 
şti ce-l aşteaptă. 

— Aşa că, încheie el, uitându-se la ceas, peste o jumătate 
de oră, adică la şapte, vom fi trecut amândoi peste 
încercarea aceasta. Cu bine, desigur, îşi alungi el buzele, 
intenţionând probabil să zâmbească, dar ochii lui nu-şi 
pierdură placiditatea. 

— Hm, zise colonelul, total neconvins. 

— Ce-i aia o jumătate de oră?! O s-o depăşim cu bine, 
fiecare pe partea lui. Sper că n-aveţi emoţii. 

— Nu, minţi colonelul, de ce să am?! Dar e chiar aşa de 
urgent? Nu sunt necesare analize şi alte chestii de ăstea? 

Doctorul Rotha făcu un gest nelămurit cu mâna şi, fără să 
mai deschidă gura, ieşi. Sora Mona luă cu două degete 
foarfeca uitată de doctorul cel tânăr, ţinând-o la distanţă, 
ca pe un şoarece mort. 

— Doctorul Rotha nu se înşală niciodată, zise ea cam de 
sus, şi plecă, ţeapănă. 

— Veniţi cu mine, se auzi, de dincolo, glasul ei indignat. 
Trebuie că o dezlipea pe Tiana de uşă. „Mai bine aşa”, 
reflectă colonelul rămas întins pe patul îngust. Nu-l mai 
durea nimic, se simţea însă înspăimântat, lăsat singur, şi, 
într-un prim impuls, voi să-şi ia hainele lăsate pe scaun, şi 
să plece. Poate că n-a fost decât o alarmă falsă, ar putea să 
se ducă mâine, la B., la un control... doar avea treabă, îl 
aşteptau ăia, mai erau şi alte probleme... întâlnirea tocmai 
se consumase... sunt cu toţii în drum spre B.... şi Adine cu 
furioasa fiară... Romano are să se alarmeze neîntâlnindu-l 
pe şosea, îi ghicise probabil intenţiile, acolo la pompa de 
benzină... ce demult a fost... şi ce straniu de indiferente îi 
deveniră toate astea colonelului, în clipa când o nouă criză, 
foarte scurtă, îl ghemui tot. 

— Ei, acuma ne îmbrăcăm şi ne pregătim, să fim gata, că 
şi doctorii se pregătesc şi ne aşteaptă, zise, în loc de bună 


ziua, o persoană mică şi durdulie, ce intrase cu o pijama 
albastră pe braţ, tărăgănând cuvintele ca pentru a ajunge 
la înţelegerea subţire a unui copil cretin. Înainte de a se 
simţi ofensat, colonelul fu învăluit de blândeţea şi dulceaţa 
glasului aceste surori ce păstra încă accentul unui canton 
sudic. 

— Să nu vă fie frică, şuşoti ea îmbrăcându-l, să nu vă fie 
frică, n-aveţi de ce, că operaţia asta îi uşoară, şi-apoi aveţi 
şi noroc, că-i doctorul Rothaunu de gardă, el e foarte bun şi 
cât ai zice peşte, harşt, şi gata, vă coase la loc... 

— De ce Rothaunu, întrebă automat colonelul, mai este şi 
Rothadoi? 

— Sigur, zise serioasă femeia, pironindu-l cu ochii ei 
verzi, puţin bulbucaţi, doctorul Rothadoi, dar acum nu-i aici, 
e plecat la B., cu doctoriţa Rotha... 

— Destul, o opri colonelul, văd că pe toţi îi cheamă 
Rotha. 

— Ba nu, protestă femeia, netezindu-şi şorţul de olandă 
albastră şi cercetând cu ochi critic ţinuta cea nouă a 
colonelului, dânşii îs numai trei, dar cel mai bun e ăsta de-l 
întâlnirăţi dumneavoastră azi, el are mâna cea mai „fină”. 

— Deci toţi trei sunt chirurgi! 

— Ba nu, preciză răbdător femeia, doctoriţa, ea nu 
operează, e anestezist-reanimator şi... 

Simţindu-se depăşit de logica sorei, colonelul o în- 
trerupse: 

— Atunci de ce are nevoie doctorul Rotha I de asistenţa 
doctorului Rodel? 

— Păi, nu e aşa, doctorul Marc Rodel vrea să vină şi să 
asiste la operaţiile doctorului Rothaunu. Nu se mişcă din 
clinică atunci când e maestrul de gardă, că-l mai învaţă, îi 
mai explică... ştiţi cum e, pică vreun caz ca al 
dumneavoastră... 

— Şi pică des? 

— Ca dumneavoastră nu prea, oftă femeia, aranjând 
hainele colonelului pe un umăraş, câte unul din oraş şi cei 
ce vin de bună voie, da-s aduşi de ăilalţi, din accidente, ca 
să ştiţi, noi suntem profilaţi pe urgente, zi şi noapte sala 

mare e pregătită, da' pe dumneavoastră vă duce în sala 
mică, sunteţi caz mic. 

— Caz mic! repetă înciudat colonelul. 

— Sigur, confirmă convinsă femeia, numai noi ştim câţi 
accidentaţi grav ne vin nouă, că suntem profilaţi, câţi o 
păţesc pe şosea, şi din sus şi din jos de noi, başca 
accidentele de pe munte, pe toţi îi aduc aici... o dată am 
avut şi un ministru, aşa că, să fiţi liniştit... 

— Ei, dacă aţi avut şi un ministru, sigur, sunt liniştit. 

Urmară injecţiile pregătitoare, „o pişcătură de purice”, îl 
liniştise femeia cu ochii verzi şi glasul dulce, asistând-o pe 
sora Mona, la vederea tresăririi pe care-o avusese colonelul 
în faţa siringii. Comparaţia nu era prea liniştitoare, acţiunile 
puricilor se numărau printre spaimele greu de învins ale 
colonelului. Mai fură şi alte chestii penibile, în fine, ajunse 
pe masa de operaţie. 

— E al dumneavoastră îngeraşul acela cu blue-jeans, 
care se smiorcăie la uşă? întrebă doctorul Marc Rodel 
ţinându-şi mâinile ridicate şi depărtate, avea deja mănuşile, 
şi aşteptând să i se lege masca. 

Dallat nu răspunse, toată atenţia îi era absorbită de ceea 
ce se petrecea cu el, propriul său corp devenise ceva 
nemaipomenit de interesant, şi înţelese acum de ce 
oamenilor le place atât de mult să vorbească despre ei şi 
despre suferinţele lor fizice: dincolo de învelişul epitelic 
exista o lume necunoscută şi fascinantă! Bine, nici nu-l mai 
durea nimic şi vedea destul de clar în luciul lămpii toată 
desfăşurarea operaţiei, în plus avea şi darea de seamă 
amănunţită a doctorului Rotha care, într-adevăr făcea din 
fiecare mişcare o mică demonstraţie, ca pentru studenţi 
într-o clinică universitară. Dădea explicațiile firesc, 
interogându-l des pe tânărul doctor, mâna a doua, 
comentându-i uneori răspunsurile, declarându-se mereu de 
acord. Colonelul reţinu cu satisfacţie că nu e caz interesant, 
„e ca-n cartea de anatomie, tipic”, zise Marc Rodel 
dezumflat, atunci când doctorul Rotha îi atrăsese atenţia 
asupra vigorii ţesuturilor şi a absenței grăsimii, atât de 
frecventă la vârsta pacientului. 


— Vă felicit, zise placid doctorul Rotha, care-i mai adresa 
uneori câte o replică pentru a-l verifica, aveţi o condiţie 
fizică excelentă. Tampon! 

— Tampon, repetă sora instrumentară. Colonelului i se 
părea ridicolă repetarea denumirii fiecărui lucru de care 
operatorul avea nevoie. 

— Un apendice mic şi drăguţ! exclamă vesel doctorul 
Marc Rodel. 

— Mic?! repetă batjocoritor sora instrumentară, şi se auzi 
imediat sâsâitul indignat al sorei Mona, căreia colonelul nu 
reuşise încă să-i depisteze rolul exact. 

Tampon-tampon, pensă-pensă, pensă-pensă, foarfece- 
foarfece, bisturiu-bisturiu, catgut-catgut, tampon-tampon, o 
înjurătură golită de orice conţinut emoţional, apoi alta, tot 
atât de aseptică, făcând parte, probabil, din ritual, ambele 
fără repetarea surorii instrumentare, deşi fuseseră spuse pe 
acelaşi ton ca şi cererile de instrumente şi parcă se cereau 
şi ele întărite. Nu se făcu auzită nici sâsâiala indignată a 
sorei Mona, se simţea bine că există un singur dumnezeu 
care are voie să acţioneze şi să vorbească, şi acela e 
chirurgul. 

Dallat avu o uşoară cădere, era şi obosit, perspectiva 
deformată în care vedea feţele mascate din jur, efortul de a 
distinge totul în oglinda lămpii, lumina prea puternică, 
efectul anestezicelor, totul îl ameţi şi trebui să închidă ochii. 
Simţi numaidecât mâna uscată şi osoasă a sorei Mona, pe 
frunte. 

— Ce s-a întâmplat? întrebă fără îngrijorare, dar cam 
enervat, doctorul Rotha. 

— Nimic, zise colonelul şi-şi trecu limba umflată peste 
buzele arse. Mă pişcă ceva. 

— Totul e O.K., îl auzi el pe doctorul Rodel, mare noroc 
aţi avut că n-aţi întârziat câteva minute, ar fi perforat! 

— Un chirurg bun n-are nevoie să-şi înspăimânte 
bolnavul cu imaginea pericolului din care l-a scos, murmură 
celălalt. Dumnealui e rezistent şi nu e sigur c-ar fi perforat 
imediat... 

— Nu, pe dracu! râse tânărul. 

— Şi cu ce ziceţi că vă ocupați? îl întrebă doctorul Rotha 
pe colonel, ca şi când până acum ar fi discutat numai pe 
această temă. l-auzi, domnule, continuă el după ce primi 
răspunsul vag al colonelului, păi asta-i interesant de tot. 

În orice caz, tonul lui egal nu dovedea prea mult interes, 
şi-apoi şi colonelul era obişnuit cu replică, i se servea 
invariabil, e drept că în diverse forme, de către toate noile 
cunoştinţe. De obicei urma câte o întrebare despre 
aspectele crezute spectaculoase de către profani, dar de 
data aceasta, având în vedere circumstanţele, colonelul 
spera că va fi scutit. 

— Şi mai sunt spioni? întrebă tânărul. 

— Mai sunt, suspină colonelul. Nu scăpase nici acum. 

— Şi ce faceţi cu ei? vru să mai ştie celălalt. 

— Îi inventariem, sosi, după un timp, răspunsul 
colonelului, urmat imediat de chicotelile sorei instru- 
mentare şi de sâsâitul sorei Mona. 

— Ei bine, zise doctorul Rotha, am să vă dau o problemă 
s-o rezolvaţi, să nu vă plictisiţi, cât veţi sta pe la noi. 

— Sigur, zise Dallat, ştiind că, de fapt, doctorul îi face 
doar conversaţie, dar până atunci n-aţi putea vedea ce mă 
pişcă pe abdomen? 

— Nu e nimic, zise plictisit chirurgul mâna întâia, e 
atingerea pensei pe pielea anesteziată. Înţelegeţi?! 
Dumneata ce cauţi aici? strigă el, dintr-o dată nervos, unei 
persoane ce nu intra în câmpul vizual al colonelului. De 
câte ori... Doctorul îşi termină replica în înjurătura ce făcea 
parte din inventarul necesarului unei operaţii. Făcu o 
mişcare bruscă şi se rezemă de bara de nichel a mesei de 
operaţie. Un zgomot slab şi înăbuşit de sticlă spartă îl 
alarmă pe Dallat şi-i readuse, proaspătă, senzaţia ultimei 
injecții primite. Se auzi clar un „ah” şoptit al sorei 
instrumentare, urmat de finalul, reluat şi amplificat, al 
înjurăturii doctorului Rotha, folosită, de data aceasta nu 
convenţional, ci cu rol de descărcare nervoasă. 

— Ce s-a spart? întrebă îngrijorat colonelul, simțind acut 
umilinţa de a fi legat de mâini şi de picioare, la propriu, de 
masă, şi, pe deasupra, cu burta spintecată. 


Nu-i răspunse nimeni, cursul normal al operaţiei se 
întrerupsese, colonelul nu înţelegea ce se petrece, o soră 
străină, cea care provocase furtuna, vorbea încet doctorului 
Rotha. 

— Bine, pregătiţi-l, vin în două minute, 

— E pregătit. 

— Şi pentru mine, halatul şi... 

— Sunt toate pregătite. 

— Taci din gură! Îmi trebuie şi altă bluză, una curată! 

— Da, domnule doctor. Vocea părea mirată. 

— Termin eu aici, zise doctorul Rodel. 

— Sigur, răspunse doctorul Rotha, şi oftă adânc de tot. 

— V-aş putea face un întăritor, se auzi vocea sorei Mona. 

— Lasă-mă-n pace, soră, sosi răspunsul enervat al 
doctorului Rotha, n-am nevoie de nimic! 

— Da, domnule doctor, zise uscat sora Mona. 

— Ce se întâmplă? îndrăzni colonelul. 

— Nimic în legătură cu dumneavoastră, zise doctorul 
Rotha, care reluase lucrul deasupra mesei. Vă felicit încă o 
dată, continuă el ceva mai calm, v-aţi comportat admirabil. 
Restul e nimic. Termină de cusut doctorul Rodel. 

— Dar... începu colonelul, care era din ce în ce mai puţin 
stăpân pe limpezimea replicii sale, apoi se opri simțind 
apăsarea prevenitoare a degetelor sorei Mona pe frunte. 

— Vin şi eu în zece minute, zise doctorul cel tânăr. 

— lar mâine, reluă doctorul Rotha, mâine când vă veţi 
trezi, eu voi fi la patul dumneavoastră şi vă voi relata 
problema de care ziceam. 

Cu aceste vorbe, doctorul Rotha plecă. Restul fu nimic, 
într-adevăr. Curând sora instrumentară plecă şi ea, după ce 
zdrăngăni zgomotos nişte instrumente în tăvi de nichel. 
Colonelul rămase numai cu sora Mona şi cu doctorul Rodel 
care-l termină de cusut. Numai că acesta-l anunţă pe 
colonel că are de gând să-i facă o cusătură estetică, 
„artistică, demnă de o balerină, doi centimetri şi gata, fără 
copcii, fără urme, resorbţie completă”. 

— Doctorul Rotha n-ar fi de acord, având în vedere vârsta 
pacientului, zise sora Mona. 

— Doctorul Rotha îl adună pe biciclistul făcut zob, 
răspunse nepăsător tânărul, continuând să lucreze. Domnul 
Dallat merită această atenţie, are o formă excelentă, iar eu 
merit această mică experienţă, restul a fost vax. 

— Da, domnule doctor, răspunse sora Mona, dintr-o 
înrădăcinată deprindere de a asculta. 

— Cât e ceasul? întrebă Dallat. 

— Ce contează?! sunteţi gata, răspunse chirurgul. 

— E şapte şi un sfert, anunţă sora Mona aruncând o 
privire cadranului mare din perete. 

Deci doctorul Rotha se ţinuse de cuvânt, colonelul 
trecuse cu bine această jumătate de oră, sau, mă rog, 
aceste trei sferturi de oră. Dar el, doctorul?! El fusese 
chemat dincolo, în sala mare, la echipa completă, să se 
ocupe de biciclistul făcut „zob”. Fără nici o motivaţie 
aparentă, colonelul se trezi întrebând: 

— Ţine mult operaţia cealaltă? 

— Da, răspunse doctorul Rodel, se pare că acolo sunt mai 
multe intervenţii de făcut, poate o oră şi jumătate, poate 
două. De ce?! Nu sunteţi liniştit? 

— Ba da, zise colonelul, mulţumesc. Tocmai era mutat de 
un infirmier pe un pat cu rotile. Mă simt admirabil. 

— Cred şi eu, declară tânărul scoţându-şi mănuşile. Aţi 
putea merge şi pe picioare, dar de ce să forţăm? Părea 
mândru de intervenţia ce tocmai o încheiase. Vin mai târziu 
să vă văd. Soră Mona, cafea, te rog, la camera de gardă, 
adică nu, acolo prea miroase a petroxin, cere-o direct la 
sala mare. 

— Da, domnule doctor. 

— Poate i-ar fi de folos şi doctorului Rotha, nu crezi? 

— Doctorul Rotha ştie singur de ce are nevoie, spuse sec 
sora Mona. 

Dallat fu condus pe un coridor lung. Era ora cinei, de 
după uşile albe se auzea zdrăngănit de tacâmuri. În salonul 
unde intrară, o rezervă de două paturi, Tiana netezea, cine 
ştie de când, cuvertura patului ce-l aştepta, cu capul întors 
spre celălalt ocupant al camerei, un bătrân aşezat în capul 
oaselor, care agita o linguriţă. 


— Compotul acesta e de-o dată cu mine şi cu sfântul 
Lubin, sâsâi bătrânul, punând ostentativ farfurioara pe 
noptieră şi urmărind cu viu interes instalarea colonelului. 

Când aceasta fu terminată, se aplecă mult în direcţia lui 
şi întrebă: 

— Câţi ani credeţi că am eu?! 

— Nu ştiu, zise Dallat obosit. 

— Am nouăzeci şi trei, tinere, da, nouăzeci şi trei în cap. 
Eu sunt domnul Mattifas. 

— Imi pare bine, răspunse automat Dallat, nemaisesizând 
absurdul situaţiei pentru că, de câteva minute, începuse să 
creadă că tot ce i se întâmplase ţinea de ireal. 

CAPITOLUL III 


Un tremur uşor scutură trupul uscâţiv al colonelului, 
întins între cearceaful alb, de un alb cam gălbui, de spital, 
şi pilota de lână, pilotă stas, îmbrăcată într-o cuvertură de 
aceeaşi culoare cu cearceaful şi faţa de pernă. Zăcea acolo, 
în pat, întins, cu braţele pe lângă trunchi, şi absenţa 
oricărei cute pe aşternut putea proba o odihnă perfectă. 
Avu o senzaţie stranie, de teamă parcă, şi încercă să se 
extragă din somnul acela ce dădea impresia de re- 
confortant, fără alt rezultat aparent decât un nou spasm, 
mai puternic, mai prelung. Îşi simţi ceafa şi spatele năclăite 
de o sudoare rece, o spaimă nelămurită şi îngrozitoare îi 
strânse gâtlejul şi-l făcu să geamă stins. 

— Hi, hi, hi! se auzi o voce mică şi uscată, ca un foşnet 
de frunze moarte târşâite pe asfalt de un vânt nehotărât. 
Eram chiar curios să ştiu când vă veţi trezi şi dacă o veţi 
face. Mi-ar fi părut destul de rău să pierd rămăşagul. 

Cu o sforţare de voinţă, colonelul deschise ochii şi 
încercă instantaneu să se ridice. Recăzu pe pernă şi-şi 
aminti totul. 

— Sunt eu, domnul Mattifas, explică vocea uscată, 
intuind panica pe care o produsese. Sper că nu vă simţiţi 
rău! 

— Ce rămăşag? întrebă colonelul, liniştit acum, nu fără a- 
şi simţi încă inima bătându-i nebuneşte. 

— Cu sora de noapte, explică bătrânul. Stătea rezemat 
din toate părţile de perne, dincolo de conul de lumină al 
lămpii mici, aşezată pe noptiera dintre cele două paturi. In 
penumbră, ochii lui strălucitori, vii şi iscoditori, păreau 
neverosimili, plantați în chipul stafidit, bătrân ca lumea şi 
încremenit în cute aproape mineralizate. Părul lung, alb şi 
rar, era pieptănat cu pedanterie. Cărarea era pe stânga. 
Întinse mâna spre noptieră, colonelul care-i urmări din ochi 
traiectoria nu-şi putu stăpâni un suspin de repulsie, şi luă 


paharul cu proteza, ciocnind-o uşor de sticla subţire, în 
mişcarea tremurată. Colonelul întoarse capul, nu era deloc 
curios să urmărească procedura. 

— Fiţi fără grijă, asta vă aşteaptă şi pe dumneavoastră, 
chicoti iar bătrânul, bun înţeles dacă veţi atinge o anumită 
vârstă, ceea ce eu vă doresc din toată inima mea bătrână şi 
slabă. 

— Ce rămăşag? întrebă colonelul din nou, având senzaţia 
netă că e depăşit de evenimente, şi încercând să se agaţe 
de ceva. 

De dincolo de uşă se auzea un lălăit răguşit şi 
dezordonat, nu lipsit de un oarecare timbru particular, 
subliniat la intervale regulate de câte un plescăit de rufă 
udă. 

— E ea, sora de noapte, explică neîntrebat bătrânul, îşi 
scoate şi ea un ban, spală. Spală în baia de alături, întări el. 
— Ce rămăşag? întrebă a treia oară colonelul exasperat. 

Pe măsură ce bătrânul povestea, Dallat îşi amintea şi el 
amănuntele serii. Primise, conform cutumei, după operaţie, 
un dilauden menit să-l liniştească, să-i favorizeze împlinirea 
primului somn după intervenţie, dar, din motive 
necunoscute până acum, „probabil o reacţie inversă a 
organismului, se mai întâmplă”, chicoti domnul Mattifas 
găsind treaba foarte amuzantă, rezultatul fu neaşteptat: 
colonelul fusese cuprins de o stare de agitaţie ce ameninţa 
să devină furie, se răstise la toată lumea, o dăduse afară pe 
Tiana, voise să arunce perna, şi atunci i se făcuse la 
repezeală un alt tranchilizant, de altă natură şi de-o forţă 
sporită. In sfârşit, colonelul adormise, sora îl învelise frumos 
şi îşi exprimase părerea că va rămâne neîntors până 
dimineaţa. Domnul Mattifas credea altfel, pusese rămăşag 
că-l va trezi „doar cu ochii, explică el dar să ştiţi că nu-s 
malefic”, în plină noapte, şi câştigase. 

„Ramolit bătrân”, se enervă interior colonelul, şi căută 
ceva de băut, avea o senzaţie curioasă de căldură, 
concentrată toată în abdomen. 

— V-a lăsat sora ceai amar, îl ajută domnul Mattifas, 
acum n-aveţi voie altceva. 

Ceaiul amar nu era amar, n-avea nici un gust, dar îi făcu 
bine. Alături, pe noptieră, era un pachet nedesfăcut de 
ţigări, câteva bancnote clădite teanc şi o foaie împăturită. 

— A, da, zise domnul Mattifas, v-a vizitat, pe când 
dormeaţi, un... individ, găsi el greu cuvântul. Un individ cu 
chică. V-a lăsat alea. 

Colonelul aprinse veioza de pe noptiera lui şi se răsuci 
puţin ca să poată citi biletul. Ştia de la cine, e, înainte de a-l 
desface. Se simţi înduioşat şi se crezu slab pentru asta. 

„Patroane”, scria Romano, cu scrisul lui ferm şi rotunjit, 
un scris ce-ar fi putut trece drept al unui inginer, „stai şi fii 
liniştit, totul a ieşit cum ai vrut matale, cred că-ţi ghicesc 
gândul şi voi avea grijă ca ea să fie tratată ca o prinţesă în 
exil, că de ce-o aşteaptă pe urmă, nu ştiu, zău, cine-o 
scapă! Pe dulcea copilă am culcat-o în vastele 
apartamentele ale chirurgului, tot e el de gardă, aranjez 
cumva Şi cu Ducesa şi n-o las să vină. Toţi spun c-ai fost 
mare, dar eu sunt obişnuit să fii aşa. Mă întorc acum, di- 
mineaţă (Romano nu putuse avea habar de ambițiile 
domnului Mattifas!), şi-i tragem amândoi o pipă, Nisip”. 

lo-te ce chestie, se minună colonelul, Nisip îşi acceptă 
porecla, a fost şi el îngrijorat! Un lucru nou, nu-şi amintea 
să-l fi văzut vreodată pe Romano manifestând sentimente 
de acest gen! 

— Cine e prinţesa? întrebă avid domnul Mattifas, a cărui 
privire rămăsese agăţată de umerii întorşi ai colonelului. 
Ştiţi, adăugă el, mi-am permis... la vârsta mea, altă plăcere 
n-am... 

Colonelul clipi înţelegător, fără să fie capabil să găsească 
pe moment un răspuns satisfăcător. 

— Ei?! insistă domnul Mattifas, şi apoi dădu drumul din 
nou chicotelilor lui ce semănau cu zgomotul unor cioburi 
adunate pe făraş: Să nu credeţi că scăpaţi, eu, oricum n-am 
somn şi altă plăcere n-am la... 

— Vârsta dumneavoastră, completă iute colonelul, 
dovedind că învățase lecţia. Prinţesa? încercă el să câştige 
timp, e 0... o amică de-a mea, dar ştiţi, nu mi-ar plăcea să 
vorbesc despre ea... 


— Înţeleg, surâse domnul Mattifas arătând două şiraguri 
superbe de dinţi între buzele lui subţiri ca nişte păreri. Dar 
Ducesa? 

— Nevastă-mea. 

— E chiar ducesă?! 

— E ca şi cum ar fi, zâmbi uşor Dallat. Apoi reluă: lar 
„dulcea copilă” e Tiana, fiică-mea.,. 

— Despre ea ştiu totul, îl întrerupse bătrânul, că doar am 
cunoscut-o, şi noaptea asta încă n-am dormit, cine ştie, 
poate spre dimineaţă... 

Gest automat al colonelului, privire spre încheietura 
mâinii stângi, evident, nu mai avea ceasul. 

— Mai este, zise domnul Mattifas serios, e abia două 
jumătate. Eu adorm rar înainte de patru. Dar fiica 
dumneavoastră o fi adormit, în sfârşit... 

Colonelul nu înţelese şi bătrânul se aplecă mult înspre el: 

— Fetele din ziua de azi... nu poţi şti niciodată.. 

Tonul ambiguu nu-i plăcu lui Dallat care n-avea nici o 
poftă să-şi discute fiica, în principiu, cu nimeni, darmite cu 
moşulică ăsta, uitat de moarte, aşa că schimbă vorba cu 
abilitate, antrenându-l pe celălalt, din moment ce tot n- 
avea somn şi nu vădea nici o înclinare spre cruţarea 
aproapelui. Conversaţia domnului Mattifas era un amestec 
şocant de observații lucide, pertinente, şi senilităţi 
înduioşătoare. Se interna în fiecare primăvară, n-avea nimic 
şi avea de toate, câte puţin în toate părţile, „ca la vârsta 
mea”, repeta el leitmotivul. De fapt, locul lui ar fi fost în 
altă secţie, nu la chirurgie, dar se bucura de prietenia 
doctorului Rotha care-i tratase acum zece ani o luxaţie, şi 
cu care se înţelegea bine, „ştiţi avem misoginismele 
noastre”, clipi el cu subinţeles. Pe urmă, aici era şi mai 
interesant, erau o mulţime de oameni „bine” cu care putea 
întreţine câte-o conversaţie inteligentă, nu numai despre 
boli, organe, funcţii şi alte chestii vulgare. 

Colonelul nu înţelese prea bine şi domnul Mattifas îi 
explică totul cu lux de amănunte. Construită imediat după 
primul război mondial, clinica fusese destinată chirurgiei 
estetice, „o chestie bănoasă, domnule, bănoasă de tot, 

veneau aici o mulţime de cuconiţe de pe tot mapamondul 
să-şi netezească guşuliţele şi să-şi ridice sânii, nu le ştia 
nimeni, veneau muzeu şi plecau liceu, parol”. Proprietarii 
succesivi îşi asiguraseră întotdeauna echipe de chirurgi 
pricepuţi şi gata de orice în slujba esteticii, aşa că afacerile 
mergeau şnur. Bineînţeles că nu erau neglijate nici 
intervenţiile serioase, ba de când cu atâtea accidente 
rutiere se părea că profilul ajunsese chirurgia de urgenţă şi 
ortopedia, mă rog, dar chirurgia estetică, de mică şi mare 
anvergură, se practica în continuare cu succes statornic, 
aşa că pacienţii interesanţi nu lipseau nici acum. 

— Aha, făcu Dallat cu subiînţeles, gândindu-se la cusătura 
ce i-o făcuse doctorul Rodel. 

— Mda, întări domnul Mattifas, crezând că e vorba de 
pacienţii, sau, mai degrabă de pacientele „bine”. Şi-apoi, 
continuă el, am teoriile mele, la o secţie de chirurgie e mai 
puţină suferinţă, credeţi-mă, e şocul operaţiei, adevărat, 
dar apoi e drumul spre vindecare, pe când dincolo, la 
interne... parol, aici e mai vesel, mai reconfortant, acolo 
niciodată nu ştii în ce ape te scalzi, toate trenează... 

Dallat îi dădu dreptate, recunoscând că experienţa lui în 
materie de spitale e foarte redusă, abia a fost inaugurată... 

— Aţi avut noroc, continuă domnul Mattifas referindu-se 
la faptul că Dallat îl nimerise pe doctorul Rotha de gardă. 
Operaţie mică, mare, mai bine s-o facă un as, deşi nici 
ceilalţi nu-s de lepădat. 

— Văd că toţi îl apreciază pe doctorul Rotha |, remarcă 
Dallat. Are vreo legătură cu Rotha Il? 

— Da, are destule, zise moale domnul Mattifas, sunt veri 
primari, sunt chirurgi buni amândoi, au avut până la un 
moment dat aproape aceeaşi înfăţişare şi au iubit aceeaşi 
femeie, nu e destul? Şi totuşi, n-au nimic comun unul cu 
altul. 

— De ce numai până la un moment dat? Colonelul 
rămăsese la această idee. 

— Eh, viaţa nu ne dă la toţi la fel... Parcă mâine n-avem 
timp destul să discutăm? se eschivă domnul Mattifas 
îngustându-şi ochii, ba avem destul. Cât rămâneţi aici am 


să vă spun poveştile tuturor, că eu pe toate le ştiu, în fond, 
la vârsta mea, altă plăcere n-am decât să... 

— Bine, se declară imediat de acord colonelul, noapte 
bună! 

— Aa, nu, nu! râse moşul, eu încă n-am somn, nu e încă 
ora patru. Trebuie să-mi povestiţi exact ce-aţi visat înainte 
de a vă trezi eu din privire. Mă interesează foarte, foarte 
mult! Dacă merită, v-aş putea interpreta visul, mă pricep 
fiindcă domeniul mă preocupă! 

„Uite ce-am ajuns”, oftă colonelul în sinea lui, dar ştiind 
bine că n-are altă cale, începu să povestească. 

— Era o femeie într-un loc pustiu, un fel de platou mare, 
întins şi sterp. Ea era îmbrăcată în negru şi avea un văl 
lung, lung, ce flutura în bătaia vântului şi-şi schimba 
culoarea odată cu fiecare bătaie. Din negru se făcea vânăt, 
din vânăt se făcea liliachiu, din liliachiu devenea apoi 
albastru ca cerul şi, în sfârşit, alb strălucitor. 

— Hm, hm! simulă bătrânul o tuse neîncrezătoare. 

— Alături de femeie era un şarpe mare şi gros, cu solzi 
mari şi lucii. Cu mâna stângă ea se sprijinea pe capul 
înălţat al vietăţii care, încet, încet, odată cu vălul, se 
transforma şi ea, solzii devenindu-i aurii, de un auriu cald şi 
neostentativ. În final, femeia, al cărei veşmânt ajunsese 
roşu de purpură, se sprijinea pe un şirag de ştiuleţi de 
porumb. Galbenul lor devenise mai intens, aşa că, din punct 
de vedere cromatic, ţinând cont şi de vălul argintiu, tabloul 
nu era dizgraţios... 

Domnul Mattifas, care urmărise povestirea cu capul 
înclinat şi îndoise câte un deget la fiecare element nou, luă 
acum o poză meditativă şi le dezdoi pe rând. Erau subţiri şi 
uscate, ca nişte surceluţe de foc, şi colonelul se miră că nu 
trosnesc, rupte din încheietură. 

— Să ştiţi, începu bătrânul, că deşi la început pare 
interesant, există, în visul dumneavoastră ceva ce nu e în 
ordine, nu e verosimil... 

„Verosimil!” îşi zise resemnat colonelul. 

— Aşa că, fie aţi uitat ceva, fie aţi denaturat vreun 
detaliu, continuă bătrânul, din ce în ce mai vioi. Eu zic s-o 
luăm de la capăt şi să vedem... 

„Ce-i prea mult nu-i sănătos”, hotărî colonelul plictisit, nu 
de subiect, altă dată l-ar fi interesat, ci de ambianţă, dar 
încercă să zâmbească, totuşi, omul era bătrân şi, vorba lui, 
la vârsta asta... 

— De acord, zise el, dar ceva mai târziu. Acum cred că 
fac o mică expediţie şi ies să fumez o ţigară... 

— Bine, zise domnul Mattifas acceptând cu uşurinţă 
schimbarea de ocupaţie: părea destul de interesant să-l 
urmărească pe colonel cum se chinuie să se ridice, cum îşi 
târşie paşii până la uşă, cum se întoarce pentru că uitase 
ţigările pe noptieră, şi reia traiectoria, apăsându-şi tot 
timpul palma dreaptă pe abdomen. 

— V-a lăsat individul şi brichetă, dar a confiscat-o sora de 
noapte, îl anunţă binevoitor bătrânul. 

Nesigur, colonelul scăpă uşa care pocni închizându-se. 
Peste o clipă, lălăitul din baia de alături încetă, şi sora de 
noapte apăru, având încă în mână o rufă stoarsă. 

— Formidabil auz aveţi, o complimentă colonelul. 

— Selectiv, râse ea. 

Vederea unei femei tinere, ciufulite, cu braţele ude, îi 
făcu bine colonelului, prin contrast cu imaginea domnului 
Mattifas cocoţat între perne. 

— Moşul ăsta răsfăţat, continuă sora, nu s-a lăsat până 
nu v-a trezit! Ce ziceţi de asta? O nebunie! şi scutură 
înaintea colonelului rufa ce se dovedi a fi o cămaşă de 
noapte, într-adevăr frumoasă, numai spumă şi dantelă. Ea 
doamnei Byah, are o lenjerie, mamă, mamă! O cunoaşteţi, 
nu-i aşa, pe doamna Byah?! 

— De departe, râse colonelul. O admir, continuă el, când 
eram eu tânăr, ea era deja actriţă formată şi de talent 
recunoscut, şi de atunci nu s-a schimbat nici un pic, 
frumoasă de pică! 

— Şi nici n-are să se schimbe, zise sora, cel puţin încă 
zece ani, avem noi grijă de asta, şi trase cu ochiul. 


Sora de noapte nu părea să considere ieşirea colonelului 
drept un act de bravură, îl luă cu ea în baie, îl instală pe 
unicul scaun, debarasat de rufe şi şters energic, apoi 
continuă să se ocupe de lenjeria marii actriţe. Zâmbind, 
permise colonelului să aprindă o ţigară dar nu făcu nici o 
remarcă deplasată atunci când, după două fumuri, acesta o 
stinse. Conversaţia cu ea era reconfortantă. Cu o replică 
vioaie îi relată întâmplările serii. 

Romano sosise, o găsise pe Tiana încă buimăcită, şi, 
nemulţumit de ce aflase de la ea, furios de îngrijorare - nu 
putuse vorbi cu nici un medic, erau toţi în sala mare de 
operaţii - ajunsese în salonul colonelului trecând peste 
toate opreliştile. 

— De fapt, eu eram opreliştea, zise sora cam visătoare, 
oprindu-se din limpezit, aşa că m-a luat pe sus şi-a intrat 
aşa, cu mine-n braţe... 

Colonelul respiră uşurat, se temuse de mai rău, Nisip nu 
se încurca în amănunte. 

— E însurat? 

— Cine? 

— Păi, şoferul ăsta, al dumneavoastră! 

Şoferul rezolvase rapid toate problemele, acceptase 
propunerea domnişoarei Rotha („asta e Carla”, realiză 
colonelul) ca Tiana să se culce în camera fratelui ei 
(„vastele apartamente”) pentru că fata nu voia să ia o 
cameră de oaspeţi, în alt pavilion, ca să nu se îndepărteze 
de taică-său, ori camera doctorului era chiar a doua uşă de 
la salon. 

— Cum? se miră colonelul. 

— Aşa, bine! întări sora. 

Cadrele medicale care locuiau în incintă îşi împărțeau un 
pavilion alăturat, destinat de la construcţia locuinţelor, dar 
doctorul Rotha ocupase o cameră, de fapt un salon, în 
pavilionul central, acum zece ani, când sosise, şi de atunci 
nu se mai mutase. 

Colonelul credea că domnişoara Rotha şi frumosul ei 
însoțitor s-au reîntors la B., dar nu era aşa, rămăseseră şi 
ei. 

— Venirea lor se cam lasă-ntotdeauna cu scandal, îi şopti 
sora de noapte, nu se ştie de ce, tot nu-i auzea nimeni. S- 
au certat şi astă-seară, l-au aşteptat pe dom’ doctor când a 
ieşit de la operaţie, şi el s-a răstit la ei şi i-a lăsat baltă. Aud 
că nu'ş' ce-a avut ieri, tot timpul i-a plouat înaintea nasului. 
Acuma doarme, în camera de gardă. 

— Cine? se încurcă Dallat. 

— Dom’ doctor. Păi dacă-n camera lui e fata 
dumneavoastră! Dar să ştiţi că nu e deranj, continuă ea, că 
doctorul Rodel stă şi aşa în secţia de reanimare, cu 
biciclistul. 

— Dar domnişoara Rotha?! 

Carla şi frumosul Marcello se instalaseră în pavilionul 
locuinţelor, în apartamentul doctoriţei Sonya Rotha. Carla 
nu făcuse un abuz, pe vremuri Sonya fusese soţia fratelui 
el. După divorţul pronunţat înainte de sosirea amândurora 
la clinica din A., ea îşi păstrase numele dobândit prin 
căsătorie şi continuase să aibă relaţii cordiale cu familia 
fostului ei soţ. 

— Dar soţia doctorului Rotha Il? E tot medic? Locuieşte 
tot în incintă? vru colonelul să aibă tabloul complet al 
familiei. 

— Doctorul Rothadoi nu e însurat, răspunse sora de 
noapte. 

Terminase spălatul, se pregătea să iasă, să întindă 
undeva superba lenjerie a actriţei şi, dintr-o dată, îşi aminti 
că Dallat are nevoie de odihnă. Îi făcu nişte recomandări de 
comportament imediat şi-l conduse în salon, nu fără a-i 
arăta uşa dincolo de care se odihnea fiică-sa. Îi aranjă 
perna, cuvertura, îi dădu iar ceai amar şi plecă, făcând un 
semn de complicitate amuzată spre domnul Mattifas care, 
în sfârşit, adormise. 

Colonelul respiră adânc. 

— Ce ţi-e şi cu copiii din ziua de azi, ţţ, ţţ, auzi el vocea 
domnului Mattifas. Sunt foarte curios dacă are să vă spună 
mâine. 

— Ce să-mi spună? 


— Că a petrecut noaptea, sau, mă rog o parte din 
noapte, cu un bărbat. 

— Ce bărbat? întrebă stupid colonelul, simțind că începe 
să se enerveze. _ 

— Nu spun că nu e fiică bună, continuă bătrânul. Intâi a 
venit să vadă dacă dormiţi sau nu, şi cum dormeaţi... 

— Fiica mea e majoră, minţi colonelul vrând să pună 
capăt discuţiei, dar apoi întrebă iar, dintr-un impuls ce nu 
şi-l putu stăpâni: Ce bărbat? 

— Daţi-i o şansă, să vedeţi dacă vă spune, chicoti 
bătrânul. Era un bărbat frumos, da, da, foarte arătos. 
Trebuie să recunosc cinstit că în această direcţie doamna 
Mattifas, fie iertată, a avut mult bun simţ, nevoind niciodată 
să aibă copii. Nu vă supăraţi, dar acum eu trebuie să-mi fac 
somnul. Noapte bună vă doresc. 

— Noapte bună, mormăi colonelul buimăcit şi încercă să 
se gândească puţin la fiică-sa, dar adormi în câteva minute. 

Se trezi foarte târziu a doua zi dimineaţa, era deja lumină 
puternică. În salon fusese aerisit şi dereticat, o ramură 
înflorită de măr tremura uşor într-un pahar înalt, pe 
noptieră. Lângă fereastră, îmbrăcat în maniera lui 
obişnuită, de-o eleganţă fără discreţie, după opinia 
colonelului, cu alura cam ţeapănă, Romano stătea de vorbă 
încet, cu doctorul. 

— Bună dimineaţa, zise colonelul bine dispus. 

Cei doi se întoarseră, doctorul arăta mai bine ca aseară, 
odihnit şi proaspăt ras, într-un costum impecabil, de doc 
alb. 

— Doctore, începu colonelul, nici nu v-am mulţumit cum 
trebuie, aseară, ştiţi, sufeream... aţi fost formidabil, vă sunt 
foarte recunoscător... 

Doctorul, vădit stânjenit, ridică palma pentru a-l opri. 

— Vi-| prezint pe doctorul Roberto Rotha ll, interveni 
neutru Romano. Doctorul Roberto Rotha | a murit în cursul 
acestei nopţi. p 

Colonelul îşi lăsă capul pe pernă. In patul celălalt, domnul 
Mattifas examina critic, cu ochii foarte îngustaţi, cireaşa pe 
care tocmai o extrăsese dintr-un borcan de compot. 

CAPITOLUL IV 


Procurorul era un bărbat încă tânăr. Cârlionţii lui foarte 
blonzi, retezaţi scurt, nu ascundeau decât în parte chelia-i 
roză, de o nuanţă ce concura cu cea a obrajilor prea bine 
hrăniţi, amenințând să-i acopere prin cădere, în următorii 
ani, fălcile puternice. Un albinos ce urma să devină şi obez 
dacă nu lua seama, şi până acum n-o prea luase. Părea să fi 
dormit în hainele ce păstrau distincţie doar datorită 
materialului şi cupurii. „Un individ scos din pene”, crezu 
colonelul că citeşte în atitudinea indiferentă şi distantă a 
căpitanului Romano. 

— Afacerea asta nu prezintă nici un mister, zise 
„individul”, concentrat să-şi aprindă o ţigară de foi pe care- 
o scosese din buzunarul interior al sacoului. Era o 
Schimmelpenninck - duet, nu încăpea nici o îndoială. Şi-o 
aprinse ţinând afectat bricheta, cu două degete, o brichetă 
ciudată, fină ca un etui de ruj. Diamantele butonilor sclipiră 
rece, sub manşetă se zări, preţ de o clipă, o brățară de aur 
filigranat, ce alunecă pe încheietură. Colonelul şi căpitanul, 
care-l urmăreau cu atenţie pentru ceea ce urma să spună, 
nu pentru ce făcea, avură un schimb ultrarapid de priviri. 
Sentința căpitanului, exprimată printr-o tresărire abia 
perceptibilă a indexului stâng, era clară. „lar te pripeşti, 
mai aşteaptă”, îi răspunse Dallat, cu o mişcare leneşă de 
pleoape. 

— Doriţi şi dumneavoastră? întrebă cam tardiv 
procurorul, trecându-şi privirea albastră-alburie de la unul 
la altul şi dovedind că nu era chiar aşa de adormit pe cât 
părea. 

— Nu, răspunse Romano, însoţindu-şi refuzul de faimosul 
lui rânjet pe care-l considera „zâmbetul amabil nr. 3”. 

— Foarte bine, răspunse complet neimpresionat 
procurorul şi-şi retrase mâna de la buzunar. 


— Deci afacerea nu prezintă nici un mister, îl readuse la 
obiect colonelul, căutându-şi o poziţie mai comodă pe 
canapeaua îngustă. 

Erau toţi trei în cabinetul directorului proprietar. Acesta 
lipsea pentru moment din localitate, lipsea de fapt şi din 
ţară, era dus la un târg de mostre din Germania, aparatură 
medicală, dotări speciale şi alte chestii de resort, afacerile 
mergeau bine şi urmau să extindă şandramaua.. Cabinetul 
directorului absent, mobilat încă de la înfiinţarea instituţiei 
cu mari pretenţii de eleganţă, era ocupat de cei trei de mai 
bine de un sfert de ceas, şi întâlnirea aceasta se realizase 
nu datorită procurorului, care ridicase din umeri cu o 
indiferenţă plictisită: „de ce nu-şi vede de tăietura lui, să 
profite de zilele astea şi să se odihnească, şi-apoi nici nu-i o 
treabă care să-l privească, nu ţine de resortul lui”, cât 
datorită lui Romano care ştiuse exact ce vrea şi care, prin 
metodele lui, pe moment colonelul le ignora, îl determinase 
pe albinos s-o accepte. 

— Deci dumneavoastră aţi dori să ştiţi, reluă procurorul 
abia deschizându-şi gura, cauzele şi circumstanţele morţii 
doctorului Rotha, nu? Şi continuă fără să mai aştepte 
confirmarea. Fiind toţi trei oameni ai legii vă înţeleg 
curiozitatea profesională, poate şi interesul personal, 
sentimental, să-i zic aşa, fiindcă doctorul s-a ocupat de 
dumneavoastră... 

— Domnule procuror, zise moale colonelul, ascuns pe 
jumătate de frunzele şi rădăcinile aeriene ale uriaşului 
filodendron ce se găsea în faţa canapelei, treceţi peste 
introducere. 

— Foarte bine, acceptă procurorul, doctorul Rotha a 
decedat în urma injectării unei cantităţi prea mari de 
morfină... 

— Cine.., începu Romano, întrerupt imediat de procuror, 
care ceru cu mâna ridicată dreptul de a continua. 

— Nimeni străin, el însuşi. Doctorul Rotha şi-a injectat-o 
singur, reluă el afirmaţia apăsând bine cuvintele pentru a 
se face înţeles. 

— Vreţi să spuneţi că doctorul era... Colonelul nu încercă 
deloc să-şi disimuleze surpriza. 

— Ei, da, continuă procurorul, cu aceeaşi răbdare 
indiferentă pe care-o afişase de la început, da, doctorul era 
morfinoman, e o chestie notorie, aici la noi, deşi, din foarte 
multe motive, toată lumea se prefăcea că o ignoră. 

— Îmi vine greu să cred, murmură colonelul, un chirurg... 

— Şi totuşi, aşa e. In ceea ce mă priveşte, cunosc de mult 
cazul, îl urmăream îndeaproape, din motive profesionale 
şi... personale, schiţă el un zâmbet. 

— Deci, acesta e un sfârşit firesc pentru doctorul Rotha? 
interveni căpitanul, strâmbându-se nemulţumit. 

— A, nu, firesc în nici un caz, dar nici neobişnuit, replică 
procurorul. Din câte ştiu eu, adevărat, mai mult din auzite, 
pentru că, oricum, cazurile de acest gen nu sunt curente, 
deci din câte cunosc, din auzite şi din literatura de 
specialitate, vindecările, dezintoxicările absolute, revenirea 
completă la o viaţă normală, sunt foarte rare, în timp ce 
accidentele, prin însăşi natura drogului şi modificările de 
structură psihică ale subiecţilor, dimpotrivă, se citează 
foarte des. 

— Excludeţi, prin urmare, cu desăvârşire posibilitatea 
unei sinucideri? întrebă Romano fără să vadă gestul de 
enervare al colonelului care ar fi vrut să-l asculte pe 
procuror până la capăt, fără întreruperi. 

— „Cu desăvârşire”, aceasta e o expresie pe care eu n-o 
folosesc înainte de a fi gata să pun punct unei cercetări, şi 
aici încă nu l-am pus, dar, dat fiind circumstanţele morţii 
doctorului Rotha, înclin să cred într-un accident. 

— Accident înseamnă injectarea din greşeală a unei doze 
prea mari de drog? Insinuaţi că doctorul nu şi-a dat seama 
că ia, să zic, cinci unităţi în loc de una? Că a greşit fiola, 
luând una de concentraţie prea mare? Romano ignoră cu 
bună ştiinţă zâmbetul vag batjocoritor al procurorului. 

— Aţi înţeles foarte exact situaţia, concedă el ironic, într- 
adevăr, doctorul a suferit acţiunea a aproximaţiv opt-zece 
centigrame de morfină în locul a două centigrame, o doză 
normală, sau, cum să mai zic eu, că la urma urmei nimic 


nu-i normal aici, doza obişnuită a doctorului. Dar să ştiţi că 
n-a greşit fiola luând una mai concentrată, deoarece la 
acest produs concentraţia e unică, mă refer la fiolele aflate 
în nomenclatura noastră. Mărirea dozei se obţine prin 
înmulţirea numărului de fiole, deci prin mărirea cantităţii 
injectate. 

— Două centigrame înseamnă o fiolă? întrebă încet 
colonelul. 

— Exact. 

— Şi vreţi să spuneţi că doctorul şi-a mărit singur şi cu 
bună ştiinţă proporţia luând patru-cinci fiole în loc de una, 
ignorând consecinţele, neluând nici o măsură de precauţie, 
mergând singur spre moarte? Bineînţeles, dacă nu voia 
realmente să se sinucidă?! interveni Romano scrâşnind 
cuvintele conform unei deprinderi proaste care-l 
determinase pe colonel să-l boteze, mai demult, „Nisip- 
între-dinţi”. 

— Pare într-adevăr cam ciudat, atunci, să excludeţi 
posibilitatea unei sinucideri, avansă colonelul ridicându-se 
de pe canapeluţa îngustă şi ieşind de după perdeaua 
vegetală a plantei ce semăna, din cauza rădăcinilor 
albicioase, azvârnlite în aer, cu un păianjen monstruos. 
Planta asta mă face nervos, se scuză el, şi se aşeză într-un 
fotoliu mare, în faţa procurorului, întinzându-se cât putea şi 
sprijinindu-şi picioarele pe taburetul tapisat pe care i-l oferi, 
foarte natural, de parcă ar fi fost infirmier însoțitor calificat, 
Romano. 

— S-ar zice că aţi prevăzut urgenţa asta, a dum- 
neavoastră, spuse procurorul cu un dispreţ abia ascuns, 
uitându-se bănuitor la îmbrăcămintea colonelului, 
remarcându-i abia acum pijamaua de mătase, foarte 
elegantă, de un maro închis, cam bătrânesc şi care-l făcea 
livid, peste care luase un halat moale, de o culoare caldă. 
Era o jelaba algeriană din păr de cămilă, o achiziţionase 
nevastă-sa dintr-un bazar, acum doi ani, călătorind „să-şi 
schimbe dispoziţia”, şi rezistase tuturor implorărilor Tianei, 
care ar fi vrut s-o primească ea şi s-o poarte în chip de 
pelerină, ca să-şi lase paf toate colegele. La rândul lui, 

colonelul găsise haina „fantastică” şi decretase că trebuie 
cruţată în vederea unor ocazii deosebite. Ei, acuma ocazie 
se ivise, şi Ducesa o strecurase în voluminosul pachet 
trimis prin Romano. 

Inainte ca Dallat să fi putut replica ceva, sună telefonul. 
Procurorul întinse leneş mâna şi răspunse fără chef. 

— E pentru dumneavoastră, zise el, dând receptorul 
colonelului. 

— Da, zise acesta, recunoscând-o, după primul suspin, pe 
Ducesă, la celălalt capăt al firului. 

— Ce mă bucur că te-aud, dragul meu André, începu ea 
grăbită ca de obicei, ce e cu tine, sunt foarte îngrijorată, n- 
am priceput nimic din ce mi-a spus Alex, spune, băiatul 
ăsta nu e cam mincinos, e adevărat sau nu e adevărat... 

— Ce, scumpa mea, riscă Dallat o întrerupere, ştiind că, 
de fapt, metoda cea mai bună era, dintotdeauna, s-o lase 
pe lrene, zisă Ducesa, să-şi epuizeze şirul întrebărilor şi 
supoziţiilor, şi să plaseze, în limita posibilităţilor, câte un da 
sau un nu. 

— Am vrut să vin să te văd, îți imaginezi ce-am simţit, şi 
pe urmă fetiţa, ce caută fetiţa cu tine, trimite-o acasă, ea 
zicea adineaori că stă cu tine. In fond, tu ce ai? Băiatul tău 
mă păcăleşte că n-ai nimic şi că „te acoperi” aşa, e 
adevărat? 

Dallat schimbă o privire complice cu „băiatul” care 
zâmbea. 

— Da, scumpa mea, fii liniş... 

— Cum să fiu?! Sper că ţi-am trimis lenjerie potrivită, şi 
te rog să porţi jelabaua (Ducesa pronunţa „dgelabaua”), să 
ai prestanţă, să fii impozant! Spune... 

— Da, sunt foarte impozant, râse înduioşat colonelul, dar 
acum sunt puţin grăbit, trebuie să te las, îţi mulţumesc, 
fata e bine, las-o aici, te mai chem eu, te sărut... 

— Pa, tu totdeauna eşti grăbit, suspină Irene şi închise. 

Colonelul mai păstră o clipă în minte sunetul dulce al 
vocii ei rămase tinere, cu accente involuntare de copil 
răzgâiat. 


— Aveţi 25 de ani de căsnicie? întrebă albinosul apăsând 
pe „25". 

— 26, răspunse Dallat fără bunăvoință. Deci, domnule 
procuror, între sinucidere, accident şi crimă, 
dumneavoastră alegeţi posibilitatea a doua, nu? 

— Cuvântul „crimă” n-a fost pronunţat, refuză procurorul 
sugestia. 

— Asta nu înseamnă nimic, că „n-a fost pronunţat”, 
interveni Romano, oferind colonelului un foc. 

— Nu vă face rău, atât de repede? întrebă procurorul 
agasat la ideea că Dallat ar putea îngălbeni, leşina sau aşa 
ceva. 

Colonelul nu răspunse, preocupat de efectul primului 
fum, era bun, nu ca azi-noapte, ci, dacă-i revenise pofta de 
fumat, era clar, totul e în ordine, se putea considera trecut 
pe celălalt mal. 

— De ce credeţi dumneavoastră că doctorul nu s-a 
sinucis? Adineaori făceaţi aluzie la circumstanţe de ordin 
psihologic ce ar infirma ipoteza? 

— Exact, confirmă procurorul. Eu sunt acuma presat, şi-şi 
sublinie afirmaţia cu o privire spre ceas, dar am să vă spun, 
pe scurt, ceea ce cred eu că v-ar edifica... 

— Perfect, strecură căpitanul. 

— Uite, povestea e lungă şi-am s-o scurtez eu, cât se 
poate. Acum zece ani, doctorul Roberto Rotha soseşte la 
această clinică părăsind un post excepţional dintr-o clinică 
universitară din G. Se afirmase deja, nu mai era o tânără 
speranţă ci o certitudine, păşise cu dreptul printre chirurgi, 
şi poate ştiţi, chirurgia e una din puţinele specialităţi în 
medicină unde nu se merge pe bâjbâite, unde nu există 
pardon şi rezultatele sunt, ca să zic aşa, palpabile. Deci 
doctorul Rotha îşi întrerupe ascensiunea lui universitară, ur- 
case destul de mult în ierarhia doftoricească, dă cu piciorul 
la o groază de bani ce începuseră să-i pice în urma faimei 
lui mereu în creştere, părăseşte deci o carieră bine 
începută, uimind pe toată lumea prin decizia lui bruscă, i se 
prevedea un viitor strălucit, şi vine aici. Acuma, nici spitalul 
ăsta nu era rău ales, asta-i drept, deşi izolat - cazuri cu 

duiumul, de toate felurile, cred că v-aţi lămurit cu profilul 
lui, colegi bine pregătiţi, câştig mai mult decât bunicel, 
linişte, frumos şi aşa mai departe, dar nu de lipsă de 
cazuistică, bani sau colegi s-ar fi putut plânge doctorul în G. 
Divorţase nu cu mult timp înainte, şi atunci, în absenţa unui 
motiv mai plauzibil, lumea l-a acceptat pe ăsta, romantic şi 
lipit de suflet, al unei decepţii în căsnicie. Nu-i vorbă că şi el 
era taciturn şi nu se confesa nimănui... 

— L-aţi cunoscut de pe atunci? vru să ştie căpitanul. 

— Nu, eu am venit în A. numai de vreo şase ani, preciză 
procurorul, chestiile ăstea le ştiu şi eu numai din auzite, de 
ici, de colo, ştiţi cum e într-un oraş mic, başca slujba mea 
care mă mai şi obligă să ştiu câte ceva... 

— Care de pe ici şi care de pe colo? Romano devenea 
enervant. 

— Dragă... şopti colonelul căruia întreruperile nu-i 
plăceau. „Nisip se crede la anchetă”, se gândi el 
nemulţumit, şi înclină capul în direcţia procurorului pentru 
a-i arăta cât de mult îl interesează expunerea lui. 

— Cert este că, nu peste multă vreme, din indicii mici dar 
aglomerate zi de zi, lumea, mă refer la lumea medicală din 
spital, îşi dă seama că doctorul se dopează cu morfină. 
Continua să fie un chirurg excepţional, ba chiar făcea şi 
oarecare muncă de cercetare pe cont propriu, dar după 
toate semnele, procesul de intoxicare se intensifica. Tocmai 
atunci spitalul primeşte un alt chirurg pe cale de afirmare, 
tot tânăr, tot venit din G., adică pe doctorul Roberto Rotha 
II, rudă foarte apropiată a primului şi bun prieten, şi se 
presupune că şi-a schimbat locul de muncă pentru a fi mai 
aproape de văru-său, pentru a-l ajuta să-şi readucă viaţa la 
normal. Cam asta dă de înţeles şi cel de-al doilea Rotha, 
numai că, în ciuda eforturilor lui, primul nu vrea să se lase 
ajutat, atitudine dealtfel firească la un morfinoman. Ştiţi 
bancul cu ajutorul? 

Şi fără să mai aştepte răspunsul celor doi, procurorul 
continuă: Uite, la începutul unui an şcolar, institutoarea îşi 
întreabă copiii, printre altele, ce-au făcut meritoriu în 
vacanţă. „Am ajutat o bătrână să urce în tren”, zice primul. 


„Bravo, frumos. Dar tu?” îl întreabă ea pe al doilea. „Am 
ajutat o bătrână să urce în tren”. „Bravo, se mai 
temperează ea. Dar tu?” „Am ajutat o...” „Hm!” zice femeia, 
şi la al nu ştiu câtelea copil care făcuse acelaşi lucru, 
explodează: „Bine, copii, dar toţi aţi ajutat o bătrână să 
urce în tren?” „Da”, răspunde unul mai înfipt, „da, pentru 
că ea nu voia!” 

Procurorul aşteptă o clipă reacţia colonelului la bancul 
lui, a lui Romano nu-l interesa, şi pentru că ea nu venea, îşi 
drese puţin glasul şi continuă: 

— Ei, cam aşa e cu ajutorul dat unui morfinoman, trebuie 
dat cu sila pentru că el nu-l vrea. Sunt câteva aspecte 
interesante în psihologia lor, de exemplu acela că ei au 
dreptate, ei procedează bine, restul se înşeală, ei sunt 
grozavi, au descoperit piatra filozofală, iar noi, ăştialalţi, 
nişte mici gunoaie... 

— Oare?! zise ca pentru sine colonelul, apoi îl privi pe 
procuror în ochi şi-l rugă să continue. 

— In ceea ce-l priveşte pe doctorul Rotha, situaţia 
devenise în timp destul de scurt, un an, un an jumate, de- 
aşa natură, încât, cu toată discreţia păstrată, ştiţi cum e 
lumea doctorilor, închisă, se cam punea problema dacă mai 
poate fi lăsat să-şi exercite meseria de chirurg sau trebuie 
îndrumat spre o specialitate mai... mă înţelegeţi, nu? 
Cunoaşteţi fazele intoxicației cu morfină, nu? 

— Hm, oarecum, strecură colonelul care, în realitate, 
habar n-avea, mă rog, în afara aspectelor generale, la 
îndemâna oricui. 

Avându-şi locul într-o lume ai cărei membri, de pe 
ambele versante, se fereau ca dracu de tămâie, nu numai 
de droguri, dar şi de alte chestii considerate mai inofensive, 
gen alcool, care le-ar fi putut slăbi reflexele, colonelul 
crezuse, până în clipa de faţă că cerința aceasta e valabilă 
şi pentru alte multe profesiuni, printre care o indusese şi pe 
cea de medic. Doctorul Rotha, fusese, fără îndoială, o 
excepţie. Oricum, colonelul ajunse la concluzia că trebuia 
să se pună la punct şi cu aspectele intoxicației cu morfină. 


48 


— Totuşi, marea lui reputaţie, dealtfel în continuă 
creştere, succesele necontenite pe care le repurta, lipsa 
oricărei gafe profesionale, toate acestea îl mențineau încă, 
deşi se zicea că omul se surpa din ce în ce mai mult. La 
punctul limită, soseşte fosta lui nevastă, profită de faptul că 
directorul îi oferă al doilea post de anestezist-reanimator pe 
care tocmai îl înființase, îl ocupă şi rămâne. 

— E de presupus că, într-o formă mai mult sau mai puţin 
oficială, căsnicia lui îşi regăseşte cursul normal? întrebă 
colonelul. 

Procurorul rămase cam descumpănit, păstrându-şi o 
secundă gura deschisă, tocmai voise să continue, apoi îşi 
reveni, cu un zâmbet mic şi subţire. 

— Doar ştiţi destul de bine, reluă el cu o ironie pe care se 
prefăcea că vrea s-o disimuleze, că un morfinoman ajuns la 
apogeu e o fiinţă ce se dezinteresează complet de toate 
aspectele vieţii curente, cu atât mai mult de cele legate de 
viaţa sentimentală, având o singură dominantă, drogul şi 
procurarea lui... 

— Apropo de procurare, zise iute Romano, dar se opri la 
gestul superiorului lui. 

— E chiar de mirare cum, în situaţia respectivă, doctorul 
Rotha a reuşit să-şi menţină interesul, un oarecare interes, 
pentru meserie. Lucrul e explicabil numai prin aceea că 
făcea parte din categoria, îmi permit să spun rară, cu riscul 
de a mă crede răutăcios, a medicilor născuţi şi nu făcuţi. 
Avea talent, avea vocaţie, nu ştiu dacă mă înţelegeţi?! 

— Vă înţelegem, răspunse moale colonelul. 

— Foarte bine. Tocmai pasiunea pentru meserie a 
exploatat-o doctorul Sonya Rotha, în lunga încercare a 
vindecării fostului ei soţ. S-a înhămat la treaba asta, şi n- 
am s-o admir niciodată îndeajuns, plecând de la un moment 
greu, şi a luptat zi şi noapte. Asta nu e o generalizare şi o 
figură de stil, e chiar realitatea concretă, timp de opt ani. 
Trebuie să ţineţi cont de faptul că un morfinoman, 
indiferent de nivelul pe care-l are, de pregătirea lui, vreau 
să spun, chiar doctor fiind, n-are nici cea mai mică dorinţă 
de a-şi părăsi viciul, sau parcă v-am mai spus asta?! 


— Da, ne-aţi spus-o, zise flegmatic Romano. 

— lar atunci când îşi exprimă această dorinţă, în clipele 
bune, o face de cele mai multe ori fără să creadă nici el în 
ceea ce spune, pentru a scăpa de reproşurile celor din jur şi 
aşa mai departe. 

— |Ì se făceau reproşuri, doctorului? interveni căpitanul. 

— Hm, nu, sau nu în accepțiunea curentă, adică nu i se 
făceau scene, nu i se ţineau predici... 

— Atunci?! 

— Păi, însăşi prezenţa fostei lui soţii aici, în chip de medic 
curant, era un reproş, şi încă unul mare, doar pentru el 
rămăsese... 

— Deci ea a luptat de una singură? reluă colonelul. 

— Da, cel puţin până la o anumită etapă, până când greul 
fusese trecut şi doctorul începuse să participe el însuşi cu 
oarecare interes la vindecarea lui. Şi-a recăpătat vigoarea 
fizică, şi-a întărit şi diversificat preocupările în meserie, 
norocul lui fusese că aceasta îl interesase întotdeauna, 
avea conştiinţă profesională, a început, încet, încet, să ia 
cunoştinţă de ce se mai întâmplase nou în familia lui... 

— În ce sens să „ia cunoştinţă?” 

— Adică să participe activ la câte ceva... Pe scurt, fiindcă 
nu uit că v-am promis o expunere scurtă, doctorul ajunsese 
treptat la o doză foarte mică de drog pe zi, aşa-zisa doză de 
întreţinere, uite, să vi-l compar cu un diabetic care are 
nevoie de o doză zilnică de insulină pentru a-şi asigura 
bunul mers al metabolismului, aşa şi doctorul, numai că 
doza lui continua să fie, încet dar sigur, diminuată, aşa că, 
într-un interval „x" de timp ar fi reuşit să renunţe cu totul, 
fără suferinţe psihice sau fizice. 

— De unde ştiţi lucrurile acestea atât de exact? se 
interesă colonelul. 

— Din mai multe surse, dar în principal de la doamna 
Rotha, care mi le-a spus treptat, în timp, şi mi le-a repetat 
în cursul acestei zile, la cererea mea, atunci când am apelat 
la calitatea ei de medic curant al defunctului. 

— „Defunctului”, repetă colonelul încet cuvântul care-i 
făcea oroare raportat la persoana doctorului Rotha. 

Doctorul Rotha, căruia nu apucase să-i mulţumească, îi 
datora recunoştinţă, şi faţă de personalitatea căruia 
începuse să simtă interes şi simpatie încă de aseară... de 
când oare? ce-i spusese doctorul deosebit... că bolnavii nu 
deranjează niciodată... nu, astea sunt convenţionalisme 
curente faţă de suferinzi... că au depăşit împreună o 
jumătate de oră grea... pentru el da, era evident, dar de ce 
pentru doctor de asemenea, din moment ce operaţia se 
anunţase o simplă bagatelă... sau să fie asta o încurajare 
pentru un bolnav... nu, parcă nu semăna a încurajare... şi 
pe urmă toţi îi spuseseră câte ceva despre doctor, nu 
categoric, în asta nu era nimic deosebit, i se vorbise nu de 
doctorul Rotha | ca individualitate concretă ci de chirurgul 
care urma să-l „taie”, aşa cum unui elev, înainte de 
examen, i se dau, din toate părţile, referinţe despre 
examinator... 

Colonelul pierduse şirul expunerii procurorului. 

— ...Se reintegrase aproape total, lucra foarte asiduu la 
definitivarea studiilor şi cercetărilor lui referitoare la diverse 
aspecte din urgenţe... din... mai precis legate de 
comportarea vaselor de sânge şi a diferitelor ligamente în 
urma... dar dacă vă interesează domeniile exacte aş putea 
să vi le spun, şi procurorul făcu un gest spre mapa lui de 
piele de crocodil, cu monogramă de aur, pe care o trântise 
neglijent lângă fotoliu. 

— Nu vă deranjaţi, interveni colonelul. Lucra singur? 

— Sigur că nu, exclamă procurorul, în ziua de azi 
cercetările de tipul acesta, sau mai bine zis centralizarea 
rezultatelor diverselor experimente, nu se mai efectuează 
de unul singur... mai ales într-un spital ca acesta, da, e 
adevărat, începuse el singur, mai demult, dar apoi îi 
cooptase şi pe alţii, şi nu trebuie să uitaţi că defunctul avea 
obişnuinţa colectivelor subordonate, fusese destul de bine 
ancorat într-o carieră didactică... 

— Atât de bine încât a părăsit-o din proprie voinţă, 
completă alb Romano. 

— lar „defunctul”! murmură pentru sine colonelul. 


— Excluzând posibilitatea unei sinucideri, cum explicaţi 
logic accidentul? întrebă Romano. 

— Un accident nu se explică logic, zâmbi acid procurorul, 
şi apoi, acest concept nu poate fi alăturat noţiunii de 
morfinoman, nu ştiaţi? Sistemul nu se leagă. 

Romano păli de furie, avea studii în litere şi filozofie, în 
alte împrejurări ar fi avut şi el ceva de spus referitor la 
voluptatea cu care procurorul învârtea cuvintele neglijându- 
le utilizarea corectă, dar acum avea prilejui să dea o probă 
de stăpânire de sine, vai, atât de greu achiziționată, şi o 
dădu. 

— Nu, nu ştiam, răspunse el, puteţi să-mi explicaţi... 

— Care ar fi înlănţuirea plauzibilă a... începu colonelul 
completarea şi, fiindu-i milă de căpitan se hotărî să creeze 
o mică diversiune. Parcă ziceaţi de nişte ţigări de foi, nu? 

Procurorul ridică surprins o sprânceană, sau păru că o 
ridică, atât erau de albe şi de rare încât abia se vedeau, şi 
întinse mâna spre buzunar, extrase una singură, apoi o 
căută îndelung pe a doua în mapa burduşită de hârtii în 
dezordine, şi le servi cu o mână ce i se păru colonelului, 
tremurândă. 

— Nu, eu nu vreau, refuză el, ar fi prea tare pentru mine, 
în situaţia în care mă aflu, a doua e pentru dumneavoastră. 

— Nu, nu, insistă albinosul, luaţi-o vă rog, o s-o fumaţi 
când vă vine cheful. Deci, reluă el subiectul care-i interesa 
pe cei doi, spuneam că nu poţi avea încredere într-un 
morfinoman, e o fiinţă vicleană, abilă, şmecheră şi 
schimbătoare; nici defunctul, accentuă el cuvântul, nu 
făcea excepţie. Unica dominantă fiind drogul, iar acesta un 
produs prohibit, procurat fie prin mijloace ilicite, fie obţinut 
pe cartelă, sub control deci, şi în doză din ce în ce mai di- 
minuată, cura de dezintoxicare înregistrează mai în- 
totdeauna curbe variabile, descendente, crede medicul 
curant, ascendente în multe cazuri, deoarece morfinomanul 
îşi procură drogul cum poate şi, mărind doza, o ia de la 
capăt, sau, mă rog, de la un punct anterior, păsându-i prea 
puţin, mai bine zis deloc, de ceea ce s-a realizat cu el la 
etapa respectivă... 

— Doctorului Rotha i s-a întâmplat aşa ceva? se miră 
colonelul. 

— Sigur, confirmă procurorul, şi nu o dată. De aceea, de 
exemplu, intoxicații, atunci când se hotărăsc, sau se lasă 
forţaţi de alţii la o cură de dezintoxicare, declară automat o 
doză mult mai mare decât cea obişnuită, chiar dublă, ca să 
prelungească răstimpul... 

—  Inţeleg, zise Andre Dallat căruia îi displăcuse 
caracterizarea procurorului, nu o putea lipi de imaginea 
oarecum severă pe care o păstra despre doctorul Rotha. 
Dar, continuă el, având în vedere că doctorul nu era un 
bolnav obişnuit, că se afla, subiect unic, în supravegherea 
calificată şi neîntreruptă a doamnei Rotha, nu se poate să... 

— Nu, îl întrerupse agasat procurorul, nu poate fi 
considerat ca excepţie. Ştiu ce spun, avea doar cartelă 
oficială care trebuia revăzută la diverse perioade, desigur, 
cu toată discreţia pe care o merita un om cu meritele lui 
profesionale, trebuia revăzută pentru ridicarea sau 
scăderea cantităţii de morfină ce i se cuvenea. În răstimpul 
celor şase ani de când sunt eu în A., doctorul Rotha a făcut 
trei recidive mai importante, după ce, tot de trei ori, 
teoretic ajunsese vindecat! 

— Nu vreţi să spuneţi că o cură de dezintoxicare durează 
atâţia ani, în mod normal?! aruncă Romano. 

— Sigur că nu, răspunse mofluz procurorul, durează 
câteva săptămâni, e făcută în forţă, şi în secţii specializate, 
avem vreo două centre foarte bune în ţară, sunt destule şi 
peste ocean, se lucrează cu mijloace foarte drastice, 
bolnavul iese vindecat, de obicei cu traume psihice şi, 
aproape întotdeauna o ia de la capăt. A încercat şi doctorul 
Rotha, de două ori, ce-i drept, a doua oară a rezistat foarte 
puţin, fără nici un rezultat, după cum se vede, şi cu 
repercusiuni foarte neplăcute pentru psihicul lui, şi atunci, 
doctorita Sonya Rotha a optat definitiv pentru cealaltă 
soluţie, aceasta cu încetinitorul. Şi culmea, după ce-şi 
sacrifică atâţia ani pentru el, tot ea se crede vinovată de 
accident! Moral, fireşte. Au s-o urmărească reproşurile 
toată viaţa! 


— Apropo, interveni colonelul, care au fost raţiunile 
acestui, să-i zicem, devotament? 

— Aş da mult să ştiu, răspunse procurorul cu tonul 
familiar pe care-l adoptase de câteva minute. Cred că din 
cauza copilului, să nu se ruşineze cu taică-său... 

— Cât de mare e? 

— O fi având vreo... procurorul socoti în gând... 12, 11, 
da, vreo 12 ani. Nu e aici, îl creşte bunică-sa, la G., vine 
foarte rar şi pe intervale scurte, Sonya nu voia... înţelegeţi, 
nu-i aşa? 

— Desigur, e firesc, dădu colonelul din cap. Totuşi, 
printre atâtea considerente de ordin general, aţi omis să 
strecuraţi şi etapele concrete ale accidentului doctorului 
Rotha, mecanismul... 

— Am omis? se miră fals procurorul. Eu credeam că şi 
aşa v-am spus prea multe despre acest caz, desigur tragic, 
dar nu neobişnuit. Trebuie să mă scuzaţi, v-am spus că sunt 
grăbit, i-am promis sorei instrumentare c-o duc acasă, ea 
stă în A., şi, nenorocita, mă aşteaptă deja de multişor... 

— Domnule procuror, începu Romano. 

Procurorul se uită la el şi văzându-i faţa crispată de furie 
reţinută, continuă zâmbind cu amabilitate ostentativă: 

— Bine, bine, înţeleg. Ţinând seama de dorinţa domnului 
colonel... Cum să facem?! Cum să facem?! Uite, vă trimit 
medicul legist, oricum, ştie tot ce v-ar putea interesa. Dar... 
şi aici făcu o pauză ce ameninţa să devină jenantă. 

— Dar?! reluă fără supărare colonelul. 

— Dar vă rog să vă opriţi aici, chiar dacă aveţi calitatea... 
pe care-o aveţi. A, dacă-mi prezentaţi o dispoziţie 
superioară, atunci, desigur, e altceva. Dacă nu, sau până în 
momentul respectiv vă rog foarte mult să nu vă amestecați 
în treburile mele, aşa cum nici eu nu intru într-ale 
dumneavoastră! Sunteţi simple persoane particulare şi 
orice amestec este neavenit, ba mai mult, m-ar obliga la 
măsuri nedorite. 

— Domnule procuror, respingeţi ideea că... începu 
căpitanul. 

— Da, da, răspunse tăios procurorul. A fost un accident, 
v-am spus. Ancheta aceasta e a mea şi înţeleg să-mi fac 
singur treaba pentru care mă plăteşte statul. 

— Absolut, domnule procuror, aveţi perfectă dreptate, vă 
rămânem şi aşa nespus de obligaţi, răspunse vesel Andre 
Dallat, schiţând gestul de a se ridica pentru a-i întinde 
mâna. Procurorul se grăbi să-i iasă în întâmpinare, apoi 
strânse şi mâna lui Romano şi ieşi, gras, mototolit, şi cu 
servieta-i de crocodil sub braţ. 


CAPITOLUL V 


— York nenorocit şi împuţit! începu căpitanul, metodic, 
rar şi apăsat, aparent fără patimă, şi continuă ascendent, 
iuţind apoi ritmul cuvintelor, rostogolindu-le, ca pe nişte 
bulgări lipicioşi, pe urma procurorului. 

Colonelul îşi pierduse masca de veselie de adineaori. Cu 
capul lăsat pe speteaza fotoliului şi cu ochii închişi nu era 
decât un domn bolnav, obosit şi îmbătrânit, cu toate ridurile 
accentuate de lumina foarte crudă a după-amiezii târzii. 

— Hai, lasă-le pe ăstea! zise el încet şi apatic, nu se 
dăduse niciodată în vânt după limbajul colorat. 

Dar căpitanul nu le lăsă, colonelul îl privi şi încercă s-o 
vadă alături pe Tiana. Imaginea nu se lega, nu se lega 
deloc! 

— Alex, începu el iar, cu aceeaşi voce stinsă, Alex, lasă-le 
pe astea, că omul are dreptate, drept cine te iei?! 

— Ce dreptate are? Mototol nenorocit şi... 

— Că n-ai ce căuta în ancheta lui. Şi-apoi nici nu-i 
mototol. Acuma spune-mi tu, ţie cum ţi se pare treaba 
asta?! 

— Intr-adevăr, a sinucidere nu prea aduce, răspunse 
celălalt redevenit brusc căpitanul Alex Romano, şi părăsind 
stilul lumpen de port internaţional, pe care-l cunoştea, 
dealtfel, foarte bine, din proprie experienţă. 

— Sigur că nu aduce, îl aprobă tot stins, colonelul. 

— Patroane, n-ai vrea să trag draperiile? întrebă 
căpitanul şi, fără să mai aştepte răspuns, le trase, peste 
geamurile rămase deschise. O penumbră plăcută, nu prea 
deasă, îi învălui pe amândoi, o pală de vânt se zbătu o clipă 
printre fâşiile lungi. 

— lar accident... reluă căpitanul, apoi se opri pentru că în 
încăpere intrase o femeie. 

— Bună ziua, zise ea clar, cu o voce joasă şi cântată. Se 
aşeză pe fotoliul părăsit de procuror, puse picior peste 

picior şi-şi cuprinse genunchiul, ca pentru a-şi pune în 
evidenţă unghiile lungi, frumos ojate. O femeie puţin peste 
treizeci de ani, bine îngrijită, cu cap interesant. 

— Ce doriţi? o întrebă Romano, deloc impresionat de 
aspectul ei stilat. 

— Eu? Nimic. Sunt medicul legist. Procurorul mi-a 
transmis dorinţa dumneavoastră, domnule colonel. 

— Vă mulţumesc că aţi venit, răspunse acesta. 

— Dumneavoastră, medicul legist?! se miră căpitanul, 
nepoliticos, cu intenţia clară de a o scoate din sărite, de la 
început. 

— Cine e tânărul? întrebă medicul legist, ridicând un 
umăr spre Alex Romano care stătea încă în picioare, cu 
braţele încrucişate pe piept. 

— A, e un domn foarte simpatic uneori, zâmbi colonelul. 

— Sper că azi e pe poziţia „uneori”, zise ea, lungind într-o 
manieră foarte plăcută vocalele. 

Se făcură prezentările. 

— E o jale în spitalul ăsta, ceva de groază, spuse medicul 
legist, acceptând ţigara oferită de căpitan. Şi ce e mai 
impresionant, e că fiind medici şi personal medical, se 
străduiesc să se comporte „norma!l”, deşi toţi sunt aiuriţi pe 
ziua de azi. Nu-i vorbă că nici datele decesului nu 
favorizează o declanşare publică de expresie a durerii, de 
ceremonii Şi... 

— Şi bolnavii? 

— Cu ei e altceva, oficial s-a vorbit de un atac de cord, 
aşa că toţi care nu erau la curent cu... ştiţi cu ce, asta au 
aflat. 

— L-aţi cunoscut bine pe doctorul Rotha? interveni 
politicos colonelul. 

— Nu l-am cunoscut deloc, răspunse ea, n-am avut 
niciodată de-a „face cu el, dealtfel, acesta nu e postul meu, 
efectuez numai un stagiu de câteva săptămâni. Nu vă 
temeţi, se întoarse ea ironic spre căpitan, sunt un medic 
legist foarte calificat, chiar dacă nu peste mult mă voi 
întoarce la specialitatea mea adevărată. 

— Care? întrebă iute căpitanul. 


— Nu vă interesează decât din politeţe, răspunse ea 
blând şi oarecum cu regret, să nu ne pierdem vremea, 
altceva doriţi să ştiţi, nu-i aşa, domnule colonel? 

— Ei, acum că ne-am cunoscut, putem sta de poveşti 
oricând, altă dată, zise acesta împăciuitor. Într-adevăr, ne- 
ar interesa etapă cu etapă declanşarea accidentului... 

— Să încercăm, acceptă ea binevoitor. lată ce s-a stabilit: 
doctorul era morfinoman, ajuns într-o etapă foarte avansată 
pe calea revenirii, lua deja o doză minimă, necesară 
menţinerii echilibrului psihic. În fine, aici ar fi mai multe de 
spus, dar fiind vorba de chestii de specialitate de care vă 
puteţi foarte bine dispensa, trec peste ele. Avea deci de 
luat, ieri seară, o fiolă, unica pe care i-o lăsase colega 
Sonya Rotha înainte de a pleca, ieri înainte de prânz, 
urmând ca ea să revină, oricum, în dimineaţa aceasta. 
Printr-o întâmplare nefericită, doctorul îşi sparge fiola în 
timp ce vă făcea chiar dumneavoastră, domnule colonel, 
intervenţia. O avea, fiola, în buzunarul de pe şold al bluzei, 
alături de un mic etui metalic ce conţinea seringa, sub 
halatul de operaţie, şi, printr-o mişcare stângace, o 
zdrobeşte de-o bară de nichel, de care se sprijinise fără 
voie. Mărturie: cei ce l-au asistat la intervenţie plus bluza în 
al cărui buzunar mai erau încă cioburile şi urmele scurse ale 
substanţei. 

— Le-aţi analizat? întrebă Romano. 

— Le-am, confirmă ea. 

— Plus eu, adăugă colonelul, amintindu-şi perfect faza, 
din unghiul lui de bolnav imobilizat pe masă. Le-o povesti 
celor doi, în câteva cuvinte. 

— Mie mi se pare puţin cam copilăros faptul că doctorul 
umbla cu fiola şi cu seringa în buzunar, zise Romano. Că 
doar era într-o clinică, în clinica lui, nu într-o sală de 
spectacol. Nu putea să-şi ia o seringă sterilizată oricând i-ar 
fi venit cheful? 

— Mie nu mi se pare aşa, replică uscat femeia. E perfect 
justificat gestul, la un morfinoman, şi încă la unul care ţine 
la salvarea aparenţelor faţă de proprii lui subordonați. Ceea 
ce e curios, zic eu, e faptul că nu şi-a făcut înţepătura 

înainte de a vă tăia pe dumneavoastră. Asta nu-mi pot eu 
explica... 

„Ba eu pot”, îşi zise colonelul, gândindu-se acum altfel la 
jumătatea de oră pe care-o avusese de înfruntat şi el, şi 
doctorul. 

— Dovezile de voinţă nu-s prea dese la morfinomani, 
reluă medicul legist, se vede că avea el socotelile lui, 
colegul Rotha, în orice caz, refuză oferta unei infirmiere 
care-şi dăduse seama ce se întâmplase, refuză deşi oferta 
fusese destul de voalată. Vă amintiţi? 

— Parcă, spuse colonelul nesigur. Era o soră mai în etate, 
sora Mona, care i-a propus un întăritor. Despre asta e 
vorba? 

— Văd că nu degeaba v-au lăudat toţi, surise medicul, 
aveţi o condiţie fizică admirabilă şi v-aţi comportat 
minunat. 

Andre Dallat înclină modest capul. 

— S-a dovedit că n-aveam cine ştie ce, zise el, şi-apoi am 
avut noroc: doctorul a intervenit imediat, n-a avut nici o 
ezitare... 

— Parcă morfina nu e pe toate drumurile, îl întrerupse 
nepoliticos căpitanul. De unde avea sora... 

— Oh! făcu femeia, i-ar fi făcut un derivat, gen dilauden, 
ceva ce se foloseşte curent pentru bolnavi, nu uitaţi că 
sunteţi într-o clinică chirurgicală, intervenţiile mari 
declanşează uneori dureri insuportabile... 

— Dilaudenul, zise colonelul amintindu-şi cu un fior de 
păţania lui, i-ar fi făcut bine doctorului?! 

— Mai degrabă nu, opină medicul legist, e un derivat slab 
şi... 

— Deci se poate presupune că, din moment ce refuză, 
doctorul putea să se lipsească de doza respectivă? întrebă 
căpitanul. 

— Asta nu, respinse hotărât ipoteza medicul legist, să 
amâne da, să renunţe nu! 

— Şi ce să facă?! 

— Putea, de pildă, să forţeze sertarul unde colega Sonya 
Rotha, medicul lui curant, îi depozitase doza lunară, dar n-a 


făcut-o pentru că avea, după cum s-a dovedit, şi mica lui 
rezervă personală, ţinută secret faţă de toţi, mai ales faţă 
de medicul lui curant, căreia îi trăgea, discret, chiulul. 

— Adică, doctorita Rotha îl credea într-un stadiu mai 
avansat de vindecare, de dezintoxicare? vru colonelul o 
precizare. 

— Aşa se pare, încuviinţă femeia. După toate pro- 
babilităţile doza lui constantă ajunsese la două fiole, sau la 
una şi jumătate, luată în două reprize. Doctorul Rotha n-a 
prevăzut însă durata exagerat de mare, în timp mai ales, a 
intervenţiei la care a fost luat pe neprevăzute, chiar de la a 
dumneavoastră. Operează admirabil, e vorba de un biciclist 
accidentat, realizează ceea ce nimeni în locul lui n-ar fi 
făcut, dar devine din ce în ce mai nervos, mai irascibil, şi, la 
sfârşit, după mai bine de două ore şi jumătate, aproape 
necontrolat ca atitudine şi limbaj. Ultimele cusături le face 
mâna a doua, doctorul Marc Rodel. Intrat în criză de 
abstinenţă, doctorul Roberto Rotha I îşi smulge masca şi 
halatul de operaţie şi părăseşte grăbit sala, cu gândul, fără 
îndoială, să ajungă mai repede la fiolele lui. Din păcate, la 
uşa sălii e oprit de nişte rude, cu care are o scurtă 
altercaţie, criza evoluează, aşa că atunci când, în sfârşit, 
ajunge la substanţă, îşi injectează o doză dublă. 

— Adică două fiole? 

— Adică patru, preciză ea. Dublă faţă de doza pe care-o 
cred eu, nu pe care-o ştia colega Sonya Rotha. Dealtfel, s- 
au găsit exact patru fiole cu capetele tăiate, goale, în 
bidonul de resturi din camera de gardă. Asta nu dovedeşte 
decât febrilitatea care-l stăpânea, ca să nu spun lipsa de 
control, pentru că, mi s-a spus, de obicei era foarte grijuliu 
cu înlăturarea oricăror urme... 

— Precis erau fiolele lui?! 

— Da. Sala fusese curățată chiar în cursul după-amiezii, 
lustruită, dată cu petroxin etc. etc. Se profitase de un 
concurs de împrejurări... 

— Care? 

— Uite, acesta e, dealtfel, un aspect secundar, ironia 
sorții face ca doctorul Rotha nici măcar să nu fi fost de 

gardă, se oferise să ţină locul colegului Milkan. Nevestei 
acestuia i se anunţase o naştere prematură şi trebuise, 
voise s-o însoţească la A., la maternitate. Doctorul Rotha s- 
a oferit să-i ţină locul, oricum tot nu pleca nicăieri, locuia 
chiar în incintă, ba mai mult, a înlăturat cu hotărâre oferta 
tânărului nostru coleg Rodel. Atunci sora Mona, ştiind că 
doctorul Rotha | nu stă niciodată în camera de gardă, ca- 
mera lui fiind doar după colţul coridorului, a mobilizat rapid 
două femei de serviciu şi le-a pus la treabă. Au lăsat totul 
lună, inclusiv bidonul pentru deşeuri. 

— Deci erau numai fiolele lui acolo. 

— Da. Pot fi verificate şi amprentele digitale, asta nu mă 
mai preocupă pe mine ci pe procuror, deşi n-are sens, 
nimeni nu mai consumă morfină pură, pentru bolnavi, v-am 
spus, se folosesc nişte derivate. 

— Dar autopsia, de acolo ce rezultă? întrebă încet 
colonelul. 

— Acelaşi lucru, ba de fapt doza decelată e chiar puţin 
mai mare, dar e greu de stabilit exact ce cantitate provine 
din ultima înţepătură şi din penultima. 

— Şi asta e o doză mortală? ca şi colonelul, căpitanul se 
mohora din ce în ce mai mult. 

— Depinde pentru cine şi în ce condiţii. Pentru doctorul 
Rotha n-ar fi trebuit să fie în condiţii normale, dar era obosit 
de cele două intervenţii, era după criza de abstinenţă care 
stoarce ultimele resurse de energie, aşa că a adormit, sau 
mai bine zis, a dorit să fie lăsat să doarmă. 

— Cum se poate şti asta? se miră colonelul. 

— Se poate, zâmbi ea trist. Cum credeţi că într-o clinică 
unde, cu toate aparențele salvate, se ştia totuşi de viciul 
doctorului, cum credeţi că nimeni nu-i controlează somnul 
pentru a vedea de ce natură este? S-a întâmplat aşa că, 
odată operaţia terminată şi biciclistul - scos în afara 
oricărei primejdii - lăsat în grija personalului de la 
reanimare, doctorul Rodel a plecat imediat în căutarea 
colegului Rotha, pe care l-a găsit după un timp, în camera 
de gardă, dormind. Avea un somn profund dar nu 
îngrijorător, cu respiraţia regulată. Bineînţeles că primul 

morfina, mai ales de la o anumită doză, micşorează pupila. 
In cazuri de acestea se procedează imediat la o intervenţie 
drastică de dezintoxicare. 

— Şi în cazul acesta de ce nu s-a procedat? întrebă 
căpitanul. 

— Pentru că, răspunse medicul legist, pupila doctorului 
Rotha nu era micşorată, avea dimensiunile normale. 
Ghicesc eu ce gândiţi în clipa asta, dar să ştiţi că doctorul 
Rodel, considerându-se el însuşi obosit şi neavând 
încredere în propriile constatări, a cerut şi părerea sorei 
Mona, un cadru cu multă experienţă, şi a asistentei 
anestezist-reanimatoare care era direct în specialitate. Toţi 
trei au constatat că pupila e normală şi, mai mult, toţi trei 
au auzit mormăitul doctorului care cerea să fie lăsat în 
pace. 

— Şi nu s-a trezit? 

— Nu, a recăzut imediat în somnul acela foarte profund, 
dar care nu părea neliniştitor. 

— Asta înseamnă că doza nu era mortală? 

— Nu tocmai exact, înseamnă că doctorul n-a considerat- 
o mortală, dar ştiind sau presupunând că va fi controlat şi 
dorind să fie lăsat în pace, şi-a introdus atropină în ochi. 

— Atropină nu e un antidot parţial al morfinei? zise 
colonelul nesigur pe cunoştinţele lui. 

— Ba da, dar nu la cantitatea de o picătură introdusă la 
globul ocular. 

— Aţi găsit atropina la autopsie? 

Medicul legist clătină din cap. 

— Atropina nu se poate detecta la autopsie, îi lămuri ea. 

— Ah! făcu Dallat. Atunci poate că nu... 

— Ba da, s-a găsit o sticluţă foarte mică, pe jumătate 
golită, şi o pipetă, într-un dulap suspendat, din camera de 
gardă. 

— Deci doctorul Rotha folosea curent atropina? Sau 
poate era o sticluţă pusă acolo de obicei, între alte 
medicamente? întrebă căpitanul. 

— O, nu, protestă medicul legist. Întâi de toate, pentru că 
în camera de gardă nu există medicamente, ce credeaţi, că 
au dulăpior de cruce roşie?! Medicamentele stau sub cheie. 
În al doilea rând, atropina nu e „medicament” ci o 
substanţă care se eliberează numai pe timbru sec, cu regim 
special deci... 

— La ce foloseşte dulapul suspendat? o întrerupse 
colonelul. 

— Foloseşte ca în toate camerele de gardă, la păstrarea 
prosoapelor curate. În acesta, fiind mai mare, se păstrau şi 
bluzele albe de schimb, în eventualitatea că medicul de 
gardă ar fi avut nevoie... dar aseară, v-am spus, se golise 
totul. 

— De ce? 

— Sora Mona dăduse dispoziţia asta, ca să nu prindă 
rufăria miros de gazolină. 

— De petroxin, corectă automat Alex Romano. 

— Fie, de petroxin, acceptă ea. 

— Ferestrele erau deschise şi dulapul bine închis, reflectă 
colonelul. 

— Exact, confirmă ea surprinsă. Doctorul Rodel a lăsat 
geamul doar întredeschis, înainte de a pleca. 

— Să nu răcească doctorul, zise Romano sarcastic. 

— Sunteţi nedrept, replică ea surprinsă de duritatea lui. 

— Nu ne-aţi răspuns, interveni colonelul, şi-apoi, văzând- 
o contrariată de formulare, continuă pe un ton voit rugător: 
După părerea dumneavoastră, doctorul Rotha folosea 
curent atropina? 

— Fiindcă, prinse căpitanul tonul, nu era să prevadă 
spargerea fiolei, intrarea în criza de abstinenţă din cauza 
biciclistului şi tot restul?! O folosea sau nu?! 

— Nu ştiu, probabil, deşi la doza lui n-ar fi fost necesar. 
Nici procurorul, după câte am auzit, n-a găsit pe nimeni 
care să-i confirme această ipoteză. Dar asta nu înseamnă 
nimic, morfinomanii sunt foarte inventivi când e vorba să-şi 
mascheze deprinderea. 

— Ciudat, rosti ca pentru sine colonelul, sunt, fireşte, la 
curent cu pericolul drogului pe plan mondial, dar în ceea ce 


ne priveşte pe noi, credeam c-am scăpat cu cele câteva 
cazuri de imitații provenite din rândul unor declasaţi... 

— Poftim? 

— „care se dopează cu diverse prafuri dubioase sau 
fumează ţigări „tratate” nenorocindu-se fără să-şi dea 
seama. Dar după o anumită vârstă şi mai ales de la o 
anumită poziţie socială... niciodată nu mi s-a părut ca asta 
să fie o problemă, la noi... 

— Ce să fie o problemă? întrebă nedumerită femeia. 

— Cine consumă morfină la noi? o ajută Romano 

— A! pricepu ea, consumul serios de morfină?! Nu, sigur 
că nu e o problemă, sau, mai bine zis, fiecare caz prezintă 
problema lui. Nu, nu sunt multe, câteva, cu totul izolate, în 
toată ţara, provenite mai ales din rândul marilor suferinzi 
sau foşti mari suferinzi care rămân cu deprinderea sau 
viciul, cum vreţi să-i spuneţi, în urma tratamentului... 

— Eficace tratament! zise Romano. 

— Căpitane, zise medicul legist, cam lezată, eu cred că 
nu e bine să ne amestecăm unde nu ne pricepem, nu?! 

— Am înţeles, spuse el cu o iuţeală ce-o făcu să 
zâmbească. 

— Făcea şi doctorul Rotha parte din această categorie? 
Vreau să spun, la începutul intoxicării lui cu drog?! întrebă 
colonelul. 

— Nu ştiu exact, nu cred, înclin să-l încadrez în a doua 
categorie, aceea a morfinomanilor proveniţi dintre curioşi, 
aceştia se recrutează de obicei din persoane care, într-un 
fel sau altul, legal sau, de cele mai multe ori ilegal, au 
acces la droguri... 

— Adică medici, mă rog, personal medical, chimişti, 
farmacişti? 

— Mda, cam aşa. 

— Şi sunt multe cazurile morfinomanilor de această 
provenienţă? 

— Nu, zâmbi ea, din fericire nu. 

— Nu e un viciu contagios? întrebă căpitanul. Un 
morfinoman n-are interesul să-şi câştige emuli? Aşa cum 
alcoolicii... 

— Sigur că nu, şi încă dintr-un motiv foarte temeinic, 
procurarea e întotdeauna dificilă, cartela oficială se obţine 
după anchete şi preliminarii penibile, supravegherea e apoi 
foarte strictă etc. etc. 

O bătaie discretă în uşă le întoarse capetele în direcţia ei. 
Intră sora Mona, mai băţoasă, mai scrobită decât şi-o 
amintea Dallat, dar cu ochii înroşiţi şi cu nasul umflat. Din 
obişnuinţă, probabil, se uită nemulțumită la poziţia 
colonelului, dar se adresă femeii: 

— Hărtiile sunt gata întocmite, domnişoară doctor, şi dac- 
aţi vrea să veniţi... 

— Sigur, soră, mulţumesc. Medicul legist continuă, 
adresându-se colonelului: Cred că v-am spus tot ce doreaţi 
să aflaţi. Mă iertaţi că vă las, dar în cursul dimineţii a mai 
fost un deces, şi, pentru că tot sunt aici, am să-mi adaug şi 
eu semnătura pe nişte hârţoage, ştiţi, corpul trebuie trimis 
în altă parte, a fost dorinţa defunctului... 

Sora Mona o urmărea impasibilă, fără să-şi fi schimbat cu 
un milimetru poziţia dreaptă a capului. Îşi ridică mâna în 
care ţinea o batistă mototolită, spre obraz, şi-abia atunci se 
văzu că-i şiroiesc ochii. 

— Gata, soră, destul, zise blând medicul legist, 

— Da, domnişoară doctor, zise docil sora Mona. 

— A fost tot un... accident? îndrăzni Romano. 

— A, nu, un stop cardiac, previzibil şi firesc, dealtfel, e 
vorba de un domn foarte bătrân... 

— Soră Mona! se trezi colonelul strigând speriat. 

— Da, zise aceasta, tot cu batista la ochi, chiar aşa, e 
domnul Mattifas... a cerut prin testament, şi ne tot spunea 
şi nouă în fiecare zi, să nu uităm, a cerut să-i fie corpul 
imediat pus la dispoziţia profesorului Z. din G., pentru a-l 
autopsia în faţa studenţilor... Sora Mona încercă un zâmbet: 
Bietul domn, îşi considera vârsta drept o mare performanţă 
şi ne spunea mereu că probabil vor găsi ceva deosebit 
tăindu-l... Râdea, pentru că în realitate se credea 
nemuritor... Cine ştie, poate l-a afectat şi... nenorocirea 
noastră, era prieten bun cu doctorul Rotha l... 

— E posibil? Andre Dallat se adresă medicului legist. 


— Absolut legal, zâmbi aceasta, crezând că întrebarea 
colonelului se referă la transportarea corpului. Oricum, 
adăugă ea, concluziile se întorc tot aici. 

— Soră Mona, întrebă colonelul, absolut fără nici o 
legătură, mai miroase a petroxin în camera de gardă? 

— Nu ştiu, răspunse sora nedumerită, nu ştiu, procurorul 
a sigilat totul. 

— E tipicar rău, spuse medicul legist, a declarat cazul 
elucidat şi totuşi a pus o mulţime de sigilii. Văd că nu-şi 
dezminte faima. 

— Vă conduc în oraş, dacă-mi permiteţi, se oferi 
căpitanul plin de bunăvoință. 

Femeia acceptă, plăcut surprinsă. Colonelul declară că nu 
se mişcă de acolo şi că o aşteaptă pe sora Mona, dacă-i 
poate acorda câteva momente. 

Rămase singur în penumbra odihnitoare. Fluierând încet, 
fără veselie, îşi apropie telefonul directorului şi avu două 
convorbiri scurte cu B. Ridică apoi receptorul celuilalt 
aparat, cel legat de centrala interioară. 

— Centrala, poftiţi, se auzi o voce foarte depărtată. 

— Vorbesc din cabinetul directorului... 

— Ştiu, sunteţi domnul Andre Dallat, v-am dat adineaori 
legătura cu soţia dumneavoastră... 

— Vă mulţumesc. Aţi putea să o găsiţi undeva pe fiica 
mea? Ştiţi, mie mi-e greu să mă mişc... 

— Am să-ncerc, staţi liniştit. 

Colonelul se duse să se întindă pe canapeaua din spatele 
plantei care nu-l mai enerva acum. Stătea culcat, cu 
mâinile sub ceafă şi avea sub pleoapele lăsate imaginea 
domnului Mattifas alegându-şi cu atenţie o cireaşă, din 
borcanul de compot. 

CAPITOLUL VI 


După ce-o lăsă pe Tiana să-şi reverse toate reproşurile, 
ba se mai şi bucură să le audă, examinând cu ironică 
duioşie mutrişoara ei îmbufnată, colonelul îi apucă mâna 
fină şi îngustă, şi-o lipi de obraz şi zise, suspinând făţarnic: 

— Semeni cu maică-ta. 

— Dar, Andre, răspunse ea, încă în iureşul de vorbe ce-l 
revărsase, cu cine ai vrea să semăn? Cu regina Angliei? 

— Nu fi obraznică, fetiţo, continuă el s-o alinte, ai fi putut 
semăna şi cu mine, majoritatea taţilor doresc să se 
recunoască în progeniturile lor, nu? 

— Nu ştiu, răspunse ea redevenită brusc serioasă, nu 
ştiu, eşti tu prea încrezut, ori poate prea aspru reproşându- 
mi - îţi închipui tu - delicat! - că mă pierd şi că nu sesizez 
esenţialul, fiindcă asta ai vrut să spui, nu?! Că esenţialul e 
moartea doctorului şi nu starea ta, că nu contează c-ai stat 
toată dimineaţa sculat, că-ţi pierzi vremea cu Nisip şi cu 
procurorul ăla gras în loc să dormi şi să te refaci, să-ţi vezi 
de treaba ta, să ieşi din raza oricărui pericol. Pentru mine 
asta e important, ştii?! Tu n-ai auzit, aşa-i, de cuvintele 
„infecţie” şi „aderenţe”?! Un încrezut şi-un inconştient, asta 
eşti. În loc să te bucuri c-ai scăpat cu bine, cel puţin pentru 
prima etapă... La urma urmei, toţi avem o vârstă, şi tu nu 
mai ai douăzeci de ani, nu vezi?! 

— Ba văd şi mă bucur, răspunse el spăşit. 

— De ce? întrebă Tiana deconcertată. 

— Păi, aş mai avea eu o fiică aşa ca tine? 

— Cum? 

— Cu o replică atât de inteligentă şi de convingătoare, o 
zeflemisi el încercând să-şi ascundă emoția. „La urma 
urmei, toţi avem o vârstă”, o maimuţări el, apoi îi sărută 
mâna şi-i mângâie unul câte unul degetele lungi şi 
subţirele, cu unghiile tăiate scurt de tot. 


— Bătrâne André, tu ai fost totdeauna şarmant, zise ea 
lăsându-se în genunchi şi lipindu-şi faţa de a lui. 

— Înî! răspunse el convins, şi apoi izbucniră amândoi în 
râs. 

Dezbătură îndelung „ce şi cum” trebuiau să-i spună 
Ducesei la telefon, îi căinară pe bietul domn Mattifas şi pe 
doctorul Rotha, colonelul se interesă de ocazionalii lor 
tovarăşi de drum, Carla şi Marcello, deveniți prin forţa 
împrejurărilor bune cunoştinţe. 

Carla era distrusă, zicea Tiana, plânsese toată dimineaţa, 
avusese chiar nevoie de ajutorul ex-cumnatei ei, doctorul 
Sonya Rotha, care-o obligase până la urmă să stea la pat, 
cu comprese reci peste ochi, cu storurile trase... 

— Şi cu frumosul Marcello de mână, completă colonelul 
pe care, de fapt, îl interesau reacţiile altor persoane. Nu 
intervenise până acum pentru că nu voia să altereze 
spontaneitatea impresiilor Tianei. 

— Da' de unde ştii tu?! Chiar aşa a recomandat doamna 
Rotha. 

— Ajunge să te uiţi la ea ca să-ţi dai seama că nu poate 
trăi fără el nici cinci minute. 

— Ei, vezi că n-ai dreptate. Uite, Carla a avut o reacţie 
destul de stranie, poate din cauza şocului, nici nu vrea să-l 
vadă, i-a spus să plece şi să nu-i mai apară niciodată 
înaintea ochilor, mă rog, îţi închipui şi tu ce se spune în 
astfel de ocazii. Era foarte îndurerată şi cred că nici nu-şi 
dădea seama... 

— Dar de ce nu mai vrea să-l vadă, asta n-a spus-o? 

— Nu, zise uşor surprinsă Tiana, asta n-a spus-o. 

— El cum a reacţionat? A plecat? continuă colonelul să se 
intereseze, ca din simplă curiozitate, afectând o detaşare 
pe care n-o avea faţă de subiectul respectiv. 

— Ah, zâmbi Tiana, şi-şi înclină capul pe umărul stâng. 
Avea o expresie similară cu cea a sorei de noapte, când 
vorbea despre „şoferul” Romano. 

— Îţi place băiatul acesta? întrebă colonelul. 

— Ţie nu? replică ea cu siguranţă. 

— Ba da, recunoscu el cu jumătate de gură, pe dinafară 
da, e arătos. Şi, brusc, îşi aduse aminte că exact acelaşi 
calificativ fusese folosit de domnul Mattifas pentru bărbatul 
cu care, insinuase, fiică-sa şi-ar fi petrecut jumătate de 
noapte. 

Fetiţa lui stătea ghemuită toată într-unui din fotolii, cu 
aerul ei dintotdeauna, candid şi dulce, suav şi neajutorat, 
inspirând ideea că are nevoie urgentă de protecţie. Oare... 
nu, domnul Mattifas o fi avut vreo halucinație, o fi făcut 
vreo confuzie, o fi vrut să-l zgândăre cu ceva, în fond la 
vârsta lui altă plăcere... Bietul domn Mattifas, nu mai 
apucase să-i interpreteze visul... 

— Ascultă, domnişoară infirmieră, începu el, după 
părerea ta, tânărul Marcello e arătos? 

— Arătos?! se miră ea. Cum o să fie arătos? Arătos eşti 
tu. 

— Mă măguleşti şi mă obligi peste poate. Dar atunci el 
cum e? 

— El, se avântă Tiana, apoi se opri. De fapt, pe tine de ce 
te interesează asta? 

— Mă interesează şi gata. 

— „Şi gata”, îl îngână ea. Marcello, dacă vrei să ştii, 
Marcello e frumos, e armonios, e perfect, e divin... 

— Destul, o opri el. Ai avut de mică darul exagerării, dar 
acum întreci orice măsură! 

— Nu, deloc, răspunse ea zâmbind cuminte şi cam dusă, 
şi tu ai să-mi dai dreptate de îndată ce-ai să ai timp să-l 
vezi cu adevărat, nu ca ieri, când îţi era rău şi nu ştiai pe ce 
lume de afli, dealtfel ca şi mine, na, uite, îţi dau dreptate şi 
recunosc umilită că ieri m-am pierdut îngrozitor. E bine?! 

— Aşi! răspunse taică-său pe acelaşi ton. 

— Lasă, are să ţi se ivească şi ţie prilejul să-l vezi zilele 
astea, pentru că, din fericire, doctoriţa i-a interzis categoric 
să o ia în serios pe Carla şi să plece. 

— Din fericire?! Tiana, zise colonelul glumind abia pe 
jumătate, cine e individul acesta? Apollo de Belvedere, 
Adonis? 


— Ba mie mi-a evocat o statuie a lui Marte, nu-mi aduc 
aminte pe moment cum se numeşte... 

— Şi nici cine-a creat-o, suflă răutăcios taică-său. 

— Nici, dar cred că e vorba de „Ares odihnindu-se”. 
Bineînţeles că Marcello n-are moliciunea gurii şi a bărbiei 
caracteristică statuilor greceşti antice, el, dimpotrivă... 

— Tia-na! silabisi indignat colonelul. 

— Poftim, zise ea candid. 

— MI-I propui ca pe o mare operă de artă pe care nu 
trebuie s-o scap?! 

— Şi am dreptate, tată, ai să vezi tu că nu mă înşel. Într- 
un oarecare sens, acest Marcello e mult mai valoros decât 
statuia de care am amintit, e mai valoros pentru că e viu şi 
deci efemer, iar efemeritatea îi conferă preţ, e ca o floare 
adevărată, vie şi tremurătoare faţă de una de marmură... 

Colonelul simţi o mică durere în stânga, „acolo unde-i 
inima”, vorba poetului. lat-o deci pe Tiana îndrăgostită de 
acest... fante, mai acătării ca alţii, poate... Stop! Romano 
nu-i convenise, tânărul acesta nu-i convine, nu cumva la 
mijloc e un egoism idiot de tată care nu-şi dă seama că fiica 
lui a crescut? 

— Te rog să mă ierţi că-mi permit să observ, zise el 
ascunzându-şi neliniştea sub o notă de ironie, că eşti cam 
nestatornică, domnişoară. 

— Eu? De ce? se miră ea. 

— leri parcă-ţi plăcea Nisip, continuă el pe acelaşi ton 
uşor, azi l-ai uitat pentru un chip frumos. 

Fata izbucni în râs, un râs puternic şi spontan dar nu 
lipsit de-o oarecare încordare care-i aduse sclipiri în ochi şi- 
o făcu să se oprească dintr-o dată. 

— Bătrâne André, tu habar n-ai de nimic, se miră ea, ce 
fel de colonel eşti tu dacă te pricepi aşa de rău la 
psihologie? 

— În familia lui nimeni nu-i proroc, mormăi el. 

— Şi pe de-asupra mai denaturezi şi zicalele consacrate, 
continuă Tiana. Pe Nisip îl iubesc, am să-l iau de bărbat şi- 
am să am copii cuel! 

— Şi el ce zice la asta? întrebă colonelul complet aiurit. 

— Cine, Nisip? Deocamdată habar n-are, răspunse Tiana. 
Dar fii fără grijă, am să-i spun eu. 

— Ţi-a venit demult?! zâmbi taică-său. 

— Nu ştiu, acuma mi se pare că dintotdeauna. 

„E grav, diagnostică Dallat, dar poate e pasager, ea nici 
n-a ieşit bine din copilărie.” 

— Atunci Marcello?! reveni el pe un teren ce i se părea 
iar neutru. 

— Ce-i cu el? căzu din lună fiică-sa, apoi suspină adânc, 
înţelesese sau, mai degrabă, intuise miezul întregii discuţii. 

— Tată, suflă ea înspăimântată, tată, de ce te in- 
teresează Marcello? Tată, ce-ai avut tu de vorbit cu Alex şi 
cu procurorul? Este ceva ce vrei să afli, ceva ce nu ţi se 
pare în ordine, ceva în legătură cu... Nu mai termină pentru 
că ori nu ştia, ori nu voia să facă legătura. 

— Poate, spuse el îndoit. Poate, dar acum pe mine mă 
interesează băiatul ăsta, şi imobilizat cum sunt, n-am pe 
cine întreba pe altcineva decât pe tine. 

Chipul Tianei se boţi ca după o durere mare venită pe 
neştiute, taică-său regreta enorm acum că-i confirmase, fie 
şi în doi peri temerile, asta nu servise la nimic altceva decât 
la tulburarea impresiilor ei, ori el le-ar fi vrut spontane, 
nealterate de nici o bănuială. Bănuială! Ce fel de bănuială?! 
Toate i se învârteau şi lui în cap, morfina, moartea 
survenită, accidentul, toată atmosfera asta inedită, domnul 
Mattifas cu longevitatea lui, măcar de-ar fi apucat să-i 
spună câte ceva, se lăudase că avea „misoginisme” 
comune cu doctorul, se mai lăudase şi c-o văzuse pe Tiana, 
sau mai exact pe bărbatul care... 

— Tiana, draga tatii, zise el mângâietor, tare eşti tu 
prăpăstioasă şi mai ales credulă. Cum îţi spune cineva 
ceva, hop! tu şi crezi... 

— Tu nu eşti cineva care-mi spune ceva! De ce nu vrei să 
mă pui şi pe mine la curent, cinstit... 

— Bine, oftă el. Tu ştii cât sunt eu de curios, nu, nu 
protesta, discreţia mea „proverbială” are un singur aspect, 
că nu colportez ceea ce aflu, deci sunt curios ori de câte ori 


apare câte o mică neconcordanţă, ori, băiatul acesta mi s-a 
părut ciudat... 

— De ce? zise ea exasperată. 

— De ce! Nu-i prea bine îmbrăcat pentru un băiat de 
vârsta lui? Ce-s părinţii lui? Nu e el prea matur pentru 
condiţia lui de student? Arată ca un prinţ italian din ăia 
fabricaţi în filmele de duzină, pentru că în realitate nu se 
îmbracă şi nu se poartă niciunul aşa. De ce? Nu e prea sigur 
de supunerea Carlei? De ce? N-a provocat el mânia 
doctorului ieri, şi încă de două ori? De ce?! 

— Trebuie să fii trecut de cincizeci de ani şi pe deasupra 
colonel la contrainformaţii ca să te intrige chestiile ăstea, şi 
încă în ce împrejurări?! Prima întrebare pe care ţi-o pui şi 
care ţi se pare firească e din ce mediu provine?! Nu te 
supăra, dar parcă eşti bunica: „Cine-i tat-su, cine-i mă-sa, 
cât au în bancă, la ce bancă, la ce colegiu învaţă, unde-a 
fost vara asta, cu cine?” Dar tu eşti bunica?! Nu poţi să-ţi 
închipui că are şi el, ca tot omul un costum mai bun de 
haine pe care l-a îmbrăcat tocmai când l-ai văzut tu? Sau că 
a câştigat la loterie? Sau că a cumpărat-o pe Carla la târgul 
de sclave dintr-o insulă din Pacific? Sau că a cerut 
doctorului să-i strâmbe nasul şi o pleoapă şi acesta era 
iritat refuzând să strice această realizare, recunoaşte şi tu, 
desăvârşită, a naturii?! Nu-ţi ajută imaginaţia într-atâta?! 

— Nu, răspunse colonelul. 

— Şi nu poţi să accepţi... 

— Nu, nu pot să accept fără o explicaţie plauzibilă atâta 
bogăţie ostentativ risipită pe amândoi, să nu-mi spui că e 
ceva obişnuit din copilărie, obişnuinţa duce la discreţie şi la 
un stil bine definit, or aceştia doi, cu toată frumuseţea lui şi 
aparenta ei demnitate, ori poate tocmai de aceea, aceştia 
doi miros de la o poştă a parveniţi în ale eleganţei reale. 
Uite, să nu te superi, n-o fac dinadins, dar situaţia aceasta e 
comparabilă cu cea a lui Nisip care-a dus-o atât de greu ani 
de zile, nu te mira, nu ştii tu toate poveştile, şi când s-a 
trezit că poate să aibă grijă de persoana lui, că-i ajung banii 
pe care-i câştigă pentru tot felul de mici şi mari luxuri 
personale, s-a repezit ca un hămesit pe tot felul de cămăși 

de mătase, cravate, costume şi ciorapi fini, pe care şi le 
pune alandala... 

— Se va remedia, strecură fiică-sa. O să am eu grijă şi 
nici măcar n-are să-şi dea seama. Dar comparaţia ta e 
falsă, nimic din ce-i pe Carla sau pe Marcello nu-i pus 
alandala. 

— Recunosc, e invers, e prea ajustat, prea nou, prea 
studiat. 

— Asortat, nu ajustat, îl corectă fiică-sa. 

— Nu fi obraznică iar. Bine, asortat. Un tânăr care n-a 
avut niciodată maşina lui, ai auzit, nu? nici măcar o droaşcă 
nenorocită, la îndemâna oricărui puşti, dar care se îmbracă 
„asortat” din concepţie, şi care conduce ca un pilot de 
curse. Dă-mi voie să cred că ceva nu-i în ordine... 

— Fie, ai câştigat, zise fiică-sa, apoi îşi luă capul în mâini, 
privind nicăieri, fără să mai zică nimic. 

Colonelul o lăsă aşa, îngrozitor de nemulţumit de 
întorsătura dialogului lor, câştigase demult abilitatea de-a 
conduce o discuţie, nu numai la anchete, asta era o cerinţă 
profesională imperios necesară, şi-apoi discuţiile acelea 
aveau alt nume, dar chiar în cele particulare, încercase de 
multe ori satisfacția secretă a celui care dirijează lucrurile 
în direcţia dorită... Şi acum... 

— Tiana, zise el, începuseşi să-mi spui ce impresie 
extraordinară ţi-a făcut ţie băiatul ăsta. 

— Da, începusem, răspunse ea, dar tu, ca toţi taţii, îţi 
închipui că dacă declar aşa ceva, gata mi-am pierdut uzul 
raţiunii şi-am făcut milioane de prostii ireparabile! 

„Ca să-l pierzi, uzul raţiunii, îşi zise colonelul, trebuie întâi 
să-l ai”. 

— Există foarte puţine lucruri ireparabile, rosti el cu voce 
tare, mulţumit că fiică-sa îşi regăsise buna dispoziţie sau 
ceva cât de cât asemănător acesteia. „Moartea, de pildă”, 
ar fi continuat el dacă n-ar fi vrut s-o ferească acum de 
orice transfer de impresii. 

— Tu n-ai întâlnit niciodată pe cineva la care să-ţi placă 
să te uiţi aşa cum te uiţi la un deal înflorit, la un tablou 
desăvârşit, la întinsul mării, să te uiţi la nesfârşit... 


— Destul, o opri el, am priceput... 

— Mie să-mi răspunzi la ce te-am întrebat, ai întâlnit sau 
n-ai întâlnit?! 

— Am, răspunse taică-său după o scurtă pauză. 

— Şi n-ai simţit că trebuie să faci ceva ieşit din comun, 
imediat? 

— Dragă, am să-ţi fac mărturisiri complete cu altă ocazie, 
dar acum aş vrea... 

— Bine, bine, acceptă ea în silă. Am vrut numai să te fac 
să înţelegi... 

— Conform ultimelor teste nu eram complet idiot, zise el. 

— „să înţelegi că vederea frumosului Marcello a 
reprezentat pentru mine un şoc estetic, nu stau acum să ţi-l 
analizez, un şoc pe care l-aş fi tradus imediat într-o 
concretizare sonoră... 

Desigur, dacă ar fi fost acasă, Tiana s-ar fi aşezat la pian 
şi-ar fi improvizat ceasuri întregi, scoasă complet din 
realitatea imediată, aşa cum făcea ori de câte ori impresii 
de diverse provenienţe, indiferent de caracterul lor negativ 
sau pozitiv, se cereau înţelese, comentate, nuanţate. Or, 
Tiana se regăsea cel mai bine în muzică. 

Colonelul încercă să cuprindă exact, bazându-se pe ceea 
ce îi spunea ea, amploarea reacţiilor ei de ieri, să înţeleagă 
mecanismul lor psihologic. Era clar că starea lui o 
impresionase în mod exagerat, era de înţeles, fusese prima 
dată când îl văzuse altfel decât puternic şi liniştit, ajuns 
complet neajutorat la discreţia unei crize. Oftă interior, 
constatând iar că Tiana nu luase examenul acesta, în 
situaţii dramatice imprevizibile pe ea nu se putea conta 
prea mult, 

leşită din spaima aceea încercase să-şi găsească mica ei 
lume de armonie, şi primul lucru frumos, întâlnit mă rog, 
prima fiinţă, fusese Marcello. O mare nelinişte, mărturisea 
Tiana, o cuprinsese. Dacă mai târziu, peste un ceas, peste o 
noapte, ea n-avea să mai regăsească acelaşi bărbat care 
„crede-mă, tată”, o emoţionase într-atât încât nu mai era 
sigură dacă nu cumva păşise în irealitate. Un halou de mare 
armonie, o irizare tremurătoare şi nesigură o înconjurase pe 

ea şi pe Marcello. Da, şi pe ea, accentuase Tiana, pentru că 
nu-şi ignora locul în această alăturare a doi termeni, şi 
neliniştea neregăsirii propriei fiinţe, sau mai exact a 
dispoziţiei aceleia de receptare era valabilă şi pentru ea. Nu 
numai că Marcello s-ar fi schimbat până a doua zi sau până 
peste o săptămână, ar fi avut altă expresie, altă nuanţă a 
privirii, un timbru modificat al vocii, alte umbre pe faţă, dar 
şi ea, Tiana, ar fi fost altă fiinţă, devenită alta prin 
scurgerea câtorva zile şi nopţi, a gândurilor pe care urma 
să le aibă, a micilor sau marilor întâmplări pe care urma să 
le trăiască... 

— Preţ de o secundă, o secundă imens de mare, dilatată 
de spaima mea atât de nouă şi de grea, am crezut, auzi tu, 
Andre, am crezut că nimic, dar nimic nu are importanţă 
pentru mine decât să încerc să înregistrez, să rețin, să-mi 
fixez imaginea acelui bărbat aşa cum era ea atunci şi cum 
n-avea să mai fie niciodată, perfectă în echilibrul ei. Ai să 
spui că sunt o exaltată, dar am văzut limpede şi m-am scu- 
turat de groaza acestei imagini, un Marcello de mai târziu, 
care nu mai avea nimic din cel la care mă uitam eu, căruia 
creşterea părului cu o jumătate de milimetru avea să-i 
dăuneze ireparabil pentru că, scurtându-l apoi, n-avea să-i 
mai regăsească aceeaşi cădere, căruia accentuarea 
insesizabilă a unui rid avea să-i schimbe pentru totdeauna 
expresia care mă copleşise pe mine. Cine ştie cum urma 
să-l regăsesc la B., fiindcă îţi aminteşti, Carla voise să-i 
vorbească fratelui ei şi apoi să plece, cu vreo ocazie, chiar 
în cursul serii. Mi se părea că Marcello avea să piardă ceva 
esenţial... 

— Şi? întrebă taică-său pierdut. 

— Tată, aş vrea să mă înţelegi, nu pe mine, cea de acum, 
ci pe cea de aseară... 

— Te înţeleg, şopti el, dorindu-şi să fi murit alaltăieri. 

Aşa că Tiana acceptase fără nici o ezitare să petreacă o 
parte a serii cu Carla şi cu Marcello, în aşteptarea 
doctorului Rotha aflat în operaţie, complet indiferentă la 
ceea ce făceau şi vorbeau, cu toată fiinţa ei restructurată 
într-un enorm receptor vizual, dominată de ideea că n-are 

simtă, la propriu, „crede-mă, tată”, inima fierbinte. Dispozi- 
ţia ei părea să fie fără reciprocitate, cei doi nu dăduseră 
nici măcar vreun semn c-ar fi intuit starea Tianei. Ce 
făcuseră exact?! Conta asta?! Ascultaseră puţină muzică în 
camera doctorului Rotha, stătuseră de vorbă. Tiana îl 
revăzuse pe Marcello în cursul nopţii, pentru că cei doi nu 
plecaseră, nerezolvând problema pentru care veniseră. Se 
instalaseră în micul apartament al Sonyei Rotha, unde Carla 
avea, bineînţeles, acces. 

Cum ajunsese să-l revadă?! Simplu, Marcello voise să mai 
facă o tentativă de a discuta cu doctorul, aşa că revenise în 
pavilionul central. Îl găsise adormit, cine putuse bănui că 
acesta avea să fie somnul din care doctorul urma să 
alunece în neființă?! Deci, nu-i putuse vorbi. Intrase 
Marcello în camera de gardă pentru a controla somnul doc- 
torului? vru colonelul o precizare. Nu, nu intrase, se 
mulţumise cu informaţia dată de doctorul Rodel care stătea 
de vorbă cu ea, Tiana, pe culoar. 

Având aerul că ceea ce aflase îl nemulţumeşte, Marcello 
le propusese o raită prin parc, noaptea părea să fie 
frumoasă. Doctorul Rodel trebuise să refuze, nevoit să se 
întoarcă să controleze starea  biciclistului şi preluând 
automat garda de noapte, înlocui doctorului Rotha. 

— Şi tu, tu ai acceptat? întrebă colonelul blând. 

— Nu, răspunse ea uşor uimită. Ce era să fac eu 

În parc, la ora aia cu Marcello?! Doar era întuneric. Ti-am 
spus că mă interesa să-l văd, nu să-l aud, ceea ce spunea 
era de ordinul banalului, sau, mă rog, n-avea nici o 
importanţă pentru mine. Aşa că i-am propus să mai 
rămânem înăuntru, şi-ţi închipui cât eram de pierdută că-l 
revăd atât de repede. 

— Aţi... mai ascultat muzică? 

— Nu, răspunse fata nesesizând încordarea colonelului, 
ştii, m-am jenat să-l invit în camera doctorului, în fond şi eu 
eram o intrusă, nu? Cât fusese şi Carla mi se păruse chestia 
onorabilă, ea avea drepturi de gazdă, oarecum, în camera 
fratelui ei, dar eu... Ne-am aşezat în nişa de lângă holul de 

intrare, e acolo o măsuţă cu două fotolii, poate că tu nu le- 
ai remarcat, n-aveai când. Am stat de poveşti o groază de 
vreme, mai mult de un ceas. Sora de noapte a fost foarte 
gentilă, ne-a adus ceai şi fursecuri. 

— Într-adevăr, toţi sunt de-o mare amabilitate aici, 
remarcă Dallat. E plăcut să... 

— Când plăteşti, de ce nu?! râse fata. Nemaivorbind de 
faptul că snobul de Nisip a dat tuturor de înţeles că eşti un 
alt Dallat, ştii, ăla, regele confecţiilor de damă, şi a împărţit 
la „mici atenţii” în consecinţă... 

— Asta-i bună! Dar de ce... 

— D'aia, ce crezi că numai eu eram pierdută? Află că nici 
el nu era cu mult mai breaz şi c-a tras o spaimă bună 
văzându-te adormit şi cu tot sângele fugit din obraji! Ar fi 
fost în stare să te dea drept preşedintele Statelor Unite şi 
să-şi împrăştie toţi banii pe la brancardieri şi îngrijitoare, 
numai să aibă certitudinea că vor avea grijă de noi doi, 
fiindcă el zicea că nu poate să rămână, să vadă ce se 
întâmplă, trebuia să ajungă imediat la B. 

— Deci... 

— Deci am băut ceai, ştii, ceai verde de Ceylon, de care- 
mi place mie, păcat că era cam prea tare... 

— Ah, lasă asta! 

— Bine, bine. Am pălăvrăgit, eu şi Marcello... 

— Lucruri interesante?! 

— Sigur, Marcello mi-a povestit nişte chestii din viaţa 
lui... 

„Pe care le-a inventat pe loc pentru fata industriaşului” 
reflectă colonelul ironic, simțindu-se acum liniştit şi privind- 
o pe Tiana de parcă n-ar fi văzut-o de multă vreme. 

— „şi cine ştie cât am fi rămas acolo dacă n-ar fi venit 
Carla! 

— Ce-a spus? 

— A început să râdă şi a întrebat unde e Bob, adică 
doctorul. „Credeam că v-aţi mâncat unul pe altul, de nu mal 
vii de-atâta vreme” a mai zis ea, părând tot foarte veselă. 

— Şi Marcello? 


— „Mâine”, a răspuns el, fără să participe la veselia 
iubitei lui. 

— Carla nu era supărată că l-a găsit cu tine? 

— Nu ştiu, nu părea, în orice caz. A fost foarte drăguță şi 
s-a interesat dacă am de toate, prosoape, perie de dinţi, 
aşternut curat, ştii tu, chestii de ăstea. 

Abia acum colonelul îşi dădu seama că fata evita să-l 
privească în ochi. 

— Bine, Tiana, de ce te-au indispus întrebările mele? 
Doar n-ai făcut nimic reprobabil. Deşi până la urmă nu mi-ai 
răspuns... 

— Numai asta te interesează, răspunsul! veni replica de 
un calm suspect al fiicei sale, răspunsul! Te-ai lămurit că n- 
am făcut nimic reprobabil, nimic care să-ţi tulbure liniştea 
ta scumpă de tătic ocupat până peste cap cu probleme de 
serviciu, tihna ta nepreţuită de tată de familie, şi nici nu-ţi 
pasă în ce stare sufletească mă aflu eu, acum, după ce-am 
aflat adevărul, nu, domnul s-a liniştit şi vrea răspunsul! Ce 
să-ţi mai spun, ce să-ţi răspund?! Doar ştiai de la bun 
început care e răspunsul, nu?! Ti-am spus că ai câştigat, 
acuma ce mai vrei? Să-ţi mărturisesc spăsită că-mi pare rău 
că m-am lăsat prinsă de o imagine frumoasă şi fără 
acoperire morală?! Ei, uite, nu-mi pare rău. Că nu merită?! 
Lasă-mă-n pace cu „nu merită” al tău! Ce, tu ai făcut 
întotdeauna numai ceea ce merită? Dacă ai să spui că da, 
să ştii că eu n-o să te cred! 

— Dar, scumpa mea, eşti nedreaptă, începu colonelul 
precaut, mai întâi că nu e vorba de mine şi de ce am făcut 
eu, şi apoi... 

Nu mai continuă pentru că, oricum era inutil, Tiana nu-l 
asculta, preocupată de ceea ce mărturisea, sau mai 
degrabă se chinuia să nu mărturisească. 

— In tot insul mai deosebit tu vezi un spion, dar să ştii că 
el nu e... 

„E mai rău, reflectă mâhnit colonelul, e un peşte 
ordinar”, simțind că-l detestă cumplit pentru zbuciumul şi 
dezamăgirea Tianei, de care-l ţinea responsabil, şi-l înjură 
urât, cu ocupaţia şi frumuseţea lui cu tot. Se feri însă să 

spună ceva cu voce tare, fata plângea în sughiţuri 
nervoase, şi colonelul găsi că-i mai bine să o lase să se 
descarce. 

Se ridică încet şi cu precauţiune şi făcu nişte paşi târşâiţi 
spre biroul directorului. O colecţie de creioane foarte 
ascuţite îl preocupă un timp. Stăteau ca nişte flori ţepene, 
într-un pahar de argint bătut. Era un semn de recunoştinţă, 
după cum o atesta inscripţia gravată mărunt, cu litere 
cursive, faţă de personalul spitalului şi mai ales faţă de 
directorul lui, semnată „cu veşnică amintire, al Dvs. Livius 
Marius... Delan”. „Caius, Tiberius, Ovidius, Ulpius, Severus” 
înlocui colonelul punctele ce precedau numele de familie al 
individului recunoscător. Modelul nu era bine conceput, 
motivul era prea mişcat, constată colonelul examinând 
îndeaproape paharul de argint, dar Livius Marius etc. îl 
găsise probabil destul de opulent pentru a putea fi dăruit. 

Îşi alese două creioane, unul negru obişnuit, HB, şi altul 
verde. După o scurtă ezitare luă şi unul albastru deschis. Le 
încercă, absolut inutil, vârful; erau ascuţite ca nişte sulițe. 
Se mai înarmă cu un caiet dictando tip III avându-i desenaţi 
pe coperţile lucioase pe Tom & Jerry. Într-un colţ, mic şi 
nedumerit, era Droppy. Caietul fusese rătăcit într-un vraf 
de agende elegante, desigur cadouri de reprezentanţă, 
absolut goale, stivuite cu meticulozitate lângă telefon. Pe 
pagina a doua a caietului, colonelul trase liber, cu o mână 
sigură, o margine lată pentru observaţii, şi, cu achiziţiile 
făcute, se reîntoarse pe canapea. 

În tot acest timp se ferise să arunce vreo privire Tianei, 
deşi ar fi fost fericit s-o ţină în braţe şi s-o mângâie, ca până 
nu demult, când trebuia s-o consoleze pentru cine ştie ce 
catastrofă gen patru la latină, dar acum nu mai putea, se 
jena de jena ei şi mai erau încă şi alte sentimente destul de 
confuze care-l ţineau deoparte, printre care şi unul de vagă 
tristeţe: sosise timpul ca Tiana să înveţe să se oprească 
singură din plâns. 

Ea ajunsese tocmai la suflatul nasului, operaţie care, 
după cum ştia destul de bine colonelul, precede 
îndeaproape sfârşitul unui astfel de mic potop. 


— Ce vrei să-ţi însemni acolo? întrebă ea cu o voce puţin 
îngroşată. 

— Dragă, răspunse taică-său, absolut neutru, ca şi când 
abia acum s-ar fi întâlnit, aş dori să-mi fac o imagine 
asupra... cum să-ţi spun eu, asupra mişcărilor de azi- 
noapte. Îţi explic eu pe urmă. Te-ai culcat târziu, ai văzut 
atâta lume fâţâindu-se pe coridorul ăsta... 

— Tată, stai! îl opri ea ridicând amândouă braţele. Tu ştii 
că încă nu ţi-am povestit aventura cea mai stranie a nopţii 
trecute? 

— Ai avut un bărbat în cameră, zise calm colonelul. 

— De unde ştii? Uimirea Tianei merita o poză. Că eu n- 
am povestit nimănui... 

— De la domnul Mattifas, zâmbi trist colonelul. O chinuise 
degeaba pe Tiana obligând-o să-şi precizeze sentimentele 
faţă de frumosul Marcello, mă rog, degeaba din punctul de 
vedere al cercetării lui. 

— Poftim, cu ce se ocupa bătrânul domn! constată 
resemnată Tiana. 

Se întâmplase aşa, începu ea să povestească, după ce se 
despărţise de Carla şi de Marcello, a doua oară, era deja 
miezul nopţii, intrase în camera ei, respectiv a doctorului, 
stăpânită de emoţii contradictorii generate de toate 
întâmplările şi întâlnirile deosebite ale acelei după-amieze, 
dornică să se liniştească puţin, fie ascultând un disc, 
doctorul fusese mare meloman, fie încercând să-şi 
ordoneze propriile gânduri. 

Avusese un mic şoc neplăcut găsind camera ocupată. Un 
tip tânăr, voinic, trântit în fotoliu, cu picioarele goale 
ridicate pe măsuţa delicată, o urmărise intrând, rânjind cu 
subiînţelesuri. Era de mult acolo, asta se deducea lesne 
după aerul greu, individul fumase mult, ţigări americane 
mentolate, „moartea adevăratului fumător”, şi închisese fe- 
reastra lăsată deschisă de Tiana, atunci când ieşise. 

— la-ţi labele de pe masă! exclamase ea nestăpânit, 
indignată de spectacolul lipsit de graţie oferit de tălpile 
îngălbenite ale tânărului, etalate pe măsuţă, printre 
discurile pe care ei trei le cercetaseră înainte. 

— Oh, oh! replicase tânărul cu o vulgaritate pe care 
Tiana nu era capabilă s-o redea. Işi coborâse, totuşi, 
picioarele şi-şi căutase papucii. Purta, ca şi Tiana dealtfel, 
uniforma stas a spitalului: pijama albastră şi halat de 
molton vişiniu. 

— Facem pe stăpâna în camera doctorului?! Avem niscai 
drepturi?! Mm? Piţipoancă dulce, continuă el examinând-o 
din cap până-n picioare. O fi ceva de capul nostru, de 
facem aşa pe nebuna în camera altuia?! 

— leşi afară, individ nemernic şi scârbos, izbucnise Tiana 
tremurând de indignare, cum îţi permiţi să dai buzna, 
noaptea, în camere străine?! Cum îţi permiţi să vorbeşti 
astfel?! 

— O să-ţi arăt eu imediat cât sunt de nemernic şi de 
scârbos, rânjise tipul ridicându-se cât era de lung şi făcând 
-un pas în direcţia fetei. 

— Cară-te, şuieră ea, aproape sufocându-se de furie şi de 
teamă, cară-te până nu chem sora de noapte să te dea 
afară! 

— Încă nu s-a născut ăl de să mă dea afară pe mine, piţi! 
răspunse el atât de sigur pe sine încât Tiana se temu o 
clipă că ea greşise uşa şi că ea ar trebui să plece. Dar te 
ascult, continuă tipul, pentru că, să ştii, mie nu mi-a plăcut 
niciodată să încurc iţele de inimă ale altuia, şi am remarcat 
că momentan nu e replica mea! E şi mâine o zi, şi să nu 
crezi că scapi, te-am luat în evidenţă şi te reperez oriunde, 
fiindcă dacă nu ţi-a spus-o nimeni, ceea ce eu nu prea cred, 
atunci ţi-o spun eu acum, eşti dulce, piţi, dulce de sorbit! Ai 
să vezi c-o să ne înţelegem, să nu-mi spui mie pe nume 
dacă n-ai să vii ca o mieluşică, mâine seară, la pupat. 
Fiindcă, s-o ştii de la mine, o viaţă are omul, piţi... 

Individul râse gros şi lăbărţat, vorbindu-i încă despre 
puterea lui de seducţie în cuvinte pe care Tiana se feri să le 
repete tatălui ei pe care-l vedea crispat de furie, apoi se 
îndreptase spre ieşire. În trecere întinsese, spre fata 
înlemnită, o mână cu toate cele cinci degete răşchirate 
pentru apucat, dar se răzgândi în ultima clipă şi-o pişcă 
uşor de obraz. 


— Pusi şi nu mă uita, mai adăugase el din micul vestibul, 
gâlgâind satisfăcut de sine. 

Tiana ieşise din încremeneală, se dusese maşinal să 
deschidă larg geamurile, îngreţoşată de fumul acru- 
mentolat, apoi, simțind urma atingerii lui pe obraz ca pe-o 
arsură, intră în baie să se spele pe faţă, după ce încuiase 
uşa vestibulului învârtind cheia de două ori şi blocând-o, 
pentru orice siguranţă, cu un scaun. 

În baie orbecăise puţin pentru că se arsese becul şi avea 
doar lumină indirectă, din vestibul, apoi se întorsese în 
cameră, se ghemuise, după obiceiul ei, într-un fotoliu, şi-şi 
pusese un disc. 

Era îngrozitor de obosită, dar se temea să se culce cu 
ferestrele deschise. Se vedea ridicolă, dar nu reuşea să-şi 
domine neliniştea, la un moment dat se gândise chiar să se 
refugieze în salonul unde era taică-său, dar apoi renunţase, 
de jenă. 

Adormise aşa, în fotoliu, cu lumina aprinsă şi fereastra 
deschisă, ascultând vocea divină a Adelinei Forsi, îngânând, 
fără nici un acompaniament instrumental, muzică 
preclasică. Doctorul avusese gust atunci când îşi alesese 
discurile. 

Se trezise aproape îngheţată, spre dimineaţă. Braţul 
electrofonului se oprise automat, de mult. Aiurită, realizând 
cu greu unde e, Tiana închisese fereastra şi intrase, în 
sfârşit, în aşternut. 

CAPITOLUL VII 


Colonelul o rugase pe Tiana să-i schiţeze planul 
parterului şi, pentru că ea se arătase nesigură pe detalii, o 
trimise „să se documenteze”. In aşteptarea ei înscrise pe 
pagina împărţită în două unica informaţie certă pe care-o 
avea referitor la „mişcările” de aseară: 19,25 - Andre Dallat 
e adus în salon, unde se aflau domnul Mattifas şi Tiana. 

La ora aceea doctorul Rotha | trăia, îl părăsise pe colonel 
pentru a acorda asistenţă unei alte urgenţe, unui caz mai 
grav pe care, după cum s-a văzut a doua zi, l-a rezolvat 
admirabil, cu toată proasta dispoziţie generată de pierderea 
ireparabilă a fiolei de drog. lreparabilă?! Mda, complet 
ireparabilă, dar nu de neînlocuit. Doctorul avea el mica lui 
rezervă secretă şi dispunea de suficientă voinţă pentru a-şi 
amâna cu un ceas-două priza. 

Un efort de voinţă înainte de o sinucidere?! Parcă nu prea 
bate. Nu s-ar putea să fie invers? O încercare căreia nu-i 
face faţă îi determină o depresie momentană şi... Nu, nici 
asta n-are sens, e de presupus că uri morfinoman îşi 
regăseşte starea „normală” de satisfacţie măcar dacă nu 
de beatitudine, de îndată ce-şi injectează prima fiolă. Or, 
doctorul şi-a injectat patru. Desigur că nu le-a luat pe rând, 
ci le-a tăiat capetele la toate patru, le-a aspirat în seringă 
şi... Oare?! In plină criză de abstinenţă are el răbdare să 
taie capetele a patru fiole când doza lui obişnuită ar fi fost 
de una?! Avea nevoie de mai mult de două fiole ca să se 
simtă bine? Să-şi poată continua în condiţii fireşti garda pe 
care o preluase cu atâta solicitudine de la colegul lui nevoit 
să lipsească? Toată lumea era de părere că doctorul avuse- 
se conştiinţă profesională. Să-l fi părăsit tocmai astă 
seară?! De fapt ştiuse că se poate baza pe doctorul Marc 
Rodel şi că se poate odihni liniştit dacă se simte epuizat. 
Dar atunci ar fi trebuit să-l prevină, nu?! În fond nu lupţi 
zece ani pentru salvarea aparenţelor ca să distrugi totul 


într-o seară. Chiar avusese nevoie de patru fiole pentru a 
ieşi din criza de abstinenţă?! 

Ce capacitate avea seringa pe care-o ţinea în etuiul 
metalic şi de care nu se despărţea? Şi unde e seringa 
acum? Unde e depozitul secret al doctorului? In camera lui, 
altundeva în incinta spitalului?! Câte fiole avea, câte i-au 
mai rămas?! Fără îndoială că depozitul e aici, în acest 
pavilion, altfel doctorul ar fi fost obligat să-şi ia doza din 
rezerva pe care i-o păstra Sonya Rotha la ea în apartament. 
Asta ar fi însemnat un drum în pavilionul vecin, or nimeni 
nu pomenise de aşa ceva. Dar întrebase cineva? 

Procurorul ăsta n-avea idei multe, dar şi câte avea... 
Accident! Şi totuşi pusese sigiliu pe camera de gardă! 

Dacă doctorul nu părăsise pavilionul, atunci cineva ar fi 
trebuit să-l vadă... de ce să-l vadă?! La ora aceea toată 
lumea era, hm, mai mult sau mai puţin, în paturi... dar 
Tiana nu dormea, era în camera doctorului... Era sau nu 
era?! Cu povestea asta cu Marcello... Marcello şi Carla îl 
văzuseră ultimii sau printre ultimii, pe doctor în viaţă. Dar 
Tiana unde era? Cei doi îl aşteptaseră pe doctor la uşa. sălii 
mari, avusese loc un schimb de cuvinte violente. De ce?! 
Era clar reproşul pe care i-l aducea doctorul, desigur 
detesta faptul că soră-sa era atât de legată de el, fără a 
avea curajul de-a o certa pe ea. Dar ce voise el, Marcello? 
Ce voise cu atâta tărie încât, trecând peste cuvintele aspre 
pe care i le azvârlise doctorul, revenise pentru a relua 
discuţia? O discuţie ce n-ar fi fost prea blândă, având în 
vedere antecedentele. A se vedea şi remarca domnişoarei 
Carla Rotha, „credeam că v-aţi mâncat unul pe altul”. 

„Mâine”, răspunsese tânărul, cu sau fără acoperire. 

„Mâine”, spusese şi doctorul Rotha, atunci când îl 
părăsise pe el, pe colonel. Avusese intenţia să se găsească 
la patul colonelului şi să-i dea spre rezolvare o problemă 
„specifică”. 

O simplă replică potrivită pentru a face conversaţie de 
verificare bolnavului întins pe masa de operaţie? Da, aşa s- 
ar părea, dar atunci de ce s-o repete, la plecare?! 

Colonelul făcu un efort de voinţă pentru a-şi aminti exact 
replica din urmă a doctorului. Memoria lui vizuală era mult 
mai bună decât cea auditivă, reuşi instantaneu să-şi 
readucă imaginea sălii de operaţie, a feţelor mascate din 
jur, a ridurilor profunde ale sorei Mona. Încet, încet, ca 
dintr-o lume îndepărtată, reveni şi sunetul... doctorul Rotha 
voia să iasă, „vin şi eu în zece minute”, spusese doctorul 
Marc Rodel. Celălalt aprobase cu o mişcare din cap şi, 
înainte de a ieşi, se adresase colonelului: „mâine, când vă 
veţi trezi, voi fi la patul dumneavoastră şi vă voi relata 
problema de care ziceam”, da, cam acestea au fost 
cuvintele... 

Dar dacă problema exista într-adevăr?! Şi rezolvarea ei 
ar fi pus în situaţie delicată pe cineva. Ce chestie! Automat 
intrau în discuţie cei care-l auziseră, adică sora Mona, sora 
instrumentară şi doctorul Marc Rodel. Cercul putea fi lărgit 
cu destulă uşurinţă cu „n” persoane încă necunoscute 
cărora cei trei ar fi putut să le transmită ameninţarea, în 
scurtul interval al schimbării sălii. Sora Mona avusese câmp 
de mişcare şi mai larg, îl condusese pe el în salon, 
comandase cafea pentru doctorul Marc Rodel... 

— Tată, zise fiică-sa intrând, cred că pot să-ţi fac o schiţă 
corectă acum, dar vreau să ştiu şi eu la ce-ţi trebuie. Am 
acest drept, nu? 

— Sigur, răspunse colonelul, ai toate drepturile. Dar ai să 
fii mai fericită aflând ceva foarte, foarte nesigur? 

— Trebuie să fim întotdeauna fericiţi? replică fiică-sa cam 
de sus. 

— Totdeauna? Hm, n-ar strica măcar din când în când, 
mormăi colonelul, apoi schimbă tonul. Uite, Tiana, nişte 
mici indicii mă fac să cred că moartea subită a doctorului 
nu poate fi identificată cu o sinucidere... 

— Procurorul vorbea de un accident datorat... 

— „şi nici cu un accident. Cu atât mai puţin cu un 
accident! Nu te droghezi timp de zece ani, trecând prin 
toate fazele de intoxicare şi dezintoxicare, ba mai eşti şi 
medic pe deasupra, ca să te înşeli atât de grosolan asupra 
dozei ce-o poţi suporta, fără riscuri, la un moment dat! 
Înclin să cred că cineva a suplimentat doza doctorului. 

— Cine? De ce? Cum?! şopti fata, cu ochii larg deschişi de 
uimire şi de teamă. 

— Habar n-am, răspunse colonelul clătinând uşurel din 
cap, habar n-am, dar voi încerca să aflu, am o datorie 
personală faţă de doctor. Pentru moment n-aş fi capabil să 
mă hazardez răspunzându-ţi la primele două întrebări, cât 
despre a treia... uite, aş putea presupune că doctorul şi-a 
făcut injecţia lui obişnuită sau, mă rog, uşor mărită, că s-a 
întins să se odihnească o clipă în camera de gardă şi că o 
persoană „X” i-a suplimentat doza... sigur, asta însumă deja 
câteva date restrictive: nişte morfină la îndemână, 
cunoştinţe medicale foarte, da, foarte sumare, şi, dacă vrei 
n-ai decât să continui singură, recunosc, nu e uşor, nici eu 
nu sunt prea lămurit pentru că sunt cam în afară cu 
problemele legate de morfină, vreau să spun cu cele de 
mare amănunt sau fineţe... 

— De pildă? 

— De pildă, dacă în condiţiile date doctorul ar fi putut 
adormi şi i s-ar fi putut face o injecție fără ca riposta lui să 
fie eficientă, sau în urma injecţiei lui ar fi fost atât de... cum 
să zic eu, toropit, încât să nu poată protesta dacă în mod 
forţat cineva... 

— Ai putea-o ruga pe doamna doctor Sonya Rotha să te 
ajute, îi sugeră Tiana, sau pe sora anestezist-reanimatoare, 
nu? 

— Nu, replică taică-său. Cercetarea asta o fac e pe... cam 
pe cont propriu, şi ca să-ţi spun adevărul întreg, peste 
interdicţia procurorului care, pe bună dreptate, nu vrea 
intruşi în problemă, are şi omul punctul lui de vedere... dar 
care e acela? Deci, îţi dai seama că nu pot să impacientez 
pe nimeni cu întrebări indiscrete sau care ar părea aşa. Aş 


trezi bănuielile procurorului, singurul care are, legal, dreptul 
să pună întrebări, şi poate ale... 

— Asasinului, completă alb fiică-sa, enervată de reținerea 
lui. Ce puţin te cunosc, tată, continuă ea, crezusem că te 
interesează sentimentele mele, sau, cum să spun eu, clipa 
stranie pe care-am trăit-o eu ieri, dar tu altceva voiai să afli, 
nu-i aşa?! M-ai lăsat să mă descarc, şi eu, ca o proastă, ca o 
neroadă, ţi-am spus, ţi-am tot spus... 

— Tiana, interveni colonelul aspru, termină! Să nu care 
cumva să începi iar să plângi! 

— Nu e momentul, nu-i aşa? zise ea rău. 

— Nu, nu e momentul. Mă nedreptăţeşti şi mă jigneşti, şi 
dacă mai continui aşa am să cred că treci printr-o criză de 
persecuție. Sunt foarte bucuros, auzi tu, că ai trăit o clipă 
frumoasă, dar dacă cel care ţi-a generat-o nu e demn de 
stima ta, eu unul n-am nici o vină şi nu văd de ce aş 
suporta... Aşa că ar fi mai bine să te limitezi şi tu... 

— Mie să nu-mi dai sfaturi! 

Colonelul începu să râdă. 

— Sigur că nu-ţi dau, sfaturile se dau ca să nu fie 
ascultate, şi-apoi eşti destul de mare ca să judeci singură, 
ce, crezi c-ai să ai toată viaţa părinţii de-a dreapta şi de-a 
stânga?! 

— Toate prietenele mele au dreptul la câte o garsonieră 
separată de familiile lor, dădu Tiana glas unei nemulțumiri 
mai vechi, numai voi mă ţineţi legată de casă, ca la primi... 

— Treaba lor, refuză colonelul să se ambaleze. Ţi-a spus 
maică-ta că ai să pleci când ai să te măriţi, nu?! Discutăm 
acum despre altceva... 

— Nu-mi place despre ce discutăm! Să crezi că Marcello 
e... 
— Tiana dragă, spuse colonelul înţelegător, numai Nisip, 
pe la începuturile carierei lui, credea că toată lumea e în 
culpă. 

— Şi tu? 

— Hm, eu... am o metodă diametral opusă, râse el cu 
ironie, eu sunt tipul cu bănuielile. 

— Şi pe urmă? 


88 


— Pe urmă văd eu, pe bază de acumulări şi eliminări... 

— Şi acuma cum ai să faci? 

— Nu ştiu, strigă el, dintr-o dată enervat, încă nu ştiu, 
încă nu s-a stabilit nici o reţetă valabilă, citeşte şi tu nişte 
cărţi, acolo! 

— Fii calm, îl sfătui ea. 

Colonelul o privi repede, având impresia netă că-şi bate 
joc de el. 

— Tată, zise ea foarte serios, Carla şi Marcello sunt aici 
pentru că voiau să-l determine pe doctor să le dea, să-i dea 
ei, adică, o sumă mare de bani, voiau să-şi ia o maşină, să 
facă o călătorie... eventual să-l determine să le dea maşina 
lui, pe motiv că el tot n-o foloseşte şi stă degeaba în garaj. 
E o maşină puternică şi foarte scumpă, dar n-ai să mă faci 
să cred că pentru atâta lucru, ea, el... ar fi în stare... 

— Sper şi eu, fetiţo, deşi ai să fii uimită să afli ce mobiluri 
derizorii stau la motivaţia unei crime... Eu unul n-am găsit 
vreunul care să justifice atentatul la o viaţă şi nici nu cred 
să existe... 

— Tată, de ce nu-l laşi tu pe procuror să-şi facă meseria?! 
Ce te amesteci tu unde... 

— ÎI las, ce, i-am spus eu ceva?! se eschivă colonelul cam 
plictisit. Să ştii, reveni el la ideea de adineaori, că nu 
frumosul Marcello e omul cel mai interesant până acum, ci 
tipul pe care l-ai găsit tu în camera doctorului. Cred că te-ai 
lămurit... 

— Da, îl aştepta pe doctor, interveni ea iute, dar asta-l 
scoate automat din culpă, nu?! Nu ştia că n-are să mai 
revină niciodată din moment ce-l aştepta... 

— Sau poate ştia mai bine ca oricine şi voia să-şi creeze 
un alibi. Unul moral. 

— Cum e aia „alibi moral?” întrebă Tiana. 

Colonelul nu mai avea însă nici o răbdare şi nu se mai 
preocupă de nedumeririle adevărate sau afectate ale 
Tianei. O rugă să-i dea planul pe care între timp se chinuise 
să-l schiţeze, şi îl examină timp destul de îndelungat, 
apropiind şi depărtând hârtia de ochi. 


— Bătrâne Andre, dar tu eşti presbit! exclamă fiică-sa 
având în voce o veselie ce lui îi displăcu. 

— Ei, asta-i acum, mormăi el nemulţumit. Ce te miri? 
Sunt un om bătrân şi bolnav. 

— la nu mai cocheta, răspunse fiică-sa părând că-şi 
regăsise dispoziţia ei dintotdeauna, pe care colonelul o taxa 
de obicei drept neserioasă. 

— Tiana dragă, eşti tu în stare să-ţi aminteşti cât de cât 
exact ce-ai făcut aseară? Şi nu numai atât, dar între cât şi 
cât. Ce zici?! 

— Să încerc, zise fata, deşi, cu ruşine-ţi mărturisesc, 
eram la un moment dat atât de aiurită încât, inconştient, 
am făcut nişte lucruri care... 

— Adică?! 

— Păi, de pildă, la un moment dat am făcut duş, şi de 
distrată ce eram, în final, gata îmbrăcată de culcare, mi-am 
refăcut complet machiajul! 

— Da’ ce, tu te machiezi?! exclamă colonelul uluit. 

— Ei, aşa, un pic, mai pun câte-un grăunte de pudră, cât 
să nu-mi lucească nasul, o umbră de creion negru... Sau, 
uite, altceva, schimbă ea vorba, bine că mi-am adus 
aminte, alegând nişte discuri, cu Marcello şi Carla, am pus 
câteva jos lângă măsuţă şi-am spart unul, nu ştiu cum, am 
călcat pe el probabil spre dimineaţă, când m-am dus să 
închid fereastra. Nu mi-am dat seama, l-am văzut abia mai 
târziu. Bătrâne Andre, cum am face să-l înlocuim? Mi-e 
ruşine să las stricăciuni de felul ăsta în urma mea, era un 
disc mic, Pucinni, cu Renata Tebaldi, pe o faţă cu o arie din 
„Boema” şi cu monologul din „Cio-cio-san” pe cealaltă faţă. 
Îl avem şi noi. 

— Să i-l ceri mamei la telefon, să-l pregătească şi să-l ia 
Alex când mai trece pe-acasă, dădu din umeri colonelul, 
exasperat că nu reuşea să-şi completeze cu nimic lista 
„mişcărilor”. 

— Da, dar camera e sigilată, ştii doar. 

Colonelul nu ştia, dar înlocuirea discului nu i se părea 
ceva prea complicat, nici măcar în condiţiile acestea. 

— Ai vrea să-mi spui acum... 

— Aş vrea, dar uite, îmi vine-n minte că nici n-am unde 
dormi, la camerele de oaspeţi nu mă duc, sunt departe, ce 
mă fac eu la noapte?! 

— Las-că rezolvăm cumva, nu te mai preocupa, oftă el la 
capătul răbdării. 

— Bine, acceptă ea liniştită. Atunci notează: după ce te- 
au dus pe tine în sala de operaţie... 

— Nu, zise colonelul cu un ultim rest de calm, după ce- 
am venit din sala de operaţie. Ca să te ajut, îţi pot spune că 
era cam şapte douăzeci, şapte douăzeci şi cinci. 

Ei, zise fata, după ce m-ai dat tu afară, ai avut o 
reacţie cam ciudată, ştii, la dilauden, după aia ţi-au făcut 
altă injecție şi te-ai liniştit. Ai adormit şi... 

— Lasă-mă pe mine, gemu colonelul. Spune-mi ce-ai 
făcut tu! 

— Bine! pufni fata enervată. Eu am rămas pe coridor, 
cam a nimănui, nici nu ştiam ce să fac, până când a venit 
Carla să se intereseze de mine şi de tine. Nu reuşise să-i 
vorbească fratelui ei, aflase că fusese solicitat la sala mare, 
îl lăsase pe Marcello în holul central, pe o canapea, şi-mi 
propunea să se ocupe de instalarea mea într-un pavilion 
anexă unde sunt prevăzute câteva camere pentru vizitatori. 
Să-ţi spun drept, mi-era şi cam frică, nici nu voiam să mă 
îndepărtez atâta de tine şi atunci ea mi-a propus să 
înnoptez în camera doctorului, chiar alături. Eram 
nehotărâtă, nu ştiam dacă nu trebuie cumva să te veghez 
toată noaptea, dar tocmai atunci a sosit Nisip şi a decis el 
în locul meu, a intrat să te vadă, a fugit în dreapta şi-n 
stânga... 

— Tiana, interveni colonelul cu toată răbdarea re- 
câştigată, lasă-l pe Nisip, ce ai făcut tu pe urmă? 

Tiana rămăsese puţin cu cei doi noi prieteni pe culoar, 
până când sora de noapte, pusă în temă, schimbase 
aşternuturile, îi căutase pijama şi halat şi aşa mai departe, 
apoi, toţi trei, intraseră în camera doctorului. 

— Cam cât era ceasul? silabisi colonelul. 

— De unde vrei să ştiu? Stai, nu te enerva, am să-ncerc 
să socotesc. Tiana făcu într-adevăr nişte socoteli cu voce 


scăzută şi apoi zise tare: Putea fi cam opt, opt şi un sfert. 
Dar pot să-ţi spun precis că am rămas împreună până la 
nouă şi jumătate, când Carla, uitându-se la ceas, a hotărât 
că era timpul să-l aştepte pe fratele ei, la uşa sălii mari de 
operaţie. 

— De ce nu în cameră?! zise răutăcios colonelul. Ca să nu 
fie de faţă vreo persoană străină la discuţia pe care-o 
bănuia penibilă?! 

Tiana lăsă capul în jos ca şi cum s-ar fi simţit vinovată, şi 
colonelul îşi regretă răutatea. 

— Ei, haide, haide, încercă el s-o dreagă, tu nu-ți dai 
seama că el nu e genul să se preteze la o crimă „de amorul 
artei?” Fără rezultat concret?! 

— Ce gen?! îngăimă fata. 

„De gigolo frumos şi stricat până-n măduva oaselor”, i-ar 
fi răspuns taică-său cu mare satisfacţie, dar se opri la timp. 

— Or, moştenitorul legal al bunurilor doctorului, multe, 
puţine, câte-or fi, nu e soră-sa Carla Rotha, ci fiul său, sub 
tutela directă a mamei lui, doamna Sonya ex-Roberto 
Rotha. Ştia şi frumosul Marcello lucrul acesta. N-a obţinut 
banii sau maşina ieri seară, mă rog, cu doctorul în viaţă mai 
putea trage vreo nădejde, cu ceilalţi moştenitori, nici una! 
Fii sigură că indivizii de teapa lui îşi cunosc foarte bine 
interesele! 

— „Indivizii de teapa lui”, îi reproduse fata dispreţuitor 
cuvintele, dar disprețul acesta nu era pentru frumosul 
Marcello, şi colonelul simţi bine aceasta. 

— Mă rog, dacă formularea ţi se pare generală, aş putea 
s-o concretizez, zise el sec. 

— Nu e nevoie, răspunse fata încet de tot, cu dispoziţia 
complet schimbată, nu e nevoie, tată. Mai vreau numai să-ţi 
spun că Marcello a aflat de existenţa copilului doctorului 
de-abia azi dimineaţă, de la Carla. 

— Nu se poate! exclamă colonelul. 

— Ba da, aşa e, zise fata trist de tot. 

— iți mulţumesc, fetiţo, dar mi se pare cu neputinţă, îşi 
reluă el ideea, nu se poate, doar nu era un copil „secret”, 
toată lumea ştia de el. 

— Toată lumea, dar nu Marcello. Carla i-a ascuns 
existenţa lui, nu-mi dau seama exact din ce motive, dar le 
intuiesc, oarecum. 

— Bine, Tiana, zise colonelul neutru, deşi numai „bine” 
nu era. Lasă, acum nu te mai gândi la asta, te rog. Incearcă 
să-mi spui ce s-a mai petrecut aseară. 

— Păi, ce să se mai petreacă?! zise ea cu lehamite, 
complet absorbită de tristeţea ei cea nouă, parcă eu mai 
ştiu exact?! 

Dar pe măsură ce încerca să-şi amintească etapele serii, 
ieşeau la iveală şi amănuntele „fără importanţă”, zicea ea 
ca o scuză repetată „nu se ştie niciodată”, îi răspundea 
invariabil colonelul. 

Până la nouă şi jumătate ascultaseră muzică, arii din 
opere. Cultura muzicală a celor doi era absolut mediocră şi 
de achiziţie recentă, oprindu-se la etapa considerării muzicii 
„bune” drept fundal sonor al „discuţiilor inteligente”, chiar 
şi în această delimitare Marcello vădindu-se ceva mai 
„învârtit”, capabil să recunoască deosebirile de timbru, în 
rest, cunoscând amândoi nişte vârfuri şi făcând fără 
încetare referinţe la locuri comune. Conversaţia cu ei pe 
teme muzicale era complet neinteresantă, mai ales pentru 
Tiana, aşa că încercase să-i dea alt curs, nu degeaba era ea 
fiica lui Dallat, păstrând divinele voci doar pe post de 
„fond”, ceea ce de fapt, convenea şi celor doi. 

La nouă şi jumătate, Carla îşi consultase frumosul ei ceas 
atârnat de un lănţug de aur petrecut pe după gât, şi 
declarase, că e momentul „s-o-ntindă, să-l prindă pe Bob” 
când iese din operaţie (sperase ea că, obosit fiind, doctorul 
va ceda mai uşor şantajului ei sentimental de soră iubită?!), 
să discute ce-au de discutat şi să pornească imediat spre 
B., cu vreo maşină de ocazie, după ce vor fi ieşit în şosea. 
Aşa că de fapt îşi luaseră rămas bun de la Tiana şi per- 
fectaseră o întâlnire ulterioară la B., după scurta lor 
vacanţă de primăvară. 

Singură, Tiana rămăsese, după obiceiul ei - şi-o închipuia 
colonelul - ghemuită în fotoliu, încercând să se „adune”. La 
zece fix, ştia că atâta fusese fiindcă trecea cineva pe alee 


cu un tranzistor şi se dădea ora exactă şi semnalul unei 
emisiuni de seară, la zece fix deci, Tiana se scutură de 
apatie şi-şi puse concertul în la minor opus 16 de Grieg, 
partea a Il-a adagio. 

— Grieg?! exclamă colonelul, erai tu în dispoziţie de 
Grieg? 

— De ce nu?! replică ea oţărâtă. Grieg e un compozitor 
pentru toate dispoziţiile, dar tot tu ai dreptate, tată, să ştii 
că nu mă vedeam în chip de Solveig, mărturiseşte că asta 
era asociaţia de idei pe care ai făcut-o, nu, eu îmi pusesem 
concertul deoarece mă interesa o frază, uite asta (şi i-o 
fredonă). Marcello îmi spusese că-i place şi eu încercam să-l 
întregesc prin preferința aceasta, ce-o mărturisise... 

— Cam cât ai ascultat din concert? 

Fata nu răspunse imediat, închise ochii, involuntar 
degetele i se mişcară pe braţul fotoliului, îşi cânta concertul 
şi încerca să socotească timpul. 

— Cam cinci minute. Am oprit electrofonul nu mult după 
intrarea pianului, găsisem ceea ce credeam că mă 
interesează. Am intrat în baie să fac un duş rapid, 
continuând să-mi cânt singură partea de pian. Deodată mi 
s-a părut că aud un zgomot groaznic şi chiar fusese unul; 
cineva intrase în vestibul pocnind puternic uşa, uitasem s-o 
zăvorăsc. Bănuiam că e doctorul, după cum s-a şi dovedit. 

— Ai vorbit cu el? 

— Da, i-am spus procurorului, credeam că eşti şi tu la 
curent, probabil eu am fost ultima fiinţă care l-a auzit 
vorbind, exprimându-se coerent, vreau să zic. 

— Toate amănuntele, Tiana! 

— Nu sunt prea multe, şi în orice caz sunt destul de 
neclare, nu uita că eu eram încuiată în baie. Doctorul a 
intrat ca o furtună, a trântit ceva, a înjurat, s-au auzit ceva 
bufnituri. A urmat o clipă de linişte, şi-apoi, nu ştiu dacă ai 
să mă crezi, procurorul era sceptic, credea c-am avut 
halucinaţii auditive, dar eu îţi spun şi ţie, doctorul a scos un 
strigăt ciudat, ceva între țipăt şi geamăt, m-am speriat 
îngrozitor şi-am vrut să ies! Credeam că a căzut, că şi-a 
rupt ceva, dar apoi s-a făcut din nou linişte. 

— Cât timp? 

— Ei, cât timp?! Câteva clipe. Eu mă terminam de 
machiat cu mare viteză, pentru că, nu uita, atunci eu nu 
ştiam sigur că doctorul e cel ce umblă prin cameră şi, să-ţi 
spun drept, eram puţin neliniştită, când, cu paşi apăsaţi, 
atât de apăsaţi încât i-am auzit şi eu deşi purta, ca toată 
lumea pantofi cu talpă moale, el s-a apropiat de uşa băii şi- 
a dat s-o deschidă. Nu se aştepta s-o găsească încuiată, 
probabil Carla nu-l pusese în temă cu găzduirea mea în pro- 
pria lui casă, a mai forţat o dată, şi-atunci am spus că ies 
imediat... „Cine e acolo?” a întrebat el foarte supărat, după 
cum mi s-a părut mie. l-am explicat şi i-am mai spus că-n 
două clipe îi eliberez baia şi camera. „Nu e nevoie, staţi 
liniştită”, a spus el dintr-o dată calmat, „eu am de lucru şi 
oricum, mai e şi camera de gardă! Dormiţi fără grijă, tatăl 
dumneavoastră e bine. Până mâine totul va fi în ordine.” 

— Până mâine! reluă colonelul. 

— Da, aşa a spus, dar eu am ieşit totuşi, să mă scuz, el 
voia să plece. Era atât de calm şi de plictisit încât m-am 
jenat să cer relaţii despre geamătul de adineaori, poate îl 
auzisem dintr-un salon, poate mă înşelasem, cine ştie. „Pot 
să intru să iau ceva din baie?” şi-a cerut el voie, în propria 
lui casă. „Fireşte, doctore!” am spus eu, eliberând cadrul 
uşii. El a zăbovit acolo o secundă, două, apoi a ieşit şi a 
plecat. 

— Injecţia şi-o făcuse în cameră deja, gândi colonelul cu 
voce tare, de aceea era calm discutând cu tine. Ce ţi-a spus 
la plecare? 

— Nimic, absolut nimic, a ieşit, a trecut pe lângă mine, 
da, într-adevăr, am avut impresia c-ar vrea să mai spună 
ceva, dar s-a mulţumit să mă strângă încurajator de umăr, 
avea o mână grea, să ştii, apăsarea lui m-a durut... 

— O mână grea! 

— Da, zise Tiana şovăitor, el tot, cât era de subţire şi de 
slab, avea o aparenţă greoaie, de urs... Mi-am explicat-o 
prin aceea că era obosit, atunci, seara, acum însă îmi dau 
seama că era deja sub efectul injecţiei. 


— Ce-o fi vrut să ia din baie? murmură colonelul. Să-şi fi 
introdus atunci picăturile de atropină în ochi? Se şi 
pregătea să se culce? Dar ţie-ţi spusese că are treabă... 
Rezerva lui de injecții trebuie să fi fost în cameră... 

— Sigur, întări fata, e acolo o casă de bani, mică de tot, 
ca o jucărie, e şi acum închisă pentru că nimeni nu-i ştie 
cifrul, doctorul i-a dus secretul cu el... 

— Interesant, reflectă colonelul. De la tine, deci, doctorul 
s-a dus direct în camera de gardă unde... 

— Nu chiar, zise fata, fiindcă, uite, eu am intrat iar în baie 
să fac un pic de ordine, ştii, mă grăbisem când am ieşit, şi 
tocmai mă pieptănam, ţi-am spus că eram aiurită rău, când 
l-am auzit din nou. 

— De unde ştii că era el? Ţi-a spus ceva, să. nu te sperii? 

— Nu, nu mi-a spus nimic într-adevăr, din care să înţeleg 
că era el, pot numai s-o deduc din... poate din siguranţa 
mişcărilor prin vestibul şi prin cameră, sau poate pentru că 
n-a bătut la uşă şi n-a întrebat nimic, n-a zis ceva gen: „E 
voie, doctore?” or, asta e replica pe care un străin de 
cameră ar fi rostit-o, nu?! În orice caz, când am ieşit eu din 
baie, el plecase. 

— Mda, zise colonelul. N-ar fi putut sparge el discul? 
Dacă zici că era pe jos... 

— Nu, mult mai târziu l-am văzut întreg, după plecarea 
tipului aceluia cu „eşti dulce”... Tocmai îmi trecuse prin cap 
c-ar trebui să-l pun în anvelopă şi să-i regăsesc locul... 

— Stai, s-o luăm sistematic, Tiana, o întrerupse colonelul. 
Dar mai întâi, spune-mi tu... 

Colonelul voia să ştie dacă Tiana nu zărise cumva, înainte 
de sosirea doctorului, sticluţa de atropină. l-o descrise, 
folosind elementele aflate de la medicul legist. Nu, fata nu 
zărise aşa ceva, cel puţin în dulăpiorul din perete, în care 
într-adevăr umblase să caute alt săpun decât cel aflat în 
savonieră, acela era „Tabac” şi ei nu-i plăcea. Dar poate 
doctorul îşi ţinuse sticluţa cu atropină în alt loc, pitită 
undeva în baie, şi, oricum, Tiana nu cotrobăise pe nicăieri 
altundeva. 

— De ce dracu s-o fi luat cu el? se întrebă colonelul. Şi s- 
o mai şi pună, cu toată grija, în dulăpiorul suspendat din 
camera de gardă?! La urma urmei a păstrat şi fiolele golite 
ale morfinei injectate şi le-a aruncat tot în camera de 
gardă... Mă rog... 

— Nu bate, tată, se antrenă fiică-sa. Nu uita că doctorul 
nu insistase să intre în baie, îmi spusese să stau liniştită 
acolo, să nu mă grăbesc. Or, eu ieşind, el a intrat la rândul 
lui, de parcă atunci, văzând uşa larg deschisă i-ar fi venit 
ideea... 

— Ai dreptate, da... Şi mai departe, Tiana? reveni 
colonelul la notarea evenimentelor. 

La zece şi jumătate, Tiana primise altă vizită, anunţată 
de data aceasta printr-o ciocănitură uşoară în uşă. Ea, mai 
temătoare şi mai puţin distrată, o încuiase deja. Era 
doctorul Rodel care, evident, n-o căuta pe Tiana Dallat, ci 
voia să-l vadă pe doctorul Rotha. 

— Indrăcită gardă, zisese tânărul bine dispus, uite, am 
intrat la şase şi jumătate la operaţia tatălui dumneavoastră 
şi ies la zece şi jumătate! Nu-i asta o gardă de zile mari? 
Sper să nu mai fie nimic, ar fi prea de tot! 

Doctorul Marc Rodel plecase imediat, cică voia să-l vadă 
de urgenţă pe doctorul Rotha şi să-i vorbească, ea, Tiana, 
ieşise pe culoar, n-avea de gând să se culce înainte de-a 
vedea ce-i face tatăl. O întâlnise pe sora de noapte şi 
primise cu uşurare toate asigurările ei de bine referitoare la 
starea colonelului. Pălăvrăgise puţin cu ea, „mi se părea 
foarte reconfortantă, şi-apoi aveam mare nevoie să vorbesc 
cu cineva despre starea ta, tată.” Intrase să-l vadă, îl găsi 
se adâncit într-un somn ce părea profund, se cam speriase 
de paloarea lui, şi apoi alergase la sora de noapte, să-i 
ceară încă un pled, temându-se că el ar putea răci, „ştii, 
domnul Mattifas, fie iertat, bietul bătrân, se aerisea în geam 
şi mă temeam c-ai putea să te dezveleşti dintr-un singur 
pled.” Dar sora de noapte o asigurase că îndată după 
miezul nopţii caloriferele vor fi fierbinţi, ştia fochistul că 
nopţile sunt reci. Două pături, zicea ea, nu i-ar face bine 


proaspătului operat. Aşa că Tiana se pregătea să plece să 
se culce, când, doctorul Rodel veni în oficiul surorilor. 

— Soră Angelica, zisese el, e unsprezece fără un sfert, 
caută registrul şi pregăteşte ce mai trebuie, am preluat eu 
garda şi facem turul de noapte peste câteva minute. 

— L-aţi găsit pe doctorul Rotha? întrebase Tiana. 

— Da, e cam obosit şi-l lăsăm să se odihnească, 
răspunsese neglijent doctorul cel tânăr, apoi îi vorbise 
entuziasmat de marea intervenţie ce-o făcuseră la 
accidentatul sosit în seara aceea. Inainte de-a se despărţi, 
tocmai ieşeau din oficiul surorilor, apăruse Marcello, care-l 
căuta şi el pe doctorul Rotha. Doctorul Rodel îl anunţă că 
cel căutat doarme în camera de gardă, era inutil să încerce 
să-l deranjeze. 

— Deci, între zece jumătate şi unsprezece fără un sfert, 
doctorul Rodel îl găsise pe doctorul Rotha, chemase pe sora 
Mona, apoi amândoi o aduseseră în consult şi pe asistenta 
anestezist-reanimatoare, controlaseră somnul doctorului, îl 
găsiseră profund dar normal, constataseră că nu mai poate 
asigura garda şi, în consecinţă o preluase el. 

— Da, tată. De aceea a refuzat propunerea lui Marcello, 
cu plimbarea în parc. Pe urmă ştii ce s-a întâmplat, eu am 
rămas în nişa de lângă holul mare, cu Marcello la o parolă. 
La miezul nopţii a sosit Carla şi ne-am dus fiecare să ne 
culcăm. Eu am reintrat în cameră, unde l-am găsit pe 
individul acela, l-am dat afară şi m-am instalat în fotoliu 
unde am şi adormit, aşteptând să se aerisească. 

— Mda, da, murmură colonelul. Individul a intrat în 
cameră pe când tu erai antrenată în discuţii cu cei doi juni, 
sau numai cu al doilea, probabil că domnul Mattifas l-a 
văzut şi când a intrat şi când a ieşit... şi a tras concluziile 
lui... Spune-mi, Tiana, individul acela e ceea ce se cheamă 
un bărbat arătos?! 

Tiana rămase cu gura căscată. 

— Ce-ţi veni? Poate, zise ea cu îndoială, cred că depinde 
de gusturi, mie mi s-a părut un tip de o mare vulgaritate... 
avea un plasture mare pe ceafă... 

— Un ce? 

— Un pansament prins cu leucoplast, un plasture. 

— L-ai revăzut în cursul zilei de azi? 

— Nu, se scutură ea scârbită, am uitat cu totul de el, se 
petrecuseră doar atâtea lucruri mai importante decât... Dar 
poate mă caută el, dacă e parolist... 

— Aranjăm noi şi problema aceasta, zise colonelul lejer, 
uite, chiar acum, adăugă el adresându-se sorei Mona care 
tocmai intrase. Credeam că m-aţi uitat, soră Mona. Vă rog 
mult să luaţi loc. Aţi putea afla pentru mine care sunt 
persoanele ce şi-au făcut formele de ieşire azi? Eventual şi 
ieri? 

— Nu e greu, răspunse sora Mona, fără să-şi ia răgazul de 
a reflecta la întrebare. leri n-a ieşit nimeni pentru că 
administratorul-şef a fost toată ziua la tribunal, are un 
proces de moştenire, şi a avut toate cheile de la seifurile cu 
imprimate şi cu ştampile la el, omul ăsta e un neglijent! 
dar, oricum, nu trebuia să părăsească nimeni clinica, iar 
azi, azi... 

— Soră Mona, nu mai plângeţi, şopti Tiana, gata şi ea să 
izbucnească. 

— Azi n-a ieşit nimeni, nu-i vorbă că n-ar fi stat nimănui 
capul la întocmirea tuturor formelor, dar ne-a şi rugat 
procurorul să nu dăm drumul nimănui până mâine, când 
încheie oficial ancheta... Deci, practic, până poimâine se fac 
numai intrări, nu şi ieşiri. 

Colonelul se pregătea să preîntâmpine cu ceva cu- 
riozitatea firească a femeii, dar ea stătea ca înţepenită, 
scrobită din cap până-n picioare, cu spatele drept şi capul 
ridicat, cu ochii înroşiţi şi cu părâiaşul firav al lacrimilor pe 
obraz, strânse într-un rid adânc al buzelor violent rujate, şi 
şterse des cu o batistă mărginită de dantelă, stătea aşa şi 
nu voia să ştie nimic. O broşă de doliu, de onix, cum se 
purta pe vremuri, mama colonelului avusese una asemănă- 
toare, îi încheia sus pe gât bluza albă, brodată fin şi 
mărunt. Cu spontana ei bunătate care-l înduioşa atât de 
des pe colonel, Tiana îi mângâia braţul fără ca sora Mona să 
arate cumva c-ar lua cunoştinţă de compasiunea ei. 


— Ştiţi de ce v-am deranjat, soră Mona? începu colonelul 
când crezu că e cazul să pună capăt tăcerii. 

— Bănuiesc, zise ea fără bunăvoință, am şi luat unele 
măsuri, sper să fiţi de acord cu ele, am vorbit şi cu domnul 
doctor Alfred Rehm, directorul nostru adjunct, n-are nimic 
împotrivă. Fiindcă domnişoara nu vrea să vă părăsească şi 
nici n-ar avea ce căuta în locul domnului Mattifas, m-am 
gândit că puteţi rămâne amândoi aici, în cabinetul 
domnului director, am dat dispoziţie deja, să vi se aducă un 
pat, iar dânsa va putea dormi pe canapea. 

— E o soluţie minunată, mulţumi Tiana, nu-i aşa, tată? 

— Sigur, întări el. 

— Atunci eu, începu Tiana. 

— Fiica mea tocmai intenţiona să tragă o fugă cu maşină 
până în A., să se ocupe de nişte jerbe de flori, sau aşa ceva, 
spuse colonelul adresându-se sorei Mona. Dealtfel şi ea, 
continuă el să-şi ignore fiica, e destul de atinsă de 
evenimente, şi s-ar putea să nu conducă, să lase volanul lui 
Marcello, mai stăpânit fără îndoială, nu?! Tiana, vezi dacă 
doamna Sonya Rotha n-are nevoie de ajutorul vostru... 

— Da, tată, pricepu imediat Tiana, am fugit. 

Mimă o sărutare fugitivă lângă urechea tatălui ei, o 
salută cu reverență pe sora Mona, care, preocupată să-şi 
găsească un colţişor uscat în batistuţa tivită cu dantelă, nu- 
i răspunse, şi plecă. 

CAPITOLUL VIII 


Sora Mona continua să tacă, şi colonelul, temându-se să 
n-o vadă plecând, însăilă în grabă o discuţie referitoare la 
starea lui. Sora îi răspundea cu solicitudine, dar şi cu 
destulă indiferenţă şi detaşare ca el să-şi dea seama că nu 
prezintă nimic interesant, ca bolnav. 

— Aveţi o fiică drăgălaşă, spuse sora Mona, fără nici o 
legătură. 

— Da, e un copil bun, murmură el. 

— Dar e detestabil de răsfăţată! adăugă femeia. 

Şocat de formulare, colonelul o privi cu atenţie. 

— Aveţi dreptate, încuviinţă el călcându-şi pe inimă, 
perfectă dreptate, dar, vedeţi, cum să vă spun, eu am fost 
întotdeauna de principiul că unei fete trebuie să-i dai totul, 
s-o faci fericită acasă. La urma urmei, femeile, oricât de 
bine-ar nimeri în căsnicie, oricât de buni copii ar avea, duc 
o viaţă mult mai grea decât bărbaţii, mai ales dacă şi 
lucrează, şi Tiana ar vrea să aibă ocupaţia ei, femeile sunt 
mai muncite, mai înrobite datoriilor lor, aşa că... nu ştiu 
dacă reuşesc să mă exprim destul de clar... uite, chiar şi 
dumneavoastră, sunt sigur că printre anii fericiţi vi-i socotiți 
întâi pe cei petrecuţi acasă, alături de părinţi... 

Nimerise coarda sensibilă, sora Mona îl privi dintr-o dată 
cu alţi ochi şi fără nici un imbold începu să-i facă ample 
confidenţe. Avusese o viaţă muncită într-adevăr, un soţ 
care nu corespunsese „moral” idealului ei, nepoți 
nerecunoscători, copii nu, dar îi crescuse pe aceia ca şi 
când ar fi fost ai ei, ca să se trezească singură şi 
cvasidetestată, pentru că „să ştiţi, nu toată lumea e 
capabilă să aprecieze o adevărată ţinută morală şi o 
atitudine intransigentă.” De aceea, mărturisea ea, se 
ataşase de doctorul Rotha, pentru că, în ciuda tuturor 
evidenţelor, era un om drept şi intransigent, şi, mai presus 
de orice, un specialist eminent. 


— Or eu cred, zicea sora Mona, în diferite formulări, eu 
cred că primul criteriu de apreciere a cuiva, de ataşament 
faţă de cineva, acesta ar trebui să fie, ce face, cât face şi 
mai ales, cum face ceva pentru societate! 

Ei, aici căzuse pe-o idee cu colonelul care, la rândul lui, 
simţi că o punte reală îl poate lega de interlocutoarea lui. 

— Sunt bătrână, da, sunt bătrână, reluă sora Mona, 
aveam de gând să mă retrag anul acesta, şi-am să rămân o 
nimeni de nicăieri, pentru că raţiunea mea cea mai 
puternică de existenţă a dispărut acum. 

Sora Mona avea evidentă nevoie să vorbească, să se 
limpezească, îl iubise pe doctorul Rotha, îl iubise ca pe un 
fiu pe care nu l-a avut şi i se devotase, după cum merita, ca 
unui specialist pe care ai norocul să-l întâlneşti rar la locul 
de muncă şi care-ţi preface datoria într-o continuă dăruire 
sărbătorească. 

— Ştiu că mă exprim cam ciudat şi că expresiile mele 
sunt cam învechite... 

— Dimpotrivă, sări colonelul cu căldură. 

Se şi înțelegeau bine, fără efuziuni sentimentale, dar şi 
fără compromisuri, se potriveau atât de bine încât, după 
pensionare, sora Mona avea intenţia să-l urmeze pe 
doctorul Rotha în chip de menajeră, soră, sfătuitoare mai 
bătrână. Era convinsă că ciudata lor simbioză va lua sfârşit 
doar prin moartea ei, şi acum... Era stabilit că, în scurtă 
vreme, complet restabilit, doctorul îşi va relua, dacă nu 
munca la catedră în vreun centru universitar, măcar 
cercetările, ceva mai amplificate, într-un cadru mai adec- 
vat. Astfel, sora Mona îşi umpluse dinainte viaţa ei de 
pensionară şi acum... 

— Bine, îşi exprimă colonelul nedumerirea, dar ce rol ar fi 
trebuit să aibă fosta lui soţie în tot acest viitor?! 

— Niciunul, zise senin sora Mona, „fosta” este aici un 
cuvânt care acoperă o noţiune concretă. Dacă vă închipuiţi 
că doctorul Rotha avusese intenţia să se recăsătorească 
tocmai cu fosta lui soţie, vă înşelaţi, şi să ştiţi că nici ea nu 
nutrea nici un gând în direcţia aceasta. Vă întrebaţi 
probabil de ce i s-a devotat atâţia ani, ei bine, a făcut-o 

pentru că este omul datoriei şi credea că o are pe aceea de 
a-l vindeca pe fostul ei soţ. 

— Şi nu credea bine? întrebă colonelul cu teama că ar 
putea să-i stăvilească şuvoiul confesiunilor. 

— Poate, răspunse sora Mona strângându-şi buzele, 
poate, dar nu ştiu dacă folosea cele mai bune metode, dacă 
intuise cel mai bine psihologia doctorului, deşi are un copil 
cu el... 

— Adică?! 

— Adică era prea severă, prea neînduplecată şi rigidă în 
tratament, prea... 

— Nerăbdătoare?! 

— Da, acesta e cuvântul. Sigur, nu-i fac nici o vină, opt 
ani de recluziune reprezintă ceva, şi-apoi doctorul Sonya 
Rotha e tânără, are dreptul la viaţă... 

— Ce-o împiedica să se recăsătorească?! 

— Oh, nici nu putea fi vorba de aşa ceva, cu fostul ei soţ 
în starea de care ştiţi... ar fi fost altceva, când el se va fi 
vindecat... 

„Ceva îmi scapă, se gândi colonelul, ori n-am priceput 
bine vreo chestie, ori n-am aflat-o”. 

— N-o iubiţi pe doamna Sonya Rotha, zise el absolut 
neutru. 

Sora Mona nu răspunse, dar colonelul nu era dispus să 
renunţe, aşa că repetă exact aceleaşi cuvinte, pe acelaşi 
ton. 

— Cred că nu aveţi nici un drept să-mi spuneţi aşa ceva, 
zise ea în sfârşit, în primul rând pentru că eu nu am 
obligaţia să ţin la oricine, şi-n al doilea rând, dar asta n- 
aveţi dumneavoastră de unde s-o ştiţi, pentru că eu i-am 
arătat totdeauna respectul cuvenit, precum şi ascultarea ce 
i-o datoram ca subalternă. Da, într-adevăr îi fac o vină, o 
vină capitală, pentru că eu cred că ea şi nimeni altul e 
cauza nenorocirii doctorului! 

— V-a spus doctorul aşa ceva?! 

— Doamne fereşte! El a fost un om de-un cavalerism 
desăvârşit şi, într-adevăr, n-a făcut nici o aluzie în sensul 
acesta, dar eu mi-am făcut impresia că în urma unei 


decepţii sentimentale foarte puternice peste care n-a putut 
trece decât... 

— Decât recurgând la intoxicația cu morfină?! 

— „„decât recurgând la această soluţie, a rămas şi cu 
viciul. 

— Nu e hazardată ipoteza aceasta?! 

— Nu. În urma unui şoc, unii trag câte o beţie, şi alcoolul 
prinde sau nu, alţii îşi caută uitarea în biciuirea simţurilor 
prin diverse procedee, şi asta prinde sau nu, doctorul Rotha 
şi-a făcut o injecție cu morfină, şi pe urmă nu s-a mai putut 
opri! 

— Soră Mona, vreţi să spuneţi că oricine primeşte o 
injecție cu morfină devine automat morfinoman? Dar marii 
suferinzi... 

— Aveţi o înţelegere îngustă a problemei, îl întrerupse, 
cam de sus, sora Mona. In primul rând, la aceştia e vorba 
de dureri fizice care trebuiesc alinate, deci morfina e legată 
de ele, în momentul dispariţiei durerilor, normal ar fi să 
înceteze şi nevoia drogului, or doctorul nu alina o suferinţă 
fizică, ci una psihică, el voia să evadeze din lumea reală, să 
uite ceva. 

In al doilea rând, există naturi şi naturi, v-am spus, poate 
că mă exprim cam simplificat, v-am spus că la unii „prind” 
tot felul de lucruri iar la alţii nu! Uite, e foarte clar că în nici 
o situaţie dumneavoastră n-aţi deveni morfinoman, nici cu 
forţa, pentru că organismul dumneavoastră prezintă un soi 
de reacţie inversă, v-am verificat aseară cu dilaudenul, dar, 
dimpotrivă, natura doctorului asimilase şi pe urmă ceruse 
încontinuu drogul... 

— În al treilea rând? întrebă colonelul cu cele mai bune 
intenţii, vrând să arate că se plia sistemului ei de expunere. 

— Ce „al treilea rând?” Nu există nici un al treilea rând, 
răspunse sora Mona bănuitoare. Există numai diverse vicii 
şi diverşi vicioşi, iar dumneavoastră vă numărați printre ei, 
cred că sunteţi conştient de asta! Să nu vă puteţi stăpâni 
să nu fumaţi, la nici 24 de ore de la o operaţie, într-un spital 
fiind, asta cum se cheamă?! 

— Ba mă pot stăpâni, zise colonelul nedumerit şi jenat 
totodată, mă pot, dar de ce s-o fac, dacă nu-mi face nici un 
rău, nici mie nici altora?! 

— Ei, vedeţi? Exact acesta e şi punctul de vedere al unui 
morfinoman, el crede că nu face nici un rău nici lui însuşi 
nici celor din jur! rosti sora Mona triumfătoare. 

— Şi e acelaşi lucru, soră Mona? îi reproşă blând 
colonelul. 

— Nu, nu e acelaşi lucru, recunoscu sora Mona întristată, 
nici nu vă puteţi da seama ce pericol poate prezenta 
morfina! Incet, încet, prin nişte mutații psihologice 
incredibile, morfinomanul se detaşează de tot ce numim noi 
norme de conduită socială, devine o fiinţă ciudată, la 
început indiferentă, apoi dispreţuitoare, apoi ostilă la tot ce 
nu reprezintă drogul lui zilnic... Pe măsură ce trec zilele, el 
devine o ruină şi din punct de vedere fizic, nu numai moral, 
pentru că, pentru o mai bună înţelegere gândiţi-vă la 
alcoolici, pentru că, ziceam, nu se mai hrăneşte, nu se mai 
îngrijeşte, decade din ce în ce mai mult până când ajunge 
realmente o ruină fizică şi psihică, o anomalie a societăţii. 

— A fost acesta cazul doctorului Rotha?! 

— O, nu! Eram noi toţi aici, lângă el, cu sau fără voia lui îi 
purtam de grijă. Doar suntem în clinică! El n-a ajuns 
niciodată... 

— Care toţi? Fosta lui soţie şi dumneavoastră? 

— Da, şi doctorul Rodel, mai din umbră, apoi doctorul 
Rotha II, l-aţi cunoscut, nu-i aşa? 

Colonelul îi relată sorei Mona împrejurările în care îl 
cunoscuse pe doctorul Rotha Il şi ea nu se miră de confuzia 
pe care o făcuse, se întâmpla multora, dar numai la 
început, cei doi Rotha fiind atât de deosebiți 
temperamental, poate şi din cauza schimbărilor survenite 
în viaţa doctorului Rotha | în ultimii zece ani, încât, la 
capătul a câtorva minute, nici o umbră de confuzie nu mai 
era posibilă. 

— Ce fel de om e doctorul Rotha Il? vru colonelul să afle. 

— Un om bun, foarte drăguţ, foarte serviabil, vesel... 
Viaţa ar fi fost mai grea fără el, şi pentru doctorul Rotha | şi 


pentru fosta lui soţie, să ştiţi. Multe situaţii ştie el să le 
rezolve cu o glumă, cu o vorbă bună... 

— Mie mi se pare complicat să-i deosebiți mereu cu I şi Il, 
zise colonelul, nerealizând gafa ce-o făcuse decât după ce-o 
văzu pe sora Mona izbucnind într-un nou potop de lacrimi. 

— Cei ai casei, zise ea plângând din ce în ce mai 
puternic, nici nu le spuneam pe numele de familie, ci pe cel 
mie. 

— Dar... începu colonelul la fel de nedumerit, 

— Mai bine zis erau folosite diminutivele, Bob, pentru cel 
dintâi, Tino pentru al doilea, amândouă derivate de la 
Roberto. Dar de-aici înainte, nu vom avea decât un chirurg 
Roberto Rotha, continuă ea, suspinând mereu. 

„Ce fel de anchetă secretă e asta, cu atâtea lacrimi, ba 
dintr-o parte, ba din alta”, se gândi colonelul amărât şi 
întinse mâna după pachetul de ţigări, hotărât să rabde totul 
cu stoicism, de musai ca de voie bună. 

— Sper că n-aveţi de gând să fumaţi în faţa mea! 
redeveni femeia, brusc, „sora Mona”. Nu vă daţi seama că 
riscaţi să nu vi se închidă plaga la timp?! la vă rog! 

— Mă scuzaţi, bâigui colonelul confuz, simțind că roşeşte 
până şi pe gât, şi gândindu-se că, dacă sora Mona ar fi fost 
tot atât de severă faţă de doctorul Bob Rotha, acesta ar fi 
revenit de mult la o viaţă normală. 

— E spre binele dumneavoastră, continuă tot sever, sora 
Mona. 

— Sigur, concedă el imediat, şi apoi continuă: Doctorul 
Bob Rotha vă asculta întotdeauna?! 

— Niciodată, recunoscu femeia zâmbind unei amintiri, 
niciodată dacă vă referiţi, bineînţeles, la problema morfinei, 
dar de destul de multe ori în probleme profesionale. Era 
foarte receptiv şi să ştiţi că eu am o mare experienţă în 
urmă... 

— Dar pe cine asculta el, în problema aia? insistă 
colonelul, pe doctorul Tino Rotha? Fiindcă aud că s-a 
transferat aici special pentru a-i fi de folos... 

— Ei, aşa zice lumea, dar nu e chiar aşa, doctorul Tino a 
avut de ales, acum nouă-zece ani, între mai multe posturi 

şi l-a ales pe cel de aici. Să ştiţi că nu e rău deloc la noi 
pentru dezvoltarea profesională a unui medic tânăr, ca 
dovadă, în acest interval el şi-a dat toate gradele, 
specialitatea, primariatul, doctoratul... a scris lucrări... 

— Dar doctorul Bob Rotha? 

— Sper că nu vă bateţi joc de mine, răspunse femeia 
circumspectă. 

— Vai de mine, soră Mona! se sperie el cu adevărat. 

— Adevărul e, îi explică sora, că el îi avea pe toţi în 
degetul mic, v-am spus că era un specialist desăvârşit şi 
nici măcar în perioadele de decadenţă nu şi-a pierdut 
vreuna din calităţile lui, dar... 

— Dar... 

— Ce-i păsa lui de toate astea? continuă sora Mona cu 
amărăciune, da, avea toate gradele, avea şi doctoratul, a 
mai şi participat la câte o întâlnire între specialişti, în ţară, 
în străinătate... era pe cale să ajungă o mare somitate, 
numai să fi vrut... cu lucrările pe care le iniţia el, he, he! În 
orice caz, tot ce-a făcut a fost numai pentru că-l împingea 
din urmă doctorul Sonya Rotha. Ca un bici a fost femeia 
asta pentru el, ea un bici! M-aţi întrebat adineaori pe cine 
asculta, ei bine, pe ea o asculta, nu fără a o înşela cât 
putea, v-am spus că ea nu se acomodase psihologiei 
doctorului, era prea rigidă şi prea nerăbdătoare să-l vadă 
vindecat, sau să se vadă ea scăpată de remuşcări! 

— Personalitatea doctorului se relevă destul de 
contradictorie, murmură colonelul, pândind pe faţa femeii 
efectul vorbelor lui. 

— Nu-i fac o vină din asta şi nu i-aţi face nici 
dumneavoastră dacă v-aţi pricepe cât de cât în materie de 
drogaţi cu morfină, răspunse sora Mona, şi colonelul 
înţelese din vehementa ei că pe această cale nu va obţine 
nimic. 

— La cât apreciaţi dumneavoastră perioada de care ar fi 
avut nevoie doctorul ca să-şi revină complet? 

— Dacă totul mergea bine, cam la o jumătate de an; 
sigur, nu vreau să spun că ar fi fost complet în afara 
pericolului oricărei recidive, dar... 


— Bine, o întrerupse colonelul, dar doctorul avea, de fapt, 
o doză mai mare decât cea pe care i-o stabilise Sonya 
Rotha! Dumneavoastră ştiaţi de asta? 

— Sigur, pufni sora Mona dispreţuitoare, sigur că sunt la 
curent, doar cu cine mai putea schimba bietul doctor o 
vorbă omenească decât cu mine şi cu doctorul Tino?! Dar 
nu-i adevărat că „avea o doză mult mai mare”, nu, deloc. 

— Eu n-am zis „mult mai...” 

— Se străduia să respecte raţia ce-o avea şi, din când în 
când, nici măcar în toate zilele, şi-o suplimenta, dacă nu 
mai rezista şi... 

— Apropo de suplimentare, nu scăpă colonelul ocazia, de 
unde reuşea doctorul Bob Rotha să-şi procure porţia 
secretă? 

— Nu ştiu, răspunse hotărâtă sora Mona, nu ştiu şi nici nu 
mă interesează! 

— De ce, soră Mona? întrebă colonelul pe un ton voit 
indiferent. De ce? Pentru că sursa e inavuabilă? Fiindcă e 
evident, există o sursă! 

„Există o sursă de procurare a drogului, îşi continuă 
colonelul ideea, interior, or, conform zicalei ultraverificate 
din bătrâni, lac să fie, că broaşte... se găsesc ele! Sora aista 
severă, dar nu faţă de toată lumea! Işi dă seama de asta? 
Nu, pentru că e prea şocată de evenimente, sau da, şi puţin 
îi pasă! Ar mai fi a treia eventualitate, să nu existe pericol 
pentru că, să zicem, doctorul avea rezerve din «economii» 
din doza oficială...” 

— Ei, soră Mona?! zise el, aplecându-se înspre ea şi 
căutându-i privirea tulbure de plâns. 

— Nu ştiu, v-am spus, nu ştiu şi nu mă interesează. 
Dumneavoastră nu vă daţi seama ce-am pierdut noi toţi, şi 
eu în special, prin moartea doctorului Bob Rotha! 

Colonelul hotărî să rişte. 

— Ba da, soră Mona, în orice caz intuiesc importanţa 
pierderii, tocmai de aceea încerc, în limitele posibilităţilor 
mele, să aflu adevărul... Convingerea mea intimă este că 
nu poate fi vorba de un accident, cu atât mai puţin deo 
sinucidere... 

— Bineînţeles, aprobă convinsă sora Mona, lăsându-l pe 
colonel cu gura căscată! Se aşteptase la orice manifestare 
de surpriză, dar nu la aprobarea aceasta fără rezerve. 

— Pe ce se bazează convingerea dumneavoastră? 

Sora Mona ridică din umeri. 

— AŞ da mult să aflu părerea dumneavoastră, insistă 
rugător colonelul. 

— La ce v-ar folosi? 

Colonelul rămase interzis. 

— La stabilirea adevărului, eventual, răspunse el 
morocănos. 

— Şi adevărul la ce v-ar folosi? reluă sora Mona la fel de 
îndârjită. 

O tăcere grea se lăsă între ei. Zbaterea perdelelor agitate 
de vânt deveni aproape amenințătoare. „Antoine, hei, 
Antoine!” se auzi o chemare de departe, urmată imediat de 
un țipăt ciudat. Colonelul frisonă. 

— Sunt păunii cei care ţipă, nu vă neliniştiţi, îl calmă sora 
Mona. Incă nu i-aţi auzit? O să vă obişnuiţi. Avem o 
mulţime, fac frumos pe alei... 

Dar colonelul refuză sugestia unui nou curs al discuţiei. 

— Pe ce se bazează convingerea dumneavoastră? întrebă 
el aspru. Vă rog să vă concentrați puţin! 

— N-am la ce să mă concentrez, răspunse sora Mona 
încăpăţânată, n-am la ce să mă concentrez şi nici nu vă pot 
comunica decât o impresie personală. 

— O vreau pe aia! 

— Ce rost mai are? Vocea femeii tremură din nou şi 
colonelul ştiu că urmează un potop de lacrimi. Dar nu, îşi 
drese doar glasul şi continuă: Doctorul tot nu mai poate fi 
înviat şi, în rest, pe mine nu mă interesează nimic! 

— Foarte rău, mormăi el, eu sunt gata să accept faptul că 
doctorul era o persoană excepţională din multe puncte de 
vedere, dar nu ştiu de ce trebuie să cred şi că lumea 
începea şi se sfârşea odată cu el! 

— Pentru mine s-a sfârşit odată cu el! spuse sora Mona 
indiferentă. 


— Nu-i aşa! aproape că strigă colonelul. Vă rog să vă 
reveniţi, să nu vă lăsaţi copleşită de durere. 
Dumneavoastră aţi fost întotdeauna o femeie tare, se 
hazardă el, rămâneţi aşa în continuare, păstraţi-vă 
caracterul intransigent! 

— Da, am fost tare, recunoscu ea, am trecut prin multe, 
tot cu fruntea sus, dar acum gata, s-a terminat, nu mai pot, 
am obosit şi eu. 

— Nu-i adevărat, rosti el apăsat, nu s-a terminat nimic, 
încercaţi să vă reculegeţi. Găsiţi că ipoteza procurorului, cu 
accidentul, este neverosimilă? Că doctorul n-ar fi fost 
capabil să-şi injecteze conţinutul a patru fiole şi pe urmă să 
vă păcălească pe toţi cu picăturile de atropină în ochi? Că 
nu putea să se înşele asupra dozei, să se înşele atât de 
grosolan?! 

— În principiu, răspunse sora Mona alegându-şi cu 
greutate cuvintele, presupunerea e valabilă. Dum- 
neavoastră trebuie să ştiţi că limitele psihologice, morale, 
ale unui morfinoman sunt extrem de elastice şi e greu să te 
bazezi pe ceva sigur atunci când faci referinţe la 
obişnuinţele şi obiceiurile... 

— Adică ar fi fost sau n-ar fi fost capabil doctorul Bob 
Rotha să ia doza respectivă, fie înşelându-se asupra 
consecinţelor, fie nepăsându-i de aceste consecinţe? 
întrebă colonelul exasperat; avea impresia că se găseşte 
într-un cerc. 

— Da, ar fi fost, răspunse sora Mona dispreţuitor, 
comportarea oricărui morfinoman s-ar putea încadra în 
oricare din aceste două presupuneri, dar... 

— Dar?! 

— Dar nu doctorul Rotha! 

— Pe ce vă bazaţi convingerea?! 

— Îmi vine greu să vă explic, lăsaţi-mă, spuse sora Mona, 
arătând dintr-o dată ca o femeie bătrână şi fără apărare, nu 
pot să vă explic în două vorbe, nu pot să vă descriu în trei 
minute o viaţă de om, sunt obosită şi nici nu ştiu: la ce vă 
interesează toate astea?! E treaba procurorului şi aţi aflat 
că el şi-a fixat deja o părere, înclină spre posibilitatea 

accidentului, a unei sinucideri prin imprudenţă, nu ştiu cum 
îi spune el clar la asta. Toate datele sunt favorabile 
concluziei lui, toate datele concrete! A sigilat şi el de formă 
camera doctorului şi cea de gardă, mâine are să dreseze 
actele definitive, şi apoi, peste povestea doctorului are să 
se aştearnă liniştea. Zgomotul nu e bun niciodată la nimic. 

— De ce ar face el asta? 

— Poate ca s-o cruţe pe doctorita Sonya Rotha, sunt 
prieteni de multă vreme, speră s-o ia într-o bună zi de 
nevastă. 

— Ah! făcu, parcă lovit, colonelul. 

— El speră şi are să rămână cu speranţa, completă cu un 
pic de răutate sora Mona. Sau, mai bine zis, are s-o piardă 
şi pe asta acum, sunt sigură! Credea el că, odată liberă, 
doamna Sonya Rotha are să se grăbească să-l ia! 

— Ce înseamnă „liberă”? 

— Adică eliberată de gândul doctorului Bob Rotha, de ce 
vă faceţi că nu pricepeţi?! Eu v-am spus doar că tot ce-a 
făcut ea pentru fostul ei soţ a plecat dintr-o adâncă 
remuşcare, asta e părerea mea şi cred că acesta e chiar 
adevărul, deci, s-ar fi eliberat de remuşcare de îndată ce el 
s-ar fi vindecat... 

„Sau ar fi murit”, completă interior colonelul. 

— E doctorita o femeie atât de atrăgătoare? riscă el o 
întrebare pe muchie de cuţit. Atât de atrăgătoare încât să-l 
determine pe procuror s-o aştepte ani de zile?! Şi de ce 
trebuia s-o aştepte? De ce n-o putea lua de nevastă oricând 
şi ea să continue să-l vegheze pe doctor, aşa cum de fapt o 
făcea de multă vreme, ca simplu medic curant?! 

— Nu ştiu cât e de atrăgătoare, se limită sora Mona la a 
răspunde primei întrebări, criteriile mele de apreciere nu 
sunt şi ale lor, fapt este că oricare ar fi fost fericit să-i dea 
numele lui! 

— Care „oricare”? întrebă colonelul aiurit. 

— Procurorul, doctorul Rodel, doctorul Tino, un inginer 
din B., vine uneori pe-aici... 

— Mai sunt?! 


— Probabil, răspunse sec sora Mona, bărbaţii au idei 
foarte ciudate în materie de căsătorie... 

— lar doctorul Rodel mi se pare şi cam tânăr, completă 
colonelul. 

— Nu vă luaţi după apucăturile lui de hăbăuc, a trecut de 
treizeci de ani, şi în realitate e un tip foarte serios, ştie 
exact ce vrea. 

— Şi ce vrea? 

— Vrea să facă o mare carieră, şi o va realiza, e foarte 
dârz, tenace... din punctul ăsta de vedere doamna Sonya 
Rotha nu i-ar fi decât de folos, şi-apoi azi sunt foarte 
moderne căsătoriile cu femei mai în vârstă, nemaivorbind 
de faptul că ea nu e chiar bătrână, abia are vreo 35, 36 de 
ani... 

Chestia asta cu căsătoriile „la modă” zdruncină puţin 
încrederea colonelului în părerile sorei Mona, totuşi, nu făcu 
nici o remarcă şi-o lăsă să-şi dezvolte ideile referitoare la 
ciudăţeniile bărbaţilor în materie de afaceri matrimoniale, 
îndură cu răbdare şi istoricul scurtei şi îndepărtatei căsnicii 
proprii, încheiată prin „decesul imoralului” şi, la momentul 
potrivit o întrebă: 

— S-ar fi căsătorit din nou doctorul Bob Rotha? Vreau să 
spun, peste un an, doi... 

— De ce?! răspunse ea cu răutate, ca să mai fie cineva 
care să-l stoarcă?! 

— Să-l stoarcă? făcu mirat colonelul. 

— De bani, îl lămuri ea placidă, că până acum, slavă 
domnului, tot au tras de pe el! 

— Cine? 

— Ei, cine! Fosta lui nevastă, cică pentru copil, soră-sa, 
că şi asta nu ştiu de pe unde-a apărut, de vreun an şi ceva, 
hăndrălăul ăla ce se ţine de ea, tot felul de indivizi ce-şi zic 
consăteni cu el şi vin să-l vadă numai şi numai pentru bani, 
şi numai pe el, de parcă n-ar fi la fel de consăteni şi de 
neamuri şi cu doctorul Tino Rotha! Numai că dumnealui ştie 
cum să scape de ei cu câte-o vorbă-ntoarsă, şi doctorul Bob 
Rotha nu ştia, ceda întotdeauna, chiar dacă mai încerca... 

— Incerca să scape cu câte-o ceartă? sugeră colonelul. 

— Cu ce putea şi el, dar nu prea putea, constată cu 
amărăciune femeia, ceda şi pentru că, moral, se simţea 
totdeauna în inferioritate. 

— Bine, rezumă colonelul situaţia, soră Mona, hai s-o 
luăm de la capăt. Suntem amândoi de acord că doctorul nu 
s-a sinucis şi n-a fost victima unui accident. Să înţeleg din 
cele ce mi-aţi spus că fosta lui soţie sau procurorul, sau 
amândoi... 

— Nu! strigă sora Mona, eu n-am spus asta! Eu... 

— Atunci cine ar fi tras foloase din moartea lui? Cui ar fi 
folosit? 

— Absolut nimănui, răspunse ea prompt, asta e sigur, 
după cum tot atât de sigur e că cea mai păgubită rămân 
eu! 

— Nu fiul lui? întrebă colonelul aspru, 

— Nu, răspunse ea senină. Cum n-a avut tată 12 ani, n-o 
să aibă nici de aici înainte, n-are să-i lipsească, nu?! 

— Mi se pare cam ciudată optica dumneavoastră, zise el 
încercând să  îndulcească printr-un zâmbet asprimea 
vorbelor. 

Asta pentru că nu vă puteţi pune în situaţia mea, 
răspunse sora Mona sigură pe sine. 

— Intr-adevăr, concedă el, n-aş putea să mă transpun. 
Dar vă rog şi pe dumneavoastră să nu dramatizaţi şi să 
nu... 

— Sigur, acceptă imediat sora Mona, nici nu ştiu de ce v- 
am deranjat pe dumneavoastră cu problemele mele 
personale, eu sunt o persoană foarte reținută de felul meu, 
dealtfel nici n-aş avea cui să mă plâng... şi eu, ca omul,... 
am rămas foarte singură, acum. 

— Soră Mona, soră Mona! zise colonelul cu milă, dar nu 
continuă pentru că, după o scurtă bătaie în uşă, îşi făcură 
apariţia căpitanul Alex Romano şi doctorul Tino Rotha. 

Intr-o zecime de secundă, sora Mona redeveni persoana 
apretată şi oficială, îşi şterse cu demnitate lacrimile şi se 
ridică la dispoziţia doctorului, punând de acord câteva 
probleme de serviciu. După plecarea ei, doctorul Rotha II îl 


chestionă pe colonel asupra stării lui, declarându-se 
mulţumit de ceea ce auzea. 

— Ca-ntotdeauna, vărul meu a făcut şi acum o treabă 
bună, zise el, referindu-se la operaţia colonelului. 

— Am avut mult noroc, murmură acesta. 

— Ştiţi c-aţi fi putut s-o încurcaţi rău de tot? îl întrebă 
doctorul Tino Rotha. Dacă dădeaţi peste un chirurg fricos, 
care-ar fi avut nevoie întâi de analize, de precizarea 
diagnosticului şi aşa mai departe, aţi fi perforat şi starea 
dumneavoastră de azi ar fi fost cu totul alta... 

— Da, da, zise colonelul cu gândurile aiurea, urmărind 
mişcările căpitanului. Cu  meticulozitatea unui burlac 
pedant, acesta scotea bunătăţi după bunătăţi, dintr-o 
sacoşă ce părea fără fund, portocale, lămâi, banane, un 
ananas, compot de tot felul, brânzeturi sofisticat ambalate, 
borcănaşe mici cu icre şi alte minunăţii, salamuri strânse în 
staniol, sticle ce promiteau destul numai după formă şi 
etichete. 

— Avem permisiunea să folosim frigiderul directorului, 
explică el, îndreptându-se fără nici o ezitare spre uşa unei 
mici debarale, de unde se auzi curând torsul uşor al 
aparatului pus în priză. 

Doctorul se trântise în fotoliu şi urmărea, ca şi colonelul, 
mişcările căpitanului. Fără grabă, dar cu mare spor, acesta 
pregăti o salată de fructe, portocale, lămâi, ananas, mere 
proaspete („banană nu”, îl opri cu un semn Tino Rotha), 
lucrând curat şi cu îndemânare, ca un om obişnuit să se 
descurce singur, făcând naveta spre debara şi revenind în 
final cu o tavă mare, acoperită de un şervet imaculat şi cu 
tot felul de lucruri trebuitoare. 

— Sunteţi bine garnisiţi, zise el doctorului. 

— Da, răspunse acesta, avem tot felul de hârburi şi 
sticlărie necesare protocolului. 

— Să pun şi zahăr? întrebă căpitanul scotocind iar în 
sacoşa minune şi aşteptând răspunsul doctorului, cu cutia 
cartonată de zahăr tos în mână. 

— Nu vreau, declară colonelul. Simt nevoia de acru. 

Doctorul ridică o sprânceană, dar nu comentă. Cu o 
linguriţă cu coadă lungă pe care-o pescuise tot în sacoşă şi 
pe care-o ştersese cu batista de la piept, căpitanul 
amestecă delicat compoziţia, apoi aşeză totul la îndemâna 
colonelului. 

— Mulţumesc, eşti prea drăguţ, spuse acesta impresionat 
de abilitatea cu care se mişca subalternul lui. 

— Este ceva şi pentru noi, zise căpitanul adresându-se 
doctorului, asta are să vă remonteze puţin, fiindcă am 
impresia că aveţi într-adevăr nevoie... 

— Treceţi toţi printr-o încercare grea, murmură colonelul. 

Doctorul făcu un gest ce putea să însemne „ce să mai 
vorbim” şi apoi oftă adânc. 

— Eu mai merg undeva, patroane? întrebă căpitanul 
înainte de a turna vin în al doilea pahar. 

— Nu te-ntorci acasă? 

— Mâine, declară căpitanul. Ridică paharul înspre doctor 
şi-i spuse: îmi pare rău că aveţi de trecut o perioadă atât de 
dură. 

— Nu pot să vă spun ce simt, declară doctorul, şi 
privindu-l, colonelul nu reuşi deloc să şi-l închipuie vesel, 
aşa cum aflase că este de obicei. Toată figura doctorului 
era răvăşită de-o mare tristeţe, toate gesturile lui erau ale 
unui om îndurerat. 

— Bun vin, zise el după prima înghiţitură. 

— Îmi pare bine că vă place, spuse rezervat căpitanul, 
oferindu-i un pişcot. Credeam că numai eu am pasiune 
pentru vinurile licoroase. 

— Îi plăceau şi lui Bob, îşi aminti doctorul. De fapt, noi 
aveam aproape aceleaşi gusturi, nici nu-i de mirare, am 
fost ca nişte fraţi gemeni, din cea mai fragedă pruncie. 
Rămas singur, mă simt absolut descumpănit. 

Taţii lor fuseseră fraţi, le povesti doctorul. Rămas orfan 
de mamă de foarte mic, Bob fusese crescut într-o casă cu 
Tino, erau şi cam de aceeaşi vârstă, şi-şi petrecuseră toţi 
anii unul lângă celălalt, urmând aceleaşi şcoli, alegându-şi 
aceeaşi carieră, învățând pe aceleaşi manuale. Erau băieţi 
de fermieri de stare mijlocie. După mulţi ani de la moartea 


nevestei, tatăl lui Bob se căsătorise din nou, cu o văduvă 
din altă localitate, şi aşa se explica diferenţa de vârstă 
dintre cei doi fraţi, Bob şi Carla. 

— O cheamă Charlotte, noi îi spunem Lotte, explică Tino 
Rotha. Carla şi-a spus ea singură, văd că toţi tinerii trebuie 
să treacă printr-o criză de snobism, ca prin varicelă. Să 
sperăm că nu va lăsa urme. 

— Bob Rotha o iubea mult, se hazardă colonelul într-o 
afirmaţie ce avea nevoie de confirmare. 

— Da, toţi o iubim mult şi cu un fel de remuşcare, 
mărturisi doctorul Tino Rotha. Vedeţi, ea a crescut în 
perioada... neagră a lui Bob. Ela neglijat-o complet, nu din 
rea-voinţă, dar el îşi neglija propriul copil în respectivul 
interval, şi eu cu Sonya abia reuşeam să-i trezim interesul 
pentru propria lui persoană... Pe de altă parte, Lotte nu 
reprezenta nici pentru mine mare lucru, mă rog, era o 
verişoară de-a mea, din altă localitate decât restul familiei, 
fiica unui unchi care murise între timp, ca să nu mai 
vorbesc de faptul că pe maică-sa n-o cunoscusem 
niciodată, după cum nu-i cunosc nici pe fraţii ei mai mari, 
fraţi numai după mamă, copii din prima căsnicie. 
Dovedindu-se că Lotte are „cap bun” şi ţinându-se seama 
de dorinţa ei de a-şi depăşi mediul, a fost lăsată să facă 
şcoală, pe cheltuiala lui Bob, fireşte. Numai că fata, ruptă 
deja de mediul ei şi negăsind altul, nu ştiu dacă Bob a 
văzut-o de trei ori cât era copilă, a crescut de una singură, 
pe la internate, prin tabere. Când am cunoscut-o eu, acum 
doi ani, tocmai îşi luase bacalaureatul şi era o lungană 
lălâie, şleampătă şi pe deasupra, timorată. Aş fi jurat orice, 
numai că ajunge splendoarea asta de fată, nu. A răsfăţat-o 
puţin şi Sonya, ceva mai mult eu, foarte mult Bob, a mai 
„fasonat-o” şi blondul acela „magnific” cu care e, pe scurt, 
din Lotte a ajuns Carla! 

— Era mulţumit doctorul de schimbarea surorii lui? 
întrebă căpitanul. 

— Cine poate şti? Mai mult ca sigur că nici nu-l preocupa 
în mod deosebit, şi-apoi, niciunul nu avem dreptul moral să- 
i mai impunem câte ceva, cel mult să-i sugerăm, nu?! 

— Vreţi să spuneţi că doctorul Bob Rotha avusese 
complexe de inferioritate? interveni căpitanul Romano. 

— De ce a ajuns doctorul morfinoman? întrebă colonelul 
nelăsându-l pe Tino Rotha să răspundă căpitanului. 

— Nu ştiu, nu ştiu precis, răspunse doctorul uşor distant, 
ca şi când întrebarea i s-ar fi părut indiscretă. Vedeţi, asta 
s-a întâmplat într-o perioadă când noi doi eram ceva mai... 
reţinuţi unul faţă de celălalt. S-a întâmplat aşa că ne-a 
plăcut aceeaşi fată, o colegă mai mică de-a noastră, iar ea 
l-a preferat pe Bob. Ulterior, căsnicia lor s-a destrămat, deşi 
copilul care se născuse ar fi trebuit s-o cimenteze. Fără ca 
noi trei să întrerupem complet relaţiile, eram totuşi într-o 
perioadă mai rece. 

Doctorul părea să fi căzut pe gânduri şi cei doi nu mai 
întrebară nimic. 

— Doamne, ce demult pare să fi fost asta, reluă el, parcă 
aş vorbi de viaţa altcuiva, a cărui poveste am auzit-o şi eu 
din a nu ştiu câta mână! Interesant, şi procurorul, deşi ne 
cunoaştem de atâţia ani, suntem prieteni, mai facem câte-o 
escapadă comună, vorba aia, trăim într-un oraş mic, şi el, 
zic, deşi ştie toate poveştile pe dinafară, tot m-a întrebat 
azi acelaşi lucru! Or, numai eu şi Sonya am fost alături în 
perioada respectivă, şi niciunul nu ştim nimic! „Alături” e 
un fel de-a zice, pentru că ei divorţaseră, însă continuau să 
se vadă, iar eu lucram în aceeaşi clinică, la G., dar, mai 
puţin norocos, nu ajunsesem cadru didactic, făceam doar o 
stagiatură, parcă tot de Bob aranjată. În orice caz, dacă Bob 
începuse să ia morfină încă la G., a păstrat foarte bine 
secretul, lucrurile au început să se afle mult mai târziu, 
după venirea lui aici... 

„Vinum Tokayense, vinum regium, rex vinorum” citi 
colonelul pe eticheta sticlei deschise de căpitan. 

— E un furmint bun, intercală neglijent căpitanul, se va 
găsi şi pentru tine, patroane, când vei avea cheful şi 
permisiunea să-l încerci! 

— Mi-a fost destul o papară pe ziua de azi, zâmbi 
colonelul şi le povesti ce păţise cu sora Mona şi cu fumatul. 


— E fantastică baba asta, se învioră doctorul Tino Rotha, 
e teroarea secţiei de chirurgie. Numai bietul Bob o mai 
tempera, dar şi ea, numai la el ţinea şi numai lui îi permitea 
orice! 

— Da, mi-a spus că suferă foarte mult, întinse colonelul o 
nadă, avea intenţia ca la retragerea din activitate să-l 
urmeze pe Bob Rotha, şi acum, biata de ea, se simte deja 
fără rost. 

— Unde să-l urmeze?! zise cu amărăciune doctorul Tino 
Rotha. 

— Să înţeleg de-aici că dumneavoastră nu credeaţi în 
vindecarea lui Bob Rotha? zise încet şi cu mare mirare 
colonelul. Că o vedeaţi imposibilă? 

— Că nu credeam, e mai bine spus, răspunse doctorul. 
„Imposibil” e un cuvânt care, din fericire, uneori se 
dovedeşte fără acoperire în medicină. Oricât vi s-ar părea 
de curios, mai există şi minuni. 

— Da, într-adevăr, interveni şi căpitanul, şi apoi discuţia 
luă o alură prea generală, care nu-l mai interesa pe colonel, 
totuşi, îi lăsă pe cei doi să-şi bea tihnit vinul şi să „bată 
câmpii”, din punctul lui de vedere, pentru că reţinuse bine 
avertismentul abia voalat al procurorului. Se dovedea că e 
în relaţii amicale cu doctorul Tino Rotha, şi n-ar fi vrut ca 
acesta, printr-o vorbă scăpată, să trezească bănuielile 
anchetatorului oficial. 

Se simţea şi rău, îi era ruşine să recunoască, dar probabil 
fiică-sa avusese dreptate, trebuia să-şi vadă de somnul lui, 
să nu poarte toată ziua discuţii pline de curse şi... 

Deveni din nou atent când cei doi îl readuseră în discuţie 
pe doctorul Bob Rotha. 

— A fost un mare specialist, chiar în condiţiile astea, 
spuse doctorul Tino Rotha, noi ăştialalţi suplinim prin 
muncă de robi ceea ce el avea din născare! 

— Şi ce păcat că n-avea nici o şansă de revenire, lansă 
colonelul. 

— Cine ştie?! reveni doctorul asupra propriei lui afirmaţii 
Ar fi ajuns măcar la o stabilizare a dozei de întreţinere, şi 
asta ar fi fost ceva... 

— Poate dacă ar fi schimbat mediul... începu căpitanul. 

— Oricum, pe sora Mona n-ar fi luat-o cu el! Astea-s 
elucubraţiile ei de maniacă bătrână! Noi abia aşteptăm să 
se retragă, deşi, sincer să fiu, nu ştiu ce ne vom face fără 
ea, ţine toată chirurgia într-un pumn ide oţel şi pe de altă 
parte e atât de sâcâită încât m-a reuşit să iniţieze nici un 
cadru medical mediu pe lângă ea. Până ne „creştem” altă 
soră şefă, va fi vai de noi! 

— Mă bucur mult, zise colonelul, că aveţi forţa să vă 
gândiţi deja în viitor, aveţi dreptate, viaţa merge înainte. 

— Ce să-i faci? zise doctorul deschizându-şi braţele într- 
un gest resemnat. Păcat de biata Sonya, a sperat atâta... 
deşi ca specialist în materie, nu se poate să nu-şi fi dat 
seama că şansele de revenire ale săracului Bob erau atât 
de mici! 

— Poate spera într-o „minune”, spuse fals naiv căpitanul. 

— Ca mamă poate, de fapt Sonya voia să salveze ce era 
de salvat de dragul copilului... 

— E absolut de înţeles, întări colonelul. 

— Acum e aşa de nenorocită şi-şi face atâtea reproşuri că 
a lipsit ieri din spital! În fond, ieşim atât de rar din 
localitate, şi tocmai ieri a trebuit să plecăm amândoi! 

— Dac-aţi avut treburi! remarcă Alex Romano. 

— Acum chiar şi lucrurile importante ar părea ridicole, în 
faţa morţii, zise doctorul, şi în realitate, era vorba chiar de 
nişte fleacuri. Sonya voia să-şi comande nişte rochii, să 
treacă pe la coafor şi încă ceva prostii de astea, s-o 
găsească pe Lotte şi s-o aducă aici, eu, la rândul meu, am o 
„petite amie” pe care o văd din când în când... 

Ghidând doi oameni de serviciu ce aduceau patul promis, 
sora Mona reveni. Se făcu o oarecare agitaţie în paşnicul 
cabinet pentru că părerile referitoare la instalare erau 
împărţite. Până la urmă, câştig de cauză avu tot ea. 
Doctorul Tino Rotha plecă la ale lui, promițând să revină 
mai pe seară. 

Rămaşi singuri, colonelul şi căpitanul îşi regăsiră 
instinctiv atitudinea de lucru. 

— Unde mi-ai stat atâta? se impacientă, tardiv, colonelul. 


— După cumpărături, răspunse căpitanul cu lehamite. 

In realitate, căpitanul „pierduse” vremea discutând 
„fleacuri” cu medicul legist, încercând să se edifice asupra 
morţii doctorului, apoi trecuse pe la sediul poliţiei cerând 
„ajutor”, şi dăduse de acolo o mulţime de telefoane la B. 

— Eram cam intrigat de micul amănunt cu priceperea 
frumosului Marcello la şofat... unul care n-a avut niciodată 
maşină?! De unde atâta bogăţie ascunsă? Ei, vezi, mi-am 
găsit omul potrivit, până m-am interesat, nu e uşor... 

— Şi? 

— Informații contradictorii, vreau să spun apte de o 
interpretare contradictorie: Marcello Kamler, de ani, fără 
antecedente penale, provine din familia unui garagist, face 
studii secundare destul de bune, se trezeşte în situaţia de 
cap de familie băieţandru fiind, pierzându-şi tatăl şi fratele, 
decedați în urma aceleaşi boli: diabet decompensat. 
Munceşte ca un câine pentru că erau cvasiruinaţi şi mai 
avea trei surori mai mici. Începe ca mecanic de întreţinere 
la un club auto şi cochetează cu ideea de-a deveni pilot de 
raliuri, când, inexplicabil, îşi schimbă complet felul de viaţă. 
Işi măritase surorile, hm, mă gândesc că n-o fi fost o treabă 
prea grea, dacă seamănă cu el, rupe complet cu familia şi 
cu mediul său şi se hotărăşte să facă studii superioare. 
Numai că acestea sunt destul de scumpe şi, mizerie, frumo- 
sul Marcello nu vrea să rabde. De ce-o fi ales istoria? 
Nimeni nu s-a lămurit, probabil din întâmplare, în orice caz 
nu se prea omoară, studiile ăstea par mai mult un paravan. 
Se pare că multe femei sunt impresionate de apariţia lui 
spectaculoasă şi pentru a-l păstra sunt capabile de sacrificii 
ciudate, nu numai financiare ci şi morale. Mă rog... La 
rândul lui, frumosul Marcello face pe Pigmalyonul şi, trebuie 
să recunosc, nu fără aplicaţie, pentru că reuşitele lui sunt 
absolut nete. 

— Se joacă de-a Vădim? 

— Patroane, eşti mare! Într-adevăr, el a fost creatorul din 
umbră a trei personalităţi foarte discutate azi din lumea 
teatrului şi filmului, trei steluțe în ascensiune vertiginoasă, 
aşa că, la capătul socotelii, nu ştiu dac-au fost prea tare 

păgubite! Tipul a reuşit să scoată din fiecare o mică 
bijuterie şi, fii atent, nici una în acelaşi stil, dealtfel cică 
omul are gust şi pricepere, alege cu discernământ ceea ce 
trebuie pus în evidenţă, estompează restul, şlefuieşte ce e 
de şlefuit... 

— Gata, destul. Ce, faci pe agentul lui publicitar?! 

Alex Romano începu să râdă, arătându-şi dinţii frumoşi şi 
puternici. Colonelul îl privi cu ochi critic, imaginându-şi ce 
transformări ar putea să-i aducă, lui, Tiana. 

— Ultima lui... cum vrei să-i zici, cucerire sau victimă e 
domnişoara Charlotte Rotha, studentă în matematici, fostă 
apariţie ştearsă, timorată, fără haz, fără stil, actuala Carla, 
fiinţă capabilă, dacă nu să-ţi taie respiraţia, măcar să te 
pună pe gânduri! 

— Şi pe tine te-a pus?! 

— Patroane, singur porţi vina! Tot lucrând alături, mi-am 
deprins şi eu ochiul, las-c-ar fi şi greu de trăit pe lumea 
asta, fără nimic frumos de văzut în jur! Dar să revenim la 
omul nostru, să ştii că e destul de scump... 

— Mi-am dat seama, mormăi colonelul. 

— Eu, în locul lui, m-aş lăsa de arheologie şi m-aş apuca 
de fabricat frumuseți! 

— Mare noroc că nu eşti în locul lui! 

— Văd că tipul nu-ţi prea place, constată căpitanul. 

Colonelul scoase de sub pernă caietul de şcolar în care-şi 
notase, cu ajutorul Tianei, ce crezuse el de cuviinţă c-ar fi 
de ţinut minte. În câteva minute făcu subalternului său o 
dare de seamă precisă, seacă, rece, a tuturor noilor 
elemente pe care le poseda. Remarcă uimit şi impresionat 
paloarea căpitanului atunci când îi relată, fără patimă, 
episodul întâlnirii Tianei cu individul necunoscut, în camera 
doctorului Bob Rotha. 

— Multe lucruri interesante, dar „en somme”, remarcă la 
sfârşit căpitanul, suntem ceva mai înaintați de genunchiul 
broaştei. 

— Tocmai, confirmă colonelul. Sper să facem oarecari 
progrese până mâine, înainte de încheierea oficială a 


anchetei. Am rugat-o pe Adine-cea-severă să vină cu doi 
oameni din echipă, cu Jarrot şi Rossi... 

— Şi mă-ntrebai dacă nu vreau să plec acasă! 

— Pentru evitarea oricărei bănuieli, râse colonelul. Deci, 
ei vor fi pe şosea la nouă şi jumătate, te rog să-i întâmpini 
şi să-i aduci... pe şest, ai grijă şi tu, să nu faci panică... 

— Gata, patroane, nici o suspiciune! clamă căpitanul, 
imitând replica unuia din colegii lui şi provocând râsul 
colonelului. 

Colonelul continuă să-i dea instrucţiuni precise asupra 
următoarelor mişcări, era vorba de verificări de alibiuri şi 
alte chestii de astea, continuând să insiste asupra 
necesităţii discreţiei mişcărilor. 

— O.K. - zise căpitanul, şi expresia i-l reaminti colonelului 
pe doctorul Marc Rodel, cu care ar fi vrut să discute puţin. 

— Tu ai cunoscut-o pe Sonya Rotha? 

— Da, e o femeie foarte plăcută, cu capul bine ţinut pe 
umeri, mie mi-a plăcut, răspunse cu oarecare reţinere 
căpitanul. 

— Vezi cum te aranjezi şi cu dormitul, sau, dacă vrei să 
rămâi pe aproape tratează cu sora de noapte, poate e tot 
aia, Angelica, ai cunoscut-o când făceai pe şoferul, noaptea 
trecută... 

— Nu-ţi face griji, declară nonşalant căpitanul, mă 
descurc eu, dar până una alta, mă duc să dau de tipul cu 
„eşti dulce”... 

O lucire stranie animă câteva clipe privirea căpitanului, 
aşa că Dallat se simţi dator să-i spună: 

— Te rog foarte mult, fii atent ce faci! 

— Lasă patroane, răspunse căpitanul, doar mă cunoşti! 

— Tocmai că te cunosc, mormăi colonelul, fericit să 
rămână, în sfârşit, singur, să se poată odihni. Cu un suspin 
de uşurare îşi trase cearceaful peste cap. 

Somnul pe care-l râvnise întârzia să vină. După ce se 
învârti puţin, colonelul se resemnă şi-şi strecură mâna sub 
pernă după caietul cu Tom & Jerry desenaţi pe copertă. Il 
deschise degeaba, pentru că ştia pe dinafară puţinele 
însemnări pe care le făcuse. 

Deschise altă rubrică, pe o foaie curată, şi făcu nişte 
semne ciudate, de neînțeles pentru un străin. 

„Diabet zaharat în familie, se gândi el, diabet de- 
compensat, asta e o boală ereditară şi, deşi de durată 
foarte lungă, e practic incurabilă... oare? Cu medicamentele 
din ziua de azi... în orice caz, presupune uzul cotidian al 
insulinei... parcă nu demult îmi dădea cineva exemplul 
acesta... fără îndoială că frumosul Marcello ştie să ţină în 
mână o seringă şi s-o folosească aşa cum trebuie... oare el 
la ce stadiu e?... în fond nu e obligatoriu să-l fi moştenit şi 
el... să fi avut dreptate Tiana, s-o fi avertizat instinctul ei că 
băiatul ăsta nu va mai rămâne mult aşa cum e?... ce ţi-e şi 
cu fetele din ziua de azi, aşa spusese domnul Mattifas... de 
ce murise domnul Mattifas?... stop cardiac..., dar şi 
nouăzeci şi trei de ani e o vârstă respectabilă... fusese 
prieten cu doctorul Bob Rotha... şi veghease toată noaptea 
pentru că, la vârsta lui, n-avea somn decât spre di- 
mineaţă... sora de noapte spălase lenjeria superbei doamne 
Byah... pe ea nu trebuise s-o „fasoneze” nici un Marcello, se 
născuse direct capodoperă a naturii... de fapt cine ştie... 
natura frustă nu e întotdeauna armonioasă... artificialul... 
intervenţia omului... creaţia... 


CAPITOLUL IX 


Colonelul ieşi din somn zâmbind, visase că e pe coasta 
Atlanticului şi că valuri răcoroase îi înfăşoară mâinile. 
Doctorul Marc Rodel îi ţinea într-adevăr mâna stângă şi-i lua 
pulsul. Colonelul îi admiră degetele lungi, bine formate, 
încheietura suplă dar puternică, adevărate mâini de 
chirurg, sau de pianist. 

— Cântaţi la pian, doctore? 

— Poftim?! A, da! Puțin, nici nu prea am timp şi nici mare 
înclinaţie... nu acolo era vocaţia mea adevărată, spre 
disperarea mătuşilor miele! 

— Aţi fost crescut de mătuşi? 

— Nu, sau numai în parte, aveam vreo trei, surorile 
bunicii, de fapt, plus bunica, locuiau toate la noi, aşa că am 
crescut într-o casă plină de băbuţe şi de pisici! Uneori, cu 
taică-meu, ne mai apuca şi disperarea! 

— Doctore Rodel, atacă direct colonelul, ce problemă 
voia să-mi dea doctorul Bob Rotha să rezolv? 

Doctorul Rodel se încruntă; evident nu înţelesese 
întrebarea, aşa că se făcu pur şi simplu că n-a auzit nimic şi 
prinse iar, cu aceeaşi delicateţe, încheietura mâinii 
colonelului. 

— E acelaşi puls, doctore, zise colonelul fără să fie 
amuzat de situaţie. Incercaţi să vă aduceţi aminte, eram pe 
masa de operaţie şi doctorul Rotha zicea că mâine, ca să 
nu mă plictisesc, are să-mi dea de rezolvat... 

— Aaa! sigur, sigur, se precipită doctorul Rodel, evident, 
mă scuzaţi, dar la început pur şi simplu nu-mi dădusem 
seama... 

— Nu e de mirare, îi stopă colonelul scuzele, cu toate 
necazurile ce vi s-au abătut pe cap... 

— Ce ziceţi, ce nenorocire! Sunt atât de mâhnit pentru 
soarta doctorului! Un specialist eminent, un om atât de 
bun... 

Colonelul ascultă, în mare, aceleaşi vorbe pe care le 
auzise în diverse variante. Îl privea cu atenţie pe tânărul 
doctor şi avea şi de ce: era prima persoană care regreta 
moartea doctorului Bob Rotha pentru că întrerupsese cursul 
unei vieţi de om şi nu pentru urmările pe care le atrăgea 
pentru ceilalţi. Tânărul Marc Rodel era primul care-l 
deplângea pe omul Bob Rotha şi nu pierderea, eventual, a 
vreunui avantaj. 

— Aţi rămas fără maestru acum, îl verifică Dallat. 

Tânărul îl privi mirat. 

— Nu de asta e vorba, domnule Dallat, slavă domnului, 
şcoala noastră de chirurgie mai numără câţiva maeştri, şi- 
apoi, nici eu nu mai am multe de învăţat, sunt deja capabil 
să-i iau pe alţii sub aripă, nu, nu de asta e vorba, dar... 

— Inţeleg, doctore, zise colonelul cu căldură, înţeleg şi 
încerc aceleaşi sentimente ca şi dumneavoastră. 

— Ştiţi că eu, cu sora Mona şi eu sora Zoe am fost ultimii 
care l-am văzut! 

— Mi-a spus procurorul, am aflat, de asemenea şi că 
sunteţi toţi trei fără reproş. 

— Într-adevăr, acceptă tânărul, oftând. Şi eu, în 
aparenţă, cel puţin, sunt fără reproş dar... Am plătit cam 
scump această învăţătură de minte. 

— Adică? 

— Faptul că am crezut afirmaţia unui morfinoman. 

— Nu înţeleg, mărturisi Dallat. 

— Nu trebuia să mă iau după teşitul pupilei, explică 
tânărul. M-am încrezut în el pentru că, mai demult, într-o 
discuţie, doctorul Bob Rotha mi-a declarat că nu foloseşte 
niciodată atropina, nici n-avea de ce, la doza lui, dar mi-a 
atras atenţia în mod special că n-o foloseşte tocmai pentru 
a se sustrage oricărei situaţii de accident! În orice caz, de 
aici înainte am să ştiu, încheie el cu amărăciune. 

— Să nu mai credeţi nimic din ce declară un 
morfinoman? 

— Da. Deşi, de-atâta vreme nu-l mai consideram pe 
doctorul Bob Rotha bolnav! 


— Interesant, murmură încet de tot colonelul. Deci, 
dumneavoastră, doctore, îl consideraţi ca pe o persoană 
normală, cu oarecare şanse de vindecare? 

— Cum, cum oarecare şanse?! De emotie, tânărul Rodel 
se bâlbâia puţin. Nu, domnule Dallat, el avea toate şansele 
de vindecare, el era vindecat! 

— Totuşi... 

— Era o chestiune de câteva săptămâni, hai, de câteva 
luni doar şi ce mai contau acestea, după tot purgatoriul 
străbătut atâţia ani! Da, dacă mi-aţi fi pus această întrebare 
acum un an, să zicem, recunosc, aş fi ezitat în faţa unui 
răspuns atât de optimist, într-adevăr, situaţia era parcă 
alta. 

— Vreţi să spuneţi că ultima perioadă i-a adus doctorului 
Rotha un mobil atât de puternic încât i-a antrenat toată 
capacitatea de voinţă şi... 

— Nu, nu întocmai, ştiţi, lucrurile sunt niţel mai 
complicate, situaţia e mai complexă. Cum să vă explic eu?! 
Uite, doamna Sonya Rotha s-a zbătut ani de zile să-l atragă 
înspre muzică, să-l intereseze de natură, să-l determine să 
joace tenis, să reia studiul filozofiei care-l pasionase în 
prima tinereţe şi aşa mai departe, numai să... 

— Exact, ce „şi aşa mai departe”? 

— Să studieze engleza, de pildă, ca să poată discuta cu 
fiul lui, pe care-l vedea şi aşa destul de rar, în engleză, cică 
să-l stimuleze pe copil, apoi, să se preocupe puţin de 
viitorul surorii lui, de al copilului chiar... înţelegeţi? 

— Înţeleg. 

— Ei, toate aceste acţiuni pe care doctorul le-a făcut cam 
în forţă, cam în silă, au început, deodată, aproape 
insesizabil, să-l preocupe cu adevărat! Inţelegeţi? Nici 
măcar noi nu ne-am dat seama care a fost momentul exact 
al re-legării doctorului cu zeci de fire de adevărata viaţă, de 
viaţa pe care-o simţi şi-o trăieşti conştient, că e bună, că e 
rea, că e, mai ales amestecată, o viaţă care te preocupă şi 
în care intervii activ... Probabil că nici n-a existat un ase- 
menea moment, adică ce probabil, sigur n-a existat ora „h”, 

procesul reîntoarcerii lui printre noi e inefabil... s-a 
desfăşurat pe baza unor cumulări... 

— Inţeleg, doctore, îl opri colonelul. 

— Şi-atunci, vedeţi, asta mă doare pe mine, că tocmai 
când ajunsese aproape de finiş... e ca şi când, încercând să 
iasă dintr-o prăpastie adâncă, prin nişte  sforţări 
supraomeneşti, da, am spus bine, pentru că nouă, celor de 
pe margine ne-a fost uşor să dăm sfaturi, sigur, bine 
intenţionate, ba chiar să-i mai întindem câte o mână de 
ajutor, dar greul, adevăratul greu, el, organismul lui l-a dus, 
el singur s-a luptat, şi lui îi aparţineau toate înfrângerile, şi 
n-au fost puţine, dar şi toate victoriile, şi tocmai când avea 
să iasă la lumină, după lunga şi dureroasa lui zbatere, 
tocmai când mai avea un pas de făcut... are o clipă de 
slăbiciune... şi se prăbuşeşte pentru totdeauna. Asta mă 
doare pe mine, că el, doctorul Bob Rotha, care-a mestecat 
de-atâtea ori gustul înfrângerii, care-a trebuit de-atâtea ori 
s-o ia de la capăt, n-a apucat, acum, când avea mai mult ca 
oricând dreptul, să-l simtă pe cel al victoriei! Nu e vorba de 
noi, ăştia de pe margine, noi o să ne consolăm cumva, că e 
omenesc, cel mai greu are să fie pentru băiat, pentru Jean- 
Luc, tocmai începuse să descopere că are şi el un tată, altul 
decât cel ce iscălea mandatele poştale, dar are să se 
resemneze şi el, nu, nu de noi e vorba, ci de Bob Rotha... O 
viaţă de om pentru ea eu să învăţ că nu e voie să te încrezi 
în cuvântul unui morfinoman! Experienţa mea începe să fie 
prea scump plătită! 

— Nu trebuie să vă lăsaţi copleşit de remuşcări, doctore! 

— Nu mă las, răspunse el mirat, poate că nu m-am 
exprimat bine, nu de asta e vorba... 

— Ba da, oarecum, zise colonelul cu blândeţe. Aud că şi 
fosta lui soţie şi doctorul Tino Rotha îşi reproşează plecarea 
lor din localitate... Dac-o luăm pe calea asta, vina ar trebui 
să mi-o împart eu şi biciclistul, din cauza noastră a intrat 
doctorul în criză de abstinenţă... ar mai trebui să-l socotim 
vinovat pe medicul care-a fost nevoit să cedeze garda ca 
să-şi conducă soţia la maternitate... 


— Are un băiat, zise automat doctorul Rodel. Probabil că 
aveţi dreptate, dar... 

— Nu mi-aţi răspuns încă la întrebare, îl întrerupse 
colonelul. Ce problemă voia doctorul să-mi dea să rezolv? 

— Cine ştie?! zâmbi doctorul Rodel. E o practică destul de 
curentă la chirurgi, să-şi verifice bolnavul cu întrebări, fie 
de ordin general, fie ancorate în sfera lui de interese. Dacă 
aţi fi fost inginer silvic, v-ar fi vorbit de pinul nostru cel 
mare pe care-i atacă o specie ciudată de furnici, dacă aţi fi 
fost proprietarul restaurantului central v-ar fi întrebat cum 
vedeţi problema muzicii într-un local... 

— Sunt exemple concrete, acestea, nu? 

— Da. Vă daţi seama că nu ştiu ce problemă voia să vă 
dea... Adică staţi, ultima dată, unui ofiţer de poliţie, avea un 
ulcer... adică asta nu vă interesează, i-a spus următoare 
ghicitoare: Într-o cameră închisă pe dinăuntru se descoperă 
un spânzurat, atârnând aproape de tavan. Cu excepţia unui 
covor umed pe jos, camera era goală. Care e misterul? 

— Un bloc de gheaţă?! întrebă nesigur colonelul. 

— Exact! zise admirativ doctorul cel tânăr. Mie mi-au 
trebuit vreo două ceasuri... 

— Dar ofițerului de poliţie? 

— Nu ştiu, se eschivă doctorul Rodel. 

Colonelul izbucni în ras. 

— Oricum, enigmele nu erau resortul lui, era de la 
circulaţie. 

— Apropo, îşi aminti colonelul, folosea doctorul Bob 
Rotha maşina? 

— Nu, nu prea, mai întâi pentru că era destul de sedentar 
de felul lui, şi apoi... destul de conştient să-şi dea seama că 
poate avea vreo criză la volan. 

— Bine, dar opera! Şi opera admirabil! 

—  Situaţiile nu sunt comparabile, într-un spital se 
operează în echipă, totdeauna e al doilea care, la o adică... 
dar n-a fost niciodată cazul. Să operezi cu doctorul Bob 
Rotha, era o adevărată sărbătoare, oftă Mare Rodel, cu 
privirea pierdută. 

— Sonya Rotha conduce? 

— Foarte rar, vă daţi seama că prin forţa împrejurărilor 
era şi ea obligată la sedentarism, nu? Dar e adevărat că se 
ocupa de maşinile lui Bob, le schimba destul de des, erau 
aproape nefolosite, spera să-l antreneze pe doctor spre 
mecanică, majoritatea bărbaţilor sunt leşinaţi când văd un 
motor desfăcut... n-a prea reuşit, în schimb s-a perfecţionat 
ea în aşa măsură încât se poate considera mecanic 
calificat. De ce m-ati întrebat, ca să ştiţi dacă doctorul n-a 
avut probleme cu circulaţia? 

Dar, înainte ca Andre Dallat să-i răspundă, doctorul 
adăugă, strigând aproape: 

— Aoleu, era cât pe-aici să trebuiască să chem poliţia 
adineaori, să vă aresteze subalternul! A fost o bătaie!! 

— Asta-i bună! se miră ipocrit colonelul. Ce s-a 
întâmplat? Căpitanul e un băiat paşnic de tot, nu 
reacţionează violent decât dacă e provocat, dacă e în 
legitimă apărare! 

— Acum a fost în legitimă apărare, zise doctorul. 

— Şi ce-a păţit? se nelinişti, tot fals, colonelul. 

— El?! Nimic, e doar profesionist. 

— Nu e profesionist, declară confidenţial colonelul, ca 
pregătire e profesor de latină şi greacă, şi s-a mai fâţâit pe 
la filozofie, pân-a luat şi de acolo o diplomă. 

— O.K. Pentru un profesor de greacă se bate binişor, 
probabil că le-au introdus materia asta la cerere, zâmbi 
doctorul. 

— Dar adversarul ce-a păţit?! 

— De unde ştiţi că era unul şi nu mai mulţi? 

— Ei, vedeţi, cu câte o întrebare de asta se naşte 
profesionalismul! râse colonelul. Ştiu, pentru că a plecat în 
căutarea unui tip cu un plasture pe ceafă. 

— Ei, acuma are mai mulţi, zise senin doctorul. De unde 
se ştie bate tipul? 

— Cine, căpitanul? Eh, s-a mai perfecţionat el prin sălile 
de sport, dar iniţial a învăţat „la faţa locului”, căpitanul a 
avut o viaţă destul de aspră şi, pe alocuri, cam 
aventuroasă... 

— Un profesor de greacă?! 


— Şi latină! completă serios colonelul. Uite, Alex e orfan 
şi a crescut într-un orfelinat. Nu erau rău îngrijiţi acolo, 
dimpotrivă, cei inteligenţi au fost daţi la şcoli foarte bune, şi 
el era inteligent, aveau tot ce le trebuie, nu în exces, dar 
aproape peste medie, aveau siguranţa că li se va asigura 
un viitor pe măsura capacităţilor lor şi aşa mai departe, şi 
totuşi, Alex n-a dus-o bine! A făcut un complex de clau- 
strare, în fine, l-a apucat amocul şi, de îndată ce-a putut, a 
plecat să cutreiere Europa, să fie „liber” şi să câştige bani, 
el, banii lui, să-i aibă pe ai lui şi nu pe cei ai asistenţei 
publice. | s-a întâmplat la un moment dat ceva, ceva ce l-a 
schimbat, l-a readus acasă şi l-a întors spre studiu. A 
câştigat o bursă şi a dus o viaţă de student model, a urmat 
o vocaţie descoperită de un profesor bătrân, la colegiu, a 
visat timp de câţiva ani să-i urmeze la catedră. 

— Bine, dar acum se ocupă de cu totul altceva! 

— Nu face omul numai ce vrea, răspunse evaziv 
colonelul. 

— Dacă mă gândesc la băbuţele şi la pisicile copilăriei 
mele, trebuie să conchid că eu am avut noroc?! întrebă 
doctorul. 

— Poate, surâse colonelul, un climat de tihnă e deja mult, 
însă nu trebuie să-i plângeţi de milă căpitanului, el nu e 
numai un tip dur, e şi un tip tare. Dar să revenim la oile 
noastre, ce-a păţit celălalt? 

— Pfff, o arcadă, am prins-o deja, un umăr dislocat, l-am 
readus, o coastă ruptă, i s-a pus un ghips moale... 

— Mmmm, gemu colonelul, şi-şi înfundă capul în perne. 
Ştiţi şi cum s-a desfăşurat? 

Doctorul Rodel ştia din a doua mână filmul „incidentului”, 
mai târziu, colonelul află şi versiunea căpitanului, dar în 
realitate, lucrurile se întâmplaseră cam aşa: orientându-se 
după schiţa făcută de Tiana, căpitanul consideră că 
individul căutat a venit de sus, pe scările de serviciu, aşa că 
se îndreptă fără ezitare spre oficiul surorilor de la etaj. Găsi 
acolo o tinerică ocupată cu rularea unor bandaje. După o 
primă apreciere, Romano o găsi potrivită rolului ce i-l 
destinase a priori, aşa că-i trânti zâmbetul lui numărul 2 

căruia îi adăugă, după o foarte scurtă ezitare, o privire pe 
care el o considera languroasă. Infirmiera nu leşină, dar îi 
întoarse amabilităţile, drept care căpitanul intră direct în 
subiect, îi spuse cam pe cine caută şi nu fu mirat să audă: 

— A, e un crai nenorocit de mahala, care-şi permite orice, 
cu oricine, pe motiv că e protejatul doctorului Rotha! Stă 
aici pentru un buboi pe ceafă! 

— Al cărui Rotha? nu uită căpitanul să întrebe. 

— Asta nu ştiu, răspunse ea, dar ne putem interesa. 

— Nu, uite ce facem, începu căpitanul, şi apoi îi făcu un 
scurt instructaj şi se asigură că fata a înţeles exact ce vrea 
de la ea. 

leşiră din oficiu, fata intră în salonul individului, numele 
lui e Hugo Whoran, sigură că-l găseşte singur, zăcând în pat 
şi ascultând până la îndobitocire muzică la un casetofon. 
Căpitanul rămase la uşa pe care avusese grijă să o 
întredeschidă foarte puţin şi, atunci când auzise fata 
ţipând: „Nu te atinge de mine”, năvălise. Whoran 
înghesuise fata într-un colţ şi-şi vârâse mâna în decolteul 
halatului ei. 

— Ce ai, mă, cu soră-mea? strigase căpitanul, pe aşa un 
ton încât individul rămăsese cu mâna în aer. 

Îşi reveni însă imediat şi întrebă cu mare obrăznicie: 

— De unde să ştiu că-i soră-ta? Ce, eu am chemat-o să-şi 
plimbe dosul pe dinaintea mea?! 

— Poţi să pleci, spuse Romano fetei care tremura de- 
adevăratelea. 

Fata rămase în cadrul uşii, ca la spectacol, făcând loc şi 
unei colege de-a ei, atrasă de zgomot. 

— Nu contează că-i soră-mea sau nu, zise ameninţător 
căpitanul, contează ca unii să afle că nu-i voie să se atingă 
de ce nu-i al lor! 

Era un truc clasic acesta, cu „soră-mea”, dar căpitanul 
spera să prindă. Individul ridică braţul şi atunci căpitanul îi 
zări pe pielea albă un tatuaj specific de borfaş cu 
închisoarea făcută, cunoştea marca dealtfel, îl văzuse pe 
braţul altcuiva. Îi aruncă atunci o înjurătură îngrozitoare, o 
combinaţie sinistră de sudalmă laică şi de elemente de 


gherlă, „o aberaţie filologică şi logică” avea el să-i explice 
mai târziu colonelului, refuzând să i-o reproducă, şi, fireşte, 
Whoran căzuse în cursă, primise provocarea şi se repezise 
ca un năuc spre căpitan. Acesta-i lăsă un mic avans, spre 
spaima fetelor din uşă, apoi se revanşă. Urmarea se ştie. 

Ce nu ştia doctorul era faptul că, după toată tărăşenia, 
căpitanul avusese o discuţie nu prea lungă cu Hugo 
Whoran. 

— Eu înţeleg spiritul de cavalerism al căpitanului, 
mărturisi doctorul cel tânăr, îi rămân chiar recunoscător că 
a luat atitudine, dar dumneavoastră nu găsiţi că a cam 
exagerat? Ar fi putut să se oprească după arcadă. 

Cam aşa credea şi colonelul, îi spuse asta doctorului, dar 
apoi îşi aduse aminte de Tiana şi în sinea lui îl aprobă pe 
căpitan. 

— Le-a topit pe fetele mele, zâmbi doctorul. Le-am dat 
voie să iasă cu căpitanul, pe o oră, la o îngheţată, în oraş. 

— Hm! făcu Andre Dallat. Şi Whoran? 

— Stă în pat, că acum are de ce, până acum practic a 
ocupat un pat degeaba, e dintr-o localitate cu doctorul 
Rotha, a fost protejatul lui şi de aceea i-a făcut o internare 
pentru un fleac. 

— Al cărui Rotha? întrebă iute colonelul fără să ştie că, la 
rândul lui, căpitanul pusese aceeaşi întrebare infirmierei. 

— Doctorii Rotha sunt originari, au fost originari, se 
corectă tânărul, din aceeaşi localitate. 

— Bine, dar al cui protejat era? 

Tânărul ridică din umeri. 

— Incizia i-am făcut-o eu, şi pot să declar pe cuvânt că 
nu necesita spitalizarea, nemaivorbind de costul ei, dar 
probabil că omul nu voia să plece încă şi nefiind de aici... 

— Când l-aţi internat? 

— Alaltăieri, răspunse doctorul neînţelegând ce urmărea 
colonelul, în ziua intervenţiei. 

— Văd că faceţi de toate, şi lucruri mari şi mici... 

— Ce trebuie, spuse doctorul. 

— Sora Mona vă prezice o mare carieră, îşi aminti 
colonelul. 

— Adevărat?! E de mirare că ştie să spună ceva bun şi 
despre altcineva decât despre doctorul Bob Rotha. L-a iubit 
mult şi moartea lui a bulversat-o cu totul. Ar fi avut încă 
mulţi ani activi înainte, însă acum, dacă nu depăşeşte şocul, 
va intra într-un ramolisment precoce. 

— Voia să-l urmeze pe doctor, după vindecarea lui 
completă. 

— Ha! ricană tânărul. Nu cred dacă doctorul ar fi împins 
bunătatea până într-acolo... adică, mai ştii? în fond, sora 
Mona îi era foarte devotată... Oricum, cu sau fără doctorul 
Rotha II, şandramaua tot se dezbină. 

— Cum adică, „şandramaua se dezbină”? 

— Simplu, eu dau concurs la toamnă pentru un post 
universitar, nu văd de ce n-aş reuşi pentru că, n-aş vrea să 
vă par îngâmfat, dar sunt conştient de valoarea mea şi mai 
ales de capacitatea mea de muncă, de scopul pe care mi l- 
am propus, doctorul Sonya Rotha are, de câteva luni, un 
post reţinut la B., trebuie să-l ocupe luna viitoare... 

— Cum l-a obţinut? 

— La noi se obţin pe bază de concurs, nu ştiaţi? Dacă 
trăia, doctorul Rotha s-ar fi reîntors la G., cu sau fără sora 
Mona, în fine, restul şandramalei se extinde, se 
modernizează, patronul nostru are planuri măreţe. 

— În care centru universitar daţi concurs? 

— Până azi eram hotărât să aleg G., să nu fiu prea 
departe de Bob Rotha, dar acum... La dorinţa tatălui meu, 
medic de formaţie veche, am preluat, la absolvire, un 
cabinet în mediul rural, „să cunosc viaţa” şi să fac practică 
de medicină generală, dar n-am renunţat nici o clipă la visul 
meu de-a deveni chirurg. Când mi s-a ivit posibilitatea să 
lucrez sub mâna lui Bob Rotha, nu mi-am revenit o 
săptămână, de fericire! Să am eu aşa o şansă! Mi-am făcut 
studiile la G., el nu mai era acolo, dar deja devenise 
legendă numele lui, talentul lui, povestea lui! 

— Apropo, care era povestea lui? 

— Una sentimentală, dar, ani de zile mai târziu, 
cunoscând-o pe Sonya, mi-am dat seama că era falsă, sau 
nu era legată de ea. 


— Vă place Sonya Rotha? 

— Enorm, mărturisi doctorul. Dacă nu mi-ar fi teamă de 
ridicol, aş declara chiar că o divinizez! 

— Aşa credea şi sora Mona. 

— Baba asta e o cață! zise cu năduf tânărul doctor. Nu-şi 
poate închipui, nu poate concepe o prietenie între un 
bărbat şi o femeie, o prietenie care să nu fie bazată pe 
atracție sexuală sau pe „interese matrimoniale”! 

— Dar şi ea... 

— Păi ea! Ea nu mai e femeie, e în vârsta a treia, o 
persoană asexuată, nu atât din cauza vârstei, cât din cauza 
mentalităţii. Vă rog să mă credeţi, cunosc genul, în patru 
exemplare! Aoleu, cât e ceasul! Trebuie s-o întind! Dar nu 
făcu nici un gest c-ar vrea să plece. 

— Deci, se făcu Dallat că nu aude, aţi avut un oarecare 
profit lucrând alături de doctorul Bob Rotha! 

— Unul imens, mărturisi doctorul. Nu vreau să spun că 
nimerind în alt loc n-aş fi avut norocul să dau de un mentor 
bun, poate da, poate nu, dar în orice caz aici „am crescut” 
aşa cum am vrut şi aşa cum trebuia. 

— Aveţi şi lucrări ştiinţifice? se interesă candid colonelul, 

— Am, răspunse tânărul, de fapt numai una singură e 
integral a mea, mărturisesc cu mândrie, sub îndrumarea 
foarte directă a lui Bob Rotha, la celelalte fac şi eu parte din 
diverse colective. 

— Doctorul Bob Rotha n-a dorit să fie trecut şi pe 
lucrarea aceea integral a dumneavoastră? 

— O, nu! respinse tânărul ideea. Dacă era după el. nu i-ar 
fi apărut numele pe nici una din lucrări, deşi majoritatea, 
dacă nu chiar toate, în ultima vreme, le iniţia el. El era tipul 
cu ideile, poate nu ştiţi ce preţios e un astfel de om. 

— Ba ştiu, îl contrazise colonelul. Nu era orgolios 
doctorul? N-avea mândria paternităţii ideilor lui?! 

— Nu e vorba de asta, se eschivă tânărul, ci pur şi simplu 
de faptul că nu-l interesa, cel puţin până la o anumită dată, 
nimic... 

— Dominanta lui fiind drogul? 

— Exact, confirmă sec tânărul doctor. Avea idei cu 
duiumul, făcea nişte sintetizări uluitoare, concluziile lui erau 
neaşteptate, lucra în draci, şi dintr-o dată... făcea o recidivă 
mai mică sau mai gravă şi se dezinteresa de tot şi toate... 
De obicei, terminam noi ceea ce începuse el, dar unele idei 
de-ale lui, dumneavoastră pot să vă spun, stau la păstrare, 
ne-am gândit că nu e drept să nu mai găsească nimic, la 
timpul potrivit... 

— Cine „ne-am gândit”? 

— Sonya şi cu mine. 

— Şi cine continua ideile nefinalizate ale doctorului Bob 
Rotha? 

— Cine? Noi toţi, care unul, care altul, pe colective, 
refuză doctorul Rodel să-l introducă pe colonel în lumea lor, 
şi acesta înţelese că n-are de ce insista. 

— Ştiţi că am cunoscut-o pe fiica dumneavoastră? zise 
doctorul cu o timiditate neaşteptată şi, la replica aceasta, 
colonelul înţelese de ce venise doctorul să-i ia pulsul şi de 
ce-i răspunsese cu atâta răbdare la toate întrebările: ca să 
ajungă, în fine, la Tiana! 

— Îngeraşul în blue-jeans? zâmbi colonelul. 

— Nu e chiar aşa „îngeraş”, răspunse cu duioşie doctorul. 

Tonul lui îl obligă pe colonel să-l considere mai cu 
atenţie. „Coup de foudre” diagnostică el, fără să-şi dea 
seama dacă trebuie sau nu să se bucure. 

— E foarte hotărâtă în păreri, continuă doctorul. Am avut 
o mică discuţie despre muzică... 

„Vai de capul tău”, îl compătimi colonelul. 

— Nu trebuia s-o contraziceţi cu prea multă hotărâre, 
zise el blând, nu uitaţi că ea e de meserie, şi-apoi la vârsta 
ei e prea categorică, nu nuanţează... 

— De fapt, mărturisi tânărul, eu nu voiam s-o contrazic 
deloc, voiam să-i fac plăcere de la început şi i-am spus cât 
de mult îmi place muzica de amatori tip folk, deşi, la drept 
vorbind, o găsesc cam searbădă... 

Colonelul izbucni în râs, cunoscând bine părerile Tianei în 
materie de muzică de amatori, tip folk. 


— M-a desfiinţat, continuă doctorul, m-a întrebat ce 
găsesc eu măcar „plăcut pentru ureche” în nişte lălăituri 
lipsite de armonie, scoase de orice persoană cu oarecare 
tupeu, ce se prezintă cu o chitară legată de gât... 

— Despre celălalt refren „înanaânana” nu v-a spus 
nimic? 

— Ba da, zise tânărul amărât, mi-a spus că toţi merită 
„nana” undeva! Ei, atunci eu nu m-am lăsat şi am somat-o 
să recunoască măcar meritul textului, poezie pură, plină de 
simboluri apropiate de suflet ş.a.m.d., ş.a.m.d. 

— Şi ea? îl stimulă colonelul, deşi cunoştea dinainte 
răspunsul. 

— A fost groaznic, spuse deznădăjduit doctorul. Mi-a spus 
că e o crimă să devalorizezi simboluri sfinte, să le iei orice 
măreție, să le vulgarizezi pe o „aşa-zisă muzică”. Pentru 
exemplificare mi-a cântat un cunoscut refren: „inimă sfântă 
şi adâncă, înana, înana!” 

— Nu v-a spus şi ce merită imitaţia goală, lipsită de 
valoare, a unor ritmuri nefireşti structurii noastre? îl întrebă 
colonelul, temperându-şi veselia, pentru că nu voia să-l 
jignească pe tânăr. 

El dădu afirmativ din cap. 

— Culmea e că acestea sunt şi părerile mele, dar nu ştiu 
acum de ce mi-am închipuit că la vârsta domnişoarei toată 
lumea apreciază... In final mi-a declarat că nu mai vrea să 
mă vadă niciodată în ochi! Spuneţi şi dumneavoastră! 

— Nu e grav, se distră colonelul, se va găsi o soluţie. Dar 
de ce n-aţi vrut să fiţi dumneavoastră înşivă? De ce a 
trebuit să vă construiți o personalitate de împrumut, fie 
chiar pentru câteva momente? 

— Nu ştiu, zâmbi stânjenit tânărul doctor, sau, poate că 
ştiu... Dar acum ce e de făcut? 

„Trebuie să mă amestec sau nu?” reflectă colonelul 
păstrându-şi zâmbetul amuzat. Se hotărî să-l ajute pe 
doctor, „doar pentru început”, dintr-o solidaritate 
bărbătească poate, dar şi pentru a-i mulţumi pe neştiute 
pentru tot ce-i spusese. 

— Aveţi pian? 

— Sigur, îl car peste tot cu mine, zâmbi stânjenit 
doctorul, şi apoi, pe acelaşi ton se scuză: V-am spus că nu 
sunt prea talentat, dar e un bun exerciţiu şi-mi place... 

— Bine, îl întrerupse colonelul, atunci uite ce faceţi, 
invitaţi-o pe Tiana, pe căpitan, pe Carla cu prietenul ei, 
eventual pe Sonya Rotha şi pe doctorul Tino Rotha, la un 
mic moment de muzică, diseară. Alegeţi-vă ce vi se 
potriveşte mai bine şi ce ştiţi mai bine... 

— Mozart? sugeră doctorul. 

— Perfect! Dar să vă scuzaţi înainte de a începe. Apoi 
rugaţi-o pe Tiana să vă cânte ceva, orice. Dacă face 
mofturi, insistaţi. Cu oricâtă greutate ar începe, după două 
minute uită totul şi nu mai vede decât clapele. Ah! e 
acordat pianul dumneavoastră? E foarte important! 

— Se poate?! făcu doctorul cu reproş. 

— Bun, în rest, vă priveşte. 

— Vă mulţumesc. Dar, vedeţi, nu ştiu dacă e potrivit... în 
împrejurările acestea... 

— Dimpotrivă, îl contrazise colonelul. E singurul lucru 
potrivit, decât să rămânem fiecare singuri, cu gândurile şi 
cu durerea neîmpărtăşite de nimeni... ştiau bătrânii ce 
făceau şi nu trebuie să renunţăm la toate obiceiurile vechi, 
priveghiul, cu tot ce înseamnă el, mâncat, băut, joc de cărţi 
sau mai ştiu eu ce, nu e altceva decât un ajutor spiritual 
acordat reciproc în clipe grele. 

Doctorul îl privi năucit, deschise gura să spună ceva, apoi 
renunţă. 

— Aţi putea începe pe la ora nouă, sugeră neglijent 
colonelul, când activităţile în spital se mai liniştesc. Aveţi o 
cameră destul de frumoasă, spațioasă? vreau să zic. 

— Pianul nu e în cameră, e în hol, în pavilionul celălalt, e 
un hol foarte frumos, comun, la parter... 

— Şi mai bine, zise colonelul. Atunci invitaţi pe toţi care 
ar vrea să participe, fiţi fără grijă, Tiana are să vă 
mulţumească, zâmbi el. 

— Sunt convins, spuse tânărul cu căldură. Atunci aş 
putea să-l rog şi pe doctorul Alfred Rehm, ştiţi, el e 
violonist... 


— Perfect, perfect! aprobă colonelul disimulându-şi 
mulţumirea într-un ton obosit. Ocupaţi-vă de partea 
muzicală, am să-l rog pe căpitan să ia în sarcină restul. In 
fond, e tot ce-aveţi mai bun de făcut, pe moment, în 
amintirea doctorului Bob Rotha... 

CAPITOLUL X 


Seara muzicală propusă de colonel reuşi peste aşteptări. 
De fapt, toată lumea simţea nevoia să se vadă, să schimbe 
o vorbă, să-şi exprime compătimirea faţă de cei apropiaţi 
doctorului, mort în împrejurări atât de... Ei, da, calificativul 
era greu de dat, se oscila între „neobişnuit” şi „tragic”. 

Rolul doctorului Marc Rodel trecu pe planul al doilea. La 
ora nouă, toţi cei ce voiseră să vină, şi voiseră toţi, doctori, 
surori ce locuiau în incintă, personal de îngrijire, toţi cei ce 
voiseră şi nu erau reţinuţi de serviciu, se îndreptară spre 
holul pavilionului mare de locuinţe. li aşteptau în prag 
doctorul Tino Rotha şi doctorul Sonya Rotha, care, fără să 
se erijeze în rolul de gazde, în fond erau toţi acasă, - fiind 
rudele cele mai apropiate ale celui în amintirea căruia se 
adunau, primeau, reţinuţi şi sobri, condoleanţele tuturor. 

Din umbră, căpitanul organizase cum putuse mai bine 
partea prozaică a seratei; sigur, se mărginise să dea doar 
dispoziţii celor două fete pe care le dusese la îngheţată, 
avusese grijă să fie scaune, fotolii, banchete destule, 
risipite cu un oarecare simţ artistic, să nu dea impresia de 
sală de spectacol improvizată, cărase el însuşi paharele din 
serviciul de protocol al directorului, se îngrijise ca băutura 
să fie deja turnată şi paharele aranjate pe tăvi, la sosirea 
invitaţilor. 

Ca dresate, fetele îi urmăreau semnele discrete, circulau 
cu tăvile, serveau paharele pline, le strângeau pe cele deja 
golite. Incet, încet, grupurile se formară, se vorbea cu voce 
scăzută dar fără reţinere, nu plângea nimeni, dimpotrivă, se 
străduiau toţi să treacă peste momentul dureros, îşi făcură 
apariţia chiar şi câteva zâmbete chinuite. Când lumea se 
aşeză - ca prin minune îşi găsiseră toţi loc - doctorul Alfred 
Rehm, directorul adjunct, rămas în picioare, zise: 


— Prieteni... un nod în gât îl împiedică să continue, dar 
apoi reluă: Prieteni, o mare durere ne strânge astă-seară pe 
toţi împreună. 

Nu mai continuă, nici nu se aştepta nimeni să mai spună 
ceva, doctorul Marc Rodel se aşeză la pian şi, la auzul 
primelor note, căpitanul, care se ţinuse tot timpul retras, 
ieşi, având încă în faţă imaginea doctoriţei Sonya Rotha 
aşezată pe o banchetă alături de un copil ce arăta mai 
mare de doisprezece ani, cu expresia serioasă şi parcă 
nedumerită. 

Elementul neprevăzut al seratei fusese sosirea pro- 
curorului! Se salutaseră sobru, de la distanţă. „În fond, mai 
bine aici, decât cine ştie pe unde” se consolase căpitanul. 

Scăpat din raza de lumină, o luă la goană spre locul unde 
parcase maşina colonelului, şi demară uşor. Străbătu lunga 
alee a parcului, ieşi pe poarta deschisă prompt, avusese 
timp să cunoască şi portarul, şi ezită o clipă înainte de a lua 
drumul opus celui spre A. şi respectiv spre B. Dacă Adine- 
cea-severă era cea care conducea echipa de astă-seară, 
aceasta trebuia să fie logica ei, să treacă puţin dincolo de 
obiectiv, de poarta parcului. La primul drum lateral pe 
dreapta încetini, apoi opri şi cobori. „Deşteaptă fată, o 
felicită el în gând, dacă se oprea înainte aveam toate 
şansele să ne miroase procurorul.” 

Intuise exact; înainte de a se obişnui cu întunericul, 
distinse tuşea groasă a lui Jarrot şi sâsâitul indignat al 
Adinei. 

Încărcaţi de aparatură, cei doi tehnicieni păreau foarte 
prost dispuşi şi căpitanul se lămuri repede de ce: Adine 
ținuse să aibă cu ea zgaiba aia neagră de căţel furios, care-i 
terorizase tot timpul cu „istericalele” lui. 

— Sper că nu l-ai ascuns sub pardesiu, zise Romano 
morocănos. 

Adine nu răspunse nimic, se înfundă în maşină, pe 
bancheta din spate. Evident, încuiase cățelul în maşina ei, 
după ce în prealabil avusese grijă să-l învelească bine. 

— Dar ce-aveţi aici, căpitane? gâfâi Jarrot nereuşind să se 
aşeze comod. 

Erau nişte halate, căpitanul le luase pentru orice 
eventualitate, pentru ca, protejaţi de moltonul vişiniu, cei 
trei să nu distoneze în peisajul clinicii, la o eventuală 
întâlnire. 

— Ai întârziat trei minute, îi reproşă fata prost dispusă. 

— Dacă-i dădeaţi dumneavoastră întâlnirea, fiţi sigură că 
nu întârzia nici o clipă, încercă o glumă Rossi, celălalt 
tehnician. 

— Suntem în misiune, zise alb Alex Romano. 

— Da, căpitane, răspunse Rossi fără supărare. 

Ajunseră fără nici un incident. Căpitanul avu grijă să 
oprească în faţa intrării din spatele pavilionului mare, era 
acolo o uşă, nefolosită în mod curent, dar avusese el grijă s- 
o găsească descuiată. Coborâră încet, era o linişte mare în 
jur, un sunet firav de vioară o zimţa parcă. 

„Asta e doctorul Rehm”, îşi făcu socoteala căpitanul. Nu, 
nu stăteau rău cu timpul, trebuia să urmeze doamna Byah 
(se oferise să citească versuri de Baudelaire. „Nu, nu 
Baudelaire”, se scuturase căpitanul când îl anunţase 
doctorul Rodel. Cântaseră amândoi în biblioteca doctorului 
cel tânăr şi găsiseră „Micul manual de fericire perfectă” al 
lui Voronca. Căpitanul însemnase un pasaj din final, vreo 
şapte pagini şi, spre uşurarea lui, actriţa îl acceptase), apoi 
urma Tiana, şi după câte o cunoştea căpitanul avea să 
cânte cel puţin vreo douăzeci de minute! În sfârşit, înainte 
de plecare, fetele cele două aveau dispoziţie să circule din 
nou cu tăvile pline pentru a se putea crea momentul 
despărțirii. 

Privindu-şi grupul, căpitanul nu-şi făcea nici o iluzie în 
legătură cu impresia pe care-ar fi putut-o lăsa unui om 
avizat, ca procurorul, de pildă. Toată speranţa era că 
acesta rămăsese alături de doamna Sonya Rotha, în holul 
pavilionului de locuinţe. 

Străbătură în linişte şi fără grabă drumul scurt până la 
cabinetul directorului, intrară fără să bată la uşă, şi-l găsiră 
pe colonel privind cu multă resemnare patru pahare înalte, 
pline cu un lichid cafeniu. Le pregătise nes cu apă minerală. 


— Domnule colonel, vă mulţumesc, aveam mare nevoie, 
zise căpitanul care, în prezenţa altora, adopta pentru scurt 
timp stilul oficial, drept care continuă: Patroane, eşti mare, 
sunt frânt de oboseală! 

Începu apoi să-şi golească buzunarele, umplând masa cu 
diverse obiecte învelite în batiste şi şerveţele. Se dovediră 
a fi nişte pahare de diverse mărimi şi forme. 

— Dacă s-au şters amprentele, eu n-am nici o vină! zise 
Jarrot arătând nemulţumit spre batiste şi dându-i lui Rossi 
nişte cartonaşe legate cu sfoară. 

— Am făcut tot ce-am putut, răspunse Romano, 
amintindu-şi graba cu care le înşfăcase de pe tăvile depuse 
de fete într-un mic oficiu. Acum le desfăcea cu grijă, să 
recunoască după forma cui aparținuse fiecare şi scria 
numele pe cartonaşe. Rossi le agăța de pahare. 

Jarrot le luă pe rând, le înfăşură în altceva, în nişte bucăţi 
de hârtie specială şi le clădi cu meticulozitate într-o sacoşă 
cu pereţii tari. 

— Nu e gata, îl opri căpitanul s-o închidă, arătându-i încă 
un şir de obiecte aliniate pe biroul directorului: era acolo 
paharul doctorului Tino Rotha, cel din care băuse vinul de 
Tokay, borcanul în care sora Mona adusese colonelului ceai 
amar în cursul după-amiezii, o agendă mică, cu coperţi 
lucioase, pe care, din distracţie, doctorul Rodel o răsucise în 
mâini vorbind cu colonelul, o sticlă de pepsi pe care 
căpitanul o dăduse lui Hugo Whoran şi acesta o dusese la 
gură. 

Colonelul îi vorbea încet Adinei care dădea mereu din 
cap, semn că a priceput. O cută adâncă îi stăruia între 
sprâncene, chiar şi atunci când chipul îi era destins, ca 
acum. Fără perucă, lipsită de machiajul sofisticat ce-l 
avusese ultima dată când o văzuse colonelul în staţia de 
benzină, arăta ca o fată oarecare, un pic prea severă. 

— Câţi ani aveţi dumneavoastră, Adine? întrebă colonelul 
tam-nesam. 

— 26, răspunse ea fără să trădeze vreo uimire. 

Studiară planul pe care li-l pusese colonelul la dispoziţie, 
făcând remarci scurte şi punând uneori întrebări. La 

dispoziţia colonelului, Rossi strânse paharele, poşeta 
Adinei, pardesiul ei şi sacourile lor, şi le îngrămădi în 
debara. Căpitanul ieşise să facă o scurtă recunoaştere, totul 
părea să fie în ordine. 

După plecarea lor, colonelul inspectă cu privirea 
încăperea, nu rămăsese nici o urmă, aşa că o sună pe sora 
de noapte, lung, insistent, enervant. Ea sosi în următorul 
minut, era aceeaşi din noaptea trecută, sora Angelica. 

— Ce este, ce s-a întâmplat? întrebă ea luându-l pe 
colonel de mână cu un gest automat, voia, să vadă dacă n- 
are febră. 

Făcând uz de toată diplomaţia lui, colonelul o determină 
să rămână, să-i ţină puţin de urât. Ar fi fost foarte penibil ca 
sora de noapte să-şi dea seama că se umblă în cele două 
încăperi sigilate de procuror! 

— N-aveţi febră mare, 37 cu doi e normal la starea 
dumneavoastră, spuse ea agitând termometrul pe care 
colonelul îi ţinuse sub braţ până la exasperare, iar crampele 
alea sunt şi ele necesare, indică revenirea la normal a 
intestinelor... 

Colonelul o servi cu bomboane de ciocolată, ea acceptă 
şi apoi se antrenă în discuţia iniţiată de el, fireşte, pe tema 
morţii doctorului Rotha. 

— Sunt singură pe secţie, zise ea la un moment dat, 
medicul de gardă a plecat şi el dincolo, mai bine deschid 
puţin uşa, să aud dacă se întâmplă ceva... 

Sora Angelica era şi ea tare necăjită, ţinuse la doctorul 
Rotha pentru că, zicea ea, era un om bun, când nu era în 
dispoziţie proastă mai schimbau câte o vorbă. Doctorul nu 
uitase că se trăgea din fermieri, sora era şi ea de la ţară, ori 
ţăranii, când au un pic de timp, ce fac? discută despre 
pământ, despre vreme, despre recoltă şi despre animale. 

Sora Angelica era mereu de noapte, avea o fată mică, de 
şcoală şi trebuia să-i poarte grija în timpul zilei, era singură, 
bărbatul i se angajase pe un şantier în altă parte. 

Colonelul asculta distrat povestea femeii, îngrijorat puţin 
de bunul mers al acţiunii celor ce ieşiseră. Nu voia nici 


măcar să se gândească la ce scandal ar ieşi în caz de... În 
fond, nu voia decât o amânare de câteva ore... 

Căpitanul, Adine şi cei doi tehnicieni, îmbrăcaţi toţi în 
halate vişinii, ieşiseră uşurel, de data aceasta pe uşa 
principală, şi, lipiţi de zid, se strecurară unul după altul 
până sub primele geamuri ale băii legate de camera de 
gardă. Erau într-adevăr „geamuri”, trei ochiuri rotunde, 
independente, dispuse pe lungime. Arhitectul alesese 
soluţia aceasta, probabil îndrăzneață la timpul respectiv, 
alternase geamurile mari ale camerelor cu jocul rotund al 
ochiurilor de aerisire, la fiecare baie. Fațada nu arăta rău, 
era chiar nostimă. Căpitanul dibui în continuare pe lângă 
zid, pusese acolo, în timpul serii, o scăriţă scurtă, metalică, 
o scăriţă de bibliotecă, pe care o găsise tot în debaraua 
directorului. O rezemă de zid şi urcă precaut, avea unele 
emoţii pentru că nu forţatul geamurilor era partea lui cea 
mai tare. Nu era nimic de făcut la primul ochi, era fie 
înţepenit, fie foarte bine închis. Căpitanul blestemă buna 
întreţinere a clădirii. Tâmplăria de la el de-acasă ar fi cedat 
fără greş unei presiuni mai puternice. Nu avu noroc nici cu 
cel de-al doilea ochi. Îi pipăi cadrul de lemn, jur împrejur, 
centimetru cu centimetru, observând cu groază cât de mic 
îi era diametrul. Oare cât avea Adine peste şolduri? Urcă 
până la ultimul fuştei al scăriţei metalice pentru a ajunge la 
ultimul ochi de geam şi, cu răbdarea pierdută, izbi puternic 
rama de lemn. Geamul cedă, se deschise lin şi căpitanul 
respiră uşurat. Era fixat la poziţia „12” şi „6”, trebuia scos 
din balamale, pentru că era cu desăvârşire exclus ca vreo 
fiinţă omenească să se poată strecura prin jumătatea 
cercului. În fine, făcu şi treaba aceasta, cei de jos luară 
ochiul de geam şi-l depuseră cu precauţie lângă zid. Adine 
îşi scosese halatul şi-şi netezea părul prins strâns la spate, 
de parcă vreo şuviţă rebelă ar fi putut-o împiedica să treacă 
prin deschizătura eliberată de sticlă. 

Evident, n-ajungea la geamul de sus nici dacă se urca pe 
ultimul reazem al scăriţei. Căpitanul urcă din nou şi-o luă în 
braţe, făcând o echilibristică periculoasă pentru găsi poziţia 
cea mai bună: Adine trebuia să ajungă la geam cu 

picioarele, nu cu capul, în fine, când crezu că a reuşit, fata 
se zbătu puţin şi-i şopti: „pantofii!” Atunci o readuse la 
poziţia verticală şi pantofii îi fură scoşi. A doua oară totul 
merse mai bine, Adine reuşi. Căpitanul o sprijinea de umeri 
şi-i simţea faţa aproape, crispată de încordare. Cu oarecare 
greutate trecu până dincolo de şolduri şi restul fu, într- 
adevăr, o joacă. Înăuntru, Adine se folosi de ramele celor 
două geamuri de jos ca de o scară şi ajunse fără greutate la 
nivelul pardoselii sălii de baie. Cei trei, cu tot bagajul lor, se 
mutară câţiva metri mai departe, sub fereastra camerei de 
gardă. 

Peste câteva clipe, din interior, Adine trase uşor draperia, 
perdelele şi întredeschise geamul. Urcă întâi Jarrot, gâfâind 
şi blestemându-şi în surdină „corpolenţa nenorocită”. Ajuns 
să se aşeze pe pervaz, respiră uşurat şi-şi scoase pantofii 
cu meticulozitate, desfăcându-le atent şiretele, spre 
exasperarea celuilalt tehnician, care pufăia plin de 
nemulţumire. Până la urmă, Jarrot dispăru în încăpere. Într- 
un interval ceva mai scurt, îl urmă şi Rossi. De jos, 
căpitanul le întinse trusele de scule, aparatele de 
fotografiat, sacoşa cu pantofii, halatul Adinei. Fereastra fu 
închisă, draperia trasă. Nu răzbătea afară nici o geană de 
lumină. 

Căpitanul îşi luă scăriţa şi o rezemă de perete, sub cele 
trei geamuri rotunde ale băii doctorului Rotha. Avu noroc 
de data aceasta, ochiul de jos cedă imediat, era şi 
explicabil, ultima care folosise baia doctorului fusese Tiana, 
or ea, mai mică şi decât Adine, nu ajunsese să deschidă 
decât geamul cel mai de jos. Aerisise şi pe urmă îl 
„închisese” fără să se mai preocupe de zăvorârea corectă a 
ivărului. Căpitanul scoase fără greutate rama din balamale 
şi rezemă trofeul, ceva mai departe, de zid. 

În sfârşit, luă seama în jur. Noaptea era luminoasă, era 
senin, strălucea luna, mai erau şi luminile de pe alee, 
aşezate destul de departe ca să nu bată direct în geamurile 
bolnavilor, dar nu îndeajuns ca să nu răspândească o 
lumină difuză, până pe zidul clădirii. Curios, adineaori când 
ieşiseră i se păruse că e mai întuneric! Ceea ce făcuseră ei 


era o nebunie curată, erau la vederea oricărui trecător 
întâmplător. Căpitanul regretă că nu aleseseră soluţia 
cealaltă, violarea sigiliului pus de procuror. Colonelul însă n- 
o acceptase şi căpitanul nu se prefăcuse că nu înţelege de 
ce, deşi, oricum o întorceau, rezultatul era acelaşi! Tresări 
îngrozitor la zgomotul făcut de cineva pe pietrişul aleii. Era 
un câine, un câine mare şi lăţos, cine ştie de unde apărut. 
Căpitanul îl chemă uşor şi-l mângâie pe blana aspră, 
mulţumit că nu lătrase. 

Işi privi ceasul, arătătoarele fosforescente arătau că nu 
erau încă în criză de timp, dar ce făceau cei dinăuntru? Ca 
alertaţi de neliniştea lui, cei trei apărură pe rând la geam. 
Căpitanul refăcu, invers, operaţia dinainte: primi sacoşele, 
ajută celor doi tehnicieni să coboare, o văzu pe Adina 
închizând geamul camerei de gardă şi mută scăriţa pentru 
a-i facilita coborârea pe dincolo, prin geamul băii. 

Cu o oarecare aproximaţie, cei trei repetară mişcarea 
pentru a ajunge în camera doctorului Bob Rotha. De data 
aceasta urcă şi Alex Romano, avea şi el o sarcină precisă. 
Sub ferestre rămase câinele lăţos, culcat cu botul pe labe, 
la picioarele scăriţei. Căpitanul se temuse că Adine va 
pierde vremea cu el, dar ea, se vede, avea disponibilităţi 
numai pentru Fufi, căţel de rasă dovedită prin patalamale, 
nici nu se uită la vagabondul murdar. 

Camera doctorului, destul de mare, era plină de lucruri 
frumoase, cărţi pe rafturi înălțate până în tavan, statuete 
de lemn, risipite care-ncotro, discuri ce fuseseră scoase de 
la locui lor şi zăceau acum în evantai, pe podea, flori ce 
fuseseră aranjate cu gust în vaze potrivite, dar care, ofilite 
deja, răspândeau un sentiment de melancolie. Cei doi 
tehnicieni se îndreptaseră spre baie, căpitanul şi Adine se 
preocupau de micul seif al doctorului. Era o piesă tare dră- 
guţă, nu mai mare decât două cutii de pantofi puse una 
lângă alta, stil belle époque, de fabricaţie vieneză. 

— E un seif de călătorie, şopti Adine, arătând mânerul. 
Dar ce frumos e pictat! 

Cutiuţa era aşezată pe un scrin lustruit şi arăta, într- 
adevăr, foarte bine, cu floricele pictate pe toate părţile. 

— Nu pune mâna! spuse aspru căpitanul, cheamă-l pe 
Rossi. 

Adine îl privi lung, căpitanul parcă stânjenit îşi netezi 
chica. 

— Fă ce ţi-am spus, insistă el, tot aspru, părând complet 
indiferent la privirea lungă a fetei. 

Rossi, un bărbat al cărui aspect evoca imaginea unui 
cioroi de desene animate, plescăi de plăcere şi abia se 
reţinu să nu mângâie cutia. Închise un ochi şi-l vâri pe 
celălalt până aproape în broasca seifului. 

— E o piesuţă frumuşică, începu el, dar broscuţa nu e 
originală. Tipul ăsta avea broaşte cu cheie, iar aici eo 
încuietoare cu cifru, după cum observați şi excelenţele 
voastre. Schimbarea a fost făcută demult, de un om 
priceput, şi trebuie un ochi de maestru să vadă diferenţa, 
încheie el mucalit, lovindu-se cu pumnul în piept pentru ca 
nimeni să nu aibă nici un dubiu în ceea ce priveşte 
identitatea maestrului. 

Se luară amprentele de pe toate părţile, se făcură pozele 
de rigoare, apoi căpitanul şi Rossi se apucară de lucru. 

— Nu-i treaba mea să comentez ce face şeful... începu 
Jarrot. 

— Evident că nu e! vru căpitanul să pună punct! 

— Nu-i treaba mea, reluă încăpățânat Jarrot, umblând 
peste tot, în ciorapi, şi având înfăţişarea unui motan mare 
şi gras, nu-i treaba mea, dar vă mai spun o dată că mergem 
pe căi bătătorite, şi aici, ca şi-n camera de gardă! 

Se referea la faptul care nu-l mirase prea tare pe căpitan, 
că amprentele mai fuseseră luate de către cineva. Nu-i 
răspunse nimeni de data aceasta, dar nici el nu aşteptase 
răspuns, continuase să-şi vadă de lucrul lui. Cutiuţa fu 
deschisă. Căpitanul îi ridică încet capacul, convins că o va 
găsi plină cu fiole de morfină. 

— Poză! ceru el. 

Fotografia fu făcută, în cutie nu era absolut nimic, cu 
excepţia unei foi de hârtie, pliată în două, care se dovedi a 
fi o scrisoare neterminată. „Fiule”, începea scrisoarea, 
„vara asta mergem la mare, în sfârşit, tu şi cu mine. Vom 


sta pe țărm şi vom avea impresia că abia ne-am născut, 
abia am sosit de undeva, lăsaţi pe nisip de ultimul val. Şi, 
pe urmă, eu voi începe să te văd „şi să te cunosc, aşa cum 
eşti tu, cel de acum...” 

— Poză, ceru din nou căpitanul şi avu grijă să se 
fotografieze toate cele patru părţi ale scrisorii. Pe ultima 
pagină erau doar cinci rânduri. 

Cercetară tot ce crezură de cuviinţă, luară probe şi note 
referitoare la ordinea obiectelor, la resturile aruncate în 
coşul din bade, la numărul şi tipul chiştoacelor de ţigări, 
căpitanul făcu şi o percheziţie rapidă fără să dea de urma 
depozitului secret de fiole, frunzări grăbit nişte dosare, ceru 
iar poze, în fine, crezură că au terminat şi voiră să plece. 
Mai trebuiau să facă ceva şi căpitanul nur-şi amintea ce. 
Adine se împiedecă de pic-up-ul lăsat jos, pe covor, lângă 
măsuţă. 

— A, da! zise căpitanul lăsându-se în genunchi lângă 
aparat. După o scurtă căutare găsi ceea ce voia. Tiana 
reintrodusese discul crăpat în anvelopă. 

— Poză, ceru căpitanul ţinând discul cu toată grija, de 
margini. Discul fu fotografiat pe ambele feţe. Rossi apropie 
de el lupa lui cât o farfurioară de ceai. 

— Dealtfel se vede şi cu ochiul liber, constată el. Adică 
vede ăla căruia nu-i fug ochii în alte părţi! 

— Numai prostii spui, tot timpul! mormăi Jarrot 
pregătindu-şi  pensetele şi tampoanele mici de vată 
specială, cu care luă probe. 

— Eu numai spun, dar alţii sunt gata să le şi facă! 
răspunse în doi peri Rossi, uitându-se ca din întâmplare la 
Adine. 

— Destul, strecură printre dinţi căpitanul. 

— Destul, repetă serios Rossi, neadresându-se nimănui, 
dar continuând să se uite, la fată. 

— Nu ştiu, spuse aceasta cam supărată, de ce ţine 
colonelul să vă aibă mereu în echipa lui! 

— Fiindcă suntem deştepţi, domnişoară, icni Jarrot 
aplecat peste încuietoarea ultimei sacoşe nearanjate. 

Când îi văzu la adăpost, în maşina colonelului, căpitanul 
şuieră de uşurare! Când trânti ultima portieră, se auziră şi 
ultimele note, cântase Tiana. Ceva nu i se părea căpitanului 
în ordine, dar apoi se dumiri: nu răsunaseră aplauze, nici nu 
era cazul, acesta nu fusese un concert obişnuit. Reveni la 
faţada principală, urcă de două ori pe scăriţă şi repuse 
ochiurile de geam, înţepenindu-le cât putu mai bine, lăsă 
scara la pământ, mai mângâie în fugă câinele vagabond, 
aruncă o privire pe la geamuri, părea că totul e în ordine, şi 
urcă pe scara principală, în hol. Intră la colonel, 

— S-a terminat? întrebă sora de noapte, ridicându-se 
grăbită. Se simţea vinovată că lăsase secţia în părăsire. 

— Imediat e gata, răspunse căpitanul, mângâind-o 
neglijent pe obraz. 

Femeia ieşi zâmbindu-i şi făcându-i semn să o urmeze. 

— l-am dat bolnavului un somnifer uşor, îl anunţă ea, era 
tare agitat şi mi s-a părut că are nevoie de odihnă. Cine 
doarme cu el? Domnişoara? Să nu fie îngrijorată. 

— Ai făcut bine, soră dragă, murmură el, sărutându-i 
mâna, deşi simţea că-i vine s-o strângă de gât, du-te acum 
în oficiu şi fă o cafea tare medicului de gardă, are nevoie, a 
băut un păhărel, acolo. 

— Dumneavoastră v-am pregătit de dormit... 

— Te găsesc eu mai târziu, şopti el mereu calm şi o 
împinse uşor de spate. 

Colonelul picotea, făcând eforturi să-şi ţină pleoapele 
depărtate. 

— A fost bine? îngăimă el când rămaseră singuri. 

— Lux, zise căpitanul aranjându-i perna ce alunecase. 

— Mi-e cam somn... 

— Dormi puţin, şi când mă-ntorc îţi spun tot. 

Ca eliberat, colonelul suspină şi adormi. Căpitanul stinse 
lumina mare, mască veioza cu o revistă, înşfăcă din debara 
bagajele celor trei, şi fugi la maşină, folosind ieşirea mică 
din spate. 

— În sfârşit, murmură Adine. 

— Nu luăm şi câinele ăla lăţos? întrebă candid Rossi. 


Căpitanul demară şi înconjură pavilionul. Pe când se 
angaja în aleea centrală văzu primii inşi părăsind pavilionul 
de locuinţe. 

— Asta da, treabă! exclamă satisfăcut Jarrot. 

Aprinseră ţigări abia după ce trecură de poartă. Căpitanul 
le dădu instrucţiuni precise, pe tonul lui rece şi distant. Le 
ajută să transbordeze totul, apoi îi mai vorbi Adinei, ținând- 
o, fără să ştie de ce, de umăr. Il simţi rotund sub palma lui 
deschisă toată, şi-i spuse: 

— Adine?! într-o şoaptă adâncă. 

— Măi, Jarrot, se auzi vocea suavă a lui Rossi, ce ne 
facem dacă ne atacă Fufi? 

— Lasă-mă-n pace, căpitane, zise Adine, ca ieşită din 
transă, şi se strecură la volan. 

Rămas singur în şoseaua pustie, căpitanul se rezemă cu 
spatele de maşina colonelului şi-şi aprinse o ţigară. li 
tremurau mâinile şi o aruncă după câteva fumuri. Se aşeză 
şi-şi lăsă braţele şi capul pe volan. Rămase aşa până se 
linişti. 

Intoarse şi rulă fără viteză mare până nu departe de 
intrarea în incinta clinicii. Opri şi aşteptă, cu toate luminile 
stinse. Nu peste mult timp, un convoi de trei maşini ieşi pe 
poartă şi se angajă pe şosea, în direcţia oraşului. Căpitanul 
porni motorul şi ajunse în faţa porţii înainte ca portarul s-o 
fi închis. 

— Mai ieşiţi noaptea asta? întrebă omul. ` 

— Nu, zise căpitanul, poţi să te culci, din partea mea. li 
întinse omului două pachete de ţigări şi plecă, fără să mai 
vadă salutul lui, cu un deget ridicat la chipiu. 

— A fost procurorul pe-aici? întrebă el, peste câteva 
minute, pe Tiana, în camera colonelului. 

— De unde ştii? întrebă ea. Voia să vadă ce face tata. Tu 
nu ştii de ce doarme aşa de adânc? 

— Ba da, i s-a dat un somnifer, n-ai nici un motiv de 
îngrijorare, răspunse el cărând scăriţa în debara. A fost 
bine, acolo? 

— Mda, răspunse ea nemulțumită, tu nu vrei să mă 
asculţi niciodată cântând? 

— Te-am ascultat de-atâtea ori, şi exersând şi 
„producându-te”, aşa că o dată nu mai contează, răspunse 
el trântindu-se în fotoliu. 

— Aşa crezi tu, răspunse ea îmbufnată, ţine asta! şi-i 
întinse piaptănul, tocmai îşi pieptănase şuviţele. Avea deja 
pijamaua spitalului pe ea, şi când îşi ridică braţele pentru a- 
şi prinde părul în vârful capului, mânecile prea largi îi 
căzură până aproape de umeri. Işi răsuci un coc mic în 
creştet şi-l prinse cu o agrafă. Uită-te la mine, mă placi? 

— Enorm, zise el fără să-şi întoarcă privirea. 

— Vreau să-mi spui. Nu poţi să fii şi tu o dată serios? 

— Zi şi noapte sunt serios, asta e vina ce mi se aduce tot 
timpul, îi răspunse el, închizând ochii şi prinzându-şi 
degetele după ceafă. O auzi pe Tiana umblând prin 
încăpere şi se simţi bine, aşa, cu ochii închişi. 

— Te iubesc, bătrâne Andre, zise fata, şi el ţâşni, crezând 
că Dallat s-a trezit. Se întorsese doar pe o parte şi fata-l 
învelise peste umăr. 

— Te iubesc, Alessio, mai zise Tiana pe acelaşi ton uşor, 
fără nici o angajare. 

— Asta-i lozinca serii?! întrebă el flegmatic şi se trânti iar 
în fotoliu. 

— Auzi-l cum vorbeşte?! zise fata, adresându-se unui 
interlocutor nevăzut. Eu mă gândesc la el, îi pregătesc 
oranjadă, bomboane... 

— Şi-o foaie de trandafir cu un strop de rouă, mormăi el, 
simțind că moare de foame. Făcu un efort, se ridică şi intră 
în debara de unde reveni peste un timp cu nişte sandviciuri 
teribil de arătoase, aranjate pe-o tavă. 

— Ah! strigă Tiana şi-n clipa următoare mesteca de zor. 
Asta zic şi eu bărbat la casa omului. Nisip, tu de ce nu te- 
nsori? 

— Mi-a fost destul o dată, răspunse el cu gura plină. 

— Cum adică, zise ea cu mare mirare, lăsând pâinea pe 
tavă, ai fost însurat şi eu n-am ştiut? 

— De ce-ar fi trebuit să ştii tu?! întrebă el nepăsător, 
întorcându-i spatele pentru a intra iar în debara de unde 
reveni cu sticla de vin, mai era cam de trei degete. Tu vrei! 


— Nu, răspunse ea încet, nu vreau. De ce nu mi-ai spus? 
De ce nu mi-a spus nimeni?! 

— Ce te priveşte pe tine faptul că eu am fost însurat pe 
vremea când tu aveai zece ani şi săreai coarda-n balcon? 
se miră el, şi apoi adăugă: Hai, bea puţin de la mine, e bun, 
are să-ţi placă... 

— Parc-ai fi tata, murmură ea, şi bău o înghiţitură. 

Pentru prima dată, în seara asta, căpitanul o văzu cu 
adevărat, era firavă şi pierdută în pijamaua prea mare 
pentru ea. Părul strâns îi lăsa liber ovalul delicat al feţei. In 
penumbra odihnitoare a camerei, ochii ei păreau imenşi şi 
străluceau ciudat. 

— Tiana, zise el blând, Tiana mică, tu ştii că mie-mi place 
să te ascult, dar astă-seară n-am putut rămâne, crede-mă. 
Se opri brusc, pentru că voise să adauge: „E un mort, acolo, 
la morgă”. 

— N-are importanţă, zise ea absent, n-are nici cea mai 
mică importanţă. 

— Ar trebui să te hotărăşti, încercă el să regăsească 
tonul dinainte, dar nu mai merge. Nu mai mănânci? Nu? De 
ce? 

— De ce ai părăsit-o? întrebă Tiana, evitând să-l 
privească în ochi. 

Căpitanul oftă scurt. 

— N-am părăsit-o eu, răspunse el alegându-şi acum cu 
grijă cuvintele, ea m-a lăsat pe mine, crede-mă. 

— De ce? 

— Aşa, zise el, apoi luă seama şi adăugă: Uite, era o fată 
cu care crescusem împreună, orfelinatul nostru era mixt... 
De îndată ce-am avut vârsta potrivită ne-am căsătorit, pe 
urmă eu am tot plecat, în dreapta şi-n stânga, voiam să 
câştig o groază de bani pentru... amândoi... şi ea..., s-a 
plictisit să mă mai aştepte, aşa că, într-o zi, la întoarcere 
mi-a spus... n-are importanţă ce mi-a spus... în fine, am 
divorţat şi ea s-a măritat cu altul... asta a fost acum o 
groază de ani, şi de ce dracu mă chestionezi tu, pot să ştiu? 

— Nu te chestionează nimeni, Alex, zise Tiana liniştit. Ai 
suferit? 

— Da, strigă el, uitând de colonelul care dormea, da, am 
suferit mai mult decât credeam că pot, dar acuma mi-a 
trecut, lasă-mă în pace, ce-ţi pasă ţie, de ce ar trebui să-ţi 
pese ţie?! 

— Chiar aşa, zise fata cu un calm suspect, de ce-ar trebui 
să-mi pese?! 

Timp de câteva minute nu mai schimbară nici o vorbă, 
căpitanul termină de mâncat mestecând temeinic, fata 
fuma ghemuită în fotoliu, apoi el strânse totul, împărţi 
oranjada pregătită, în două pahare şi-i întinse unul. 

— Copilule, spuse el încet prinzând-o delicat de bărbie şi 
obligând-o să-l privească în ochi, copilule, sunt foarte obosit 
astă-seară, nu trebuie să fii supărată pe mine. Cum 
terminăm aici, îmi fac o zi liberă şi te duc unde vrei tu... 

— La circ, sau la grădina zoologică, aşa-i? întrebă ea. 
Pentru că m-ai cunoscut pe când purtam codițe şi săream 
coarda, pentru că m-ai dus la matinee şi mă luai de la 
serbările şcolare, ai să mă vezi tot copil până la o sută de 
ani?! Oh, Alessio! zise ea cu o disperare pe care căpitanul 
nu i-o putuse bănui şi care-l tulbură îngrozitor. 

— Acuma să nu plângi, făcu el o ultimă tentativă să-şi 
regăsească tonul dinainte şi nevoind să înţeleagă strigătul 
fetei, să nu plângi, că nu mai am nici o batistă şi iar ai să-mi 
pătezi piepţii cămăşii, ca atunci când... 

— Lasă Alex, că n-am să plâng, răspunse ea cu o 
oarecare răceală, renunțând la acel „Alessio” care-l năucise 
pe el adineaori. Sunt şi eu obosită, mă tulbură şi luna, eo 
lună nebună noaptea asta. Du-te şi tu şi te culcă, mai spuse 
ea, zâmbindu-i de departe şi absent. 

— Aştept un telefon, în zece minute. 

— Răspund eu, despre ce e vorba? 

— Spune şi tu că-i chem eu peste trei ore. 

Căpitanul tăie o bucată groasă de şuncă, o introduse într- 
un colţ de pâine şi se apropie de fereastră. 

— Am un prieten afară, explică el neîntrebat, şi Tiana 
dădu înţelegătoare din cap. 


Era într-adevăr o lună nebună, inundă toată odaia. Tiana 
stinse veioza şi rămaseră aşa, învăluiţi în lumina aceea 
crudă şi nefirească. 

— Noapte bună, copilule, zise Alex Romano depunându-i 
o sărutare convenţională pe motul din vârful capului. 

— Noapte bună, Nisip-între-dinţi, răspunse ea zâmbind. 

Tulburat fără să ştie prea bine de ce, căpitanul ieşi. Sora 
Angelica îl pândea din uşa oficiului surorilor. 

— V-am pregătit de culcat, îl anunţă ea. Şi ceva de 
mâncare, dacă vreţi. 

Romano îi mulţumi. 

— Nu vreţi să veniţi? întrebă ea încet, văzându-l ca 
înţepenit. 

— Ba vreau, spuse el privind-o de sus până jos şi 
prinzându-i mâna întinsă spre el. Intrară amândoi în oficiul 
surorilor. 

După plecarea căpitanului, Tiana, fără zâmbet acum, 
închise geamul, trase draperiile, reaprinse veioza şi mută 
telefonul de oraş aproape de canapeaua cea îngustă! Cu un 
suspin de uşurare se întinse ca o pisică şi adormi în 
secunda următoare. Respirația ei liniştită abia se auzea. 

Colonelul întoarse capul cu precauţie şi-i privi faţa 
destinsă de somn, lipsită de orice grijă. „Douăzeci de ani îi 
ai doar o dată” îşi zise el meditativ, apoi ieşi din aşternut, 
aduse telefonul la locul lui obişnuit şi-şi tăie o lămâie. 
Hotărât, somniferul nu-i făcuse bine, era treaz de când îi 
declarase  fiică-sa, crezându-l adormit, că-l iubeşte. N- 
avusese de gând să asculte conversaţia celor doi, pur şi 
simplu voise să readoarmă, apoi i se păruse că e mai bine 
să-i lase să se explice... 

Telefonul sună strident şi el se grăbi să ridice receptorul. 
Adine anunţa că s-au instalat la sediul din A., conform 
dispoziţiei, şi că au început developările. 

Exact peste trei ore, căpitanul reveni, odihnit, ras la 
sânge, pieptănat cu îngrijire. Cămaşa lui proaspăt spălată şi 
călcată îl făcu pe colonel să ridice o sprânceană. 

— N-au curent, îl anunţă colonelul. 

— Cum, n-au curent? nu pricepu celălalt. 

— Aşa bine, în A., pe sectorul respectiv e o pană încă 
neremediată. 

Căpitanul drăcui în şoaptă, pricepând acum că cei trei nu 
pot lucra fotografiile. 

— Sună din sfert în sfert de ceas să mă-ntrebe ce să facă, 
zise colonelul. Ce să facă?! Să aştepte. Dacă nu i-am trimis 
de la început la B.! Asta-i tot, ridică el neputincios din 
umeri. Acum, spune-mi tu. 

In şoaptă, căpitanul începu să-i povestească tot ce făcuse 
şi constatase în cursul serii, dând şi interpretarea lucrurilor, 
aşa cum o vedea el. La un moment dat se ridică şi, 
continuând să vorbească, ridică pătura ce alunecase de pe 
fata adormită, o acoperi cu grijă şi reveni în fotoliu. 

— Azi-mâine va trebui să ai şi tu copii, nu să-i acoperi pe 
ai altuia, zâmbi colonelul. 

— Numai pentru tine Tiana mai e copil, îl anunţă sec 
Romano, privindu-l în ochi. 

Suspinând interior, Dallat găsi că-i mai bine să nu dea 
importanţă declaraţiei căpitanului, îl ambală în treburile lor 
şi nu peste multă vreme, acesta ieşi. 

„La trei noaptea, şi tot nu se astâmpără”, bombăni 
indignat portarul, obligat să deschidă. De la volan, Alex 
Romano îi zâmbi vesel şi-l împăcă repede cu o hârtie 
împăturită. Alături de el, Hugo Whoran se zgribulea, 
făcându-se mic, dar portarul n-avea de unde să ştie nici 
cine e, nici ce învârte. 


CAPITOLUL XI 


A doua zi dimineaţa, pe la nouă şi jumătate, îngrozitor de 
prost dispus, colonelul hotărî să încerce o expediţie pe cont 
propriu, oricum, n-avea nici un rost să stea blocat în 
cameră fără să ştie nimic din ce se mai petrece... 

Atacă altă pijama trimisă de Ducesă, una bleu fonce, de 
data aceasta, care-i venea mai bine decât cea maronie, se 
rase cu instrumentele lui Nisip, se pieptănă cu ustensilele 
Tianei şi, cu „djelabaua” fluturând în falduri largi, ieşi. 

Nimeni nu-i acordă nici o atenţie, orbit de lumină, 
colonelul se opri în capul celor cinci trepte monumentale 
din faţa intrării. „Să dormi într-o dimineaţă ca asta!” se 
gândi el, examinând cu atenţie „terenul”. In faţă, până 
departe, se întindea aleea principală, ramificată în dreapta 
şi-n stânga cu mici cărări presărate cu bănci, deja pline de 
bolnavi ce se soreau, în dreapta, la câteva zeci de metri, 
pavilionul locuinţelor, în stânga, după o cortină de brazi şi 
fagi înfrunziţi, o altă clădire. Cu planul făcut, colonelul se 
îndreptă spre pavilionul locuinţelor, pe o alee nu prea largă, 
prunduită, ca toate celelalte. Din păcate, unica bancă era 
ocupată de un adolescent ce vorbea unui câine mare, lăţos 
şi murdar, aşezat în mijlocul aleii. 

— Îmi dai voie? întrebă colonelul. 

— Vă rog, răspunse adolescentul, şi-atunci colonelul îşi 
dădu seama că e un copil, fusese înşelat de statura lui 
înaltă. 

— Mulţumesc, zise el, e al tău câinele? Cum îl cheamă? 

— Nu ştiu, nu e al meu, eu nu sunt de aici, l-am găsit 
lângă bancă şi ne-am împrietenit. 

— Nu eşti de-aici? insistă colonelul. 

— Nu, am venit... am fost chemat... ştiţi, tatăl meu a 
murit şi mama... 

— Deci tu eşti Jean-Luc Rotha? întrebă colonelul cu 
compasiune, dă-mi voie să mă prezint... 

Colonelul se prezentă, povesti copilului cum i-a cunoscut 
tatăl şi-i spuse câteva cuvinte simţite despre meritele lui, 
insistând asupra recunoştinţei ce i-o purta, Refractar la 
început, copilul se antrenă şi el, punând întrebări despre 
tatăl lui, aşa că, până la urmă, colonelul se trezi 
improvizând o „versiune Jean-Luc” a împrejurărilor în care îl 
cunoscuse şi-l apreciase pe doctorul Bob Rotha. 

Niciunul nu-şi dădu seama când doctorul Tino Rotha, 
însoţind o femeie înaltă, blondă, elegantă, se opri lângă ei. 

— Mamă, unchiule, zise copilul ridicându-se în picioare, 
daţi-mi voie să vi-l prezint pe domnul Andre Dallat, l-a 
operat tata! 

Uluit de manierele de om mare ale copilului, de 
seriozitatea lui, colonelul se ridică şi se înclină în faţa 
doctoriţei. 

— Am cunoscut-o pe fiica dumneavoastră, încercă Sonya 
Rotha să lege o conversaţie, e o fetiţă încântătoare şi atât 
de talentată! 

— Ce mai face? întrebă retoric doctorul. 

— Vă mulţumesc, răspunse colonelul întâi aprecierii 
femeii, apoi adăugă pentru doctor: mai doarme. 

— Foarte bine, zise doctorul, să se odihnească şi ea bine, 
în pat. 

— Pot să vin cu tine, mamă? întrebă băiatul ţinând-o de 
mână. 

— Nu, dragule, răspunse ea blând, şi o umbră îi întunecă 
frumoşii ochi viorii, am o treabă cu unchiul Tino, dar peste o 
jumătate de oră voi fia ta. 

Colonelul înţelese că erau treburi legate de aran- 
jamentele înmormântării şi venii femeii în ajutor, rugând 
copilul să mai rămână cu el. 

Cei doi plecară. Conversaţia se lega iar destul de greu, 
copilul aminti de Tiana, pe care-o auzise aseară. 

— Bunicii i-ar fi plăcut să cânt şi eu la pian, mărturisi el 
zâmbind, dar e destul de greu... 

— Unde e bunica? întrebă colonelul. 

Copilul arătă spre pavilionul locuinţelor. 

— Bunica nu l-a iubit pe tata, declară el după un timp. 


— Aşa-s bunicile astea, oftă colonelul, au sentimente 
ciudate. 

— De la toamnă mă mut cu mama, reluă Jean-Luc, 
mergem amândoi la B., are să fie bine... 

— Îmi pare rău că treci printr-o încercare atât de grea... 
începu colonelul. 

— Tata n-ar fi stat cu noi, continuă copilul, poate nu 
ştiaţi, părinţii mei erau despărțiți. De aceea nu-l iubea 
bunica pe tata şi nici nu prea voia, să-l vadă... 

Întristat, colonelul îşi întoarse privirea, nu mai vorbise de 
mult cu copii de vârsta asta şi nu crezuse că pot fi atât de 
maturi în gândire şi exprimare. Să fi fost tânărul Rotha o 
excepţie? Dar colonelul începuse să se teamă de cuvântul 
„excepţie”. 

— Am onoarea să vă salut, strigă de departe procurorul, 
venind fără grabă, cu servieta lui elegantă sub braţ. Feţele 
colonelului şi a copilului se întunecară, fiecare având alt 
motiv de nemulţumire. 

— Bună ziua, salută copilul ridicându-se pentru a-i ceda 
locul şi ghemuindu-se apoi lângă câinele rămas tot pe alee. 

— Ce mai faci, tineret zvăpăiat? întrebă procurorul pe un 
ton fals voios pe care-l credea, poate, potrivit pentru copii. 
O necăjeşti pe mama, ai?! 

— Mulţumesc, nu prea bine, răspunse Jean-Luc, doar ştiţi 
că am venit la înmormântarea tatălui meu. 

Procurorul tuşi încurcat de punerea la punct pe care i-o 
aplicase, evident, involuntar, copilul. Situaţia era jenantă şi 
numai sosirea tânărului doctor Rodel îi puse capăt. 

— Te caut peste tot, frate dragă, spuse el ciufulind părul 
copilului aplecat, să-ţi dau astea! 

Avea în mână o rachetă Dunlop şi două cutii de mingi. 
Pretindea că sunt ale copilului, cumpărate de Bob Rotha 
pentru el, „voia să-ţi facă o surpriză pentru vacanţa de 
primăvară”. 

— Atunci de ce erau la dumneavoastră? întrebă copilul 
neîncrezător. Dar doctorul Rodel avea răspunsul pregătit. 

— Ei, parcă nu ştii ce mare tenisman sunt eu! Doctorul 
voia să verifice elasticitatea cordajului! Hai să mergem să 
încerci racheta! 

— Nu ştiu dacă e potrivit să joc tenis într-o zi ca asta, 
refuză copilul, cuminte. 

— Sigur că e potrivit, răspunse tânărul doctor, mai 
temperat, însă. Dar dacă nu vrei... 

— Nu, nu prea vreau, spuse Jean-Luc zâmbind stânjenit. 
Dacă aveţi timp, însă, am putea merge să spălăm câinele, e 
foarte murdar şi cred că e şi lovit... uitaţi, aici are urme de 
sânge... 

Doctorul Marc Rodel consideră cu entuziasm foarte 
temperat jigodia lăţoasă. 

— Cine ştie ce vagabond e dânsul! Tu, se adresă el 
câinelui, eşti responsabil de dezastrele straturilor mele, 
aşa-i? 

— Faci şi pe grădinarul, doctore? întrebă procurorul, 
nenimerind nici de data aceasta tonul cel mai potrivit. 

— Mda, fac, răspunse în silă doctorul, parcă n-aţi şti?! 
Întotdeauna mi-au plăcut florile, se adresă el colonelului, 
am şi o seră. Va trebui să mergem şi acolo, continuă el 
întorcându-se spre copil, să alegem ce flori vrei... 

— De acord, acceptă copilul cu aceeaşi cuminţenie care-l 
întrista pe colonel. 

Plecară toţi trei, doctorul, copilul şi câinele. Procurorul 
oferi colonelului o ţigară de foi pe care acesta o refuză. 

— Sora Mona, o cunoaşteţi pe sora Mona? şi la semnul 
afirmativ al procurorului, continuă: ea susţine că doamna 
Rotha n-are să vă ia niciodată de soţ. 

Procurorul nu răspunse, tenul lui roz de albinos deveni 
violaceu. Îşi aprinse ţigara lui de foi, olandeză, şi începu să 
pufăie. Lângă el, colonelul simţea cum se-nfurie. 

— Nu toţi bărbaţii reuşesc să se însoare cu femeia 
aleasă, zise procurorul în sfârşit. Şi după un timp, adăugă: 
Probabil că sora Mona are dreptate, n-are să mă ia. Din 
cauza copilului, în mare parte. Nu ne putem suferi, deşi eu 
am încercat... 


— Ar fi mai bine să vă resemnaţi, îl sfătui colonelul aspru, 
mirându-se şi el de ce-i venise să se amestecându-se în 
treburile altora. 

— Da, aşa ar fi mai bine, şi aşa am să şi fac, desigur, 
mărturisi procurorul, şi colonelul intui că suferă. 

— Trece, încercă el o consolare stângace. 

— Trece greu, oftă procurorul, apoi, într-o clipă redeveni 
fiinţa antipatică pe care o cunoscuse colonelul ieri. V-am 
rugat destul de frumos să vă vedeţi de treabă, de ce nu m- 
aţi ascultat? 

— Mi-am văzut, se eschivă colonelul, nu vedeţi ce bine 
m-am refăcut? Am ieşit şi la aer! 

— Nu mai umblaţi cu fofârlica, zise procurorul. 

Expresia îl indispuse grozav pe colonel şi refuză să-i 
răspundă ceva. Procurorul continuă: 

— L-aţi scos de aici pe Hugo Whoran. De ce?! 

— Aa! afectă colonelul uimirea. Căpitanul s-a ocupat de 
treaba asta. Chestia e aşa că Hugo Whoran, proaspăt ieşit 
din puşcărie, nu s-a astâmpărat, a mai făcut nişte prostii, 
gen huliganisme şi ceva găinării, era căutat de poliţie şi s-a 
ascuns aici, profitând de protecţia doctorului Rotha care-i 
cunoscuse părinţii, erau din aceeaşi localitate. Dealtfel, nici 
nu-l cheamă aşa, numele lui adevărat... 

— Ştiu care-i numele lui adevărat, spuse procurorul. 

— Căpitanul n-a făcut decât să... 

— De ce vă amestecați dumneavoastră în afaceri cărora 
nici denumirea corectă nu vă osteniţi să le-o daţi? 
„Găinării!” M-aţi încurcat îngrozitor! Şi doar v-am prevenit... 

— Domnule procuror, zise rece colonelul, vă rog să vă 
stăpâniţi şi, respectându-vă pe dumneavoastră, să vă 
respectaţi interlocutorii! 

Procurorul înghiţi de două ori în sec şi făcu un gest 
disperat ce s-ar fi putut traduce cu „poftim, de ce-i arde 
lui!” 

— În afară de asta, părerea dumneavoastră era formată 
de ieri, zâmbi răutăcios colonelul, şi mi-aţi impus-o şi mie 
cu multă fermitate, deşi eu nu vă cerusem concluziile, ci 
numai faptele... 

— Trebuia să vă arestez căpitanul, asta trebuia să fac! 
explodă procurorul. 

— Nu puteaţi, zâmbi subţire colonelul, a acţionat în 
legitimă apărare, a avut şi martori. 

— „Legitimă apărare”, aruncă celălalt cuvintele, ştiţi mai 
bine ca mine ce legitimă apărare e aia! Legile noastre nu 
permit... 

— Căpitanul n-a încălcat nici o lege, continuă colonelul să 
se amuze. A acţionat ca un simplu particular în legitimă 
apărare! 

— Căpitanul dumneavoastră e un parşiv şi jumătate! 

— Ce limbaj aveţi, domnule procuror! se miră colonelul 
candid, decis să-l scoată de tot din sărite. În fond, la vârsta 
asta, se gândi el, ar trebui să fie mai stăpân pe nervii lui. 

— Aveţi dreptate, mă scuzaţi, spuse celălalt, dintr-o dată 
calmat, ca şi când ar fi ghicit gândurile colonelului. Dar mă 
încurcă îngrozitor... 

— La ce oră declaraţi ancheta închisă şi comunicaţi 
concluziile oficiale? întrebă colonelul. 

— La unu, răspunse în silă procurorul. Apoi, neputând, 
sau nevrând să se stăpânească, adăugă cu satisfacţie prost 
disimulată. Veţi avea o surpriză. Una dublă! 

— Adică? întrebă iute colonelul. 

— Gata, nu vreau să vă spun nimic! zise procurorul fals 
modest şi, salutându-l cu multă deferenţă, plecă spre 
pavilionul locuinţelor, lăsându-l pe colonel din ce în ce mai 
indispus. 

„Sora Mona, începu el să numere, sora instrumentară, 
doctorul Rodel, frumosul Marcello, procurorul, Sonya Rotha, 
doctorul Tino Rotha...” 

Sora Mona îi era devotată, un devotament de femeie 
bătrână şi sâcâită care nu suportă contrazicerile. Credea că 
doctorul Bob Rotha are s-o ia cu el, se mândrea cu asta... îi 
asuprea şi cam dispreţuia pe cei din jur... să presupunem 
că aflase că doctorul nu avea intenţia s-o ia... ar fi rămas, 
credea ea, de batjocura celor pe care, mai mult sau mai 
puţin făţiş, îi dispreţuise ea... fără familie, fără prieteni, 
neiubită, fără ocupaţie, numai femeile cu familie se bucură 


când se pensionează... nevoită să audă falsele compătimiri 
şi zeflemelile abia ascunse ale celor din jur... o bătrână 
refulată şi... da, cam aşa e, cam fără inimă, mai bine zis, cu 
toată bunătatea dirijată într-o singură direcţie... atât de 
bună faţă de doctorul Bob Rotha încât, călcându-şi 
jurământul meseriei îl mai „ajută” un pic, îi mai strecoară 
din „înţelegere” câte o fiolă de morfină, dând peste cap 
tratamentul sever al medicului curant Sonya Rotha... pe 
asta n-o iubeşte chiar deloc, deloc, şi sugerează lucruri 
ciudate, că nu mai are răbdare, că e curtată de o groază de 
bărbaţi, că a făcut totul dintr-o vină imensă faţă de 
doctorul... E sau nu e în stare o femeie ca sora Mona să-şi 
asigure printr-o moarte, chiar a fiinţei pe care iniţial o 
iubise şi o respectase, să-şi asigure pentru tot restul vieţii 
stima, respectul şi compătimirea celor din jur?! 

Se iveşte o ocazie, Sonya şi Tino Rotha plecaţi la B., criza 
de abstinenţă certificată de atâţia martori... cât despre cele 
necesare, şi le-a putut procura cu atâta uşurinţă! Poate a 
acţionat mai târziu, după ce, împreună cu doctorul Rodel şi 
sora anestezist reanimatoarea au constatat că doctorul e în 
afară de orice pericol... deci asta ar fi trebuit să fie după 
miezul nopţii, până atunci, vizavi stătuseră Tiana şi 
Marcello, bând ceai, în nişă... 

Colonelul oftă adânc şi-şi aprinse o ţigară, încercând să 
nu se enerveze din cauza căpitanului ce nu mai venea, a 
aprobării oficiale ce nu mai venea, a rezultatelor 
expertizelor tehnice ce nu mai veneau pentru că nu erau 
gata, nu fuseseră lucrate la timp din cauza lipsei de curent, 
a verificării alibiurilor ce nu mai veneau... La ce bun să ai 
atâta aparatură în spate dacă nu te poţi folosi de ea?! 

— André, bună dimineaţa, spuse fiică-sa apărută pe 
neaşteptate. Arăta grozav, atâtea ceasuri de somn îi 
prinseseră bine. Unde e Nisip? întrebă ea sărutându-l. 

— De ce? colonelul era bănuitor şi prost dispus. 

— D'aia, bătrâne Andre, am făcut ceva îngrozitor aseară, 
i-am promis că răspund la telefon în locul lui şi pur şi simplu 
am adormit! 

— A, zise el mai calmat, nu-ți face griji, căpitanul se 
descurcă întotdeauna, nu se bazează el pe una ca tine! 

— Cum, „una ca mine”? replică fata ofensată. 

— Aşa, o aiurită somnoroasă, obosită după concert, 
încercă el să dreagă lucrurile. 

— Tu ştiai că Nisip a avut o nevastă? întrebă ea. 

— Ţi-am spus că nu e potrivit pentru tine! strigă el 
enervat. 

— Credeam că ţii la el, strecură fata, dintr-o dată sfioasă. 

— Sigur că ţin, răspunse colonelul, dar nu e pentru tine, 
şi nu din cauza fostei lui căsnicii, doar nu era să ghicească 
existenţa ta! 

— Atunci?! 

— Şi-apoi tu nici nu însemni nimic pentru el, nu vezi?! 

— Asta rămâne de văzut, zise ea cu o veselie ce i se păru 
colonelului complet deplasată. 

„Ba n-ai să vezi nimic” îi promise el în gând, apoi îi dădu 
nişte sarcini precise, ca să scape de ea, o iubea imens, dar 
acum îl scotea din sărite. O trimise să vadă ce e eu spălatul 
câinelui, şi cu un drum să se intereseze dacă are voie, el, 
taică-său, nu câinele, să mănânce ou moale, iar dacă da, 
să-i facă rost etc. etc. Fata plecă, bucuroasă să-i poată fi de 
folos. După zece paşi se întoarse, scotocind în săculeţul ei. 
Îi dădu caietul de şcolar, uitat sub pernă, cu însemnările şi 
planul parterului. 

„Ramolit bătrân ce sunt” se autocaracteriză cu asprime 
colonelul, „încă o chestie de asta, în alte împrejurări şi mi- 
am dat cu firma-n cap! la să vedem mai departe: sora 
instrumentară... Sora instrumentară?! Sora instrumentară... 
de ce l-ar fi putut ucide pe doctorul Rotha? Prostii, pentru 
că a fost de faţă când doctorul mi-a propus o problemă de 
rezolvat... nu, hotărât, chestia asta cade! Deşi, dacă mă 
gândesc mai bine, exact fraza asta a doctorului mi-a dat 
mie impulsul psihologic, motivaţia acestei aşa-zis anchete 
pe care am făcut-o. La ce dracu am făcut-o dacă nimic nu e 
clar? Adică de ce nu e clar? 

Cine mai e? Doctorul Rodel, un tip atât de simpatic, de 
deschis, de sincer, de hotărât, de bun la suflet! Mediul - 


burghezie medie: pian cu coadă şi pisică siameză! Stop! De 
ce e simpatic? Pentru că e deschis, franc, dar n-am verificat 
nimic din ce-a declarat, şi tot ce mi-a spus putea fi 
„ajustat”, fie pentru că face pe îndrăgostitul de propria mea 
fiică pentru a-mi abate mie bănuielile, fie...” 

Colonelul gemu şi se luă cu mâinile de cap. Doctorul 
Rodel avea aceleaşi posibilităţi tehnice ca şi sora Mona; mai 
era şi amănuntul cu atropina, că Bob Rotha i-ar fi spus că 
nu o foloseşte niciodată... dar îndrumarea la lucrările 
ştiinţifice! Astea aduc titluri, renume şi renumele face 
bani... Chiar, unde erau lucrările neterminate ale lui Bob 
Rotha? 

Nici aşa nu mai merge, sunt de văzut mai bine aspectele 
pozitive. La ce fusese colonelul martor direct? La grija şi 
bunăvoința cu care doctorul Rothsa se ocupa de Marc 
Rodel, îi dădea indicaţii, îi verifica ideile. Asta ar fi putut 
şterge totul... Lui Marc Rodiei îi plăceau florile, le cultiva... 
şi ce-i cu asta? O groază de criminali au sentimente gingaşe 
pentru câte ceva ne esenţial... Oare?! 

Cât despre frumosul Marcello, îşi continuă colonelul 
ideile, ei bine, atenţie, aici nu sunt obiectiv pentru că nu mi- 
a plăcut reacţia Tianei, bine, dar de fapt, tânărul ce i-a 
făcut?! Nimic, colosala impresie ce-o lasă, e altă poveste. 
Marcello ştie să mânuiască o seringă, asta e clar, nu ştia că 
moştenitorul direct al doctorului e Jean-Luc, credea că e 
Carla, care îi e complet aservită din toate punctele de 
vedere, râvnea maşina şi eventualele economii ale 
doctorului, doctorul câştiga colosal, indivizi cu psihologia lui 
Marcello n-au nici o reţinere când e vorba de bani. Acuza 
cea mai puternică, însă, i-o adusese Carla refuzând să-l mai 
vadă, îl crezuse, cel puţin pentru început, vinovat de 
moartea fratelui ei! Deci ea ştia că Marcello avusese 
mijloacele tehnice, morfina, atropina, şi ceea ce e mai grav 
pentru o îndrăgostită, îl crezuse capabil de gest! 

Falsul Hugo Whoran, găinarul iubăreţ. II avea cu ceva la 
mână pe doctorul Rotha, asta e indubitabil, de aceea-şi 
permisese atitudinea mai mult decât insolentă faţă de 
Tiana despre care putuse presupune că e prietena 

doctorului... deci până la ora aceea îl crezuse în viaţă... 
atunci ce rost avea să-l omoare, dacă-l şantaja cu ceva? Şi- 
ar fi secat izvorul. Voise doctorul să-i denunțe? Să se scape 
de el cu orice risc? Evrika! tresări colonelul, aici e 
problema! In această direcţie doctorul Bob Rotha voise să-i 
ceară sprijinul! Şi-atunci să-l fi prevenit cineva pe Whoran şi 
acesta să fi luat „atitudine”? Hm... ciudat e că de fiecare 
dată când s-a vorbit de acest individ, s-a făcut referire la 
părinţii lui, care sunt consăteni cu cei doi Rotha... atunci 
legătura trebuie căutată în trecut, înainte de sosirea 
doctorului aici, dealtfel acest Hugo e şi prea tânăr pentru a 
avea rol în afacere, dacă într-adevăr e vorba de ceva din 
trecut... Atunci, implicit sunt amestecați şi Sonya şi Tino, 
mai ales el, pentru că erau nedespărţiţi. Să se fi făcut ei, 
sau numai Bob, vinovaţi cu ceva faţă de bătrânii lui acest 
zis Hugo?! Problema rămâne deschisă până la întoarcerea 
lui Alex Romano. 

Procurorul... o aştepta pe Sonya Rotha care nu s-ar 
mărita cu nimeni până nu l-ar vedea pe Bob vindecat... ăsta 
nu e motiv... apoi e antipatic şi încrezut.. ăsta cu atât mai 
puţin, în schimb nu-şi pierde vremea, dovadă că a ridicat 
toate amprentele, a ajuns şi la firul Whoran... Dar dacă 
vinovată e Sonya Rotha şi el ar avea intenţia să lase totul 
să treacă drept un accident?... iar accidentul e perfect 
verosimil, toţi sunt de acord cu asta. Ba nu, sora Mana nu 
credea în accident... Psihologia şi reacțiile unui 
morfinoman... un paravan comod... Ce-a făcut procurorul 
ieri-noapte?! Dar ce spunea adineaori? Dacă nu-şi ţine firea, 
o să facă o apoplexie, cu gabaritul lui... ce spunea?! că va 
face o anchetă dublă? Asta înseamnă două morţi! Dar nu 
putea să spună aşa ceva! Sigur, a spus „o dublă surpriză”. 
Şi dublă surpriză ce înseamnă? Exact acelaşi lucru, nu? O 
simplă surpriză înseamnă o crimă, pentru că ne-surpriza 
fusese ipoteza cu accidentul, deja enunțată; atunci, în 
ideea asta, o surpriză dublă înseamnă două crime, sau mai 
bine zis o dublă crimă, nu e acelaşi lucru, pentru numele lui 
dumnezeu! O dublă crimă presupune un singur autor! 


Colonelul se ridică şi porni agitat pe alee, cu pasul grăbit 
pe care, dealtfel, trebui să-l potolească imediat! 

Doctorul Tino Rotha revenea abătut, fără îndoială de la 
catafalcul vărului său, înmormântarea urma să aibă loc azi, 
la trei, într-un cimitir de ţară, de după deal. 

— Doctore, îl întrebă colonelul tulburat, doctore, cine-a 
murit? 

— Poftim?! 

— Mă scuzati, îşi reveni imediat colonelul, voiam să spun, 
cine a murit în afară de vărul dumneavoastră? 

— Domnul Mattifas. N-aţi stat prea mult la soare? 

— Nu, zise colonelul serios. Dar înainte, cine-a murit? 

— N-a murit nimeni, de luni de zile, în clinică. Au fost 
aduşi nişte accidentaţi deja decedați pe şosea. Aş putea şti 
şi eu de ce vă interesează? întrebă doctorul intrigat. 

— Sigur, doctore, zâmbi colonelul, încercând să şteargă 
impresia penibilă ce-o făcuse adineaori. Mă gândeam că s- 
ar putea strica reputaţia clinicii... 

— Parcă asta contează acum?! zise doctorul şi făcu un 
gest scârbit cu mâna, îndepărtându-se. 

Doctorul Tino Rotha, îşi spuse Colonelul, văr bun cu Bob, 
crescuţi împreună, ca fraţii, cu coatele tocite pe aceleaşi 
bănci şi cu ochii zgâiţi pe aceleaşi manuale, îşi aleg 
amândoi medicina şi ajung amândoi chirurgi, unul pentru 
că avea chemare, celălalt din spirit de imitație sau din 
dorinţă de parvenire rapidă, e o specialitate bănoasă, 
chirurgia, la un moment dat iubesc aceeaşi fată, asta e 
Sonya, ea-l preferă pe Bob. Ce face Tino în această 
situaţie? nu face nimic, rămâne burlac până în ziua de azi, 
dar are o prietenă... de ce alege Tino un post alături de vă- 
rul lui? Ca să-i ajute să revină la normal? Ca să aibe un 
mentor neoficial? poate că lui nu-i convenea ca doctorului 
Rodel să recunoască nevoia unui mentor; să „crească” în 
umbra lui? a se vedea ce e cu ideile, lucrările şi cercetările 
lui Bob de care profită toată lumea şi, se pare, destul de 
copios Tino, deja cu doctoratul dat, grade, primariat etc. 
Dar dacă sunt nedrept? O muncă susţinută duce deseori la 
rezultate meritorii, acesta e cazul tipic, nu al geniilor. Dar 

ce câştigă Tino din moartea asta? Nimic, pentru că aici sora 
Mona n-are dreptate, Tino n-a rămas burlac din cauza 
Sonyei şi ea nu l-ar lua de bărbat. Ce caraghios! De ce se 
pune astfel problema? De ce trebuie să ia pe cineva de 
bărbat? De la sora Mona citire, ea spunea că Sonya e 
nerăbdătoare şi, conform psihologiei ei, nu putea fi 
nerăbdătoare decât ca să se mărite! Dar poate avea alte 
pricini, postul pe care trebuia să-l ocupe peste o lună, 
educaţia lui Jean-Luc... Sonya nu dă impresia c-ar fi râvnit la 
bunurile materiale ale ex-soţului ei, trebuie să câştige şi ea 
destul... ce-o putea face nerăbdătoare? Dar cine încasează 
asigurarea lui Bob Rotha? Adică nu, aşa ceva e clar că nu 
există, nici o societate de asigurare nu se încurcă eliberând 
poliţă unul morfinoman cu cartelă oficială! 

Dar e absurd, continuă colonelul, amândoi au fost absenţi 
din localitate şi B. nu e chiar „colea”. 

„Aşa ajung unii la casa de nebuni” se autocompătimi 
colonelul, continuând să se târâie de colo până colo, pe 
aleea principală. 

— Domnul Dallat! auzi un țipăt strident ce venea din 
geamul deschis al cabinetului directorului. Era o soră care-l 
chema la telefon. 

— Am onoarea, sunt locotenentul Colmari, auzi el vocea 
afectată a subalternului său. Permiteţi să vă spun ce-am 
aflat: persoana feminină a fost la coafor, la maestrul 
Oliver... poftim? să trec peste? bine... âăă... i s-a făcut o 
şamponare cu Loreal, cum? aţi observat?... da, înţeleg, păi 
atunci ce să vă mai spun... nici consumaţia de la restauran- 
tul... nu vă interesează?! păcat, nu mi-a fost deloc uşor să... 
seara? de la opt şi până la şase dimineaţa n-a părăsit 
camera cumnatei sale, Charlotte... da, mi-a certificat 
proprietăreasa. Dimineaţa a plecat împreună cu persoana 
masculină, în maşina acestuia... da... Ceva mai puţine... 
pentru seară da, a staționat în faţa imobilului nr. 7 din 
strada... maşina, sigur, nu individul, da, certifică patrula de 
circulaţie, era parcată nereglementar... nu vă pot spune 
nimic deoarece e plecată într-un turneu... e baletistă... 
balerină?! da, mă scuzaţi, doriţi să insist?... da, înţeleg şi 


repet: Lorâalul nu e esenţial... sigur că mă gândesc... Ce 
concluzie trag eu?! că vă simţiţi foarte bine, domnule 
colonel, şi asta mă bucură!... nu sunt obraznic, se poate?! 

„Era de aşteptat”, medită colonelul după ce încheie 
convorbirea, „era de aşteptat şi minte ăl de zice că nu mă 
bucur! Injecţii de la distanţă nu s-au făcut încă pe 
mapamond, concentraţia unei fiole e unică, am priceput, 
deci cei doi sunt complet scoşi din afacere. N-am decât să 
accept evidenţa, pentru că, din moment ce toată lumea de 
specialitate găseşte circumstanţele accidentului perfect 
plauzibile, nu văd de ce m-aş încăpăţâna eu să... In fond, ce 
ştiu eu despre psihologia unui morfinoman?! Nimic!” 

Colonelul îşi sprijini coatele pe pervaz şi privi afară. Un 
grup neobişnuit polariza atenţia tuturor: Jean-Luc, Tiana, 
doctorul Rodel şi javra lăţoasă soseau! 

— Fii atent, André, strigă fiică-sa, ce frumuseţe s-a făcut! 
Ce părere ai, bătrâne Andre? 

„Copila asta e complet lipsită de bun simţ” se indignă 
taică-său, dar zâmbi larg, de dragul lui Jean-Luc ce părea 
foarte mândru de ispravă. „Fiule”, îşi aminti el fără voie, 
„vara asta mergem la mare, în sfârşit, tu şi cu mine”... 

Dintr-o dată se linişti, ştiu că el are dreptate şi nu 
procurorul, nici ceilalţi. „Pe dracu, psihologie de 
morfinoman, asta să o vândă cui a mai cumpărat-o!” 

— Bătrâne Andre, îi spuse fiică-sa, intrând fără să mai 
bată la uşă, noi mergem în locuinţa Sonyei, să uscăm 
câinele la radiator, să nu răcească. N-ai voie ou moale, pa! 
şi închise uşa. 

— N-ai voie, pa! mormăi înciudat colonelul, dar atunci ce 
am voie? Asta nu i-a venit în minte să întrebe! 

„Auzi, dublă surpriză! Domnul Mattifas a spus...”. Sună în 
disperare, trebuie să vină cineva când se suna din cabinetul 
directorului! 

— Am auzit, am auzit, îi spuse o soră morocănoasă, cu 
ochii roşii, intrând fără nici o grabă. Luaţi degetul de pe 
buton că se aude în tot pavilionul! Ce doriţi? Colonelul 
refuză să se enerveze şi se hazardă: 

— Eşti prea frumoasă soră, ca să umbli cu ochii înroşiţi! 

— Nu primesc nici un compliment în timpul serviciului şi 
ochii mei înroşiţi nu vă dau dreptul să fiţi necuviincios! 

La absurditatea replicii, colonelul nu avu altceva de făcut 
decât să izbucnească în râs. 

— De ce, domnişoară, credeţi că... 

— Hai, gata, lăsaţi-mă, îl întrerupse ea, spuneţi-mi ce 
doriţi şi repede, că mă aşteaptă omul legii! 

Colonelul deveni brusc foarte interesat şi vulgaritatea 
ostentativă a fetei nu-l mai preocupă pe moment. 

— Tocmai, spuse el, încercând să găsească o breşă, 
tocmai, doar nu vreţi să vă prezentaţi aşa, plânsă şi 
nervoasă, să nici nu vă daţi seama ce-i spuneţi! Haideţi, 
beţi un suc, puneţi-vă o compresă, ceva... 

— Ce vă pasă dumneavoastră? cedă ea, totuşi, şi acceptă 
să se aşeze pe scaunul indicat de colonel. 

— Nu mai pot, sunt zăpăcită complet, mărturisi ea, am 
plâns toată noaptea, ca o nebună... 

— Se vede, constată blând colonelul. Aţi ţinut la doctorul 
Rotha? 

Fata oftă, era într-adevăr frumuşică deşi cam grosier 
modelată. 

— Şi ce legătură poate stabili procurorul între acest 
sentiment şi moartea doctorului? insistă el. 

— Nici una, zise ea cu o mirare sinceră, nici nu-l 
interesează accidentul doctorului Rotha, l-a clasat, el vrea 
să ştie de ce a murit domnul Mattifas! 

Colonelul, care sunase tocmai pentru că voise să stea de 
vorbă cu cineva care ştia amănuntele decesului domnului 
Mattifas, se cruci în gând de norocul ce-l avusese. Servi fata 
cu o portocală pe care tocmai o dezghioca, evident, nu 
avea suc, nu-i pregătise nimeni, apoi cu o ţigară, pe care ea 
o refuză. 

— Mulţumesc, spuse ea ceva mai îmblânzită, de ce aţi 
sunat? 

— N-are importanţă, minţi el căutând rapid un motiv, ăă, 
ceva în legătură cu dieta mea, dar este timp după ce 
reveniţi. Trebuie să daţi o declaraţie, ceva? 


— Habar n-am, mărturisi ea, că ce-am ştiut, i-am spus 
ieri. 

— Eu credeam că domnul Mattifas a murit de bătrâneţe, 
lansă el. 

— Sigur că de bătrâneţe, oftă fata, l-am regretat, că era 
simpatic, dar... 

— Atunci?! o readuse colonelul la ce-l interesa. 

— Atunci, treaba e aşa că domnul Mattifas făcea un 
tratament şi ultima injecție i-am dat-o chiar eu. Făcea nişte 
injecții de întărire, strofantină cu glucoză concentrată avea 
cordul slăbit, ca la vârstă aia şi... 

— Şi n-a putut suporta injecţia? 

— Dimpotrivă, zâmbi asistenta amuzată de neştiinţa lui, 
injecţiile respective, câte una pe zi, aveau tocmai rolul să-i 
întărească inima... 

— Atunci de ce a murit? se miră colonelul. 

— Tocmai asta vrea să ştie şi procurorul, zise fata. A 
murit că n-a mai avut zile, d'aia! Parcă moartea lui mai 
contează, când moare unul ca doctorul Rotha! 

— Văd că sunteţi foarte necăjită... 

— Doctorul Rotha declară ea, era om bun, m-a scăpat din 
nişte buclucuri, şi eu, orice-ar zice unii despre mine, sunt în 
stare să simt recunoştinţă pentru cine merită! 

— Şi procurorul îşi închipuie că în zăpăceala generală aţi 
făcut vreo greşeală? riscă Dallat. 

— N-am făcut nici o greşeală, se încăpăţână fata. 
Făcusem injecţiile tuturor celor ce aparţineau de mine, nu 
mai rămăsese decât bătrânul. M-am întors în oficiu şi am 
făcut amestecul acolo, nu puteam să greşesc, erau ultimele 
două fiole rămase pe tavă. M-a văzut toată lumea, că se 
mutaseră la noi, aici eraţi deja dumneavoastră, camera de 
gardă era sigilată, stăteau toţi în oficiul surorilor, şi doctorii 
Tino Rotha şi Rodel şi Sonya Rotha, şi sora Mona, toţi! 

— De ce n-aţi făcut amestecul la patul bolnavului, nu aşa 
se obişnuieşte? 

— Ba da, dar bătrânului nu-i făcea plăcere să asiste la 
preparative şi-l cruţam şi noi, cât puteam... 

— Domnişoară, nu vă faceţi nici o problemă, îi spuse 
colonelul, conducând-o spre ieşire, lucrurile sunt foarte 
clare, fiţi calmă... 

Din nou în capul scărilor, colonelul privea nostalgic aleea 
centrală: nu venea nici o maşină! Incepuse să se cam 
lămurească, acum, cu injecţiile, şi regretă că o pusese pe 
noră-sa pe drumuri, în starea ei! Unul din telefoanele de ieri 
fusese prea pripit! Poate nici Paul nu putuse să-şi ia liber, la 
ei e acum plin sezon. Dar de ce nu mai sosea căpitanul? li 
simţea lipsa mai mult ca oricând! l-ar fi plăcut să discute cu 
el nişte aspecte... să afle datele noi... Aşa, trebuia să-şi tot 
învârtă gândurile de unul singur, în prostie... 

Mohorâtă dar cu ţinuta dreaptă, doctoriţa Sonya Rotha 
revenea de undeva. Colonelul îi ieşi înainte, cât putu de 
repede, şi o puse la curent cu ocupaţia fiului ei. 

— Mai bine, spuse ea, asta îi va abate puţin atenţia. 

— Imi daţi voie să vă conduc? o rugă Andre Dallat, şi apoi 
îi povesti şi ei împrejurările în care îl cunoscuse pe fostul ei 
soţ, arătându-i părerea de rău pentru ceea ce se 
întâmplase. 

— Nu vreţi să stăm puţin? îi propuse el în dreptul băncii 
rămase libere. 

Ea acceptă. Colonelul o examina discret, cu o curtoazie 
spontană. Calificativul care i se potrivea cel mai bine era 
cel de „chipeşă”. Deşi întristată, Sonya Rotha părea să 
suporte cel mai bine dintre toţi pierderea doctorului Bob 
Rotha. 

— Aud că domnişoara Carla Rotha e într-o stare foarte 
proastă, avansă el. 

— Are aceeaşi structură psihică şi fizică pe care o avea 
Bob, spuse încet Sonya Rotha, sunt labili, conformaţia 
psihică a Lottei nu rezistă prin forţe proprii unui şoc de tipul 
acesta, e slabă aşa cum era şi Bob... 

— De ce v-aţi risipit anii cei mai frumoşi cu el? întrebă 
colonelul, riscând. 

— De ce?! murmură ea cu tristeţe. De ce?! Ce rost mai 
au acum poveştile vechi? 


— Poveştile vechi le generează pe cele noi, strecură 
colonelul. 

— Nu, de data asta s-a terminat, răspunse ea cu gândul 
parcă aiurea. Domnule Dallat, dumneavoastră aţi auzit de 
„afacerea Cassi?” 

Colonelul îşi tortură în van memoria, numele nu-i spunea 
nimic. 

— Eu sunt fiica lui, continuă ea, sunt Sofia Cassi. 

Colonelul îşi mărturisi neştiinţa. 

— Nu e de mirare, spuse ea fără să pară mirată, eo 
poveste veche, petrecută imediat după război în..., şi numi 
un mare oraş dintr-o ţară vecină. 

Cassi fusese casier principal la o mare bancă particulară. 
Era un om vesel, deşi câştiga prost, suferea de o mulţime 
de boli şi nici nu mai era prea tânăr. Tânără era nevasta lui 
căruia îi promitea marea eu sarea, fără să fi reuşit să-i ofere 
încă nimic, avea şi scuze, fusese război, fuseseră greutăţi... 
Crezu că a prins marea ocazie a vieţii lui atunci când fu 
introdus într-o afacere de speculă de imobile, era mare 
harababură după război, iniţiată de întreprinderea unde 
lucra. Interese în afacere aveau şi alţii şi, mânat de un 
imbold pe care, mai târziu, fiică-sa nu reuşise să-l 
înţeleagă, Cassi se hotărî să profite. Erau mulţi bani la 
mijloc, interese serioase, un om ce ştie manipula conturi şi 
cifre ar fi putut face avere... credea Cassi. Hotărî să ia o 
parte a afacerii pe cont propriu şi deveni neloial nu numai 
faţă de municipalitate şi faţă de firma la care era angajat, 
dar şi faţă de organizaţia clandestină, o organizaţie 
semiteroristă cum erau destule în vremurile acelea tulburi, 
cu care intrase în combinaţie. Descoperit, evident, n-a fost 
cruțat, şi cum ştia prea multe... Sofia avea 11 ani când, într- 
o seară, o seară de coşmar, i-a fost dat să facă primul ei 
pansament... Împuşcat, într-un colţ întunecos de stradă 
dosnică, tatăl ei mai găsise forţa să ajungă până acasă, îi 
ceruse iertare şi o rugase să ducă o viaţă demnă... cum 
pierduse prea mult sânge, muri la scurtă vreme, fără a 
obţine la rândul lui, iertarea soţiei sale. A urmat o perioadă 
de groază... 

Evocând-o, după atâţia ani, Sonya Rotha frisonă. Poliţia, 
serviciile economice, ziarele, reporterii şi fotografii, 
presiunile din umbră ale teroriştilor clandestini, pentru că 
afacerile lui Cassi nu fuseseră clarificate şi lipseau mari 
sume de bani, pentru toate părţile... toate astea şi mai ales 
oprobiul public căruia doamna Cassi nu-i rezistase... 
Dragostea ei se spulberase şi făcea tot ce putea să o 
determine pe Sofia să trăiască noile ei sentimente, aşa că, 
încet-încet, fetiţei ajunsese să-i fie groază şi de cuvântul 
„tată”. Până la urmă, sfidând opreliştile oficiale, fugind de 
amenințările din umbră, doamna Cassi hotărî să emigreze, 
or, treaba asta se putu face numai clandestin. 

— Aşa am ajuns aici, şi din Sofia am ajuns Sonya, încheie 
femeia. 

Colonelul continua să păstreze tăcerea de teamă ca 
printr-o replică prost plasată să nu o îndepărteze pe Sonya 
Rotha de subiect. 

— Eram copil bun, învăţam bine, continuă ea, dar n-am 
avut niciodată voie să fiu prima, n-aveam voie să atrag în 
nici un fel atenţia asupra numelui ce-l purtam! Era fals, 
doar! Nu eram decât două emigrante clandestine şi ani de 
zile n-am avut altă grijă decât să trecem neobservate, 
şterse, să fim neînsemnate! 

Aveau cerinţe materiale modeste şi le făceau faţă pentru 
că, neloial faţă de toată lumea, Cassi fusese loial faţă de 
interesele viitoare ale fiicei lui şi avusese grijă să-i depună, 
pe cifru, o sumă - vai, cât de mică faţă de cele neclarificate 
- la o bancă serioasă. Sofia, devenită Sonya, hotărî să ducă 
o viaţă demnă, pe propriile ei picioare şi astfel ajunse stu- 
dentă la medicină. Începuse să uite spaimele copilăriei, să 
iasă din complexele care-o apăsaseră atâţia ani, avea 
succese, era apreciată, visa o carieră mare... 

— Într-o toamnă i-am cunoscut pe Tino şi pe Bob, atât de 
asemănători, atât de veseli, de buni! Are să vi se pară 
curios, poate, dar Bob era cel care avea succesul mare, nu 
numai la studii, dar şi în societate... avea întotdeauna după 
el o droaie de fete! Mie îmi plăcea însă Tino, poate mai 
puţin strălucitor, îmi plăcea atât de mult încât am hotărât, 


cu toată sinceritatea vârstei, să calc porunca mamei şi să-i 
spun cine sunt eu de fapt. Nu concepeam o iubire cu 
secrete... 

— ŞI... i-aţi spus? întrebă colonelul. 

— Da... i-am spus. Mama avusese dreptate, nu eu. 
lubirea n-a rezistat, Tino a dispărut un timp, nu înainte de 
a-mi spune că eram fiica unui escroc şi că mă strecurasem 
prin fraudă „dar cine ştie pentru cât timp” în mijlocul unui 
popor care nu era al meu, într-o ţară unde ocupam un loc 
ilegal. El n-avea nevoie de complicaţii, el voia să facă o 
carieră cinstită... Şi, de fapt, avea dreptate, nu eram eu 
fiica unui escroc condamnat din toate părţile? Nu ocupam 
eu un loc fraudulos într-o ţară care nu era a mea, de 
origine?! Numai că, după atâţia ani, ajunsesem să mă simt 
în ţara mea, nu voiam să fiu eliminată, nu voiam să-mi 
pierd locul pe care eram pe cale să-l câştig... Mama şi cu 
mine eram în delict faţă de legi... îmi imaginam urmările... 
eram destul de năucită să nu mă gândesc la perioada de 
prescripţie... În disperare de cauză, i-am spus totul lui Bob 
şi el... el a hotărât să mă salveze! A fost o căsătorie 
ciudată, am avut doar răgazul să-mi strâng actele mele... 
false! Tino a revenit, nici azi nu ştiu unde dispăruse! după 
trei săptămâni, să-mi ceară iertare pentru laşitatea lui. Era 
deja tardiv, eram tânăra doamnă Rotha, dar nu purtam 
numele lui, ci al vărului lui! Cu alt curaj, mama şi cu mine 
ne reglementarăm situaţia în faţa autorităţilor. N-a fost aşa 
de greu cum ne închipuisem, culmea era că se ştia de noi, 
nu comisesem nici un delict, avusesem o comportare 
onorabilă, în fine, ne-au înţeles şi, după mulţi ani, am putut 
respira uşurate! 

Căsătoria mea a fost ciudată - Bob mă luase din 
bunătate şi eu îl luasem de frică - ciudată, dar nu 
nefericită! Descopeream un prieten adevărat, începeam să- 
| iubesc, aşteptam un copil, renunţasem la studii, nu mai 
voiam să fiu doctorul Sonya Rotha, îmi era destul că eram 
doamna doctor Roberto Rotha! Credeam că Bob şi copilul 
ce se născuse îmi vor umple toată viaţa! Atunci s-a 
petrecut ceva ciudat cu Bob şi poate eram şi eu prea tânără 

ca să ştiu ce să fac exact. Credea el că o căsnicie bazată pe 
compromis, ca a noastră, n-are şanse de supravieţuire şi eu 
nu reuşeam să-i arăt destul de bine că începusem să-l 
iubesc şi că în fiecare zi mă simţeam tot mai legată de el?! 
Îmi venea să râd amintindu-mi că-mi plăcuse Tino şi-i eram 
aproape recunoscătoare pentru laşitatea lui, datorită căreia 
îl găsisem pe Bob! Eram o mamă fericită, ştiam că fiul meu 
are să fie mândru de tatăl lui, că nu va trece niciodată prin 
ce-am trecut eu! 

Şi pe urmă, într-o bună zi, ne-am despărţit, nu era prea 
complicat să desfaci o simplă căsătorie civilă ca a noastră, 
nu făcusem una religioasă. Mă gândesc că e vina mea, nu 
trebuia să accept nici în ruptul capului, dar când eşti tânăr 
ai ambiţii ciudate, mândrii caraghioase. Între timp, Bob 
reuşea din ce în ce mai bine în carieră, avea un viitor 
strălucit şi-l merita! Dar eu?! Cu permisiunea lui Bob 
păstrasem numele lui. Trebuia din nou să mă străduiesc să 
devin doctorul Sonya Rotha, aşa că mi-am reluat studiile, 
nu eram nici eu lipsită de calităţi. Între timp mă mai 
dezmeticisem, să ştiţi că nu eram nefericită, nu, deloc, atât 
eram de convinsă c-am să-mi recuceresc fostul bărbat, c- 
am să-i dovedesc că, deşi îl luasem de frică, ajunsesem să-l 
iubesc! Dar n-a fost aşa, lui Bob i s-a întâmplat o nenorocire 
şi nu eu am fost cea care să-l ajut, atunci când el avea 
nevoie de ajutor! L-a găsit, ajutorul ăsta, la Tino, nu la 
mine. Singura mea scuză e că nu ştiam nimic, dar asta n- 
are valoare, trebuia să bănuiesc, pentru că-l iubeam. Pe 
urmă, el a plecat, a renunţat la tot şi a venit aici... aşa cum 
îl ştiţi... Tino l-a urmat, Bob fusese totul pentru el, ţineau 
mult unul la altul, se aveau mai bine ca fraţii... dar n-a 
putut face nimic pentru el! 

Atunci, de îndată ce-am putut, am venit. Au fost nişte ani 
lungi aceştia, lungi şi grei. Nu se mai punea problema să-mi 
recuceresc bărbatul, nu, aş fi fost fericită să-l readuc pe 
omul Bob Rotha la linia de plutire, la normal. El făcuse ceva 
pentru mine, voiam să fac şi eu ce puteam... şi eram aşa de 
aproape de victorie! Voiam ca el şi fiul lui să fie mândri unul 
de altul, un copil trebuie să fie mândru de tatăl lui! 


— Are de ce să fie mândru, murmură colonelul. 

— Nu, zise ea cu amărăciune, când va fi mai mare va afla 
adevărul, dacă nu cumva îl întrevede de pe-acum... va afla 
că tatăl lui a murit dintr-un accident pe care-l putea evita 
dacă ar fi... 

— Sunteţi prea aspră, spuse încet colonelul, faptul că lua 
morfină... 

— Nu faptul că lua morfină, pentru numele lui dumnezeu! 
strigă ea, apoi reveni la tonul scăzut: Nu pentru că era 
morfinoman, ci pentru că n-a vrut să depăşească un prag... 
Poate că aveţi dreptate, sunt aspră şi nedreaptă, dar atâtea 
sentimente contradictorii mă stăpânesc! Sunt vinovată că 
am lipsit... 

— Aţi plecat pentru că-l credeati în siguranţă? 

— Sigur, murmură ea, dar aflu că m-a înşelat, nu-i fac o 
vină, dar eu ştiam că e la o doză mult mai mică decât s-a 
constatat la autopsie şi când colo... De aceea şi-a injectat 
conţinutul a patru fiole... Nu, nu pot să-i fac o vină, era încă 
bolnav şi eu credeam, el mă făcuse să cred prin zeci de 
semne, că e deja sănătos! Eu sunt cea vinovată! 

— E greu să luptaţi de una singură! 

— Da, e greu, şi lumea te judecă rău, mărturisi ea oftând, 
până şi cei mai apropiaţi oameni mi-au pus beţe-n roate 
dintr-o bunătate rău înţeleasă, din dragoste pentru Bob... 

— Un specialist eminent ca el! 

— Amândoi au fost minunat înzestrați şi amândoi atât de 
slabi, în momentele de încercare! Asta li se trage de la tatăl 
lor, zise Sonya Rotha şi atunci colonelul pricepu că 
„amândoi” sunt Bob şi Carla. Poate nu ştiţi că Lotte e un 
adevărat talent în matematici? A crescut ca o floricică la 
margine de drum, şi de-odată ne-am trezit că ea, studentă 
în anul | participă cu o contribuţie originală la un congres! 
Şi totuşi, astă-iarnă, când s-a certat cu Marcello, a venit 
aici, n-a spus nimănui nimic şi-a făcut o tentativă de 
sinucidere! 

— Sper că n-aţi alinat-o cu morfină! scăpă Dallat. 

— Nu, zise ea zâmbind trist, nu, fusese de învăţătură 
experienţa cu Bob. 

— Doctorul o iubea mult, cred. 

— Da, cu o dragoste aproape maladivă pentru că se 
născuse din remuşcarea de-a o fi uitat atâţia ani. El care 
era aşa de bun, devenea egoist şi rău când era vorba de 
Lotte. Uite, de exemplu, nu-l putea suferi pe Marcello... 

— Şi nu-i de înţeles? 

— Nu din cauza banilor, dacă la asta vă referiţi. Bob nu 
câştiga rău, şi împărțea totul în trei: Jean - Luc, Lotte şi el. 
Dar băiatul acesta, atât de frumos, atât de înzestrat, 
provine dintr-o familie de diabetici, el însuşi, crezându-se 
scăpat, în realitate a atins deja o formă uşoară, sigur, 
curabilă, dar de dus ani de zile, dacă nu toată viaţa, şi Bob 
nu voia s-o vadă pe Lotte legată de un suferind... 

— Aha, zise colonelul, înțelegând altfel acum unele 
lucruri. 

— Unde sunt lucrările doctorului? întrebă colonelul. 

— In seiful lui, zâmbi doctoriţa unei amintiri. Mă întreb 
cum o să le scoatem, eu l-am obligat să le închidă acolo, eu 
cu Marc, l-am supravegheat amândoi, şi acum că a murit şi 
domnul Mattifas, nu mal ştie nimeni cifrul... Seiful era un 
cadou de la domnul Mattifas, bietul bătrân, ţineau unul la 
altul... 

— Ce nenorocire i s-a întâmplat doctorului? zise încet 
colonelul ca pentru el. 

— Acuma pot să vă spun, zise femeia, e aproape 
incredibilă, nici eu n-am aflat-o decât acum câteva luni, mi- 
a povestit Bob, într-o seară. Acum zece ani, la G., Bob 
operase şi făcuse o greşeală profesională absolut de 
neînțeles în cazul lui, uitase o pensă în abdomenul unui 
bolnav. Operația fusese foarte reuşită, se părea că 
bolnavului îi merge bine. Bob fusese obligat să lipsească 
două zile din localitate şi în absenţă a izbucnit scandalul. 
Mai bine-zis a fost înăbuşit înainte de-a izbucni, de Tino, 
care, din fericire, a fost pe fază, a redeschis abdomenul, a 
distrus radiografiile făcute... l-a comunicat totul lui Bob, la 
întoarcere. Reacţia lui a fost îngrozitoare şi în disperare de 
cauză i s-a administrat o morfină. Din nenorocire... a prins. 
Nu s-a mai întâmplat nimic, pentru că bolnavul s-a restabilit 


complet, nici nu ştia că i s-au făcut două intervenţii! Numai 
Bob nu şi-a mai revenit, niciodată! 

CAPITOLUL XII 


— Vă rămân foarte recunoscător că mi-aţi vorbit atâta, 
spuse colonelul privind ţintă în ochii viorii ai Sonyei Rotha. 

— Dimpotrivă, murmură ea trist, eu vă port recunoştinţă 
că m-aţi ascultat, la un moment dat povara dusă de unul 
singur devine prea grea şi trebuie împărţită cu cineva, şi 
sunt lucruri pe care nu le poţi spune nici măcar propriei 
mame... S-ar putea să nu ne mai vedem, după ce veţi pleca 
de aici... 

— A, nu! zise colonelul cu vioiciune, din moment ce vă 
mutaţi amândoi la B.! Nu se întâlnesc pe toate drumurile 
oameni adevăraţi şi am de gând să încerc să vă câştig 
prietenia, a dumneavoastră şi a fiului dumneavoastră, pe 
orice căi! 

— Vă mulţumesc, spuse ea simplu, şi-i zâmbi. 

— Tată, tată, se auzi o voce de femeie. Intoarseră 
amândoi capul. 

— E nora mea, exclamă colonelul ridicându-se, omiţând 
să-şi numească şi fiul, deşi, veneau amândoi pe aleea 
principală. 

— Am crezut că nu mai ajung, spuse noră-sa, obosită, 
lăsându-se greu pe bancă. Era însărcinată şi dădea 
impresia că nu mai are mult până să nască. Eşti bine, tată? 

— Foarte, spuse el sărutându-i fruntea asudată de care i 
se lipiseră şuviţele bretonului. 

Făcu prezentările şi pe urmă rămase cu mâna Mariei în 
mâna lui. Ţinea mult la ea şi-i părea nemaipomenit de rău 
că o pusese pe drumuri, în starea asta. li adusese o ocazie 
până la poartă, Paul nu conducea, şi ei trebuiseră să 
străbată pe jos tot drumul din şosea până aici. 

— Sunt un socru iresponsabil, se acuză colonelul. 

— Ţi-am adus un plic, spuse lunganul de Paul, fiul său, 
stai că ţi-l dau imediat. Stătea în picioare, în faţa lor, 
stângaci ca-ntotdeauna, neştiind unde să depună ghiveciul 


învelit în foaie albă, ca să poată căuta plicul, scăpându-şi 
ochelarii cu lentile groase pe alee, mormăind într-una: „o 
secundă, o secundă”. 

Sonya Rotha îi luă floarea din mână, colonelul îi ridică, 
icnind, ochelarii şi nevastă-sa, Marie, anunţă cu vocea ei 
clară că plicul e la ea, aşa că Paul se trezi fără nici o treabă, 
cu mâinile lungi atârnându-i pe lângă trunchi. Colonelul 
suspină neauzit. 

Paul îi adusese ultima lui realizare, era foarte mândru de 
ea fiind „premieră mondială”. Desfăcu, dintr-o dată abil, 
hârtia ce învelea ghiveciul, erau acolo nişte flori de gheaţă, 
albastre! 

— Ei, ce ziceţi? zise Paul modest. 

Doctoriţa se entuziasmă formidabil şi-l lăudă peste 
măsură, declară că i-l trimite pe Marc Rodel, mare amator 
de flori, care va leşina când va vedea micuţele flori 
albastre! 

Previziunea ei nu fu departe de adevăr. Sosiţi în fugă, 
Marc Rodel şi Tiana se întrecură în laude. Tânărul doctor se 
interesă îndeaproape de toate şi Paul, bucuros, îi dădea 
lămuriri. Marie se odihnea cu capul pe umărul colonelului, 
zâmbind în neştire, ca toate femeile însărcinate ce se simt 
bine. Tiana sufla peste florile gingaşe, ca şi când ar fi vrut 
să le sărute. Colonelul simţea că-nnebuneşte! 

— Însă e absolut necesar nisip sărat, Fără el, se fâsâie 
totul, spunea, a treia oară, Paul. 

— Ei, vezi! exclamă Marc Rodel. N-am studii, dar am 
intuiţie în materie de flori. Uite, şi eu mi-am adus trei saci 
de nisip sărat pentru straturile de sub geamuri! Vreţi să 
vedeţi? Şi dacă vreţi să veniţi şi în seră... 

Doctorul şi cei doi fraţi Dallat plecară împreună să 
examineze realizările cu care doctorul se lăuda atâta. 
Colonelul îşi conduse nora în cameră, era plăcut şi cald 
acolo, şi o culcă fără voia ei, îngrijorat. 

— O secundă, să dau un telefon! se scuză el. O căută pe 
Adine-cea-severă, care-l anunţă că Alex Romano pornise 
spre el, cu o parte din rezultate, şi că într-o jumătate de oră 
vine şi ea cu restul. 

— Bine, zise el, dar să-mi spui acuma un singur lucru, ce 
era pe disc? Sărat, zici? Bravo, încheie convorbirea, ca şi 
când ar fi fost meritul Adinei că pe discul spart fuseseră 
găsite urme de nisip sărat! 

Îşi răsfăţă nora cu ce mai găsi bun din lucrurile aduse de 
căpitan şi-i povesti nelămuririle lui în legătură cu fiolele de 
morfină. Avea o încredere desăvârşită în bunul simţ al 
Mariei, fusese farmacistă într-un laborator la fabrica de 
medicamente, înainte de a se mărita. Ea îl ascultă cu ochii 
larg deschişi, părând preocupată doar de lămâia pe care o 
sugea. 

— Dacă tu, tată, înclini spre a considera moartea 
doctorului drept un asasinat, atunci ar fi normal să încerci, 
din punctul de vedere al asasinului, unul robot, evident, să 
vezi care e modalitatea cea mai sigură. Or, aia pe care o 
presupui tu, are prea multe fisuri! Nu e sigură, nu e comodă 
deloc! Să-l găsească pe doctor adormit, să-i mai facă o 
injecție fără ca el să protesteze, să nu-l vadă nimeni... Nu e 
prea complicat? N-ar fi mai simplu să pună la îndemâna 
morfinomanului o fiolă ultraconcentrată?! 

— Dar se poate? Mi s-a spus că nu e de cât un tip de 
concentraţie! zise colonelul întrevăzând o cu totul altă cale. 

— Se poate, spuse ea, uite, se iau, să zicem, cinci fiole, 
se deschid, se lasă să se evapore lichidul de fond, nu te 
interesează pe tine acuma compoziţia exactă, nu?, rămâne 
pe fund morfina concentrată, din cinci fiole se strânge totul 
în una, se relipeşte gâtul tăiat, e simplu, merge la o flacără 
de gaz, şi gata! De ce patru fiole când e mai „comod” cu 
una?! 

— E complet ameţitor ceea ce-mi spui tu, murmură 
colonelul, şi arăta, într-adevăr, ameţit. 

— Dar măcar ţi-e de folos? întrebă noră-sa storcând 
ultima picătură de lămâie. Tată, morcovi n-ai? 

— Am mere. 

— Nu e acelaşi lucru, zâmbi ea. 

— Sigur că nu, sigur că nu, spuse el absent, gândindu-se 
la cu totul altceva. Dar ca să fie sigur că morfinomanul 
alege exact fiola aceea... 


— Trebuie să fie ultima dintr-un set, zise Marie. Fie, dă-mi 
un măr dacă n-ai morcovi. 

Maşinal, colonelul începu să-i curețe un măr şi să i-l dea 
tăiat în bucățele mici. 

— A, şi mai este o chestie, adăugă noră-sa după un timp, 
e destul de posibil ca Tiana să aibă dreptate susţinând că a 
auzit un strigăt, ştii, există un antidot, se numeşte 
nalorfină, are exact acţiunea contrară morfinei, se foloseşte 
şi în dezintoxicaţii. Are un efect îngrozitor. Presupune că 
doctorul tău, peste criza lui de abstinenţă, îşi mai adaugă 
efectul unei nalorfine, atunci ajunge capabil de orice... 

— Adică? 

— Să se dea cu capul de perete, să se arunce de la etaj... 
nu e glumă, intoxicația cu morfină, tată! zise ea serios. Sau, 
dacă are altă fiolă la îndemână, să şi-o facă rapid. Toată 
chestia e că nu-şi mai dă seama de superconcentraţie, 
pentru moment se simte ca şi când ar fi luat doza normală, 
în condiţii normale, adică atunci când nu e în criză.” 

— Bine, dar de ce nimeni de aici nu s-a gândit la 
explicaţia aceasta atât de simplă? 

— Nu e chiar aşa de simplă, zâmbi ea, mi-e mie la 
îndemână pentru că am lucrat toată ziua cu fiole, cu probe, 
ştii tu. Apoi, tu mi-ai spus că existau patru fiole golite, nu? 
În plus, am rămas cu impresia că, exceptând o soră, nimeni 
nu avea nici cel mai mic gând în direcţia aceasta... 

— Deci eu pot să-mi închipui că doctorul a venit să-şi 
facă injecţia, a luat întâi nalorfina şi apoi şi-a mai făcut încă 
o fiolă... Vezi tu, încă nu se leagă treaba! Există, clar, patru 
fiole golite de morfină şi nici una de nalorfină, cât despre 
atropină... adică stai puţin... 

— Tată, îl întrerupse Marie, nici ciuperci n-ai? Aş mânea 
ciuperci cu brânză iute! 

Colonelul începu să râdă, mângâindu-i mâna transpirată. 

— Spune-mi, reveni el la ale lui, ce e aia strofantină? La 
ce foloseşte? 

— Cu glucoză concentrată, de pildă, se foloseşte pentru 
stimularea activităţii cordului în diverse... 

— Se poate muri din asta?! 

— Ei, tată, zise ea pe gânduri, dac-ai şti din câte se poate 
muri! Uneori şi dintr-o picătură de apă chioară! Pe cât e de 
rezistent, organismul uman e pe atât de slab... lasă, îmi dau 
seamă că azi nu te interesează consideraţiile de ordin 
general. Da, în combinaţie cu florat de..., într-adevăr, 
strofantina provoacă stop cardiac... 

— Nu, mormăi colonelul, nu se poate, doar ştia că 
bătrânul ceruse autopsie la G., nu merge... 

— Floratul de... nu lasă urme în organism, zise noră-sa, 
nu se poate detecta la autopsie. Dar tu de câte morţi te 
ocupi aici? Cine-a mai murit? 

— Nu, nu, refuză el să-i răspundă, n-are nici o 
importanţă. Tu cât mai ai până naşti, Marie? 

— Vreo trei săptămâni, răspunse ea. Ţi-am fost de vreun 
folos tată? Mă tot frământam pe drum... 

— Ai o minte de aur, o lăudă el şi dacă rezolv ceva, e 
numai datorită ţie. Eşti foarte obosită? 

— Nu, deloc, minţi ea. 

Colonelul hotărî că locul ei nu e aici, unde urma să fie 
dezvăluit un asasinat (cel puţin) pe de o parte, iar pe de 
alta, lumea se pregătea de o înmormântare, aşa că fu 
foarte fericit să-l vadă sosind pe Romano. Umplând toată 
camera parcă, mişcându-şi fără astâmpăr trupul bine legat, 
căpitanul ardea de nerăbdare să rămână singur cu Dallat. li 
spusese doar din prag: „Whoran are un rol clar, dar e un fir 
lateral” şi se oprise, la semnul de tăcere al colonelului. 

— Tiana, spuse colonelul când fiică-sa reveni cu Paul şi 
cu doctorul Marc Rodel, voi trei mergeţi acasă, nu vă 
grăbiţi, vă opriţi în A. şi mâncaţi ceva, ciuperci, morcovi şi 
alte bunătăţi... 

— De ce? începu fiică-sa. 

— O fi şi mama îngrijorată, zise colonelul. Când ajungeţi 
îmi daţi un telefon. 

— Bine, tată, acceptă ea cuminte, trăgând cu coada 
ochiului la pântecul cumnatei sale. Chiar că aveam şi eu 
poftă să mănânc ceva bun... 

Marie chicoti şi se ridică, destul de sprintenă, de pe pat. 


— Am plecat, anunţă Tiana vioi, ne vedem în cinci minute 
la maşină, eu fug să-mi iau rămas bun de la doamna Rotha 
şi de la Carla. lar tu, fii cuminte, se adresă ea colonelului, 
nu te mai agita atâta, şi vezi să nu răceşti, la plimbarea de 
seară! 

In fine, rămas singur, colonelul scoase un suspin de 
uşurare. Era unu fără cinci minute când căpitanul reveni şi-l 
anunţă cu gura până la urechi că „onor familia” a demarat 
cu bine. 

— Ei, acum să stăm de vorbă! zise el bine dispus, sunt 
sigur că putem da de firul corect. 

— Nu mai e nevoie, spuse moale colonelul, l-am găsit 
adineaori, şi, dacă aş fi fost puţin mai atent, rezolvam toată 
problema de azi-dimineaţă! Dar aşa e când îmbătrâneşti, 
judeci mai greu. 

— Patroane, eşti mare! exclamă satisfăcut căpitanul. 
Spune-mi... 

Dar tocmai atunci sosiseră o groază de persoane, 
procurorul, doctorii Rehm, Tino Rotha, Rodel, frumosul 
Marcello cu Carla, şi sora Mona. Căpitanul trase draperiile, 
lăsând lumina să se filtreze prin perdelele subţiri. 

— E ora unu, declară sec şi prost dispus procurorul. Ne- 
am gândit să vă rugăm să participaţi şi dumneavoastră la 
comunicarea concluziilor la care am ajuns, chiar dacă în 
mod oficial nu aveţi de-a face cu cazul... 

Colonelul îi întinse hârtia adusă de noră-sa. Era o 
aprobare excepţională pentru a se ocupa de elucidarea 
circumstanțelor morţii doctorului Bob Rotha. 

— Şi mai bine! spuse procurorul fără a se vădi câtuşi de 
puţin supărat. V-aţi formulat vreo părere? 

Colonelul rupse o foaie de hârtie din caietul de şcolar şi 
scrise ceva. Procurorul acceptă ideea, scrise şi el un rând, 
pe o pagină scoasă dintr-o agendă. Erau urmăriţi în tăcere 
de cei de faţă, fiecare cu altă expresie. Schimbul hârtiuţelor 
împăturite avea ceva teatral, nefiresc. 

— Mă duc s-o aduc pe Sonya, se ridică doctorul Tino 
Rotha. 

— Nu, am rugat-o eu să nu vină, anunţă alb procurorul, 
stai jos Tino, pentru ea e mai bine acum să stea cu copilul. 

Cei doi despăturiră fiecare hârtiuţa celuilalt, aveau, şi 
colonelul şi procurorul, expresii impenetrabile. Se priviră o 
clipă în ochi. 

— Pe căi diferite, începu procurorul cu o voce stinsă de 
tot, domnul Dallat şi cu mine am ajuns la aceeaşi concluzie. 
Dânsul are căderea oficială să se ocupe de acest caz, aşa 
că îl rog să înceapă. 

Colonelul îl privi lung şi înţelese perfect starea de spirit a 
procurorului. Incepea să aibă pentru el respect şi simpatie. 

— Doctorul Roberto Rotha |, începu colonelul a decedat 
în cursul nopţii de... 

Recapitula datele cunoscute de toată lumea, reaminti 
presupunerea accidentului şi aparențele care permiteau 
interpretarea respectivă. 

— Dar n-a fost aşa, continuă el după ce se uită pe rând la 
ascultătorii săi, şi reţinu expresia fiecăruia. In realitate, 
doctorul Bob Rotha a fost victima unui asasinat înfăptuit cu 
premeditare. Roberto Rotha Il, sunteţi autorul acestui act 
care vă privează, printre altele şi de calitatea de medic. 

— Dar cum e cu putinţă! strigă indignat Tino Rotha, 
sărind ca împins de arc din fotoliul în care stătea. Leon 
dragă, se adresă el procurorului, noi suntem prieteni, cum 
poţi permite una ca asta?! E o absurditate... 

— Stai jos, Tino, zise procurorul încet, acuma pre- 
făcătoriile nu mai au nici un rost. 

Fu o clipă de rumoare generală şi, deşi nimeni nu-şi 
schimbă locul, Tino Rotha părea, în fotoliul său, izolat 
complet de ceilalţi. Intră Adine, care-şi dădu seama de 
situaţie într-o fracțiune de secundă. Fără nici o vorbă, aşeză 
pe birou teancul de poze, pus într-o anvelopă portocalie. 
Căpitanul îi făcu semn şi ea dădu din cap că a înţeles. Işi 
puse un teanc de foi în faţă şi începu să noteze ce se 
spunea. 

— lată constatările mele, reluă colonelul, şi, dacă doriţi, 
puteţi să aduceţi corectări sau completări, după cum, în 
limitele legii, puteţi să nu declaraţi nimic până la ancheta 


oficială, la procuratură. Doctorul Bob Rotha, intrat în criză 
de abstinenţă, din motivele pe care le cunoaştem acum, se 
repede în camera lui, pentru a-şi face, în sfârşit, doza. Nu 
avea intenţia să-şi injecteze mai mult decât conţinutul unei 
fiole, sunt convins de asta. După primele clipe îşi dă seama 
că a fost înşelat, că fiola pe care o spărsese şi al cărui 
conţinut şi-l injectase nu conţinea morfină, ci altceva, poate 
nalorfină, poate, pur şi simplu, apă distilată! Intr-o stare de 
nervi de nedescris - Tiana îl auzea din baie, dar asta dum- 
neavoastră n-aveţi cum s-o prevedeţi - doctorul găseşte 
forţa să taie gâtul ultimei fiole pe care o mai avea în micul 
lui seif, poate înnebunit la gândul că nici aceea nu e bună! 
Dar era, era prea bună, o fiolă cu o concentraţie de 
aproximativ patru ori mai mare decât una obişnuită! Poate 
ne daţi mai târziu detalii despre modul cum aţi realizat-o?! 
Pe moment, doctorul nu realizează nimic altceva decât o 
senzaţie de bine de care avusese mare nevoie, dar deja, 
spune fiica mea, începuse să se mişte greoi. El pleacă, 
dându-şi seama că nu poate rămâne în propria lui cameră 
şi, automat, se îndreptă spre camera de gardă, după ce 
făcuse un popas de câteva clipe în propria lui baie. De ce?! 
Înclin să cred că aruncase la coş, bine învelite, fiolele golite. 
Mi s-a spus că era foarte atent în păstrarea aparenţelor. Era 
aproximativ ora zece şi şase, şapte minute. Tiana, reintrată 
în baie, îl aude revenind, dar ea se înşelase, nu era el, eraţi 
dumneavoastră, Tino Rotha. Aţi sosit de la B., pe ascuns, nu 
vă văzuse nimeni, pentru că ştiaţi că scadenţa era în seara 
aceea, dumneavoastră cunoşteaţi cifrul casei de fier şi 
avuseseţi grijă să puneţi înăuntru cele două fiole 
schimbate! Nu l-aţi găsit în cameră, fusese şi un schimb de 
gardă de care nu ştiaţi, aţi ieşit, cu tot riscul, pentru că în 
baie fiica mea fredona şi în cameră erau hainele ei, v-aţi 
lămurit că ceva nu e în ordine! Cum a fost mai departe? Aţi 
văzut poate uşa camerei de gardă întredeschisă?! Aţi avut 
curajul s-o deschideţi singur?! Mă rog, aţi intrat. Vărul 
dumneavoastră era trântit pe pat, căzuse deja într-un somn 
nefiresc, datorat dozei în exces. Aţi făcut ceva ce vă 
propuseseţi, doar de asta eraţi revenit din B., i-aţi introdus 


186 


picăturile de atropină în ochi, ştiind că la un eventual 
control, care a şi avut loc, pupila doctorului va fi găsită 
normală şi că nimeni nu va crede că a folosit atropină! N-o 
folosea niciodată, tocmai să se poată sustrage unui 
eventual accident, era conştient doctorul Bob Rotha de 
limitele în care se mişca, folosind morfina! Şi nu voia să 
moară, avea motive puternice care-l legau de viaţă, ştiaţi 
asta, nu?! 

Totuşi, pupila normală trebuia justificată! Aţi hotărât să 
lăsaţi sticluţa cu atropină, nu chiar la vedere, să n-o vadă 
cei ce vor controla somnul doctorului, dar nici prea 
ascunsă! Aţi apăsat degetele doctorului pe sticluţă... 

— Într-adevăr, amprentele digitale ale lui Bob există, zise 
procurorul, cu o voce ce părea să vină de departe... 

— În schimb, interveni Adine, nu există nici una în jurul 
mânerului uşii dulapului suspendat unde a fost pusă 
sticluţa! 

— E firesc, reluă colonelul, doctorul atârna prea greu ca 
să puteţi să-l ridicaţi şi să-i apăsaţi degetele, pe uşa 
dulapului. Poate nici nu v-aţi gândit, nu ştiaţi că fusese 
proaspăt frecat şi presupuneaţi că, de fapt, e plin de 
amprente vechi, ale tuturor medicilor care făcuseră de 
gardă în ultima vreme. În fine... ce v-a mai rămas de făcut?! 
Să aruncaţi la coş, mai bine zis în găleata emailată, tip 
spital, cele patru fiole de morfină, pregătite de mult, ne veţi 
spune mai târziu când, tocmai în scopul acesta! 

— Dar e absurd, e incalificabil ce faceţi! spuse doctorul 
Tino Rotha. Chiar dac-aţi accepta că aş fi fost capabil de o 
asemenea faptă, e cu neputinţă de dovedit! Nu eram în 
localitate... 

— Ba da, doctore, spuse căpitanul, există un martor. 
Patroane, continuă el adresându-se colonelului, cum pozele 
nu erau gata, m-am repezit la pompa aceea de benzină să- 
ţi verific presupunerea cu fata despre care presupuneai că, 
prea gătită fiind, o întinde de la slujbă! Am găsit-o, şi ea 
zicea că nu, dimpotrivă, a rămas de serviciu toată noaptea, 
în locul altuia. Cum eu mă făceam că n-o cred, şi-a amintit 
că a făcut plinul unei maşini în care era şi cineva cunoscut, 


doctorul Rotha! Asta, spunea ea, a fost în jurul orei nouă şi 
un sfert... 

— Nu cunosc nici o fată de la benzină! strigă Tino Rotha. 

— Vă cred, zâmbi ameninţător căpitanul, altfel aţi fi 
coborât din maşina în care făceaţi autostopul. Dealtfel, şi 
fata a făcut o confuzie, ea fusese pacienta lui Bob Rotha 
pentru o mică intervenţie şi era chiar mirată că n-o mai 
recunoaşte! Ea l-a recunoscut pe doctorul Bob Rotha, nu pe 
Tino Rotha, dar confuzia ei nu e singulară, vi se întâmpla 
des, nu? 

— Am fost la B., gemu Tino Rotha, pot să certific... 

— Da, aţi fost, fu de acord colonelul, v-aţi lăsat maşina în 
faţa locuinţei balerinei, a fost văzută toată noaptea, dar 
dumneavoastră aţi făcut un tur de forţă şi aţi revenit aici... 

— Dar nu e adevărat! 

— Ei, atunci mă lăsaţi să continui? întrebă colonelul 
retoric. Aţi fi vrut să ieşiţi din camera de gardă, treaba era 
terminată, dar nu se mai putea, erau voci şi paşi pe coridor. 
Ce-aţi făcut oare? La îndemână era baia camerei de gardă, 
aţi intrat tocmai la timp pentru că sosise doctorul Rodel, 
apoi alergase după sora Mona, apoi reveniseră amândoi cu 
asistenta anestezist-reanimatoare! Aţi avut poate emoţii, 
dar ei n-au intrat în baie... Mă rog, aici se pot prezenta şi 
variante, poate că n-aţi apucat să puneţi sticla cu atropină 
în dulap şi nici fiolele în coş, oricum, aţi avut destul timp 
după aceea, pentru că din camera de gardă nu mai puteaţi 
ieşi! Fiica mea şi doctorul Rodel stăteau de vorbă pe 
coridor. Trebuia însă să ajungeţi neapărat în camera 
doctorului! V-aţi amintit că trebuiau înlăturate urmele 
adevărate ale drogării, cele două fiole aruncate de doctor în 
baie, în coşul de resturi! 

Data trecută, baia fusese ocupată, era Tiana acolo. Acum 
Tiana era pe coridor, dar drumul nu mai era liber! Aţi fost 
obligat să ieşiţi pe geam, sperând poate că tot pe geam 
veţi intra în camera doctorului! Aşa aţi făcut, într-adevăr, 
nu vă văzuse nimeni şi, odată ajuns în camera doctorului, 
aţi controlat întâi micul seif! Aţi luat, probabil cu această 
ocazie, bruioanele lucrărilor ultime ale doctorului şi, nu ştiu 

de ce, aţi pus o scrisoare în loc. Sau poate era? Şi v-aţi 
gândit totuşi să lăsaţi ceva?! 

— Ce monstruozitate! gemu doctorul Tino Rotha. 

Ceilalţi tăceau, sora Mona îşi ştergea lacrimile ce-i 
lunecau pe obrajii ofiliţi, doctorul Alfred Rehm îşi luase 
capul în mâini, Marc Rodel îşi muşca degetul arătător, 
Marcello, mai frumos ca oricând, privea în gol fără să-şi dea 
seama de impresia pe care o produsese asupra Adinei. 
Carla plângea şi ea. Căpitanul acceptase muteşte o ţigară 
de foi oferită de procuror şi, întorcându-se la locul lui, în 
trecere, îl strânsese afectuos şi înţelegător de umăr. Faţa 
rozalie a acestuia devenise foarte palidă, îl privea pe Tino 
cu o expresie de mirare îndurerată. 

— Da, e o monstruozitate, acceptă colonelul, dar vă 
aparţine în întregime. Uite cum a fost, reluă el firul 
expunerii, domnul Mattifas care îşi făcea „plimbarea de 
seară” în geam - ce păcat că n-am sesizat de la început ce 
tip de plimbare făcea bătrânul domn! - v-a văzut intrând pe 
geam în camera în care el ştia că e fiica mea. Ea fusese, nu 
cu mult timp înainte, să vadă ce fac eu, bătrânul domn n- 
avea de unde să ştie că rămăsese pe coridor, credea că v-a 
lăsat pe dumneavoastră pe geam, să petreceţi noaptea cu 
ea! Mi-a împărtăşit şi mie presupunerea lui, refuzând să-mi 
dea numele bărbatului cu care fiica mea petrecuse o parte 
din noapte. Mărturisesc cinstit că problema nu m-a lăsat 
indiferent şi l-am bănuit întâi pe Marcello, (Marcello zâmbi 
jignitor, Carla nu reacţionă, căpitanul strânse din dinţi iar 
Marc Rodel se foi pe scaun), apoi, în urma desfăşurării 
evenimentelor cu care vă voi pune imediat la curent, am 
fost convins că bătrânul se înşeală, că-l văzuse pe Whoran, 
intrând şi ieşind! Am făcut această greşeală numai pentru 
că presupuneam că a văzut pe cineva intrând pe uşă, nu pe 
geam! Or, bătrânul domn nu-şi părăsea patul decât pentru 
a se rezema puţin de fereastră! Să revin, deci. Aţi controlat 
seiful... 

— Îmi daţi voie, interveni Adine. Nu există decât 
amprentele lui Whoran pe seif. 


— Fireşte, încuviinţă colonelul, completarea e binevenită, 
deşi în demonstraţia mea nu mai aduce nimic. Aţi şters 
atent seiful, convins că înainte de-a fi cercetat oficial va fi 
atins de multe mâini... 

— Nu e asta, zise slab doctorul Tino Rotha, nici nu 
credeam că va fi cazul unei cercetări... eu... nu voiam să-l 
omor pe Bob... eu... 

— Voiaţi numai să-i provocaţi o nouă recidivă, nu-i aşa? 
întrebă neutru colonelul, nevoind să sublinieze importanţa 
replicii doctorului Tino Rotha. 

— Da, zise acesta, şi m-am înşelat asupra dozei... 

— Să presupunem, acceptă colonelul. V-aţi înşelat pentru 
că nu mai eraţi la curent cu adevăratul stadiu la care 
ajunsese Bob Rotha, el se ferea de dumneavoastră şi nu 
voia să ştiţi cât de departe ajunsese pe calea vindecării! Nu 
mai voia să-l „ajutaţi”, ca de atâtea ori, în decursul acestor 
ani! După cum nu mai voia nici „ajutorul” sorei Mona, 
desigur, acordat din cu totul alte considerente! 

— Vreţi să reveniţi la mersul evenimentelor? interveni 
procurorul. 

— Sigur. Deci, aţi şters seiful şi aţi intrat în baie pentru a 
subtiliza, presupun eu, cele două fiole goale pe care le 
aruncase Bob. Dar, din nefericire, rămâneţi blocat în baie 
pentru că în cameră intrase Whoran! Nu puteaţi risca să vă 
vadă, trebuia să aşteptaţi să iasă, or tipul nu pleca, aştepta 
încăpățânat sosirea doctorului! Atunci, în aşteptare, 
Whoran îşi pune mâinile pe seif, poate voise să-i controleze, 
cert e că nu l-a deschis... 

— Permiteţi, interveni căpitanul. Whoran încerca să-l 
şantajeze pe doctor pe tema viciului lui, bazându-se pe 
faptul că acum câţiva ani, înainte de a intra în puşcărie, îi 
furnizase un lot de fiole, provenit dintr-un furt, considerat 
atunci minor, dintr-o farmacie, mai bine-zis un depozit de 
medicamente. Zic „minor”, pentru că fuseseră furate atunci 
cantităţi mari de medicamente preţioase şi se crezuse că 
morfina fusese luată în marea grabă, printre altele. leşit din 
puşcărie, Whoran comite alte delicte şi, în disperare de 
cauză, se refugiază aici, contând şi pe tăcerea doctorului şi 

pe banii pe care spera să-i obţină. El se baza pe faptul că 
doctorul  comisese o ilegalitate, acum câţiva ani, 
cumpărând, cu bani grei, dealtfel, morfina furată. 

— Aşa e, aprobă scurt procurorul. Dar doctorul mă 
pusese deja la curent pentru că se săturase să mai poarte 
după el... mă rog, voise să termine cu toate 
compromisurile. De aceea, explică el căpitanului, m-aţi 
încurcat, cu intervenţia dumneavoastră! 

— Imi pare rău, se scuză căpitanul, dar o merita. 

— Să revin, reluă colonelul. Whoran se instalează în 
cameră, fumează ca la el acasă, mă rog. Fiica mea revine 
numai la miezul nopţii, stătuse de vorbă cu Marcello 
(căpitanul îşi îngustă ochii şi atunci colonelul făcu o 
completare)... şi cu Carla, care voise, poate, să mai 
vorbească doctorului... Deci fiica mea revine şi se sperie 
îngrozitor la vederea lui Whoran, care dealtfel se poartă cu 
o insolenţă revoltătoare. Până la urmă îl dă afară şi vrea să 
intre în baie, să se spele pe faţă! Bănuiesc, sunt sigur că aţi 
trecut prin momente „grele”, singura precauţie pe care aţi 
putut s-o luaţi a fost să deşurubaţi becul, să nu fie lumină! 
V-aţi lipit de zid şi aţi fost tot timpul la câţiva paşi de ea, 
care se spăla în chiuvetă, la lumina indirectă ce venea din 
vestibul! In fine, fata reintră în cameră, deschide fereastra 
pentru că nu suporta mirosul mentolat al ţigărilor lui 
Whoran, dar se teme să se culce, rămâne în fotoliu, cu lu- 
mina aprinsă, ascultând un disc şi, aşa, adoarme mai 
târziu... Vă amintiţi ce mi-aţi spus azi-dimineaţă când, la 
întrebarea dumneavoastră, v-am răspuns că Tiana mai 
doarme?! 

— Da, spuse foarte palid doctorul Tino Rotha. 

— Vedeţi? reluă colonelul. „Să se odihnească şi ea, ca 
lumea, în pat”, de ce doctore? Pentru că noaptea trecută aţi 
trecut pe lângă ea, adormită în fotoliu! De unde ştiaţi lucrul 
acesta? La dorinţa mea, fata păstrase absolută tăcere 
asupra întâmplărilor nopţii, eram la curent doar eu şi mai 
pe urmă, căpitanul. Eraţi obligat să ieşiţi iar pe geam, 
pentru că ea, fricoasă, acum încuiase uşa şi, mai mult, o 
blocase cu un scaun. Dar geamul era deschis, nu era o 


problemă ieşirea, parterul nu e prea înalt. Aţi sesizat faptul 
că aţi călcat un disc? Probabil că da, v-aţi şi temut ca fata 
să nu se trezească, norocul ei că la vârsta asta are somnul 
profund! Aţi lăsat urme în şanţurile discului, ori nisip sărat 
nu există decât în faţa ferestrelor, unde doctorul Rodel 
cultivase flori de gheaţă! Discul fusese văzut întreg de fiica 
mea, după plecarea lui Whoran, şi oricum, acesta nu 
intrase pe geam, nu trecuse prin straturi! Când aţi sărit jos, 
în sfârşit liber, aţi fost din nou văzut de domnul Mattifas, 
bătrân fără somn, plantat iar în geam! Putea fi ora unu şi 
jumătate spre două. Abia aţi mai avut timp să ieşiţi în 
şosea, să prindeţi o ocazie, să ajungeţi la B., dar aţi ajuns 
bine, la şase eraţi deja în faţa casei Charlottei Rotha, unde 
înnoptase Sonya Rotha. 

Aţi avut sau nu o surpriză găsindu-l mort pe vărul 
dumneavoastră?! Rămâne să se stabilească ulterior dacă 
ceea ce aţi făcut dumneavoastră a fost numai o tentativă 
pentru recidivarea doctorului Rotha... personal înclin să 
cred că aţi premeditat asasinarea lui, şi mă gândesc la 
amănuntul cu sticla de atropină şi la dispariţia ciornelor 
lucrărilor din seif... mă rog, nu e treaba mea, pe moment să 
mai insist. L-aţi găsit deci mort, aţi fost, ca şi toţi ceilalţi 
îndurerat, l-aţi cunoscut pe căpitanul Romano, aţi vorbit cu 
procurorul, vechi amic, aţi aflat cum, obligat la două 
operaţii, şi spărgându-şi din greşeală fiola zilei, doctorul a 
intrat în criză de abstinenţă... Credeaţi că norocul v-a 
favorizat, nu? garda schimbată, criza... fiola spartă... poate 
v-aţi dat şi seama că fără aceste evenimente pe care nici 
nu le prevăzuserăţi, de fapt, el n-ar fi luat morfină din 
depozitul „secret”.... poate v-aţi consolat şi cu gândul că 
„soarta” a fost de vină?! 

Din nefericire, bătrânul domn Mattifas vă face o aluzie la 
preocupările dumneavoastră nocturne, crezând că face 
bine, că vârsta îi dă dreptul să moralizeze... V-a cerut poate 
să fiţi om de onoare şi să mă anunţaţi?! Şi apoi era şi cam 
jenant faptul că ştia cifrul seifului, fusese doar al lui. Mă 
întreb cum l-aţi aflat dumneavoastră?! Şi când?! De câte ori 
i-aţi ajutat vărului dumneavoastră să recidiveze?! 

Bătrânul lua strofantină cu glucoză concentrată, înlocuind 
glucoza cu florat de..., injecţia provoacă stop cardiac şi nu 
lasă urme detectabile la autopsie. Asistenta medicală, 
autoarea injecţiei, avea deja renumele de zăpăcită, şi acum 
nu mai era nimeni s-o scoată din bucluc! Totuşi, mă feresc 
să afirm că aţi făcut substituirea de fiole... 

— S-a făcut, de azi-dimineaţă, zise moale procurorul, 
inventarul medicamentelor intrate de luni, pe secţie, 
lipseşte o fiolă de florat de..., sau mai bine zis, e trecută în 
scripte cu un scris necunoscut, că ar fi fost folosită de un 
bolnav care neagă să fi primit vreo injecție în intervalul 
respectiv! Aspectul acesta mai rămâne de cercetat, în orice 
caz. 

— Nu vă mai obosiţi, declară doctorul Tino Rotha, trecând 
de la intonaţia speriată la cea ironică. E aşa cum aţi 
presupus! 

— Aş vrea să ies, spuse doctorul Marc Rodel. 

— Încă nu, îl opri aspru căpitanul. 

Doctorul Alfred Rehm gemu încetişor, sora Mona exclamă 
în neştire: 

— De ce? De ce?! 

— Am putea şti şi de ce, răspunse colonelul, acum, când, 
în mare, ştim cum, şi în mod exact cine. Dar pentru asta ar 
trebui să ne întoarcem demult, în copilărie, nu-i aşa, 
doctore Tino Rotha? 

Aţi fost mereu doi şi mereu ai doilea, adevărat?! Poate nu 
v-a deranjat prea mult, la început, era şi profitabil, nu? 
mereu în nimbul de strălucire a celuilalt, la şcoală, în 
societate, la spital... La un moment dat puteaţi fi şi 
identificaţi, ca valoare, vreau să zic, numele unuia atrăgea 
automat pronunţarea numelui celuilalt.... nici nu era jenant, 
nu-i aşa? era acelaşi nume. Bob avea o mare bunătate 
sufletească, era incapabil să conceapă răutatea, şi unde? la 
cel pe care-l considera mai mult decât un frate, un alter 
ego! Era fericit să fiţi împreună, să vă ajutaţi unul pe altul, 
poate nu-şi dădea seama câte făcea pentru 
dumneavoastră, poate-şi dădea, şi se bucura să vă poată fi 
de folos?! Greşesc mult?! 


— Nu, răspunse surd Tino Rotha. 

— Nu vreau să spun că dumneavoastră eraţi o nulitate, 
nu, departe de mine gândul acesta, eraţi un om obişnuit, cu 
destulă putere de muncă să puteţi reuşi şi singur dacă n-aţi 
fi fost nărăvit de boala orgoliului, măcinat de ambiţii cărora 
nu le puteaţi face faţă! Şi, în orice caz, reuşita 
dumneavoastră, prin forţe proprii, nu se putea compara cu 
cea a lui Bob, natură mult mai înzestrată, o excepţie de 
mare valoare. 

Intr-o zi, intervine ceea ce aţi considerat dumneavoastră 
„trădarea” lui. Nu suportaţi şocul mărturisirii fetei iubite, o 
părăsiţi, dar nu prevedeţi că ea va ajunge sub protecţia 
chiar a lui Bob! 

— Am greşit, da, mărturisi Tino Rotha, mi-a fost frică şi- 
am pierdut-o, dar o iubeam şi-am mai iubit-o mulţi ani 
încercând s-o recâştig! 

— Ai iubit-o! exclamă scârbit procurorul. 

— Să revin la meserie, zise colonelul deja foarte obosit. 
Căsătorit, Bob nu vă mai „ocrotea” chiar atât, şi prima 
dovadă a fost că după terminare, el începe să urce treptele 
ierarhiei medicale universitare, în timp ce dumneavoastră 
efectuaţi doar stagiaturi obişnuite! Ziceţi că aţi vrut s-o 
recâştigaţi, dar cum?! Nu, nu cred că pe ea aţi vrut s-o 
recâştigaţi, ci pe el, voiaţi să intraţi din nou în nimbul lui de 
specialist deja reputat! Nu v-a reuşit figura cu denunţul 
identităţii Sofiei Cassi, aşa-i?! Nu prevedeaţi urmarea?! 

M-am tot referit la „problema” pe care voia doctorul Bob 
Rotha să mi-o dea s-o rezolv. Crezusem la un moment dat 
că e în legătură cu Whoran, văd acum că nu, o luase deja în 
vedere procurorul. Oare nu asta voia să afle Bob Rotha? 
Identitatea celui care acum 13 ani a ameninţat liniştea 
Sonyei? Ca persoană particulară, era convins că nu are 
acces la informaţie, poate îşi închipuia că aş putea să i-o 
obţin eu? Am s-o obţin, pentru mine, doctore Tino Rotha, vă 
rog să fiţi convins! Merită să cercetez? Da sau nu?! 

— Nu, murmură Tino Rotha devenit apatic. 

— Ei bine, asta n-a mers, dimpotrivă, cei doi păreau şi 
mai legaţi, se descopereau unul pe altul şi se iubeau. 


194 


Aşteptau un copil şi în acest trio viitor Tino chiar că n-ar 
mai fi avut nici un loc! Ce-aţi făcut, doctore, ce-aţi făcut? 
De ce-şi părăseşte Bob mica lui familie? De ce? 

— Nu ştiu, răspunse doctorul. 

— Nu-i adevărat! ţipă Marc Rodel, nu-i adevărat! Abia 
acum îmi explic eu nişte lucruri pe care nu le înţelesesem 
niciodată! 

— Aţi insinuat, frăţeşte, nu-i aşa, că nu poate fi sigur de 
paternitatea copilului?! 

— AŞ fi vrut atât de mult să fie al meu! murmură de 
departe doctorul Tino Rotha. Mi-e greu să vă explic, dar eu 
o voiam înapoi pe Sonya, fie şi cu acest preţ... 

— Şi apoi, toată înscenarea aia, cu pensa uitată în 
abdomenul bolnavului, pentru că n-a fost decât o 
înscenare, nu-i aşa?! continuă furios colonelul. 

— Pe jumătate, recunoscu Tino Rotha. 

— Ce înscenare? întrebă procurorul. 

— Am să vă spun mai târziu, îl amână colonelul. Restul e 
cunoscut de toată lumea. Într-un moment de mare 
slăbiciune, să nu uităm că se vedea lovit în meserie după 
ce se văzuse lovit în sentimentele lui familiale, într-un 
moment de criză deci, Bob Rotha acceptă o morfină. 
Probabil nici n-aţi visat la o „continuare” atât de frumoasă, 
dar aţi ştiut să profitaţi imediat de ea. Bănuiesc că Bob 
Rotha se mai zbătea să scape, la un moment dat a părăsit 
totul, s-a refugiat aici dar l-aţi urmat! Cu siguranţă însă că 
Bob nu bănuia rolul dumneavoastră, vă credea iubitor şi 
devotat... 

— Eram! se încăpăţână doctorul Tino Rotha. Nu puteţi să 
pricepeţi... 

— Ba pot, ripostă violent colonelul. Ce-aţi gândit când aţi 
văzut-o şi pe Sonya Rotha instalată aici?! V-aţi mai făcut 
proiecte în legătură cu ea?! 

— Un timp, murmură doctorul. 

— Dar era complet inutil, şi până la urmă aţi înţeles că 
iubirea ei de fată pentru dumneavoastră murise în clipa 
când i-aţi strigat că e fata unui hoţ şi că profită de o ţară 


străină?! Că trecuse alt prag, ca soţie a lui Bob şi ca mamă 
a fiului lui?! 

— Da. 

— Dar mai rămânea Bob, continuă colonelul aspru, mai 
rămânea mintea şi puterea lui de muncă, trebuiau 
exploatate de cineva şi, lăsând fărâmiţe şi pentru 
„Ccolective” v-aţi însuşit partea leului?! 

— Aici am şi eu multe de zis, interveni procurorul cu 
vocea lui stinsă, nu prea mai e mult timp, avem o 
înmormântare azi, dar să ştiţi că problema doctorului Bob 
Rotha mă preocupa de mult. Era o valoare şi valorile, 
multe, puţine, câte avem, trebuiesc ocrotite, eu sunt dator 
să le ocrotesc... Ne cunoaştem de mulţi ani, Tino, continuă 
el abătut, eşti un om vesel, dezinteresat în toate direcţiile 
în afară de meseria ta, şi n-am vrut mult timp, în virtutea 
prieteniei noastre, să văd evidenţa, să fiu sincer nici n-am 
văzut-o până ieri... Luptam alături de Sonya şi de doctorul 
Rodel, care poate ni s-a alăturat inconştient, să-l scoatem 
pe Bob, să-l apărăm de el însuşi şi încă de cineva... şi acel 
cineva erai tu, Tino... Recunosc, într-adevăr, devotamentul 
tău faţă de el şi de fosta lui nevastă sărea în ochi, oricui, 
era temeinic clădit pe fapte presărate de-a lungul anilor... 
Dar la un moment dat, doctorul Bob Rotha începuse să se 
trezească... să o vadă cu alţi ochi pe Sonya, evident, nu ca 
o viitoare soţie, acesta ajunsese, în atâţia ani, un capitol 
încheiat ci ca pe un prieten adevărat, şi, ce e mai 
important, să se preocupe de fiul lui... E un aspect delicat 
aici, Tino, şi multe pot fi iertate, dar nu crimele împotriva 
copiilor... 

Procurorul se ridică, arătând că el considera discuţia 
încheiată. Era afară o maşină care-l aştepta pe doctorul 
Tino Rotha, pentru că el, procurorul, voia să participe, 
alături de Sonya şi de fiul ei, la înmormântarea lui Bob. 
Doctorul Tino Rotha ceru voie să treacă prin apartamentul 
lui şi procurorul aprobă, dându-i un om să-l însoţească. Unul 
după altul, tăcuţi, îndureraţi şi furioşi, părăsiră cabinetul 
directorului sora Mona, doctorii Rodel şi Rehm, cei doi 
tineri. Aveau să participe şi ei la înmormântarea doctorului. 

— Vă mulţumesc, zise procurorul, înainte de-a pleca şi el. 
Vă mulţumesc că aţi vorbit în locul meu, nu ştiu dacă mă 
înţelegeţi... 

— Sigur că vă înţeleg, îi răspunse colonelul strângându-i 
mâna, nu vă faceţi nici o problemă, noi suntem combatanți 
pe aceeaşi parte a frontului... 

Procurorul strânse mâna Adinei şi a căpitanului care-l 
privea în ochi, şi plecă, gras şi mototolit, cu servieta lui 
elegantă sub braţ. 

— Acasă cu voi, spuse colonelul celor doi colaboratori ai 
lui, acasă şi la treaba care vă aşteaptă. 

— Mă întreb ce facem cu astea, zise Adine-cea-severă, 
arătând vraful de poze la care muncise atâta. Vor fi folosite 
la proces?! 

— Hm, făcu Dallat. 

— Nu va fi nici un proces, drăguță domnişoară, râse lipsit 
de orice veselie, căpitanul. 

Şi într-adevăr, nu avu loc nici un proces. În drum spre 
oraş, doctorul Tino Rotha muri fără ca cineva să-şi dea 
seama, păruse, de la început, doar ghemuit în colţul 
maşinii. 

— Cianură, zisese medicul legist, după ce-i aruncă prima 
privire. 


EPILOG 


Colonelul îşi tinu cuvântul şi se duse cu Tiana la noul bar 
„Bum-bum”, e adevărat, nu peste o lună, ci peste trei. 

— Credeam că m-aţi uitat, îi spuse Pierrot, barmanul, 
ceva mai înfloritor decât îl văzuseră ultima dată, în localul 
staţiei de benzină din micul orăşel de provincie. 

— Se poate, Pierrot?! replică ofensat colonelul. Să ne 
uităm noi, între noi, vechii prieteni? N-am uitat nici ce ne-ai 
promis! Ceva cu totul şi cu totul... Dar mai aşteptăm două 
persoane... 

— Pe cine? întrebă Tiana iute, ne era vorba că stăm noi 
doi? 

— O surpriză, fata tatii, zâmbi el. O lăsă singură la masă 
şi se duse la bar să-i aducă farfurioara cu măsline, deja 
pregătită de Pierrot. 

— Ce mai e nou? întrebă acesta. 

— Nimic, răspunse colonelul, şi apoi repetă: nimic. 
Plecăm mâine, toată familia să facem o tură prin Spania. 

— Foarte bine, încuviinţă Pierrot, doar e plin sezon. 

Prima persoană aşteptată sosi, era doctorul Sonya Rotha. 

— Ah, André, ce surpriză frumoasă mi-ai făcut, strigă 
Tiana, şi apoi se aruncă de gâtul femeii. 

— Ba surpriza frumoasă e pentru mine, zâmbi aceasta, şi 
era cu adevărat bucuroasă că-i vede. Răpitorul 
dumneavoastră de serviciu vine într-o clipă, dă cuiva un 
telefon. 

— Asta nu poate fi decât Nisip, zise Tiana şi păli 
îngrozitor, nu-l mai văzuse de la scurta şedere la clinica din 
A., căpitanul lipsise din ţară. 

Colonelul vorbea Sonyei Rotha, urmărind cu coada 
ochiului reacţia fetei. 

Căpitanul sosi imediat. Foarte bronzat, cu părul scurtat, 
era parcă altul. O cicatrice subţire, nu de mult vindecată, se 

întindea de la colţul ochiului stâng şi i se pierdea pe 
tâmplă. 

— Ce mult ai slăbit, spuse Tiana privindu-l ţintă. 

— De dorul tău, glumi el, dar Tiana şi colonelul simţiră că 
nu era o glumă. 

— Ce frumoasă te-ai făcut, continuă el. 

— De dragul tău, răspunse ea, pe acelaşi ton. 

Pierrot le aduse într-adevăr ceva grozav, era o salată de 
fructe, stropită din belşug cu ceva bun. 

— O foaie de trandafir cu un strop de rouă, zise Tiana 
neadresându-se nimănui anume. 

Căpitanul zâmbi şi privirea ochilor lui verzi o învălui. 

„Hm, reflectă colonelul, despărţirea aceasta n-a prea 
avut rezultatul pe care-l scontam eu, dar încă nu e nimic 
pierdut, mâine plecăm pentru o lună, cine ştie ce se mai 
întâmplă între timp...” 


